
Koulutus suomalaisessa luokkatutkimuksessa 


Johdanto 


Heikki Silvennoinen, Janne Varjo & Mira Kalalahti 


Motto: 


Ilman yhteiskuntaluokkia on vaikea ymmärtää, miten yksilöt toimivat ja 
tekevät valintoja yhteiskunnassamme (Erola 2010c, 44). 


Johdanto 


Yhteiskuntien luokkarakenne ja luokka-asemat sekä niiden tuottamat elämänmah- 
dollisuudet ovat sosiologian peruskysymyksiä. Sosiaalinen stratifikaatio eli yhteis- 
kunnallinen kerrostuneisuus tarkoittaa yhteiskuntien sisäistä jakautumista elin- 
mahdollisuuksien (esimerkiksi tulot tai omaisuus), vallan ja sosiaalisen arvostuksen 
suhteen. Sosiologiassa tätä jakoa on kuvattu perinteisesti yhteiskuntaluokan käsit- 
teellä. (Savage 2015.) Erik Olin Wrightin (2005; ks. myös Kahma 2011) mukaan yhteis- 
kuntaluokka on yhtäältä subjektiivisen aseman ilmaisu. Tällöin luokka liittyy käsityk- 
siin siitä, miten yksilöt tai ryhmät sijoittuvat yhteiskunnan sosiaalisessa hierarkiassa. 
Toisaalta luokka on objektiivinen asema, jota määrittää materiaalinen epätasa-arvo 
ja erilaisten hyödykkeiden jakautuminen. Kolmanneksi luokka on henkilökohtainen 
selitys taloudellisille olosuhteille, jotka asettavat ehdot tulonmuodostukselle. Neljän- 
neksi historiallisessa perspektiivissä yhteiskuntaluokilla kuvataan epätasa-arvoisia 

yhteiskuntia. Viidenneksi luokka on ohjelmallisesti taloudellisen sorron ja riiston pe- 
rusta. 

Kasvatus ja koulutus ovat merkittäviä yhteiskunnan sosiaalista kerrostumista ja 
yksilöiden luokka-asemia selittäviä tekijöitä, minkä vuoksi koulutussosiologialla ja 
luokkatutkimuksella on useita risteyskohtia. Valikoituminen koulutuksessa ja hanki- 
tun koulutuksen yhteys ylisukupolviseen sosiaaliseen liikkuvuuteen ovat tyypillisim- 
mät risteyskohdat. Useissa maissa tehdyt tutkimukset todentavat yhteiskuntaluok- 
kien väliset suhteelliset erot koulutuksen hankkimisessa enemmän tai vähemmän 
pysyviksi: ylemmistä yhteiskuntaluokista ponnistavien koulutusura on säännönmu- 
kaisesti muita pidempi ja saavutetun tutkinnon taso korkeampi (Becker 2003; Breen 
& Goldthorpe 2001; Marshall, Swift & Roberts 1997; Shavit & Blossfeld 1993; Shavitym. 
2007; ks. Naumanen & Silvennoinen 2010). Luokkatausta vaikuttaa nuoren koulume- 
nestykseen, koulutusvalintoihin ja lopulta valikoitumiseen eri tavoin arvotetuille 
jatkokoulutusreiteille. Koulumenestystä ja valintoja voidaan selittää osittain kou- 
lukulttuurilla: keski- ja yläluokkaisissa perheissä oma kotikulttuuri on lähempänä 
koulukulttuuria kuin työväenluokkaisisten perheiden kotikulttuuri (Bourdieu & Pas- 
seron 1977). Keski- ja yläluokkaisten perheiden lapsille ja nuorille on koulukilpailussa 
selvää etua kulttuurisesta taustastaan. Tämä ero havaitaan niin perusopetuksessa 
kuin yliopisto-opinnoissakin (Bourdieu 1984; Nori 2011; Seppänen ym. 2015). 

Koulukulttuurin tärkeimpiä määrittäjiä ovat käytetty kieli ja koulun toimijat eli 
opettajat ja rehtorit sekä opetussuunnitelma. Sekä koulun itsestään selvänä otet- 
tu kieli että lasten kotiympäristössään oppima ja käyttämä kieli ovat luokittuneita 
(Bernstein 1971, 1975, 1996; Bourdieu 1984, 1991; Bourdieu & Passeron 1977). Opettajat 
tulevat vaikuttaneeksi koulukulttuuriin yhtäältä oman luokka-asemansa ja toisaalta 
opetussuunnitelman kautta. Opettajat ja rehtorit edustavat keskiluokkaa ja sen kult- 
tuurista koodistoa ja odotuksia, jotka työväenluokkaiset lapset voivat tuntea vieraiksi. 
Opetussuunnitelmat otetaan varsin yleisesti annettuina ja niitä pidetään jokseenkin 
puolueettomina, vaikka tosiasiassa ne ovat muotoutuneet paitsi perinteiden voimasta 
myös poliittisten päätösten tuloksena. On sosiologisesti mielekästä kysyä, minkä yh- 
teiskunnallisten ryhmien käsitykset oikeasta ja tarpeellisesta tiedosta opetussuunni- 
telmiin päätyvät sekä miten käsitys sivistyksestä ja koulun tavoittelemasta mallikan- 
salaisesta on muotoutunut. Koulusivistys ei ole yhteiskuntaluokkien vaikutuksesta 
vapaa ideaali. (Apple 1979, 1982.) Yhteiskuntaluokkien vaikutusvalta opetussuunni- 
telmiin ja koulutuspolitiikkaan ylipäätään ei ole yhtäläinen. Koulutuspoliittista val- 
taa käyttävät keskiluokkaiset toimijat, mikä ei kuitenkaan tarkoita sitä, että koulutus- 
politiikka ajaisi ainoastaan keskiluokan etua. 

Suomalaisessa luokkatutkimuksessa koulutusta on tarkasteltu pääasiassa yhteis- 
kunnallisiin asemiin valikoitumisen ja sosiaalisen liikkuvuuden näkökulmasta. Toi- 
saalta kasvatustieteissä ja sosiologiassa on tehty kouluun ja koulutusjärjestelmään 
liittyvää tutkimusta, jossa yhteiskuntaluokat ja erilaiset luokkakulttuurit ovat tarkas- 
telussa ainakin jollain tavalla mukana. Tässä luvussa tarkastelemme suomalaisen 
luokkatutkimuksen vaiheita sekä tarkastelemme sitä, miten koulutus on otettu suo- 

malaisessa luokkatutkimuksessa huomioon yhtenä ulottuvuutena. Samalla taustoi- 
tamme myös yhteiskuntaluokkien ja luokkarakenteen tutkimisen paradigmoja. Osoi- 
tamme miten yhteiskunnan rakenteen ja koulutuksen välisiä yhteyksiä käsittelevä 
2020-luvun koulutussosiologinen tutkimus perustuu edelleen sosiologian klassikoille 
ja heidän ajattelulleen. Tämän jatkumon ymmärtäminen on mielestämme keskeistä 
suomalaisen koulutussosiologian itseymmärryksen ja paradigmaattisen uudistumi- 
sen näkökulmista. 

Yhteiskunnallisiksi tai sosiaalisiksi luokiteltavien ilmiöiden ja koulutuksen väliset 
suhteet eivät kuitenkaan rajoitu sosiologisen luokkatutkimuksen alueelle. Sosiaalis- 
ta liikkuvuutta ja koulutuksen periytyvyyttä on tutkittu Suomessa paljonkin, mutta 
enimmäkseen soveltamatta analyysissä suoranaisesti luokkateorioita - on puhuttu 
väljemmin ”sosiaalisen taustan” ja vanhempien koulutustason vaikutuksista koulu- 
menestykseen, koulutusuralla etenemiseen ja tutkintoina realisoituviin saavutuksiin 
(esim. Hautamäki 1982, 1984; Kivinen, Hedman & Kaipainen 2007; Kivinen & Rinne 
1995; Kuusela 1986; Nori 2011). 

Suomessa pyrkimys tasa-arvoon on varsin vahvaa niin väestön keskuudessa kuin 
harjoitetussa politiikassakin. Myös usko jo saavutettuun mahdollisuuksien tasa-ar- 
voon on laajalti omaksuttu. Kansainvälisten vertailututkimusten mukaan tuolle 
uskolle on myös perusteita. 2000-luvulla näyttää kuitenkin siltä, että edellisen vuo- 
sisadan tasa-arvoistumiskehitys ei jatku entiseen tapaan, vaan tuttujen yhteiskun- 
nallisten jakojen oheen on kehkeytynyt uusia eriarvoisuuksia. Tämän vuosikirjan 
tutkimuksissa raotetaan näennäisen tasa-arvon verhoa, joka on paljolti peittänyt 
taakseen yhä merkittävämmän kysymyksen yhteiskuntaluokasta ja sen vaikutukses- 
ta ihmisten koettuihin todellisuuksiin ja elämänkulkuihin. Toivommekin, että Kou- 
lutus ja yhteiskuntaluokka -teos löytää yleisönsä kasvatus- ja yhteiskuntatieteilijöitä 
laajemmasta piiristä. 

Yhteiskuntaluokka kasvatussosiologian tutkimuskohteena 


Karl Marx, Max Weber ja Emile Durkheim nostivat yhteiskunnan luokkarakenteen, erilai- 
set luokka-asemat ja niiden tuottamat elamanmahdollisuudet sosiologisen tutkimuksen 
keskiöön. Sosiologian klassikot jättivät kytkemättä koulutuksen merkityksen yksilön 
luokka-asemaan tai yhteiskunnan hierarkkisen rakenteeseen. Luokan ja koulutuksen 
yhteys alkoi tiivistyä vasta myöhemmin empiirisen tutkimuksen myötä. 


Yhteiskuntaluokkia käsittelevä klassinen sosiologinen tutkimus on jakautunut kahteen 
perinteeseen: marxilaisessa tutkimuksessa on painotettu tuotantosuhteiden - eli tuo- 
tantovälineiden omistamisen ja vallan - roolia. Weberiläisessä tutkimuksessa on puo- 
lestaan kiinnitetty huomiota markkinakapasiteettien - esimerkiksi ammatin, tulojen ja 
koulutuksen - merkitykseen. Karl Marxin ja Max Weberin lisäksi myös Emile Durkheim 
(1997) käsitteli sosiaalista kerrostuneisuutta tutkimuksessaan yhteiskunnallisesta työn- 
jaosta. (Giddens 1973.) 


Marxin (1964) mukaan kapitalistinen yhteiskunta on luokkayhteiskunta, jossa aiempi 
feodaalisen yhteiskunnan väkivaltaan perustunut alistaminen oli korvautunut taloudel- 
lisella riistolla. Yhteiskuntaluokat määrittyvät tällöin tuotantosuhteiden kautta tuotan- 
tovälineet omistavaksi porvaristoksi ja palkkatyötä tekeväksi työväenluokaksi. Weberin 
(1978) luokka-aseman määrittelyssä elämänmahdollisuuksilla viitataan resursseihin, joi- 
ta yksilöt voivat käyttää hyvinvoinnin ja muiden haluttujen päämäärien saavuttamiseen. 
Weber tarkasteli luokkia niiden markkina-asemiin perustuvina taloudellisina luokkina 
(class), säätyjakoon perustuvina asemina (status) ja puoluejakoon perustuvina puolu- 
eina (party). Luokkajaossa on kysymys omistamisen lisäksi käytettävissä olevasta va- 
rallisuudesta - luokat syntyvät taloudellisten intressien ja markkinoiden olemassaolon 
yhteisvaikutuksena. Status oli Weberille yhteiskunnan kerrostuneisuuden keskeinen 
osoitin - statusasema voi perustua esimerkiksi elämäntapaan, muodolliseen koulutuk- 
seen ja syntyperään tai ammattiin perustuvaan arvoasemaan. (Blom 1987; Turner 1988; 
Weber 1978.) 


Durkheim (1997) käsitteli yhteiskunnan kerrostuneisuutta työnjaon näkökulmasta. ?Pri- 
mitiivisissä? yhteiskunnissa on vallalla samankaltaisuuteen perustuva mekaaninen so- 
lidaarisuus. ”Moderneissa' orgaaniseen solidaarisuuteen perustuvissa yhteiskunnissa 
työnjako on keskeistä yhteiskunnallisen solidaarisuuden ja yhtenäisyyden kannalta. 
Durkheimin mukaan sosiaalisen kerrostuneisuuden tulee normaalissa tilassa ilmentää 
yksilöiden välistä luonnollista (esimerkiksi koulutuksen kautta muotoutunutta) erilai- 
suutta. Tähän normaaliin, pakottomaan työnjakoon kuuluu esimerkiksi se, että jokainen 
saa työstään oikeudenmukaisen palkkion. 

Suomen luokkarakenteen muutokset 1970-luvulta nykypäivään 


Suomen luokkarakenteen yleensä hitaaseen muutoksen ovat vaikuttaneet ennen 
muuta talouden ja työnjaon muutokset. Harri Melinin (2019) mukaan luokkarakenteen 
ensimmäinen suuri murros Suomessa merkitsi itsenäisen pienviljelyn laajentumista 
1920-luvulla: toiseen maailmansotaan saakka Suomi oli maatalousyhteiskunta, jossa 
teollisuuden ja muun palkkatyön osuus oli eurooppalaisittain vertaillen pieni. Toinen 
luokkarakenteen murros perustui yhteiskunnan palkkatyöläistymiseen: 1940-luvun 
lopulta 1970-luvulle maataloudesta siirtyi joukoittain väestöä teollisuustyöhön ja pal- 
veluihin. Kolmas suuri murros oli palkkatyöväestön keskiluokkaistuminen: 1970-lu- 
vultalähtien erilaisen asiantuntijatyön ja johtotehtävien määrä kasvoi ja niin sanotun 
suorittavan työn osuus väheni. (Melin 2019; ks. myös Blom & Melin 2014.) 

Suomessa 1970-luvulta lähtien tapahtunut keskiluokkaistuminen sisältää useita 
yhtäaikaisia trendejä. Ensinnäkin sekä ylemmän että alemman keskiluokan osuudet 
ovat kasvaneet merkittävästi suuremmiksi kuin koskaan aikaisemmin. Toinen tärkeä 
muutos on työväenluokan supistuminen: vielä 1980-luvun alussa työväenluokkaan 
lukeutui puolet ammatissa toimivista mutta vuonna 2015 enää runsas kolmannes. 
Kolmas keskiluokan kasvuun liittyvä muutos on ollut yrittäjäväestön väheneminen. 
Vielä 50 vuotta sitten yrittäjiä oli runsas viidennes ammatissa toimivasta väestöstä, 
joista iso osa maatalousyrittäjiä. Vuonna 2015 yrittäjiä oli 15 prosenttia ja maanviljeli- 
jöitä alle kolme prosenttia. Kun yrittäjät ja palkkatyötä tekevä keskiluokka muodosta- 
vat yhdessä 63 prosenttia ammatissa toimivasta väestöstä, voi nykyistä Suomea hyvin 
kutsua keskiluokkaiseksi yhteiskunnaksi. (Melin 2019.) 


100% 
80% 
60% 
M Työväenluokka 
E Alempi keskiluokka 
40% W Ylempi keskiluokka 
W Yrittäjät 
20% 
0% 


1970 1981 1994 2015 


Kuvio 1. Suomen luokkarakenne vuosina 1970, 1981, 1994 ja 2015 (%) (Melin 2019). 

Yhteiskuntaluokkien koostumus sukupuolen mukaan on niin ikään muuttunut olen- 
naisesti. Naisten osuus keskiluokassa on kasvanut ja työväenluokassa vähentynyt 
- työväenluokka on muuttunut uudelleen miesenemmistöiseksi. Siinä missä keski- 
luokka on nykyisin naisenemmistöinen, keskiluokan sisällä miehiä on tuntuvasti 
enemmän erilaisissa johtotehtävissä. Luokissa näkyvät erot ovat havaittavissa myös 
koulutuksen eriytymisessä sukupuolen mukaan. Esimerkiksi vuonna 2015 naisten 
osuus kaikista tutkintoon johtavan koulutuksen opiskelijoista oli 53 prosenttia. Kou- 
lutusaloittain vaihtelu oli suurta. Humanistisella ja opetusalalla naisten osuus oli 75 
prosenttia, sosiaali- ja terveysalalla 67 prosenttia ja tekniikan ja liikenteen alalla 22 
prosenttia. Sukupuolittaisen eriytymisen lisäksi myös sukupolvittaisilla ja alueellisil- 
la jaoilla on edelleen tärkeä sijansa luokkarakenteen eriytymisessä. Työväenluokkaan 
lukeutuvien osuus on suurempi vanhoissa ikäpolvissa, ja ylempään keskiluokkaan 
lukeutuvien osuus väestöstä on suurempi kaupungeissa kuin maaseudulla. (Melin 
2019.) 

Suomalaisen luokkarakenteen keskiluokkaistumisessa on ollut ennen kaikkea 
kysymys väestön nousevasta koulutustasosta. Koulutustason kohoaminen on myös 
avannut uusille kohorteille aiempaa paremmat mahdollisuudet saavuttaa vanhem- 
piaan korkeampi sosiaalinen asema, ja koulutuksen tasa-arvoistuminen on lisännyt 
ylisukupolvista sosiaalista liikkuvuutta (Erola 2009). Kuten Jani Erola, Elina Kilpi-Ja- 
konen ja Lucia Ruggera (2020) huomauttavat, vähemmän keskusteltu muutos koskee 
luokkarakenteen muutoksen vaimenemista nuoremmilla kohorteilla. Sosiaalisen 
nousun mahdollisuuksien vähentyessä sosiaalisen laskun todennäköisyys lisääntyy, 
ja samalla koulutuksen merkitys kilpailussa korostuu. 


Suomalaista luokkatutkimusta 1940-luvulta 1990-luvulle 


Suomalaisen luokkarakenteen historia 1800-luvulta alkaen palautuu ammatti- ja 
elinkeinorakenteeseen, vaikka tuolloin ratkaiseva kriteeri olikin jako omistajiin ja 
omistamattomiin. Raja vedettiin sen mukaan, oliko henkilö itsenäisessä vai epäitse- 
näisessä ammattiasemassa, eli 'omistiko' hän elinkeinonsa. Käytännössä yhteiskun- 
taluokat olivat siis ammattiluokkia, ja luokat voitiin laskea ammattien perusteella 
elinkeinorakenteesta. (Haapala & Peltomaa 2018.) Pertti Haapalan ja Jarmo Pelto- 
maan (2018) mukaan tämä luokkakuva alkoi murtua vasta 1990-luvulla, kun perin- 
teiset ammattihierarkiat ja identiteetit muuttuivat. Luokkaa alettiin määritellä uudel- 
leen, eikä ammatti ollut enää itsestään selvä jakaja. 2000-luvulla luokkajaossa alettiin 
korostaa kulttuurisia tekijöitä, mistä lähtökohdista erottelua alettiin tehdä enemmän 
identiteetin ja elämäntavan kuin työpaikan ja palkan suuruuden mukaan. Kyse on 
pikemmin painostuksen muutoksesta kuin täyskäännöksestä. Työ ja tulot nimittäin 
selittävät edelleen elämäntapaa ja identiteettiä. 

Luokan käsite nousi varsinkin 1960- ja 1970-luvuilla julkiseen keskusteluun Suo- 
messa; tosin jo aiemmin oli tehty muutamia laajoja luokkatutkimuksia. Tärkein niistä 

oli vuonna 1948 julkaistu Heikki Wariksen teos Suomalaisen yhteiskunnan rakenne. 
Waris tarkasteli paitsi suomalaisen yhteiskunnan kerrostumarakennetta, myös sosi- 
aalista liikkuvuutta kerrostumien välillä. Seuraava merkittävä tutkimus oli vuonna 
1966 julkaistu Urho Rauhalan (1966) teos Suomalaisen yhteiskunnan sosiaalinen ker- 
rostuneisuus. Rauhalan tutkimuksessa yhteiskuntaluokat muodostettiin ammattien 
arvostukseen pohjautuen eikä esimerkiksi teoreettisesti määritettyjen objektiivisten 
kriteerien perusteella. 

Yrjö Engeströmin kirja Koulutus luokkayhteiskunnassa vuodelta 1970 on ensim- 
mäinen suomalainen teos, joka keskittyy koulutuksen ja yhteiskuntaluokkien yh- 
teyksiin. Engeströmin marxilaisessa analyysissä koulu on läpeensä porvariston 
luokkaintressien mukaan järjestäytynyt laitos, ja ideologisena koneistona se pyrkii 
tekemään yhteiskuntaluokat näkymättömiksi: 


[- -] myöhäiskapitalistisen yhteiskunnan taloudellisen toiminnan luonne 
edellyttää massoilta hyvin suurta kulutushalukkuutta. Lisäksi massoilta 
vaaditaan lisääntyvässä määrin suoritushalukkuutta, pyrkimystä kohota 
jatkuvasti ylemmäs yhteiskunnan hierarkiassa. Nämä ominaisuudet ovat 
tärkeitä myöhäiskapitalistisen yhteiskunnan taloudelliselle kasvulle ja tasa- 
painon säilymiselle. (Engeström 1970, 72.) 


[- -] massat on saatava vakuuttuneiksi siitä, että menestyminen tai epäon- 
nistuminen on ainoastaan yksilöstä kiinni; hänen sosiaalisella taustallaan 
ei ole mitään yhteyttä asiaan. Massa on saatava ajattelemaan jatkuvasti vain 
yksilöä yhteiskunnan toiminnan perusyksikkönä - yhteiskuntaluokat on 
tehtävä kansalaisille käsittämättömiksi käsitteiksi. (Engeström 1970, 73.) 


Suomalaisen yhteiskunnan rakennetta kuvaavaan teokseen Suomalaiset sisältyy 
luokkatutkimuksen kannalta kaksi tärkeää tutkimusta: Risto Alapuron (1980) Yhteis- 
kuntaluokat ja sosiaaliset kerrostumat 1870-luvulta toiseen maailmansotaan ja Matti 
Alestalon (1980) Yhteiskuntaluokat ja sosiaaliset kerrostumat toisen maailmansodan 
jälkeen. Alapuro kuvaa, kuinka maailmansotien välisenä aikana keskiluokkaistumi- 
nen ja koulutus laajenivat yhtä jalkaa. Vuonna 1940 keskiluokkaan luettiin kuuluvan 
noin 10 prosenttia perhekunnista; juuri keskiluokka omaksui koulutuksen yksilö- 
kohtaisen kilpailun välineeksi. Tällaisten pyrkimysten vuoksi koulutus lisääntyi jo 
tuolloin nopeammin kuin tila ylimmissä luokka-asemissa. Aikaisemmin yliopisto oli 
ollut vahvasti nimenomaan ylemmän virkamiehistön kouluttaja, mutta maailman- 
sotien välisenä aikana sivistyneistö ja akateemisesti koulutetut alettiin nähdä osana 
keskiluokkaa, mikä oli tuonaikainen osoitus ylimpien tutkintojen inflaatiosta. (Ala- 
puro 1980.) 

Alestalo (1980) kiinnittää niin ikään huomiota koulutukseen juuri keskiluokan 
kasvun ja toimihenkilöasemien lisääntymisen yhteydessä. Toisen maailmansodan 
jälkeinen aika olikin voimakkaan toimihenkilöistymisen aikaa. Akateemisesti koulu- 
tetusta väestönosasta oli 1970-luvulle tultaessa tullut palkkatyötä tekeviä toimihenki- 
löitä, tyypillisinä esimerkkeinä lääkärit, asianajajat ja arkkitehdit. Toimihenkilöteh- 
tävien ja korkeakoulutuksen lisääntymisen seurauksena keskiluokan kulttuurinen 

koostumus muuttui. Keskiluokkaan nousi yhä enemmän alempien yhteiskuntaluok- 
kien kasvatteja, eivätkä he olleet omaksuneet kasvatuksessaan luokka-asemansa pe- 
rineelle keskiluokalle ominaista kulttuuria. 

Seppo Pöntisen (1983) tutkimus sosiaalisesta liikkuvuudesta poikkesi aiemmista 
suomalaisista luokkatutkimuksista monipuolisten tilastollisten menetelmien ja sys- 
temaattisen Pohjoismaiden vertailun ansiosta. Pöntinen esittelee ja kommentoi luok- 
kateorioita, mutta käyttää empiirisessä osassa kuitenkin kerrostuman (stratum) käsi- 
tettä viitatessaan luokkiin: esimerkiksi ”ammattitaitoiset työläiset” (skilled workers) 
ja ”ammattitaidottomat työläiset” (unskilled workers). Pöntisen mukaan koulutus on 
pääasiallinen kanava kerrostumien välisessä liikkuvuudessa, eikä sosiaalista nou- 
sua juurikaan tapahtunut ilman jonkinasteista tutkintoa. Toisaalta sosiaalinen lasku 
työväenluokkaisiin asemiin selittyi lähes yksinomaan matalalla koulutuksella. Niin 
ikään keskiluokan perheissä luokka-asema saatiin välitettyä jälkikasvulle nimen- 
omaan tutkintoja hankkimalla. 

Massiivisin luokkatutkimushanke Suomessa on ollut Raimo Blomin ja kumppa- 
neiden Tampereen yliopistossa toteuttama ”Luokkaprojekti”, jonka pääteos Suoma- 
laiset luokkakuvassa julkaistiin vuonna 1984 (Luokkaprojekti 1984). Luokkaprojekti 
perusti lähtökohtansa Erik Olin Wrightin marxilaiseen perinteeseen kuuluvaan luok- 
kateoriaan, ja se oli osa Wrightin johtamaa suurta kansainvälistä luokkarakenne- ja 
luokkatietoisuushanketta. Koulutusta ei Suomalaiset luokkakuvassa -tutkimuksessa 
tarkastella eksplisiittisenä luokka-aseman kriteerinä eikä teoksessa käsitellä koulu- 
tuksen asemaa tai merkitystä systemaattisesti, mutta esimerkiksi työpaikan vaiku- 
tusmahdollisuuksiin ja työn autonomiaan koulutus liittyy ainakin epäsuorasti. 

Markku Kivinen jatkoi Luokkaprojektin lähtökohdista tutkimuksellaan uusista 
keskiluokista. Parempien piirien ihmisiä -tutkimus (1987) käsitteli erityisesti uusien 
keskiluokkien määrittelyn problematiikkaa. Kivisen mukaan 20 prosenttia 1980-lu- 
vun suomalaista palkansaajista luettiin uusien keskiluokkien ytimeen, joka koostui 
professionaaleista, tieteellis-teknisestä sivistyneistöstä, pääoma-adekvaatin autono- 
mian ryhmästä ja virastotyön johtavassa asemassa olevien ryhmästä. Koulutus on 
vahvasti mukana Kivisen tutkimuksessa, joka kehitteli eteenpäin teoriaa työn auto- 
nomiasta luokkakriteerinä. Ammatin tunnustettu professionaalisuus ja koulutusvaa- 
timukset kytkeytyvät vahvasti yhteen, ja näin ollen koulutus on ainakin epäsuorasti 
vaikuttamassa luokkien muodostumiseen ja luokkien eroihin. 

Marja Järvelän Palkkatyö ja koulutustarve (1991) käsitteli palkkatyön kasvua, am- 
matillistumista ja toimijoiden strategioita toisen maailmansodan jälkeisessä Suo- 
messa. Tutkimuksessa tarkastellaan palkkatyön yleistymisen ja väestön koulutustar- 
peen kasvun välistä yhteyttä. Väestöllä on tiettyjä yhteiskuntaluokittain eriytyneitä 
intressejä koulutukseen. Järvelä analysoi erityisesti palkansaajien työorientaatiota, 
työpaikan vaihtoaikeita, työn ja koulutuksen vastaavuutta, työssä saatua koulutusta 
sekä motivaatiota hankkia lisää koulutusta ja parantaa ammattitaitoa. 

Luokka-asema elämäntyylinä ja subjektiivisena kokemuksena 


1970-luvulta alkaen sosiologian klassikoihin perustuvan luokkatutkimuksen rinnalle 
alkoi nousta uudenlaisia tapoja teoretisoida ja analysoida luokkaa suhteessa muihin 
sosiaalisiin jakoihin ja hierarkioihin. Samalla luokan ja koulutuksen yhteydet vakiintui- 
vat (kasvatus)sosiologian tutkimuskohteina. Pierre Bourdieun (1984) distinktioteoriassa 
yhteiskuntaluokan käsite voidaan ymmärtää marxilaisen yhteiskuntaluokan ja webe- 
riläisen statusryhmän synteesinä, jossa luokan tärkein määrittäjä ja yhdistävä side on 
ryhmän kesken jaettu yhtenäinen elämäntyyli. Bourdieun ja Jean-Claude Passeronin 
Reproduction in Education, Society and Culture (1977) korostaa erityisesti koulutuksen 
merkitystä luokkaperustaisessa leimautumisessa eikä vain sen valikointitehtävää. 


Jälkistrukturalistisen sosiologian keskeinen väite 1970-1990-luvuilla oli, että yhteiskun- 
taluokat ovat jopa kadonneet (Savage 2015). Erityisesti Zygmunt Bauman (2000), Antho- 
ny Giddens (1991) ja Ulrich Beck (1986) ovat esittäneet argumentteja luokan merkityksen 
hiipumisesta myöhäismoderniin riskiyhteiskuntaan siirtymisen ja yksilöllistymiskehi- 
tyksen myötä: Eriarvoisuus ei jakaudu aikaisemmilla tavoilla väestöryhmittäin. Uusi eri- 
arvoisuus on paremminkin yksilöllisesti koettua ja yksilöllisesti jakautunutta. 


1990-luvulta alkaen koulutussosiologia on yhdistänyt sekä strukturalistisia että jäl- 
kistrukturalistisia aineksia - tutkimuksissa esimerkiksi sukupuoli ja etnisyys ovat lisän- 
neet merkitystään koulutukseen liittyvien sosiaalisten jakojen ja eriarvoisuuksien osoit- 
timina. (Melin 2010.) Luokka on alettu enenevästi ymmärtää kehollistuneena, elettynä, 
jokapäiväisenä kokemuksena, joka yhdistyy etnisen taustan, sukupuolen ja kansalaisuu- 
den kaltaisiin rakenteellisiin tekijöihin. Yhdessä ne tuottavat ja uusintavat yhteiskunnan 
luokkarakennetta. Koulutus nähdään merkittäväksi näissä prosesseissa osana laajem- 
pia taloudellisia, poliittisia ja kulttuurisia rakenteita. (Apple 2013.) 


Stephen J. Ballin ja kumppaneiden (Ball, Bowe & Gewitrtz 1995, 1996; ks. myös Ball 2006) 
1990-luvun tutkimukset kouluvalinnoista Englannissa ovat bourdieulaisia analyysejä 
luokan ja valikoitumisen yhteyksistä. Naisten asemaa Isossa-Britanniassa tutkinut Be- 
verley Skeggs (1997, 2004) on etnografisen tutkimuksen keinoin osoittanut millä tavoilla 
sukupuolten, pääomien ja yhteiskuntaluokkien väliset suhteet rakentuvat, sekä miten 
luokkaan ja kulttuuriin liittyvät käytännöt rajoittavat sekä väheksyvät naisten työtä ja 
toimintaa. 


Manner-Euroopassa Agnes van Zanten (esim. van Zanten & Maxwell 2015; van Zanten 
2005) on tutkinut bourdieulaisesta näkökulmasta ranskalaisen yläluokan koulutuspol- 
kuja ja erottautumismekanismeja. Vastaavasti Diane Reay on tarkastellut esimerkiksi 
luokkahäpeän ja ulkopuolisuuden käsitteiden avulla työväenluokkaisten henkilöiden 
epäoikeudenmukaisuuden kokemuksia englantilaisessa koulutusjärjestelmässä (Reay 
2001, 2003, 2005) sekä yliopistossa (Reay 2018). 

Luokkatutkimuksen uusi tuleminen 2000-luvulla 


Blomin ja kumppaneiden Luokkaprojekti oli Suomessa viimeinen luokkatutkimuk- 
sen suurhanke pitkaksi ajaksi. 2000-luvulla luokkatutkimus vilkastui uudelleen niin 
Suomessa kuin muuallakin maailmassa. Luokkatutkimus sai uudenlaisia paino- 
tuksia ‘eletyn luokan’ käsitteen kautta. Alettiin tutkia, miltä luokka tuntuu ihmisten 
elämässä, ja miten ihmiset elävät luokassaan ja luokkaansa. Näissä tutkimuksissa 
kiinnitettiin huomiota myös siihen, miten jokapäiväisten luokkakokemusten kautta 
yhteiskuntaluokkia uusinnetaan ja pidetään yllä. 

Katriina Järvisen ja Laura Kolben Luokkaretkellä hyvinvointiyhteiskunnassa (2007) 
nostatti laajaa julkista keskustelua yhteiskuntaluokasta ja sen kokemuksellisuudesta. 
Kirjassa 16 eri yhteiskuntaluokkiin lukeutuvaa ihmistä kertoo elämästään, kokemuk- 
sistaan ja luokkahavainnoistaan. Ainakin osittain kirjan nostattama kiinnostus luok- 
kanäkökulmaa kohtaan oli seurausta siitä, kuinka kirjoittajat kuvaavat lapsuuden ja 
nuoruuden kokemuksia oman perheensä elinoloista ja luokittuneesta kulttuurista 
sekä havaitsemistaan luokkaeroista. Haastateltujen kokemuksissa koulutus on mo- 
nella tapaa esillä. Ylemmissä luokissa korkeaa koulutusta pidetään itsestäänselvyy- 
tenä ja osana luokkakulttuurin ja sivistyksen välittämistä jälkikasvulle. Työväenluo- 
kassakin koulutusta arvostetaan, mutta työväenluokkaiset vanhemmat voivat myös 
pelätä koulutuksen vieraannuttavan lapsen perheestä johdattaessaan tämän toisen- 
laiseen elämäntapaan. 

Vuonna 2010 ilmestynyt Jani Erolan toimittama Luokaton Suomi? koostui useista 
tutkimusartikkeleista, joiden empiirissä analyyseissä käytettiin Robert Eriksonin ja 
John H. Goldthorpen (1992) luokkaluokitusta. Erityisesti luokka-aseman periytyvyyt- 
tä ja sosiaalista liikkuvuutta sekä tietenkin koulutuksen ja luokka-aseman yhteyksiä 
koskevien tarkastelujen keskiössä ovat koulutus ja tutkinnot. Vuonna 2013 Erola tutki- 
musryhmineen avusti Helsingin Sanomia luomaan verkkosivuilleen Luokkakoneen, 
joka perustui 40 ooo kansalaisen antamiin vastauksiin internet-kyselyssä. Luokkako- 
neen esittämiin kysymyksiin vastaamalla kansalaiset voivat paikallistaa, mihin yh- 
teiskuntaluokkaan he kuuluivat. Luokkakoneesta tuli erittäin suosittu, ja se ruokki 
edelleen keskustelua luokista, niiden kriteereistä sekä ylipäätään luokkanäkökulman 
relevanssista nyky-yhteiskunnassa. Samantyyppinen hanke oli toteutettu myös Isos- 
sa-Britanniassa Mike Savagen tutkimusryhmän ja BBC:n yhteistoimin (Savage 2015). 

Luokaton Suomi? -kirjassa Päivi Naumanen ja Heikki Silvennoinen (2010) analy- 
soivat vuosina 1960-1964 syntyneiden sijoittumista Eriksonin ja Goldthorpen (1992) 
luokkaluokituksen mukaisiin luokka-asemiin. Työväenluokan jälkeläiset sijoittuivat 
yli 60 prosenttisesti alimpiin luokkiin. Sen sijaan ylimmän professioluokan koulut- 
tamattomasta jälkikasvusta vain kolmasosa päätyi alimpiin luokkiin. Kaikkein to- 
dennäköisimmin ylimpään professioluokkaan sijoittuivat ylimmän professioluokan 
jälkikasvu. Saavutettu koulutustutkinto ei tuota kaikille yhtäläistä työmarkkiname- 
nestystä. Myös luokkatausta vaikuttaa sijoittumiseen: korkeammasta luokka-ase- 
masta ponnistavat päätyvät samalla koulutuksella keskimäärin korkeampaan luok- 

kaan kuin alempaa tulevat ikätoverinsa. Suomi on ollut Juho Härkösen (2010) mukaan 
sosiaalisen liikkuvuuden näkökulmasta kuitenkin verraten avoin yhteiskunta, mikä 
on mahdollistanut runsaasti mahdollisuuksia sosiaalisen nousuun. Suomen suhteel- 
lisen tasalaatuiseksi todettu perusopetus on luonut edellytyksiä mahdollisuuksien 
tasa-arvolle ja ylöspäin suuntautuvalle sosiaaliselle liikkuvuudelle. Useissa tutki- 
muksissa on havaittu pakollisen ja kaikille yhteisen peruskoulutuksen pidentämisen 
vähentävän koulutuksellista eriarvoisuutta ja lisäävän sosiaalista liikkuvuutta. Sen 
sijaan oppilaiden valikoiminen eriytyville koulutusurille varhaisessa vaiheessa pitää 
yllä ja lisää eriarvoisuutta. (Härkönen 2010.) 

Suomalaisen luokkatutkimuksen menetelmät ja tutkimuskohteet ovat laajentu- 
neet 2000-luvulla. Elämäntyylin merkitys luokka-aseman osoittimena on noussut 
luokkatutkimuksen kohteeksi 2000-luvun Suomessa: Semi Purhosen ja kumppa- 
neiden (2014) Suomalainen maku -teos tarkastelee suomalaisen maun jakautumis- 
ta kulttuurin kentillä musiikista kirjallisuuteen, urheiluun ja ruokaan. Purhosen ja 
kumppaneiden kattava analyysi osoittaa miten harrastukset, vapaa-ajanviettotavat ja 
niihin liittyvä kulttuurinen maku - ihmisten elämäntyylit - eivät jakaudu yhteiskun- 
nassa tasaisesti tai satunnaisesti. Ne kuvaavat monenlaisia sosiaalisia jakolinjoja, jot- 
ka liittyvät yhteiskunnalliseen eriarvoisuuteen, valtaan ja kamppailuun sosiaalisesta 
arvostuksesta ja statuksesta. 

Myös sukupuoli kiinnittyy luokkaan ja kokemukseen luokasta. Tarja Tolosen (2008) 
toimittama Yhteiskuntaluokka ja sukupuoli -teoksessa tarkastellaan palkka-, koulu- 
tus- ja kulttuurieroja sukupuolen kautta. Kirjan luvuissa luokka-asema kietoutuu ar- 
jen käytäntöihin, politiikkaan, moraaliin, normeihin ja erottelun muotoihin. Nämä 
symboliset, kulttuuriset ja materiaaliset erot määrittävät konkreettisesti eri-ikäisten 
naisten ja miesten elämää ja elämänkulkua. 

Mari Käyhkö on tutkinut etnografisella otteella työväenluokkaisten naisten ja 
koulutuksen suhteita. Vuonna 2006 ilmestyneessä Siivoojaksi oppimassa: etnografi- 
nen tutkimus työläistytöistä puhdistuspalvelualan koulutuksessa -teoksessa tutkitaan 
yhtäältä luokkataustan vaikutusta valikoitumiseen ja koulutusasenteisiin sekä toi- 
saalta sitä, miten ammatillinen koulutus osaltaan uusintaa työvoimaa työväenluok- 
kaisiin asemiin. Pääomat, habitus ja bourdieulainen teoretisointi jäsentävät Käyhkön 
(2014, 2015) myöhempiä tutkimuksia työläistaustaisten naisten kokemuksista yli- 
opisto-opiskelusta. Käyhkön haastattelemat työläistaustaiset naiset kertovat luokka- 
taustan ja yliopistokoulutuksessa vallitsevan kulttuurin yhteensopivuuden ehdoista 
ja yhteensopimattomuuden seurauksista. Koetut vierauden kokemukset todentavat 
ajatusta, jonka esimerkiksi Bourdieu on kiteyttänyt habituksen ja kulttuurisen ym- 
päristön yhteensopivuudesta: kun oma habitus on ympäristön mukainen, henkilö voi 
toimia ‘kuin kala vedessä”. Työläiskotien kasvatit kokevat olevansa yliopistossa kuin 
'kala kuivalla maalla”, oudossa ympäristössä, jonka koodistoon he eivät ole saaneet 
kotoa minkäänlaista tuntumaa. Koulutusjärjestelmän ja erityisesti yliopistoinstituu- 
tion näennäinen luokkaneutraalius ja huomion keskittäminen mahdollisuuksien ta- 
sa-arvoon saattavat Käyhkön (2014) mukaan pikemminkin vaikeuttaa luokan ja sen 
vaikutusten tunnistamista. 

Piia Seppäsen, Mira Kalalahden, Risto Rinteen ja Hannu Simolan (2015) toimitta- 
ma Lohkoutuva peruskoulu - Perheiden kouluvalinnat, yhteiskuntaluokat ja koulutus- 
politiikka kuvaa suomalaista kouluvalintapolitiikkaa, sen tuloa Suomeen sekä perus- 
koulujen eriytymistä perheiden ja yhteiskunnallisten jakojen näkökulmasta. Kirjassa 
nostetaan kouluvalinnat peruskoulussa erääksi luokka-aseman osoittimeksi 2000-lu- 
vun Suomessa. Hakeutuminen lähinnä suurimmissa kaupungeissa tarjolla oleviin 
painotetun opetuksen ryhmiin on selvästi yhteydessä vanhempien koulutukseen, tu- 
lotasoon ja työmarkkina-asemaan. Tämä ilmentää tekijöiden mukaan keskiluokkais- 
ta pyrkimystä erontekoihin. Myös etnisyys kietoutuu osaksi kysymystä vanhempien 
oikeudesta valita lapselleen muu kuin kunnan osoittama lähikoulu. 

Kvalitatiivisiin lähestymistapoihin lukeutuvan Luokan ääni ja hiljaisuus -kirjan 
toimittajat tunnustavat tekevänsä emansipatorisen tiedonintressin ajamaa kriittis- 
tä luokkatutkimusta, jossa halutaan nostaa esiin erityisesti köyhien väestönosien ja 
alempien yhteiskuntaluokkien ääni. Lähestymistavan juuret ovat marxilaisessa ja 
bourdieulaisessa luokkateoriassa sekä uudemmassa kulttuurisessa ja feministisessä 
luokkatutkimuksessa. Kirjoittajat kiinnittävät huomiota siihen, miten nykyinen luok- 
kajärjestys tuottaa eriarvoisuutta ja jaotteluja, joiden seurauksena ihmisryhmät eivät 
tule kohdelluiksi tasavertaisesti. (Anttila, Kauranen, Launis & Ojajärvi 2016.) Kirjassa 
hyödynnetään monenlaisia aineistoja, mutta koulutusnäkökulma yhteiskuntaluok- 
kiin tai luokkajärjestykseen ei saa analyyseissä juurikaan tilaa. 


Kirjan rakenne 


Olemme kuvanneet johdantoluvussa luokkatutkimusta ja sen ilmenemistä suomalai- 
sessa kontekstissa erityisesti strukturalististen ja jälkistrukturalististen katsontata- 
pojen painotusten ja yhdistelmien kautta. Samoin tämän teoksen yhdeksän artikkelia 
tarkastelevat luokkakysymystä yhteiskunnallisissa rakenteissa piilevinä elettyinä ja 
koettuina, valtaan kietoutuneina ilmiönä. 

Kirjaan on koostettu kolme näkökulmakokonaisuutta. Kirjan avaa kysymys sosi- 
aalisesta liikkuvuudesta. Mira Kalalahti ja Hanna Nori tarttuvat erääseen sosiaalisen 
liikkuvuuden klassiseen tutkimuskohteeseen: arvostettujen koulutusalojen saavutta- 
miseen ja arvostetuimpien ammattialojen periytymiseen. Lääketieteen opintoja esi- 
merkkejä käyttäen kirjoittajat analysoivat koulutuksen periytyvyyden ja sosiaalisen 
sulkeuman ilmenemistä 2000-luvun Suomessa. Tulokset osoittavat lääketieteen edel- 
leen sosiaalisesti hyvin valikoivaksi alaksi, vaikka varsinainen sosiaalinen sulkeuma 
eli lääkärin ammatin periytyminen ei aineistossa ollut kovin vahvaa. Toisaalta niin 
sanottuja epätyypillisiä reittejä lääketieteelliseen kulkevat opiskelijat lisäävät lääkä- 
rin ammatin edustavuutta eri yhteiskuntaluokissa. 

Kirjan toisessa luvussa Nina Haltia, Ulpukka Isopahkala-Bouret ja Heli Mutanen 
tarkastelevat luokkataustan yhteyttä kouluttautumiseen työväenluokkaistaustaisten 

kauppatieteen opiskelijoiden koulutuskokemuksien kautta. Koulutuskokemukset 
kytkeytyvät kirjoittajien analyysissä bourdieulaisittain tulkittuihin pääomiin, joi- 
den epätasaista jakautumista koulutusmahdollisuuksien tasa-arvon kysymyksissä 
usein kuvataan. Luku kuitenkin avaa työväenluokkaiseksi määrittymisen moninai- 
semmaksi kysymykseksi sisällyttäen työväenluokkaisuuteen myös haastateltavien 
subjektiivisen kokemuksen 'alemmasta taustastaan”. Tulokset kuvaavat, miten ‘matka 
työväenluokasta ekonomiksi’ edellyttää kulttuuristen ja sosiaalisten rajojen ylittä- 
mistä. 

Ensimmäisen osan päättää näkökulma sosiaalisesta liikkuvuudesta akateemiseen 
työyhteisöön. Mari Käyhkö kuvaa luvussa, miten akateeminen maailma kohtaa työ- 
väenluokkaisen kulttuurin työläistaustaisten ja akateemisesti koulutettujen naisten 
yliopistotyössä. Kollektiivisella muistelutyömenetelmällä Käyhkö yhdistää objektii- 
visen luokan tulkintoihin eletyn luokan muistijälkiä. Luokka näyttäytyy tässä tulkin- 
nassa maatuskanukkena, jonka päälle rakentuu eletyn elämän myötä uusia kerroksia. 
Työläistaustaisten akateemisten naisten näkymätön vähemmistö rakentaa kriittistä 
intersektionaalista ymmärrystä luokasta. 

Kirjan toisessa osassa koulutusta tarkastellaan elämänkulkua ja yhteiskuntaluok- 
kaa määrittävänä pääomana. Janne Varjo, Mira Kalalahti ja Minna Vilkman tarkenta- 
vat ensimmäisen osan keskustelua luokkakysymyksen monikerroksisuudesta. Tutki- 
muskohteena olevat nuoret sekä nuoruus elämänvaiheena tarjoavat erityisen keinon 
tarkastella elämänkulun ja luokka-aseman yhdistymistä. Kirjoittajat hyödyntävät 
luvussaan bourdieulaisittan virittynyttä luokkatutkimusta ja skeggsiläistä tulkintaa 
luokasta sekä analysoivat luokkaan kasvamista elämänkulun tiloina, joissa tuotetaan 
ja jotka ilmentävät hierarkioita. Elämänkulkuaan suunnitellessa nuoret katsovat tu- 
levaisuuteen kasvuperheidensä kautta. 

Veronica Salovaara jatkaa väitöstutkimukseensa perustuvassa luvussa luokkaky- 
symyksen ja koulutusvalintojen tarkastelua yhdistämällä Bourdieun habituksen käsi- 
tettä Skeggsin ajatuksiin luokan käsitteen monimuotoisuudesta ja monitahoisuudes- 
ta. Salovaara kuvaa, miten opettajat, oppilaat, opinto-ohjaajat, rehtorit ja vanhemmat 
puhuvat nuorten koulutusvalinnoista sekä osoittaa, millä tavoilla nuorten toimijuus 
on aina sidottu näkyviin tai piiloisiin rakenteisiin, kuten perhetaustaan tai asuinalu- 
eisiin. Myös vanhempien toimijuus lastensa koulutusvalinnoissa on yhteiskuntaluok- 
kasidonnainen ilmiö; aktiivisuus koulutusvalinnoissa on erityisesti keskiluokkaisen 
kasvatuskulttuurin ominaisuus. 

Kolmannessa luvussa Heikki Silvennoinen, Kaspian Herrala Heikki Kinnari ja 
Hanna Laalo tarkastelevat palkansaajien mahdollisuuksia työssä oppimiseen ja it- 
sensä kehittämiseen luokka-aseman mukaan. Tarkastelu perustuu Bourdieunkin 
kirjoituksista tutulle ajatukselle, että työ muokkaa tekijäänsä siinä missä elinym- 
päristöt ja toistuvat toiminnot ja rutiinit yleensäkin. Yhteiskuntaluokille tyypilliset 
kulttuurit rakentuvat elinympäristössä perityille elämäntavoille sekä työn luonteelle. 
Erikson-Goldthorpen luokkajaottelua hyödyntävien empiiristen tulosten mukaan eri 
yhteiskuntaluokissa on hyvin erilaiset mahdollisuudet työelämässä oppimiseen ja 

ammatilliseen kehittymiseen, vaikka elinikäisen oppimisen politiikassa edellytetään 
kaikilta itsensä kehittämistä ja jatkuvaa kouluttautumista. Tutkimus havainnollistaa 
sitä, kuinka erilaisia oppimisympäristöjä yhteiskuntaluokat ovat. 

Teoksen kolmas osa kohdistaa katseen koulutusjärjestelmään. Koulutuksen ja yh- 
teiskuntaluokan uusintamisen dynamiikka tuotetaan koulutusjärjestelmän raken- 
teissa ja niitä koskevissa valtakamppailuissa. Kolmannen osan avauksena Jarmo Kal- 
lunki analysoi Bourdieun kulttuurisen reproduktion eli yhteiskunnallisten suhteiden 
ylisukupolvisen uusintamisen muotoja perusopetuksen opetussuunnitelmissa. Kal- 
lunki kysyy, missä määrin peruskoulu määrää opetussuunnitelman perusteiden pe- 
rustalta yleiseksi ‘opiksi’ ylempien yhteiskuntaluokkien kulttuurisia käytäntöjä ja vas- 
taa, että erityisesti äidinkieli, kuvataide ja yhteiskuntaoppi oppiaineina näin tekevät. 
Sen sijaan musiikki, liikunta ja käsityö määräävät opiksi ‘yhteiskuntaluokattomia’ 
käytäntöjä. 

Kuten peruskoulun opetussuunnitelma, myös koulussa hallitseva kieli uusintaa 
ylempien yhteiskuntaluokkien kulttuurista valtaa suhteessa alempiin luokkiin. Sara 
Juvonen, Riikka Oittinen, Heidi Huilla, Sonja Kosunen, Marja Peltola ja Tiina Luoma 
tarkastelevat kolmannen osan toisessa luvussa erityisesti kieltä kulttuurisena pää- 
oman muotona. Kielellinen pääoma on Bourdieun käsittein kulttuurisen pääoman 
erityinen muoto, jota koulu opettajineen legitimoi. Peruskoulun oletus suomen kielen 
osaamisesta jättää ei-suomenkieliset opiskelijat suomenkielisissä kouluissa eriarvoi- 
seen asemaan pääomien kumuloituvassa prosessissa ja ylläpitää vallitsevan (keski- 
luokkaisen) väestön valta-asemaa. 

Viimeisenä tutkimusartikkelina on Toni Ahvan, Vilja Helmisen ja Hanna Wassin 
analyysi oppivelvollisuusuudistuksen kannatuksesta. Kirjoittajat tarkastelevat, mistä 
yhteiskuntaluokista oppivelvollisuusiän nostamista ja toisen asteen maksuttomuut- 
ta edistävät näkökulmat löytyvät. Kirjoittajat osoittavat, miten koulutuspoliittiset 
uudistukset, kuten oppivelvollisuusuudistus, noudattavat muilla yhteiskunnallisilla 
alueilla havaittua mallia: arvio omasta yhteiskuntaluokasta on yhteydessä tulonsiir- 
tojen kannatukseen ja haluun hillitä eriarvoisuutta. Alempiin yhteiskuntaluokkiin 
itsensä sijoittava väestö kannattaa oppivelvollisuuden pidentämistä tavoitteena tar- 
jota kaikille yhdenvertaiset koulutusmahdollisuudet. Oppivelvollisuusuudistuksen 
yhteydessä yhteiskuntaluokan vaikutus kantoihin on kuitenkin vain osittainen, mikä 
saa kirjoittajat arvelemaan kannatuksen noudattelevan puoluepoliittisia jakolinjoja. 

Teoksen päättää artikkelien pohjalta tehty tulkinta suomalaisen koulutussosiolo- 
gian luokkakysymyksestä 2020-luvulla. Koulutus ja yhteiskuntaluokka -teos on en- 
simmäinen 2020-luvun suomalaisen yhteiskunnan luokkarakenteen ja koulutusjär- 
jestelmän välisiä yhteyksiä kuvaava esitys. 

Osa I 
Sosiaalinen liikkuvuus ja 
eletty luokkaloikka 


Sosiaalinen liikkuvuus tarkoittaa mahdollisuuksien tasa-arvoa, ja perustuu yksilö- 
keskeiseen meritokratian ihanteeseen. Kyvykkään yksilön on ikään kuin mahdollis- 
ta valita vapaasti kykyjään vastaava koulutus riippumatta sosioekonomisesta taus- 
tastaan ja perheensä lähtökohdista. Tutkimusten mukaan pelkkä mahdollisuus ei 
kuitenkaan tasoita eroja, vaan koulutustausta todennäköisemmin periytyy kuin ei 
periydy vanhemmilta lapsille. Varsinkin niin kutsuttujen eliittialojen on havaittu pe- 
riytyvän voimakkaasti: aloille valikoidutaan korkeakoulutuksen yleistymisestä huo- 
limatta ylemmistä sosiaaliluokista. 

Luokka-asema vaikuttaa akateemiselle koulutuspolulle ja työmarkkinoille siir- 
tymiseen. Luokkasiirtymä näyttäytyy rajan ylityksenä, jonka yksilö kohtaa opis- 
keluvaiheessa, mutta myös akateemisia harjoittelu- ja työpaikkoja hakiessa. Työ- 
väenluokkaisten korkeakouluopiskelijoiden kokemat eronteot keskiyläluokkaisiin 
kanssaopiskelijoihin ovat konkreettisia: esimerkiksi perhesuhteiden avulla työllisty- 
minen harvoin onnistuu työväenluokkaisilta opiskelijoilta. 

Riittämättömyyden ja ulkopuolisuuden kokemukset heijastuvat pitkälle aikuisuu- 
teen, vaikka yksilö olisi vakiinnuttanut asemansa akateemisessa yhteisössä. Työväen- 
luokkaisessa lapsuudenperheessä omaksutut arvot ja asenteet ovat usein ristiriidassa 
keskiluokkaisille työyhteisöille tyypillisen yksilökeskeisyyden, kilpailuhenkisyyden 
ja menestysihanteiden kanssa. Toisaalta sosiaalisen liikkuvuuden mahdollisuus säi- 
lyy läpi elämän ja kilpailluille eliittialoillekin on mahdollista valikoitua myöhemmäs- 
sä elämänvaiheessa. 


N VERTAISARVIOITU = - = 
N KOLLEGIALT GRANSKAD | ESE) 
W”. PEER-REVIEWED I p á JNS 


www.tsv.fi/tunnus 


BY NC ND 


2 
Lääketieteen opintoihin valikoituminen 
ja lääkärin ammatin periytyminen 


Mira Kalalahti & Hanna Nori 


Korkeakoulutuksen saavutettavuus ja arvostettujen koulutus- ja am- 
mattialojen sosiaaliset sulkeumat ovat keskeisiä luokka-aseman uusin- 
tamiseen liittyviä tekijöitä. Tarkastelemme tässä luvussa koulutuksen 
periytymistä ja koulutukseen valikoitumista lääketieteen koulutukseen 
hakeutumisen kautta. Kuvaamme, miten perhetaustan vaikutus lääkä- 
riopintoihin valikoitumiseen on yhä vahva, eikä kompensoidu täysin opin- 
tomenestyksellä. Tutkimme myös niin sanottuja epätyypillisiä reittejä lää- 
ketieteen opintoihin valikoituvien hakijoiden taustoja ja sitä miten tämä 
hakijaryhmä moninaistaa lääketieteen opiskelijoiden ryhmää esimerkiksi 
varallisuuden, koulutustaustan ja iän suhteen. 


Johdanto 


Fri yhteiskuntaluokista tulevien nuorten yhdenvertaisia mahdollisuuksia suorittaa 
korkeakoulututkinto tuetaan tyypillisesti erityisesti laajentamalla korkeakoulutusta. 
Turvaamalla korkeakoulutus yhä useammalle ajatellaan korkeakoulutukseen osallis- 
tumisen avautuvan aiempaa useammin myös matalammin koulutettujen perheiden 
lapsille. Korkeakoulutuksen saavutettavuutta koskevat tutkimukset osoittavat kui- 
tenkin, että laajeneva korkeakoulusektori itsessään ei takaa koulutusmahdollisuuk- 
sien tasa-arvoista jakautumista (ks. esim. Kivinen, Hedman & Kaipainen 2012; Mar- 
ginson 2016). Korkeakoulutuksen laajentaminen on usein hyödyttänyt jo ennestään 
korkeasti koulutettuja perheitä tai korkeakoulutuksen sisälle on tullut uusia jaotte- 

luja, jotka suosivat heitä. Ylemmät yhteiskuntaluokat saattavatkin olla notkeampia 
omaksumaan uusia koulutusmahdollisuuksia tai uusintamaan eriarvoisuutta kor- 
keakoulutuksen sisällä. Korkeakoulutuspoliittiset uudistukset voivat näin ylläpitää 
esimerkiksi elitistisiksi (ns. statusalat) koettujen alojen kuten lääketiede ja oikeus- 
tiede periytymistä tai kärjistää oppialojen välisiä statushierarkioita (Boliver 2011; 
Kraaykamp, Toisma & Wolbers 2013; Thomsen 2018; van de Werfhorst & Luijkx 2010). 

Fi ole lainkaan selvää, miten paljon saavutettavuuteen tähtäävät toimenpiteet ovat 
onnistuneet tasaamaan eri yhteiskuntaluokista ponnistavien nuorten mahdollisuuk- 
sia korkeakoulutukseen (ks. esim. Cupito & Langsten 2011). Pelkkään laajenemiseen 
perustuvissa reformeissa alemmille yhteiskuntaluokille avautuvassa korkeakoulu- 
tuksessa korostuvat keskimääräistä useammin alemmantasoiset tai vähemmän 
arvostetut korkeakouluopinnot (ks. esim. Ding, Wu, Yang & Ye 2021; McCoy & Smyth 
2011). Myös Suomessa koulutuspoliittinen tavoite edistää koulutuksen tasa-arvoi- 
suutta on lisännyt ylisukupolvista sosiaalista liikkuvuutta vain tiettyyn pisteeseen 
asti (Erola 2009; Kivinen ym. 2012). Korkeakoulutus sidostuu edelleen vanhempien 
koulutuksen ja sosioekonomisen aseman kaltaisiin luokkatekijöihin. 

2010-luvulla herkistynyt luokkakeskustelu (Erola 2010; Kolbe 2010) on kiinnittä- 
nyt huomiota luokkaerojen pysyvyyteen, mutta myös uusien erojen syntymiseen. 
2000-luvulla sosiaalinen liikkuvuus on vähentynyt ja korkeakoulutuksen eriarvoistu- 
miskehitys kiihtynyt (Härkönen & Sirniö 2020). Huoli korkeakoulutuksen yhdenver- 
taisesta saavutettavuudesta on tuottanut 2020-luvulla laajoja selvityksiä (ks. Kosunen 
2021; Nori, Juusola, Kohtamäki, Lyytinen & Kivistö 2021), jotka pyrkivät paikanta- 
maan eriarvoisuuskehitystä. 

Tässä luvussa jatkamme keskustelua korkeakoulutuksen yhdenvertaisesta saa- 
vutettavuudesta. Tutkimuskohteenamme on lääketieteellinen koulutusala, joka on 
yksi suosituimmista ja vaikeapääsyisimmistä aloista Suomessa. Esimerkiksi vuon- 
na 2022 yhtä lääkärikoulutuksen aloituspaikkaa kohden oli 8,1 hakijaa. (OPH 2022.) 
Vanhempien koulutuksen yhteys lääketieteelliseen tiedekuntaan hyväksytyksi tule- 
miseen on tiedekuntien välillä yksi voimakkaimmista ellei voimakkain: vuonna 2019 
korkeakoulutuksesta paikan vastaanottaneiden opiskelijoiden vanhemmista oli suh- 
teellisesti korkein osuus (59 %) suorittanut ylemmän korkea-asteen tutkinnon juuri 
lääketieteen alalla (Karhunen ym. 2021, liitetaulukko A). Lääkärin ammatti on vahva 
professioala, joka on arvostettu ja jolla on vankka yhteiskunnallinen asema. Yhtenä 
lääkärin profession erityispiirteenä on, että lääkärin ammatin harjoittamiseen on 
oikeus vain lääketieteellisen korkeakoulututkinnon suorittaneilla, eikä esimerkiksi 
sairaanhoitajan ole mahdollista edetä lääkäriksi ilman tätä tutkintoa (Pekkola 2009). 
Tarkastelemme tässä luvussa yhdelle tavoitelluimmalle korkeakoulutusalalle, lääke- 
tieteelliseen koulutukseen, valikoitumista ja lääkärin ammatin periytymistä laajan 
rekisteriaineiston avulla. 

Koulutuksen periytyvyys ja sosiaalinen sulkeuma 


Suomessa koulutuspolitiikan tavoitteena on vuosikymmenten ajan ollut tasoittaa 
perhetaustasta johtuvia kouluttautumiseroja. Tässä on osin onnistuttukin, sillä Suo- 
messa ja muissa Pohjoismaissa koulutuksen periytyminen on ollut kansainvälisesti 
vertaillen vähäisempää (ks. keskustelusta esim. Kivinen & Hedman 2016). Pohjois- 
maisessa hyvinvointivaltioon ja sen tukitoimiin nojaavassa yhteiskunnassa korkea- 
koulutuksen saavuttaminen alemmista yhteiskuntaluokista käsin on eräänlainen 
hyvinvointivaltiollisen kehityksen keskeinen ja läpikantava juonne (ks. esim. Erola 
2009; Pöntinen 1983). Vaikkakin sukupolvittain tarkasteltuna luokka-aseman uusin- 
tamisessa on eroja (ks. esim. Kivinen ym. 1989), korkeakoulutukseen osallistumisessa 
tapahtuvat muutokset ovat hitaita. 

Koulutuksen periytyvyyden muutokset Suomessa vastaavat kansainvälistä teo- 
reettista ymmärrystä luokka-aseman uusintamisesta ja koulutuksesta. Maksimaali- 
sesti ylläpidetyn eriarvoisuuden periaatteen (The Maximally Maintained Inequality, 
MMI) mukaisesti vasta ylempien yhteiskuntaluokkien saavuttaessa tietyn korkea- 
koulutustason alemmat yhteiskuntaluokat pääsevät osalliseksi korkeakoulutuksesta 
- ja silloinkin ensin matalammista korkeakouluasteista tai vähemmän arvostetuis- 
ta aloista (Raftery & Hout 1993). Tehokkaasti ylläpidetyn eriarvoisuuden periaatteen 
(The Effectively Maintained Ineguality, EMT) mukaisesti korkeakoulutuksen avaudut- 
tua alemmille yhteiskuntaluokille ylemmät luokat pyrkivät kompensoimaan suhteel- 
lisesti heikentynyttä kilpailuetuaan erilaisin keinoin (Lucas 2001). Laajamittaisesti 
kansainvälisesti osoitettu heikentynyt yhteys perhetaustan ja koulutuksen välillä 
(Breen, Luijkx, Müller & Pollak 2010; Nikula 2018) saattaa saada vanhemmat etsimään 
uusia keinoja varmistaa lapsilleen yhä korkeampi yhteiskuntaluokka-asema. Onkin 
mahdollista, että myös Suomessa koulutukseen osallistumisen yhdenvertaistuessa 
vanhempien yhteiskuntaluokan suora yhteys lasten yhteiskuntaluokkaan pysyy en- 
nallaan tai kasvaa (Pöyliö, Erola & Kilpi-Jakonen 2018). 

Korkeakoulutuksen saavutettavuuden laajetessa sen sisälle muotoutuu erilaisia 
erottautumisen keinoja ja sosiaalisia sulkeumia (social closure) (Bourdieu 1996). So- 
siaalisella sulkeumalla viitataan prosessiin, jossa ryhmä tai yhteisö pyrkii vetämään 
rajoja toisten ryhmien tai yhteisöjen välille (Weber 1978). Yhteiskuntaluokka-aseman 
periytymisen yhteydessä sillä tarkoitetaan esimerkiksi etuoikeutetussa ammattiase- 
massa olevien pyrkimyksiä sulkea muilta mahdollisuudet saavuttaa sama ammatti- 
asema ja siihen liittyvät pääomat. Koulutusasteiden mukaisten erojen pienentyessä 
koulutusalojen välinen kilpailu ja niissä hyödynnettävät resurssit tulevat yhä merkit- 
tävimmiksi. Koulutusalojen välisiksi muuntuvien merkityserojen avulla arvostetuim- 
missa ammattiasemissa olevat säilyttävät saavutetun asemansa ja todennäköisesti 
hyötyvät koulutusreformeista muita enemmän. Kun koulutusasteiden saavutettavuus 
yhdenvertaistuu, koulutusalojen mukaisesta periytyvyydestä tulee aiempaa voimak- 
kaampaa (Kraaykamp ym. 2013) ja vaikutus sosiaaliseen liikkuvuuteen pienenee. 

Ylemmät yhteiskuntaluokat näyttäisivät siis hyötyvän koulutuksen laajenemisesta 
ja uusista koulutusmahdollisuuksista muita laaja-alaisemmin. Tämä logiikka selittää 
osaltaan, miksi sosiaalinen liikkuvuus ei aina lisäänny koulutuspaikkoja lisäämäl- 
lä. Vikki Boliverin (2011) havainnot korkeakoulutuksen laajenemisen seurauksista 
Britanniassa kuvaavat tätä prosessia. Britanniassa korkeakoulutuksen määrällinen 
saavutettavuus yhdenvertaistui maltillisesti eräänlaiseen 1990-luvun saturaatiopis- 
teeseen asti, minkä jälkeen erot kääntyivät uudelleen nousuun. Koulutusalojen väli- 
sessä hierarkiassa muutokset ovat olleet hyvin pieniä ja siten arvostetuimpien koulu- 
tusalojen saavutettavuus on parantunut vain vähän - käytännössä erot ovat pysyneet 
läpi tarkastelujakson lähes ennallaan. Toisaalta yhteiskuntaluokkien väliset erot eivät 
ole myöskään kasvaneet, eli ylemmät luokat eivät siten ole pystyneet alempia tehok- 
kaammin hyödyntämään korkeakoulutuksen laajentamiseen johtaneita reformeja. 
(Boliver 2011.) 

Korkeakoulutuksen periytymisen tutkimus on 2000-luvulla kohdistunut korkea- 
koulutuksen uusiin statushierarkioihin ja niiden ylisukupolvisuuteen. Koulutuksen 
periytyvyyttä ja sosiaalista sulkeumaa tutkitaan yhä enemmän monihierarkkisina 
tasoina ja horisontaalisina kenttinä (ks. esim. Marginson 2016; van de Werfhorst & 
Luijkx 2010). Suomen lähialueilla koulutusalojen periytymistä on tarkasteltu esimer- 
kiksi Alankomaissa (Kraaykamp ym. 2013), Norjassa (Stromme & Hansen 2017) ja 
Tanskassa (Thomsen 2018). Näiden tutkimusten yleisenä kuvana voidaan todeta, että 
koulutusmahdollisuuksien tasa-arvon tavoittaminen näyttää olevan vaikeinta niin 
sanotuilla eliittialoilla - koulutuksissa, joihin sisäänpääsy on kovan kilpailun vuoksi 
vaikeaa, ja joista valmistutaan arvostetuimpiin ammatteihin. 

Kansainväliset tutkimukset ovat osoittaneet, että yhteiskuntaluokan ja sukupuo- 
len yhteys korkeakoulutukseen osallistumiseen on varsin samankaltaista eri maissa. 
Esimerkiksi Alankomaissa kilpailluimmat alat kuten lääketiede ja oikeustiede periy- 
tyvät humanistisiin, tekniikan ja hoivan aloihin verrattuna vahvimmin. Lääketiede 
periytyy erityisesti miehille ja oikeustiede naisille (Kraaykamp ym. 2013). Lääketiede 
ja oikeustiede ovat myös Norjassa pysyneet sosiaalisesti sulkeutuneina koulutusaloi- 
na (Stromme & Hansen 2017). On myös huomattava, että naisten ja esimerkiksi vä- 
hemmistössä olevien väestöryhmien entistä laajempi osallistuminen näiden alojen 
koulutuksiin ei ole oleellisesti muuttanut sosiaalista sulkeumaa, vaan valikoitumista 
tapahtuu yhä muita vahvemmin ylemmistä yhteiskuntaluokista. Vaikka naisten ja 
miesten välinen tasa-arvo on eurooppalaisittain edennyt koulutustasojen välisten 
erojen vähentyessä, luokkapohjaiset erot toistuvat samanmuotoisina ryhmien sisällä 
(Breen ym. 2010). 

Kaikkineen arvostetuimmille aloille hakeutuminen on usein pitkä ja riskialtis ha- 
kuprosessi, joka vaatii pitkäjänteisyyttä ja monenlaisia resursseja. Kun huomio kiin- 
nittyy yhteiskuntaluokkien yhdenvertaisesta koulutusasteiden tarkastelusta alakoh- 
taiseen tarkasteluun, suurten luokkateorioiden sijaan koulutusalojen periytyvyyden 
tutkimuksessa selitysmalleja haetaankin mikrososiologiasta - perheistä, vuorovai- 
kutuksesta ja kaikkiaan yhteiskuntaluokkia kapeammasta ammattialojen tutkimuk- 

sesta (Stromme & Hansen 2017; Thomsen 2018). Koulutusvalintojen ymmärtämiseksi 
tulee kuitenkin tarkastella myös kulttuurisia merkityksiä ja paikallisemmalla tasolla 
tuotettuja ammattiasemien horisontaalisia eroja (Weeden & Grusky 2005; van de Wer- 
fhorst & Luijkx 2010). 

Edellä kuvattujen tutkimusten perusteella voidaan olettaa, että Suomessakin 
koulutusalojen sisällä on edelleen vahvaa ylisukupolvista periytyvyyttä. Toisaal- 
ta Suomesta puuttuvat - ainakin laajamittaisesti ja tutkimuksellisesti osoitetusti 
- ’koulutusinstituutioiden ketjut’ eli valikoivat koulutusreitit toiselta asteelta kor- 
keakoulutukseen, joiden kautta ylemmät yhteiskuntaluokat pystyvät saavuttamaan 
arvostetuimmat opiskelualat tai oppilaitokset (vrt. Buisson-Fenet & Draelants 2013). 
Opiskelu niin sanotussa eliittilukiossa ei edistä yleisesti valikoitumista korkeakoulu- 
tukseen, eikä valikoitumista erityisesti eliittialoille (Tervonen, Kortelainen & Kanni- 
nen 2018). Kansainvälisessä vertailussa Suomessa yhdistyvät monet koulutusmahdol- 
lisuuksien tasa-arvoisuuden oletusarvotkuten kohtalaisen tasa-arvoinen yhteiskunta, 
julkisesti rahoitettu korkeakoulujärjestelmä, julkisin varoin tuettu opiskelu, maltil- 
liset erot oppilaitosten välillä, korkeakoulutuksen yhdenvertainen saavutettavuus ja 
säädellyt työmarkkinat (Marginson 2016). 


Korkeakoulutukseen valikoituminen Suomessa 


Suomessa keskustelua koulutusmahdollisuuksien tasa-arvosta on hallinnut yliopis- 
to-opintoihin osallistumisen mittaaminen sekä keskustelu väestön koulutuseroista 
(Karhunen & Uusitalo 2017; Kivinen ym. 2012). Yleisesti yliopisto-opintoihin osallis- 
tuminen on yhdenvertaistunut yhteiskuntaluokittain, mutta erityisesti arvostetuim- 
mille aloille valikoitumisen yhteys perhetaustaan on edelleen voimakasta (Nori ym. 
2021). Perhetaustan yhteys korkeakoulututkinnon suorittamiseen on nuorempien ko- 
horttien osalta voimistunut ja epätasa-arvoisuus kasvanut (Härkönen & Sirniö 2020). 
Korkeakoulutuksen laajentamista ja saavutettavuutta on edistetty muun muassa 
avaamalla korkeakoulutusta ammatillisen tutkinnon suorittaneille ja avoimen yli- 
opiston väylän kautta siirtyville opiskelijoille (ks. Moitus, Weimer & Välimaa 2020). 
Valikoituminen ammattikorkeakoulutukseen on vanhempien koulutusasteen suh- 
teen yliopisto-opintoihin valikoitumista tasa-arvoisempaa (Nori ym. 2021). Ammat- 
tikorkeakoulukentän laajentaminen onkin lisännyt matalasti koulutetuista perheistä 
tulevien opiskelijoiden osuutta korkeakoulutuksessa. Korkeakoulutukseen on kuiten- 
kin samalla muodostunut dualistinen rakenne, jossa alemmille korkeakouluasteille 
valikoituu enemmän opiskelijoita matalammin koulutetuista perheistä kuin ylem- 
mille korkeakouluasteille. (Heiskala, Erola & Kilpi-Jakonen 2020, ks. myös Nori ym. 
2021.) Arvostetuimmille aloille valikoituminen on myös jäänyt osin niin sanottujen 
väyläopintojen ulkopuolelle: eräänlaisena sosiaalisen sulkeuman esimerkkinä on 
lääketieteellinen koulutus, jonne avoimen yliopiston reittiä ei ole vieläkään avattu. 

Korkeakoulutuksen valikoitumiseen on havaittu vaikuttaneen erityisesti kaksi 
tekijää, joiden vaikutus toimii eri tavoin ammattikorkeakoulutukseen ja yliopistoon 
hakemisessa. Ammattikorkeakouluopintoihin valikoitumisessa vanhempien koulu- 
tus kompensoi heikompaa opiskelumenestystä, mutta yliopisto-opintoihin valikoi- 
tumisessa vanhempien koulutuksella on niin sanottu kerrannaisvaikutus: kaikkein 
edullisimmassa asemassa ovat korkeasti koulutettujen vanhempien hyvin menesty- 
vät lapset (Heiskala ym. 2020). Tässä artikkelissa tarkastelemme tätä yhteyttä lääke- 
tieteelliseen tiedekuntaan valikoitumisessa lisäämällä tutkimusasetelmaan hakijan 
aiemman koulutuspolun eli esimerkiksi tiedon siitä, onko hakija suorittanut ylioppi- 
lastutkinnon jälkeen muita tutkintoja tai onko hän hakeutunut peruskoulun jälkeen 
lukion sijaan ammatilliseen koulutukseen. Tämän lisäksi tutkimme ammattiaseman 
periytymistä tarkastelemalla, kuinka iso osuus hakijoista ja opiskelupaikan saaneista 
tulee perheistä, joissa toinen tai molemmat vanhemmista ovat lääkäreitä. 


Tutkimuskysymykset, aineisto ja menetelmät 


Tässä tutkimuksessa tarkastelemme lääketieteen korkeakouluopintoihin päätynei- 
den perhetaustoja ja koulutukseen valikoitumista. Tarkastelemme erityisesti, mil- 
laiset opiskelijat valikoituvat lääkärikoulutukseen suoraan lukiokoulutuksesta tai 
epätyypillisiä reittejä kuten jonkin ammatillisen tutkinnon kautta. Vastaamme tutki- 
muksessa seuraaviin kysymyksiin: 


Mitkä opiskelijan perhetaustaan ja aiempiin opintoihin liittyvät tekijät 
ennustavat lääketieteelliseen koulutukseen pääsyä? 

Hypoteesi 1: Vanhempien korkea koulutus ja hyvin suoritetut lukio-opinnot 
ennustavat lääketieteelliseen koulutukseen pääsyä (Nori ym. 2021). 

Missä määrin vanhempien lääkärin ammatti ennustaa opiskelijan hakeutu- 
mista ja pääsyä lääketieteelliseen koulutukseen? 

Hypoteesi 2: Lääkäriperheiden lapset sekä hakevat että pääsevät muita 
useammin lääketieteelliseen koulutukseen (Kraaykamp ym. 2013). 

Miten suoraan lukiosta ja epätyypillistä reittiä lääketieteelliseen koulutuk- 
seen päässeet mahdollisesti eroavat perhetaustoiltaan toistaan? 


Hypoteesi 3: Suoraan lukiosta valikoituneet tulevat korkeammin koulute- 
tuista ja varakkaammista perheistä (Brändle 2017). 


Tutkimuksen aineistona on Tilastokeskuksen kokoama, vuonna 2016 ammattikor- 
keakouluihin ja yliopistoihin yhteishaussa hakeneita koskeva rekisteriaineisto (koko- 
naisaineisto, N = 712 442). Aineisto sisältää tietoja hakukohteesta ja haun tuloksesta, 
hakijan perhe- ja elämäntilanteesta, aiemmasta koulutuspolusta, ylioppilastutkinto- 
menestyksestä sekä kotitaustasta (vanhempien koulutus, sosioekonominen asema, 


34 


Lääketieteen opintoihin valikoituminen ja lääkärin ammatin periytyminen 


tulot ja ammatti). Tarkempi muuttujaluettelo on liitteessä 1. Tässä tutkimuksessa tar- 
kastelemme vain yliopiston lääkärikoulutukseen hakeneita (n = 8292). 

Analysoimme aineistoa ristiintaulukointien ja niihin liittyvien khiin neliö -tes- 
tien ja efektikokoa ilmaisevien Cramerin V-tunnuslukujen avulla. Lisäksi käytämme 
askeltavaa logistista regressioanalyysiä. Analyysin ideana on muodostaa matemaat- 
tinen malli, jossa selittävien muuttujien avulla pyritään ennustamaan selitettävän 
muuttujan vaihtelua (Nummenmaa 2021). Logistisessa regressioanalyysissä selitet- 
tävän muuttujan on oltava kaksi- tai useampiluokkainen. Mallin avulla ennustetaan, 
kuinka havainnot jakautuvat luokkiin. Selittäjät voivat olla sekä kategorisia että jat- 
kuvia. 


Ylioppilaskokeella voimakkain yhteys sisäänpääsyssä, 
mutta myös perhetaustalla itsenäistä merkitystä 


Seuraavaksi tarkastelemme sitä, miten hyvin opiskelijan perhetaustaan ja aiempiin 
opintoihin liittyvät tekijät ennustavat lääketieteelliseen koulutukseen pääsyä. Ana- 
lyysimenetelmänä käytämme askeltavaa logistista regressioanalyysiä. Askeltava me- 
netelmä ottaa malliin mukaan selityskyvyltään parhaat muuttujat ja jättää pois ne 
muuttujat, jotka eivät ole tilastollisesti merkitseviä selittäjiä. Esityksen tiivistämiseksi 
emme kuitenkaan vertaile askeleiden välisiä selitysosuuksia, vaan kuvaamme taulu- 
kossa 1 selittäviksi tekijöiksi osoittautuneet muuttujat samassa mallissa. Selittävik- 
si muuttujiksi valitsimme seuraavat taustamuuttujat: syntymävuoden, sukupuolen, 
äidinkielen, asuinpaikan kuntaryhmän, pohjakoulutuksen, korkeimman suoritetun 
tutkinnon, pääasiallisen toiminnan, ylioppilastutkinnon suoritusvuoden ja yleisar- 
vosanan, vanhempien koulutustason, sosioekonomisen aseman sekä luokitellut tulot. 
Syntymävuosi, pohjakoulutus ja vanhempien sosioekonominen asema eivät osoittau- 
tuneet tilastollisesti merkitseviksi selittäjiksi lääketieteelliseen koulutukseen paasyl- 
le, joten ne jäivät mallista pois. 

Taulukko 1. Lääketieteelliseen tiedekuntaan pääsyn selittäjät, niiden tilastollinen 
merkitsevyys, odds ratio -luvut ja 95 %:n luottamusvälit 


Muuttujat P-arvo Odds ratio 95 %:n luottamusväli 
Sukupuoli 

Nainen ref. 

Mies <0.001 1,697 1,423-2,024 
Kieli 

Muu ref. 

Suomi 0.006 4,345 1,534-12,310 
Ruotsi 0.034 3,266 1,096-9.733 
Kuntaryhma 

Maaseutu ref. 

Kaupunki <0.001 4,315 2,139-8,705 
Taajama 0.990 0,994 0,400-2,472 
Korkein koulutus 

Toinen aste ref. 

Alempi kk-aste 0.240 1,205 0,882-1,647 
Ylempi kk-aste 0.012 0,477 0,267-0,852 
Tutkijakoulutus 0.079 2,767 0,890-8,608 
Pääasiallinen toiminta 

Työtön ref. 

Opiskelija <0.001 1,847 1,278-2,670 
Ase-/siviilipalv. 0.013 0,305 0,059-0,716 
Työllinen 0.034 0,673 0,467-0,971 
Yo-tutkinnon suor.vuosi 0.013 1,043 1,009-1,078 
Yo-tutkinnon arvosana 

A ref. 

B 0.118 1,991 0,856-4,630 
C <0.001 3,700 1,671-8,194 
M <0.001 7,020 3,217-15,323 
E <0.001 12,524 5.758-27.236 
L <0.001 17,714 8,034-39,059 
Isän koulutus 

Toinen aste ref. 

Alin korkea-aste 0.078 1,276 0,973-1,673 
Alempi kk-aste 0.332 1,161 0.858-1,570 
Ylempi kk-aste <0.001 1,515 1,173-1,957 
Tutkijakoulutus 0.064 1,414 0,980-2,039 
Äidin koulutus 

Toinen aste ref. 

Alin korkea-aste 0.165 1,216 0,923-1,602 
Alempi kk-aste 0.043 1,390 1,011-1,912 
Ylempi kk-aste <0.001 1,691 1,276-2,242 
Tutkijakoulutus 0.370 1,240 0,770-1,998 
Isän tuloluokat 

Pienituloinen ref. 

Keskituloinen 0.338 1,132 0,878-1,459 
Suurituloinen 0.002 1,568 1,180-2,083 
Äidin tuloluokat 

Pienituloinen ref. 

Keskituloinen 0.046 1,298 1,004-1,677 
Suurituloinen 0.007 1,486 1,113-1.984 

Odds ratio (suom. vetosuhde) eli OR-luku kuvaa, kuinka voimakkaasti kukin te- 
kijä on yhteydessä opiskelemaan pääsyyn. Sitä on hyödynnetty erityisesti lääketie- 
teellisessä tutkimuksessa esimerkiksi sairastumisen riskiä arvioitaessa. Tässä tut- 
kimuksessa arvioimme ”positiivista riskiä” eli mahdollisuutta päästä opiskelemaan 
lääketieteelliseen tiedekuntaan. Yli yhden oleva OR tarkoittaa referenssiryhmään 
verrattuna korkeampaa sisäänpääsyn todennäköisyyttä, alle yhden jäävä OR taas 
vähäisempää todennäköisyyttä. Naisiin verrattuna miesten mahdollisuudet lääke- 
tieteelliseen koulutukseen pääsyyn ovat siis selvästi paremmat (OR = 1,7). Samoin 
näemme taulukosta 1, että suomenkielisten (OR = 4,3) ja ruotsinkielisten (OR = 3,3) si- 
säänpääsyn todennäköisyydet ovat huomattavasti korkeammat vieraskielisiin verrat- 
tuna. Äidinkielen ohella myös asuinpaikan kuntaryhmällä on yhteyttä opiskelemaan 
pääsyyn. Parhaiten menestyvät kaupunkilaiset hakijat: maaseudulla asuviin verrat- 
tuna heidän OR-lukunsa on peräti 4,3. Taajamissa asuvat eivät eronneet tilastollisesti 
merkitsevästi maaseudulla asuvista. 

Hakijan pohjakoulutus eli se, onko hakija suorittanut ylioppilastutkinnon vai ei, 
jäi pois analyysistä. Tämä johtuu luultavasti siitä, että ei-ylioppilaita on hakijoissa 
pieni vähemmistö ja pohjakoulutuksen yhteys sisäänpääsyyn ilmeni muiden tausta- 
muuttujien kautta selvemmin. Valtaosalla (75 %) hakijoista korkein koulutusaste oli 
toinen aste. Logistisen regressioanalyysin mukaan lääketieteelliseen tiedekuntaan 
pyrittäessä lukiokoulutuksen jälkeen suoritetuista muista tutkinnoista ei näyttäisi 
olevan hyötyä, pikemminkin päinvastoin. 

Myös hakijan pääasiallinen toiminta on yhteydessä lääketieteelliseen koulutuk- 
seen pääsyyn. Opiskelijoilla on työttömiin verrattuna selvästi paremmat sisäänpää- 
syn mahdollisuudet, kun taas ase- tai siviilipalveluksessa olevilla mahdollisuudet 
ovat heikoimmat. 

Sekä ylioppilastutkinnon yleisarvosanalla että suoritusvuodella on yhteyttä lää- 
ketieteelliseen tiedekuntaan pääsyyn. Näistä arvosanan merkitys on huomattavasti 
suurempi. Toisaalta mitä vähemmän aikaa on yo-kirjoituksista, sitä todennäköisem- 
pää on opiskelemaan pääseminen: jokainen välivuosi vähentää selvästi sisäänpää- 
syn mahdollisuuksia. Ylioppilastutkinnon yleisarvosanan yhteys lääketieteelliseen 
koulutukseen pääsyyn näkyy selvästi: mitä paremmin kirjoitukset ovat menneet, 
sen todennäköisempää on myös opiskelemaan pääsy. Tosin B:n paperit eivät vielä tuo 
lisäarvoa A:n papereihin nähden, mutta yleisarvosanan C saaneiden sisäänpääsyn 
mahdollisuudet ovat jo selvästi korkeammat (OR = 3.7). Huippusuoriutuminen yo-ko- 
keissa nostaa OR luvun huomattavan korkeaksi, yli 17:ään. 

Edellä olemme osoittaneet, mitkä hakijaan itseensä liittyvistä tekijöistä ovat yh- 
teydessä lääketieteelliseen koulutukseen pääsyyn ja missä määrin. Mutta kuten ai- 
emmat tutkimukset (Kohvakka, Nevala & Nori 2019; Nevala & Nori 2017; Nori 2011) 
osoittavat, myös perhetaustalla on merkitystä koulutukseen hakeutumisessa ja edel- 
leen opiskelemaan pääsemisessä. Valitsimme logistiseen regressioanalyysiin molem- 
pien vanhempien koulutusastetta, sosioekonomista asemaa sekä ansiotuloja kuvaavat 
muuttujat. Määrällisestä ansiotulomuuttujasta teimme kolmiluokkaisen muuttujan, 

sillä vuosituloja kuvaava muuttuja oli huomattavan vino ja sisälsi paljon poikkeavia 
arvoja. Vanhempien sosioekonominen asema jäi pois analyysistä, mutta vanhempien 
koulutusaste ja tuloluokat tulivat mukaan malliin. Taulukosta 1 näemme, että ma- 
talimmin koulutettuihin verrattuna korkeakoulututkinnon suorittaneiden vanhem- 
pien lapset pärjäävät valinnoissa selvästi paremmin. Ylemmän korkeakoulututkin- 
non suorittaneen äidin jälkeläisen mahdollisuudet opiskelupaikan saamiseen ovat 
huomattavasti paremmat kuin toisen asteen tutkinnon suorittaneen äidin jälkeläi- 
sen. Isän korkeakoulututkinnon tuottama vastaava hyöty on hieman pienempi. Myös 
vanhempien tulotasolla on yhteyttä lääketieteelliseen koulutukseen pääsyyn. Mitä 
suurituloisemmat vanhemmat, sitä suurempi on jälkeläisen todennäköisyys tulla hy- 
väksytyksi. 

Vanhempien koulutusasteella ja tuloilla on siten selvä yhteys jälkeläisen opiske- 
lemaan pääsyyn. Edes erinomainen koulumenestys ei täysin pysty kompensoimaan 
perhetaustan merkitystä. Kuviossa 1 on esitetty opiskelemaan pääsy ylioppilaskokeen 
yleisarvosanan ja vanhempien koulutustason mukaan. 


Kuvio 1. Lääketieteelliseen tiedekuntaan vuonna 2016 hyväksytyt ylioppilaskokeen 
yleisarvosanan ja vanhempien koulutustason mukaan (%) 

Isän koulutusaste x?-testi/V-arvo: A (p=0.123/0.152); B (p=0.778/0.047); C (p<0.001/0.157); M (p<0.001/0.135); E 
(p=0.002/0.113); L (p=0.011/0.152) 


Äidin koulutusaste x?-testi/V-arvo A (p=0.296/0.121); B (p=0.233/0.081); C (p=0.004/0.109); M (p<0.001/0.112); E 
(p<0.001/0.159); L (p<0.001/0.194) 


Sisäänpääsyprosentit kasvavat sitä mukaa, mitä paremmin ylioppilaskirjoitukset 
ovat menneet. Toisaalta arvosanasta riippumatta korkeakoulutettujen vanhempien 
lasten opiskelemaan pääsy on huomattavasti todennäköisempää kuin matalammin 
koulutettujen perheiden jälkeläisten. Cramerin V-arvojen perusteella nähdään myös 
se, että äidin koulutuksen yhteys sisäänpääsyyn on voimakkain parhaiten yo-kokeis- 
sa menestyneillä. 

Avautuvatko lääketieteellisen tiedekunnan ovet 
lääkärin jälkeläisille helpommin kuin muille? 


Lääkärin ammatti on yksi selvimmin periytyvistä ammateista (Kraaykamp ym. 2013; 
Stromme & Hansen 2017). Näin ollen voisi olettaa, että lääketieteelliseen tiedekuntaan 
hakeneissa ovat yliedustettuina lääkärien lapset. Aineistossamme lääketieteelliseen 
koulutukseen hakeneista 3,5 prosentilla oli lääkäri-isä ja 4,7 prosentilla lääkäriäiti. 
Vastaavat prosenttiosuudet muualle kuin lääketieteelliseen koulutukseen hakeneilla 
olivat 0,6 ja 0,8. Tämän perusteella lääkärivanhempien lapset olivat siis yliedustet- 
tuina lääketieteelliseen koulutukseen hakeneissa. Sisään päässeistä lääkäri-isä oli 
5,6 prosentilla, lääkäriäiti 6,7 prosentilla. Toisaalta tiedämme, että korkeasti koulu- 
tettujen vanhempien lapset ylipäätään pääsevät opiskelemaan useammin kuin ma- 
talammin koulutettujen vanhempien jälkeläiset (Nori 2011), joten siinä mielessä tulos 
ei ole yllättävä. Tämän perusteella emme kuitenkaan pysty sanomaan, onko suurem- 
pi todennäköisyys päästä opiskelemaan lääketieteelliseen koulutukseen yhteydessä 
nimenomaan lääkärin ammattiin vai ylipäätään akateemiseen koulutukseen. Taulu- 
kossa 2 lääkärivanhempien lasten sisäänpääsyä lääketieteelliseen on verrattu ensin 
ei-lääkäriperheistä tulleiden sisäänpääsyyn ja sitten erikseen jonkin muun akateemi- 
sen tutkinnon suorittaneiden vanhempien lasten opiskelemaan pääsyyn. Lopuksi on 
vielä katsottu tapauksia, joissa molemmat vanhemmat ovat lääkäreitä, ja verrattu tätä 
ryhmää muiden akateemisten kuin lääkärivanhempien jälkeläisten sisään pääsyyn. 


Taulukko 2. Opiskelemaan pääsy vanhemman ammatin mukaan 


Vanhemman ammatti Ei päässyt Pääsi 
n/% n/% 
Isä lääkäri 222 / 79,9 56/20,1 
Isä ei lääkäri 7062 / 88,1 952 / 11,9 
Yhteensä 7284 / 87,8 1008 / 12,2 
p<0.001; Cramerin V=0.046 
Äiti lääkäri 275 / 80,2 68 / 19,8 
Äiti ei lääkäri 7009 / 88,2 940 / 11,8 
Yhteensä 7284 / 87,8 1008 / 12,2 
p<0.001; Cramerin V=0.049 
Isä lääkäri 222 / 79,9 56 / 20,1 
Isä ei lääkäri, mutta akateeminen 1584 / 79,4 411 / 20,6 
Yhteensä 1806 / 79,5 467 / 20,5 
p=0.031; Cramerin V=0.004 
Äiti lääkäri 275 / 80,2 68 / 19,8 
Äiti ei lääkäri, mutta akateeminen 1550 / 79,7 395 / 20,3 
Yhteensä 1825 / 79,8 463 / 20,2 
p=0.042; Cramerin V=0.004 
Molemmat vanhemmat lääkäreitä 65 / 74,7 22 /25,3 
Kumpikaan ei lääkäri, mutta akateeminen 712/76,1 224 /23,9 
Yhteensä 7284/87,8 1008 / 12,2 

Vaikka lääkäriperheen lapset pääsevätkin opiskelemaan ei-lääkäriperheen lapsia 
todennäköisemmin, syynä on pikemminkin vanhempien korkea koulutustaso, ei niin- 
kään lääkärin ammatti: ylemmän korkeakoulututkinnon suorittaneiden vanhempien 
lasten hyväksymisprosentit lääketieteen opintoihin ovat jopa hieman korkeammat 
kuin lääkäreiden jälkeläisten. Mutta mikäli molemmat vanhemmat ovat lääkäreitä, 
lääketieteellisen ovet avautuvat hieman useammin kuin muunlaisella akateemisella 
koulutuksella. Tutkimme vielä, voisiko lääkärivanhemmista olla ”hyötyä” lääketie- 
teellisen tiedekunnan valinnoissa sellaisissa tapauksissa, jossa ylioppilaskoemenes- 
tys ei ole ollut erityisen hyvä. Valitsimme tarkasteluun korkeintaan yleisarvosanan C 
ylioppilaskirjoituksissa saaneet. Niistä, joiden isä tai äiti oli lääkäri, opiskelupaikan 
sai 10 prosenttia, kun taas akateemisesti koulutettujen, ei-lääkäri-vanhempien lapsis- 
ta hyväksyttiin 8 prosenttia. Erot sisäänpääsyprosenteissa jäivät siis varsin pieniksi, 
eivätkä ne olleet tilastollisesti merkitseviä. Kun molemmat vanhemmat olivat lääkä- 
reitä hyväksymisprosentti nousi 17:ään, kun se ei-lääkärivanhempien, mutta akatee- 
misen tutkinnon suorittaneiden vanhempien lapsilla oli 11 prosenttia. Toisaalta tä- 
hän tulokseen on syytä suhtautua varauksella, sillä sellaisia opiskelemaan päässeitä, 
korkeintaan C:n paperit saaneita, joiden molemmat vanhemmat olivat lääkäreitä, oli 
aineistossa hyvin vähän, alle viisi henkilöä. 


Ilman viivettä lääkäriopintoihin päässeillä akateeminen perhetausta 


Tässä luvussa selvitämme, eroavatko suoraan lukiosta ja epätyypillistä reittiä lääke- 
tieteelliseen koulutukseen päässeet perhetaustoiltaan toisistaan. Hypoteesimme on, 
että suoraan lukiosta opiskelemaan päässeet tulevat korkeammin koulutetuista ja va- 
rakkaammista perheistä kuin epätyypillistä reittiä lääketieteelliseen koulutukseen 
päätyneet (Brändle 2017). 

Vuonna 2016 lääketieteelliseen tiedekuntaan hakeneista hyväksyttiin noin 12 
prosenttia, eli aineistossamme 1008 henkilöä. Ylioppilastutkinnon suorittaneita oli 
hyväksytyistä peräti 98,9 prosenttia, joten vain ani harva ei-ylioppilaista pääsi opis- 
kelemaan, sillä hakeneista ei-ylioppilaiden osuus oli viisi prosenttia. Saman vuoden 
ylioppilaita oli hyväksytyissä vajaat 14 prosenttia, edellisenä vuonna oli kirjoittanut 
noin 28 prosenttia ja pari vuotta aiemmin (2014) lähes 19 prosenttia. Näin ollen val- 
taosa (60 %) sisään päässeistä oli suorittanut ylioppilastutkinnon korkeintaan kaksi 
vuotta aiemmin. 

Hyväksytyistä vajaalla viidesosalla oli korkein aiemmin suoritettu tutkinto jokin 
muu kuin ylioppilastutkinto. Taulukossa 3 on verrattu pelkkien ylioppilaiden (väli- 
vuosilla ja ilman) sekä niin sanottua epätyypillistä reittiä lääketieteelliseen tiede- 
kuntaan päässeiden perhetaustaa, eli vanhempien koulutusastetta, sosioekonomista 
asemaa ja tuloja. 

Taulukko 3. Suoraan lukiosta, välivuosien jälkeen ja epätyypillistä reittiä lääketieteelliseen 
tiedekuntaan vuonna 2016 hyväksytyt vanhempien koulutuksen ja sosioekonomisen aseman 
(%) sekä tulojen (€/v) mukaan 


Suoraan lukiosta, Yo-tutkinto + 


ilman välivuosia! 


välivuosi(a)? 


Epätyypillinen 
reitti? 


(n = 128) (n = 676) (n = 194) 
Isän koulutus % % % 
keskiaste 17,6 19,7 30,3 
alin korkea-aste 13,4 16,0 23,8 
alempi kk-aste 7,6 14,4 4,7 
ylempi kk-aste 51,3 37,6 32,0 
tutkijakoulutus 10,1 12,3 9,3 
x?-testi/V-arvo p=0.092/0.096 p=0.008/0.138 p<0.001/0.176 
Aidin koulutus % % % 
keskiaste 10,7 13,8 27,2 
alin korkea-aste 15,7 22,5 26,0 
alempi kk-aste 15,7 1257 15,0 
ylempi kk-aste 51,2 44,9 29,5 
tutkijakoulutus 6,6 6,1 2,3 
x?-testi/V-arvo p=0.129/0.089 p=0.134/0.096 p<0.001/0.191 
Isän SES % % % 
yrittajat 3,3 1,5 1,1 
maa- ja metsätalousyritt. 8,9 11,8 11,8 
ylemmät toimihlöt 59,3 52,4 33,1 
alemmat toimihlöt 8,9 11,2 12,4 
työntekijät 4,9 7,7 5,1 
työttömät 1,6 5,3 0,0 
muut 13,0 10,0 36,5 
x?-testi/V-arvo p=0.207/0.096 p=0.054/0.127 p<0.001/0.300 
Aidin SES % % % 
yrittäjät 0,8 0,3 1,1 
maa- ja metsätalousyritt. 8,8 8,3 3,2 
ylemmät toimihlöt 49,6 51,4 29,0 
alemmat toimihlöt 28,8 26,5 30,6 
työntekijät 1,6 2,7 3,2 
työttömät 0,8 5,0 3,8 
muut 9,6 5,9 29,0 
x?-testi/V-arvo p=0.471/0.078 p=0.416/0.088 p<0.001/0.316 
Isän tulot € € € 
ansiotulot/vuosi 71434 72624 61477 


F-testi/Eta? 
pääomatulot/vuosi 
F-testi/Eta? 


Äidin tulot 
ansiotulot/vuosi 
F-testi/Eta? 
pääomatulot/vuosi 
F-testi/Eta? 


p=0.940/0.000 
10482 
p=0.468/0.001 


€ 

56016 
p=0.153/0.002 
3269 
p=0.846/0.000 


p=0.832/0.000 
8170 
p=0.913/0.000 


€ 

53199 
p=0.335/0.001 
3781 
p=0.608/0.000 


p=0.010/0.007 
5380 
p=0.424/0.001 


€ 

38877 
p<0.001/0.026 
2914 
p=0.650/0.000 


x?- ja F-testit: 


"Suoraan lukiosta tulleet vs. muut 
Suoraan lukiosta tulleet vs. välivuosia pitäneet, pelkät ylioppilaat 
3Epätyypillistä reittiä tulleet vs. muut 

Suoraan lukiosta opiskelemaan päässeiden vanhemmat olivat hieman koulute- 
tumpia ja parempituloisia kuin välivuosia pitäneiden vanhemmat, mutta tilastolli- 
sesti merkitseviä erot olivat vain isän koulutuksen suhteen. Epätyypillistä reittiä lää- 
ketieteelliseen tiedekuntaan päässeet eli ne, jotka olivat suorittaneet lukion jälkeen 
jonkin toisen tutkinnon tai joilla ei ollut ylioppilastutkintoa lainkaan, erosivat perhe- 
taustaltaan tilastollisesti merkitsevästi muista sisään päässeistä. Heidän vanhemmil- 
laan oli matalampi koulutus, pienemmät tulot ja he toimivat harvemmin ylemmässä 
toimihenkilöasemassa. Toisaalta epätyypillistä reittiä opiskelemaan päätyneet olivat 
huomattavasti vanhempia kuin muut, ja heidän vanhempansa olivat muita useam- 
min eläkkeellä (SES-ryhmä ”muut”). Epätyypillistä reittiä lääketieteelliseen tiede- 
kuntaan päätyneiden mediaani-ikä oli 27 vuotta, välivuosia pitäneiden 21 vuotta ja 
suoraan lukiosta tulleiden 19 vuotta. 

Kuviossa 2 on esitetty ylioppilastutkinnon suorittaneiden yo-kokeen yleisarvosa- 
na ryhmittäin. Suoraan lukiosta tulleet ovat pärjänneet kirjoituksissa huomattavasti 
paremmin kuin muut: yleisarvosanan L saaneita oli lähes 50 prosenttia. Sen sijaan 
välivuosia viettäneiden ja epätyypillistä reittiä lääketieteelliseen tiedekuntaan pääty- 
neiden väliset erot koulumenestyksessä eivät olleet kovin suuret. Jälkimmäisessä ryh- 
mässä L:n kirjoittaneita oli yhtä suuri osuus kuin edellisessä, mutta yleisarvosanaan E 
ylsi heistä selvästi harvempi. 


Kuvio 2. Suoraan lukiosta, välivuosien jälkeen ja epätyypillistä reittiä lääketieteelliseen 
tiedekuntaan vuonna 2016 hyväksytyt ylioppilastutkinnon yleisarvosanan mukaan (%) 

ul mE mM mC =B mA 
Suoraan lukiosta ilman välivuosia, x?-testi: p<0.001; V-arvo: 0.259 


Yo-tutkinto + välivuosi(a), x?-testi: p<0.001; V-arvo: 0.256 
Epätyypillinen reitti, x?-testi: p=0.021; V-arvo: 0.127 

Edellisen tarkastelun perusteella voidaan siis päätellä ensinnäkin, että epätyypil- 
listä reittiä lääketieteelliseen tiedekuntaan päässeet tulevat harvemmin akateemi- 
sista perheistä kuin ne, jotka eivät ole lukion jälkeen suorittaneet mitään muuta tut- 
kintoa. Tähänkin ryhmään kuuluvien yo-koemenestys on kuitenkin ollut hyvä, sillä 
yli puolet heistä sai yleisarvosanakseen vähintään E:n. Toisaalta aineistosta ei selviä 
se, kuinka monta kertaa lääketieteelliseen tiedekuntaan oli pyritty ennen valituksi 
tulemista. Aiempien tutkimusten (Moisio 2017; Nori & Vanttaja 2018) mukaan kuiten- 
kin tiedämme, että mutkan kautta yliopistoon päätyvät muita useammin ei-akatee- 
misten perheiden lapset. Toiseksi suoraan lukiosta lääketieteelliseen tiedekuntaan 
pyrkivät ja pääsevät erityisesti korkeasti koulutettujen perheiden huippuarvosanoin 
ylioppilaskirjoituksissa suoriutuneet jälkeläiset (Nori ym. 2021). 


Yhteenveto 


Olemme tässä artikkelissa tarkastelleet, miten perhetausta, opintomenestys ja eri- 
laiset opintopolut ovat yhteydessä lääketieteelliseen koulutukseen valikoitumiseen. 
Ensimmäinen havaintomme on, että lääketieteelliseen koulutukseen pääsemistä 
edistävät vanhempien (erityisesti äidin) korkea koulutustaso, vanhempien suuret 
tulot, miessukupuoli sekä hakijan hyvä menestys ylioppilaskokeissa. Ylioppilaskir- 
joituksissa menestyminen ei kuitenkaan täysin kompensoi perhetaustan vaikutusta. 
Näin ollen koulutuksen periytyvyys yleisenä ilmiönä on lääketieteelliseen tiedekun- 
taan hakeutumisessa edelleen vahva, kuten aiemmat tutkimukset ovat osoittaneet. 
Vaikka Suomessa lääketiede on vuosikymmenten saatossa kääntynyt miesten alas- 
ta naisvoittoiseksi alaksi, aineistossamme miesten sisäänpääsy lääketieteelliseen 
tiedekuntaan oli naisia todennäköisempää. Koulutuksen periytyvyys ei kuitenkaan 
ole yhtä vahvasti sukupuolittunutta: Vaikka emme tässä tutkimuksessa tarkastelleet 
ajallista muutosta lääketieteelliseen koulutuksen saavutettavuudessa, meillä tilanne 
näyttäytyy hyvin samankaltaisena kuin muissa Euroopan maissa: yhteiskuntaluokan 
vaikutus kouluttautumiseen ilmenee sekä naisilla että miehillä varsin samalla tavalla 
(ks. Breen ym. 2010). 

Lukiotaustalla lääketieteelliseen koulutukseen päästiin opiskelemaan useimmin. 
Opiskelemaan pääsyn mahdollisuudet näyttävät heikkenevän, mikäli hakija on kou- 
luttautunut toisen asteen tutkintoa pidemmälle. Tämä johtuu todennäköisesti siitä, 
että lääketieteelliseen on haettu aiemminkin, mutta koska pisteet eivät ole riittäneet 
valintoihin, on hakeuduttu muualle opiskelemaan. Osalle ajatus hakea lääkäriopin- 
toihin on ehkä syntynyt vasta myöhemmässä vaiheessa elämää, esimerkiksi vääräk- 
si osoittautuneen koulutus- tai ammatin valinnan jälkeen. Korkeakouluvalintojen 
uudistukseen liittyen mielenkiintoinen tulos aineistossamme on, että päätoimiset 
opiskelijat pääsivät opiskelemaan lääkärikoulutukseen selvästi todennäköisemmin 
kuin työttömät, työlliset ja ase- tai siviilipalveluksessa olevat. Jokainen välivuosi las- 

kee myös todennäköisyyttä päästä lääketieteelliseen koulutukseen. Kuten todettua, 
tutkimuksemme vahvistaa aiempia tutkimustuloksia: suoraan lukiosta yliopistoon 
ja tarkastelun kohteena olleeseen lääkärikoulutukseen pääsevät erityisesti korkeasti 
koulutettujen perheiden hyvin kirjoituksissa menestyneet lapset (Moisio 2017; Nori 
ym. 2021; Nori & Vanttaja 2018). 

Toinen kokoava johtopäätöksemme on, että lääkärinammatin periytyminen jäl- 
keläisille ei - ainakaan tässä aineistossa - ole erityisen vahvaa. Vaikkakin lääkäri- 
vanhempien lapset olivat yliedustettuina lääketieteelliseen koulutukseen hakeneissa 
ja päässeissä - kuten aiempien tutkimusten perusteella odotimme (Kraaykamp ym. 
2013) - sisäänpääsyä selitti vanhempien runsas koulutuksellinen pääoma. Toisin sa- 
noen akateemisesti koulutettujen vanhempien lapset, koulutusalasta riippumatta, 
pääsevät lääketieteelliseen koulutukseen todennäköisemmin kuin ei-akateemisten 
perheiden jälkeläiset. Poikkeuksena olivat kuitenkin kahden lääkärivanhemman lap- 
set, joille lääkärikoulutuksen ovet avautuivat useammin kuin muille akateemisesti 
koulutettujen vanhempien lapsille. 

Kolmanneksi havaitsimme, että niin sanottua epätyypillistä reittiä (ammatilli- 
sella tai korkeakoulututkinnolla) lääketieteelliseen koulutukseen hakeuduttiin kes- 
kimääräistä useammin ei-akateemisista perheistä. Tästäkin ryhmästä opiskelemaan 
päässeet olivat menestyneet ylioppilaskokeissa hyvin, sillä yli puolet heistä oli saanut 
yleisarvosanakseen vähintään eximian. Huolimatta siitä, että epätyypillisiä reittejä 
lääketieteelliseen koulutukseen päässeiden osuus oli kohtalaisen pieni (noin viiden- 
nes aineistossamme), moninaistaa tämä joukko tyypillistä lukiosta hyvillä arvosa- 
noilla suoraan lääketieteelliseen tiedekuntaan siirtyvien opiskelijoiden joukkoa. He 
ovat selvästi vanhempia ja tulevat perheistä, joilla on keskimääräistä matalampi kou- 
lutustaso. Jossain määrin suomalainen moninaisten reittien korkeakoulutusrakenne 
on luonut tilanteen, jossa arvostetuimmatkin korkeakoulutusväylät ovat mahdollisia 
heterogeenisemmalle joukolle opiskelijoita ja elämänkulkuja. Voi myös olla, että lää- 
ketieteen pääsykoe mittaa taitoja, joissa perheen kulttuurisella pääomalla ei ole yhtä 
paljon merkitystä kuin esimerkiksi oikeustieteellisen valintakokeissa (ks. Stromme ja 
Hansen 2017). 

Sosiaalista sulkeumaa kuitenkin ylläpitää se, ettei lääketiede ole vielä avannut 
avoimen yliopiston väylää, jota pitkin lääkärikoulutukseen siirtyminen olisi mahdol- 
lista ilman huipputodistusta lukiosta tai valintakokeisiin osallistumista. Tämä koulu- 
tusväylien sulkeuma on yksi keino erottautua muista aloista, sulkea epätyypillinen tai 
”vääränlainen” opiskelija-aines ulkopuolelle ja pitää kiinni saavutetuista professio- 
naalisista eduista. Viimeaikaisten laskelmien mukaan Suomessa on noin 3000 lääkä- 
rin vaje. Lääkäriliitto on viime päiviin saakka kuitenkin suhtautunut nihkeästi koulu- 
tuspaikkojen lisäyssuunnitelmiin ja haluaa etsiä ratkaisuja ensisijaisesti lääkäreiden 
työolojen korjaamisesta. (Yle uutiset 25.8.2021; Lääkärilehti 3.3.2023.) 

Lääketiede on edelleen yksi sosiaalisesti valikoivimmista aloista Suomessa. Hy- 
vin suosittuna mutta vaikeapääsyisenä alana aloituspaikoista käydään kovaa kilpai- 
lua, ja monet yrittävätkin parantaa asemiaan erilaisilla abi- ja valmennuskursseilla. 

Näin lääketiede pysynee jatkossakin hyväosaisimman väestönosa hallussa: suotuisa 


perhetausta helpottaa niin taloudellisesti kuin henkisestikin vaikeapääsyiselle alalle 
pyrkimistä ja opiskelemaan pääsyä. 

Liite 1. Muuttujaluettelo 
Muuttuja Selite 
YTL-moduuli YTL-moduuli kokonaisaineistoina kaikilta saatavilla olevilta vuosilta 


Alla mainitut tiedot poimitaan tutkimuksen kohdejoukolle vuodelta 2016 


shnro 
hakuk_koulk1 
snimi1 

kaste t2 
valinnan tila 
vastaanoton tila 
sukupuoli koodi 
syntyv 

svaltio k 

sivs 

lkm k 
kuntaryhm 
yotutk 

ututku aste 
ututku ala 
suorv 

sose 

ptoim2 

svatv 


ammattikoodi 


suojattu henkilönumero 

hakijan korkea-asteen yhteishaun 1.-5. hakukohteen koulutuskoodi 
hakijan korkea-asteen yhteishaun 1.-5. hakukohteen koulutuskoodin nimi 
hakijan korkea-asteen yhteishaun 1.-5. hakukohteen koulutusaste, taso 2 
hakijan korkea-asteen yhteishaun 1.-5. opiskelupaikan valinnan tila 
hakijan korkea-asteen yhteishaun 1.-5. opiskelupaikan vastaanottamisen tila 
sukupuoli 

syntymävuosi 

karkeistettu kielikoodi, 1=suomi 2=ruotsi 3=muu 

karkeistettu syntymävaltio, 1=suomi, 2=muu 

siviilisääty 

karkeistettu perheen lasten lukumäärä 

asuinkunnan kuntaryhmä 

yotutkinto (on/ei) 

korkeimman tutkinnon aste 

korkeimman tutkinnon ala 

korkeimman tutkinnon suoritusvuosi 

sosioekonominen asema 

pääasiallinen toiminta pisimmän työsuhteen päättelyllä 
valtionveronalaiset tulot (ansiotulo+pääomatulo) 


ammattikoodi 


Alla mainitut tiedot poimitaan tutkimuksen kohdejoukon vanhemmille vuodelta 2016 

ammattikoodi aiti 

ututku aste isa 
sose isa 
ammattikoodi isa 

Äidin koulutuksen aste 

Isän koulutuksen aste 

Isän ammattikoodi 

3 
Työväenluokkaisesta taustasta ekonomiksi 
- tasapainoilua kahden maailman välillä 


Nina Haltia, Ulpukka Isopahkala-Bouret & Heli Mutanen 


Luokkataustan tiedetään olevan yhteydessä kouluttautumiseen ja muo- 
vaavan myös opiskelukokemuksia. Tässä luvussa otetaan tarkasteluun se, 
miten työväenluokkataustaiset kauppatieteen opiskelijat suomalaisissa 
korkeakouluissa ovat kokeneet opiskelupolkunsa ja siirtymänsä työmark- 
kinoille. Tutkimme muun muassa sitä, millaisia tasapainoilun kokemuk- 
sia näihin siirtymiin liittyy ja miten luokkakokemus jatkuu vielä valmistu- 
misen jälkeenkin. 


Johdanto 


Korkeakoulutuksen tasa-arvona pidetään usein sitä, että erilaisista sosiaalisista taus- 
toista tulevilla on yhdenvertaiset mahdollisuudet päästä opiskelemaan. Tasa-arvo 
tarkoittaa lisäksi sitä, että itse opinnoissa ei synnytetä ja ylläpidetä eriarvoistavia käy- 
täntöjä, vaan kaikki voivat kokea kuuluvansa opiskeluyhteisöön, saada opinnot pää- 
tökseen ja menestyä työelämässä (ks. Espinoza 2007; Jacobs 2013). Pohjoismaisen hy- 
vinvointiyhteiskunnan ideaalin mukaisesti korkeakoulutuksen tasa-arvoa on pyritty 
edistämään maksuttomuuden, yleisen korkeakoulukelpoisuuden ja maantieteellises- 
ti hajautetun korkeakoulujärjestelmän kautta (Isopahkala-Bouret ym. 2018). Suoma- 
lainen korkeakoulutus voidaankin nähdä varsin tasa-arvoisena ja matalan hierarkian 
systeeminä, jossa syntyperä ei määrää koulutukseen eikä ammatillisiin ja sosiaalisiin 
asemiin päätymistä (esim. Välimaa & Muhonen 2018). Tässä luvussa tarkastelemme 
työväenluokkaisesta taustasta tulevia korkeakouluopiskelijoita ja tutkimme sitä, mil- 

laisia luokkasiirtymiä he tekevät tullessaan opiskelemaan ja jatkaessaan polkuaan 
työelämään. 

Samalla kun korkeakoulutuksen kautta avautuu erilaisista taustoista tuleville 
mahdollisuuksia, toteutuu korkeakoulutuksessa kuitenkin luokkarakenteen uusin- 
tamista. Aiemman tutkimuksen perusteella tiedetään, että myös Suomessa korkea- 
koulutus periytyy. Keskiluokkaisissa professioammateissa työskentelevien lapset 
päätyvät yliopistoon muita useammin (Kivinen, Hedman & Kaipainen 2012; Nori ym. 
2021). Luokkataustan vaikutuksesta itse opiskeluun on todettu, että matalamman 
koulutustaustan perheistä tulevat opiskelijat ovat kokeneet vierauden ja mukaan kuu- 
lumattomuuden tunteita (Kuusela 2016; Käyhkö 2014, 2015, 2017; Mikkonen & Korho- 
nen 2018). 

Luokkataustalla on osin vaikutusta myös sijoittumiseen työmarkkinoilla. Suurin 
vaikutus on eri alojen sekä korkeakoulusektoreiden (yliopisto vs. AMK) eriytymisellä 
(Isopahkala-Bouret, Aro & Ojala 2021; Kivinen, Hedman & Kaipainen 2012; Nori ym. 
2021). Korkeakoulujärjestelmän sisällä on korkeamman ja matalamman statuksen 
koulutuksia, joista hankituilla tutkinnoilla on erilainen arvo ja hyödynnettävyys työ- 
markkinoilla. Työväenluokkaisesta taustasta tullaan korkeakoulutukseen helpommin 
matalamman statuksen instituutioihin ja aloille. Kansainvälisessä tutkimuksessa on 
todettu, että saman alan sisälläkin keskiluokkaisista taustoista tulevat menestyvät 
työmarkkinoilla ja saavat todennäköisemmin korkean statuksen työpaikkoja kuin 
työväenluokkaisista taustoista tulevat (Hurst 2018; Lehmann 2019; Merrill ym. 2020; 
Wright & Mulvey 2021). Aiempi tutkimuksemme osoitti, että myös Suomessa ne kau- 
pallisen tai yhteiskuntatieteellisen tutkinnon suorittaneet, joiden vanhemmilla ei ol- 
lut peruskoulun jälkeistä koulutusta, sijoittuivat muita matalampiin ja alemmin pal- 
kattuihin tehtäviin työuransa alussa (Isopahkala-Bouret & Nori 2021). 

Tarkastelemme artikkelissamme työväenluokkaisesta taustasta kauppakorkea- 
kouluun opiskelemaan tulleiden ja sieltä valmistuneiden koulutus- ja työelämäpol- 
kuja. Aineistomme koostuu kerronnallisista haastatteluista (n=14), jotka on tuotettu 
osana laajempaa HighEmploy-projektia. Valitsimme kauppatieteet, sillä pääsy kaup- 
patieteiden koulutukseen on erittäin kilpailtua ja ala voidaan lukea niin sanottui- 
hin eliittialoihin, joilla opiskelijakunta on keskimääräistä useammin akateemisesti 
koulutettujen vanhempien perheistä (Kosunen ym. 2020). Toisaalta kauppatieteet on 
generalistiala, joka mahdollistaa hyvin monenlaiset urapolut ja siten myös melko 
suuren vaihtelun sen suhteen, kuinka hyviin ja korkeasti palkattuihin asemiin val- 
mistuneet sijoittuvat (Isopahkala-Bouret & Nori 2021). 

Käsitteellistämme koulutus- ja työelämäpolun sarjaksi siirtymiä ja rajanylityk- 
siä (O'Shea 2020). Työväenluokkaisesta taustasta tulevalle siirtymä tarkoittaa paitsi 
etenemistä koulutusasteelta toiselle, myös ei-akateemisesta perheympäristöstä aka- 
teemiseen yliopistoon (Reay 2002, 409) ja edelleen korkeakoulutettujen työmarkki- 
noille (Lehmann 2019). Rajanylitykset merkitsevät yksilön näkökulmasta näiden rajo- 
jen kohtaamista sekä neuvotteluja ja työtä niihin mahdollisesti liittyvien ristiriitojen 
ratkaisemiseksi (O'Shea 2020). Haastattelemamme työväenluokkataustaiset kaup- 

patieteen opiskelijat olivat pääasiassa menestyneet hyvin ja kokeneet kuuluneensa 
opiskeluyhteisöönsä. He olivat myös tehneet onnistuneita siirtymiä työelämään. Ul- 
koisesti onnistunut polku voi kuitenkin edellyttää sosiaalistumista sosiaalisesti mää- 
rittyneeseen kauppatieteilijyyteen ja sen ihanteisiin sekä tarkoittaa valmistuneelle 
tasapainoilua taustansa ja uuden luokka-asemansa välillä (ks. myös Haltia & Isopah- 
kala-Bouret 2023; Haltia, Isopahkala-Bouret & Mutanen 2023). 


Kouluttautuminen siirtymänä ja rajojen kohtaamisena 


Luokka on vähintään näkymättömästi läsnä korkeakoulutuksessa ja opiskelijoiden 
arjessa. Työväenluokkataustaisen opiskelijan opiskelu saattaa sujua päällepäin hyvin 
ja hän saattaa olla menestynyt opinnoissaan, mutta kokemus opiskelusta ja kuulumi- 
sesta akateemiseen maailmaan saattaa olla värittynyt huonommuuden, syrjään jää- 
misen ja oman paikan hakemisen kokemusten kautta (Reay, Crozier & Clayton 2010). 
Kuten Mari Käyhkö (2014, 5) toteaa, ”luokassa ei ole kyse vain yliopistoon pääsemi- 
sestä, vaan myös erilaisista lähtökohdista kohdata keski(ylä)luokkainen, hallitsevan 
luokan kulttuurille, arvoille ja käytännöille rakentuva yliopistoinstituutio”. 

Bourdieulaisessa kehyksessä eri taustaisten menestystä on selitetty erilaisilla pää- 
omilla ja sillä, miten opiskelijat ovat voineet hyödyntää niitä opinnoissaan ja edel- 
leen työelämässä (esim. Burke, Scurry & Blenkinsopp 2020; Hurst 2018; Kuusela 2016; 
Lehmann 2019; Merrill ym. 2020; Wright & Mulvey 2021). Korkeammasta sosiaalises- 
ta taustasta tulevilla on pääomia, joita he voivat mobilisoida. Kulttuurisen pääoman 
kautta heillä on ymmärrystä kouluttautumisen ja työelämän toimintakulttuureista 
ja siitä, millaisia peliliikkeitä menestyminen näillä kentillä edellyttää (Bathmaker, 
Ingram & Waller 2013; Burke ym. 2020). Taloudellinen pääoma mahdollistaa pääsyn 
esimerkiksi tiettyihin maksullisiin koulutusohjelmiin, palkattomiin harjoittelupaik- 
koihin tai kalliisiin aktiviteetteihin, joiden kautta voi luoda sosiaalisia verkostoja ja 
jalansijaa korkean statuksen työmarkkinoilla (Hurst 2018; Wright & Mulvey 2021). So- 
siaalinen pääoma voi olla suoraan perittyä ja omaan perheeseen liittyvää tai omalla 
työllä ansaittua. Etumatka on kuitenkin heillä, jotka ovat saaneet sosiaalista pääomaa 
jo kotinsa perintönä (Abrahams 2017). 

Pääomien epätasainen jakautuminen johtaa mahdollisuuksien kasautumiseen, 
sillä resurssit vahvistavat toisiaan ja esimerkiksi taloudellinen pääoma avaa mahdol- 
lisuuksia kartuttaa muita pääoman muotoja (Wright & Mulvey 2021). Tässä kehykses- 
sä työväenluokkaisesta taustasta tuleva korkeakouluopiskelija asettuu heikompaan 
asemaan. Työväenluokkataustaiset joutuvat kohtaamaan erilaisia esteitä, jotka voivat 
jarruttaa tai kokonaan estää heitä saavuttamasta tavoittelemiaan asemia (Bathma- 
ker ym. 2013; Merrill ym. 2020). Vaikka Suomessa esimerkiksi taloudellisen pääoman 
vaikutuksia on pyritty häivyttämään maksuttoman tutkintokoulutuksen ja opintoso- 
siaalisten etuuksien avulla (Isopahkala-Bouret ym. 2018; Välimaa & Muhonen 2018), 

näkyvät pääoman eri muotojen luomat eriarvoisuudet opiskelukokemuksissa myös 
Suomen kontekstissa (Käyhkö 2014; Kuusela 2016). 

Puutteita pääomissa tai muita työväenluokkaisesta taustasta tulevien mahdolli- 
suuksia rajaavia tekijöitä on Sarah O'Shean (2020) mukaan tutkimuksissa tarkastel- 
tu usein esteinä (barriers), mutta hänen mukaansa ne tulisi ennemmin nähdä rajoi- 
na tai rajapintoina (boundaries). Esteet ovat jotakin, mitä ei voida ylittää tai mihin 
täytyy mukautua, kun taas rajat ovat jotain, mitä voidaan myös oman toimijuuden 
kautta työstää ja muokata. O'Shea (2020) haastatteli Australiaan sijoittuneessa tut- 
kimuksessaan aikuisia, jotka olivat perheidensä ja lähisukujensa ensimmäisiä kor- 
keakouluopiskelijoita, ja havaitsi, että opintojen aloittaminen oli näille opiskelijoille 
merkinnyt rajan ylittämistä ja omien itselle asetettujen rajojen ja mahdollisuuksien 
uudelleen asettamista. Rajat olivat sekä omassa mielessä olevia että ulkopuolelta, 
esimerkiksi perheen odotuksista tulevia, luokkaan ja sukupuoleen kietoutuvia odo- 
tuksia siitä, mikä itselle on mahdollista. Ennalta itselle asetettujen rajojen uudelleen 
asettaminen saattoi näille opiskelijoille tarkoittaa sitkeää ja määrätietoista irrottautu- 
mista omaan taustaan kytkeytyvistä odotuksista. 

Kaikille työväenluokkataustaisille korkeakouluttautuminen ei toki tarkoita oman 
perheen arvojen vastaisten ratkaisujen tekemistä, sillä myös työväenluokkaiset van- 
hemmat näkevät usein nimenomaan kouluttautumisen reittinä hyvään ammattiin 
(Lehmann 2009). Osassa koteja on toimittu hyvinkin keskiluokkaisen mallin mukai- 
sesti kannustamalla kulttuuriharrastuksiin ja kouluttautumiseen. Osalla perhe on 
kuitenkin suhtautunut kouluttautumiseen ja etenkin yliopistokoulutukseen epäluu- 
loisesti. Ristiriitaiset perheiden toiveet, resurssit ja arvostukset luovat opiskelijoille 
erilaisia positioita heidän pohtiessaan omia koulutusvalintojaan (Kuusela 2016). Mari 
Käyhkön (2013) tutkimuksessa työväenluokkataustaisten naisten kerronnassa pai- 
nottui kokemus omillaan olemisesta ja pärjäämisestä. Vanhemmat olivat saattaneet 
olla kannustavia, mutta konkreettisia välineitä esimerkiksi auttaa koulunkäynnissä 
tai koulutusvalinnoissa ei heillä ollut. Yliopistoon hakeminen ei ollutitsestään selvää, 
vaan ajatus oli syntynyt pikkuhiljaa, koulumenestyksen kautta rakentuen. Samalla 
yliopistokoulutukseen meneminen ja siihen kiinnittyminen olivat erkaantumista ko- 
toa ja kotimaailmasta, mikä voi näyttäytyä jopa omien juuriensa pettämisenä (Käyh- 
kö 2013). 

Työväenluokkaisesta taustasta tulevien korkeakouluopiskeluun ja siihen kytkey- 
tyviin rajanylityksiin liittyy siis eräänlainen tasapainoilun kokemus. Englantilainen 
kasvatussosiologi Diane Reay (2001, 2002) on kuvannut tätä autenttisuuteen liittyvän 
ristiriidan kautta. Keskiluokkaiseen kielenkäytön tapaan on luontevaa puhua koulut- 
tautumisesta eräänlaisena itsensä löytämien projektina, mutta työväenluokkaiselle 
kouluttautumiseen voi päinvastoin liittyä kokemuksia omasta identiteetistään luo- 
pumisesta. Kun kouluttautumisen ajatellaan tarjoavan nimenomaan uloskäynnin 
työväenluokasta, joutuu nuori neuvottelemaan suhdettaan siihen, miten löytää oma 
potentiaalinsa koulutuksen kautta ja samaan aikaan ylläpitää tunnetta omasta au- 
tenttisesta itsestä. Tämä merkitsee tasapainoilua ja mahdollisesti myös eräänlaisen 

hybridi-identiteetin rakentamista ei-akateemisen taustan ja yliopistomaailman väli- 
sellä rajalla pärjäämiseksi (Crozier, Reay & Clayton 2019). O'Shean (2020) haastatte- 
lemille opiskelijoille tämä tarkoitti opintojen aikana tehtävää työtä (boundary work) 
ja neuvottelua omasta identiteetistä. Selviytyäkseen erilaisten odotusten ristivedossa 
he omaksuivat erilaisia strategioita, kuten kotimaailman ja opiskelumaailman tiukka 
erottaminen toisistaan, itsen kaltaisiin opiskelijatovereihin tutustuminen ja yhteisyy- 
den luominen heidän kanssaan sekä herkkyys mukauttaa toimintaansa eri kentille 
sopivaksi. Tämä saattoi tarkoittaa itsesensuuria sen suhteen, mistä aiheista kenenkin 
kanssa puhuttiin. 

Omatausta, johon liittyy välillä vaikeuksia ja vastoinkäymisiä, voidaan nähdä myös 
myönteisessä valossa, oman sitkeyden yhtenä rakennustekijänä. Wolfgang Lehmann 
(2009) on tutkinut työväenluokkataustaisten opiskelu- ja työelämäpolkuja Kanadan 
kontekstissa ja havainnut, että työväenluokkataustaiset opiskelijat liittävät omaan 
taustaansa korkean työmoraalin, kypsyyden, vastuullisuuden ja itsenäisyyden kaltai- 
sia vahvuuksia. Ne voidaan nähdä sekä kotikasvatuksen että työkokemuksen, eten- 
kin ruumiillisen työn tekemisen kautta muotoutuneina ominaisuuksina. Lehmannin 
(2013) haastattelemat opiskelijat kuitenkin tasapainoilivat erilaisten tuntemusten 
välillä. Opiskelua värittivät helppouden, opiskelumenestyksen ja onnistumisen koke- 
mukset, ja opiskelijat olivat kokeneet integroituneensa akateemiseen yhteisöön ja sen 
odotuksiin vaivatta. Opiskelu oli samalla ollut leimallisesti kokemus muutoksesta: 
työväenluokkainen habitus muuttui opintojen aikana keskiluokkaiseksi. Haastatellut 
opiskelijat tunnistivat muutoksia pukeutumisessaan, elämäntyylissään, arvostuksis- 
saan ja poliittisissa näkemyksissään. Yhtäältä haastatellut olivat helpottuneita siitä, 
että heille oli kouluttautumisen myötä avautunut uusi sosiaalinen maailma, mutta 
muutokseen liittyi myös kielteisiä tunteita: syyllisyyttä, menetyksen ja surun tunteita 
siitä, että suhde perheyhteisöön ja läheisiin oli vaikeutunut. 

Mari Käyhkö (2015, 2017) on tarkastellut näitä samoja teemoja suomalaisessa kon- 
tekstissa. Hänen tutkimukseensa osallistuneille työväenluokkaisille naisille oli tär- 
keää säilyttää yhteys myös kotimaailmaan. Kotipiirissään he olivat oppineet olemaan 
puhumatta akateemisista opinnoistaan, käyttämättä liian ”teoreettista” tai hienoste- 
levaksi miellettyä kieltä sekä joutuneet kohtaamaan suoranaista vähättelyä ja kyseen- 
alaistamista opiskeluistaan (Käyhkö 2017). Vaikka opiskelun myötä he olivat päässeet 
uusiin maailmoihin, heidän piti ikään kuin todistaa, etteivät olleet muuttuneet lii- 
kaa. Vastaavasti opiskelumaailmassa heidän selviytymisstrategioitaan olivat opiske- 
lu matalamman statuksen yliopistossa, joka ei ympäristönä ollut niin pelottava kuin 
esimerkiksi Helsingin yliopisto; tunnollisuus ja kova työ, jotta selviytyisi opinnoista 
kunnialla; hiljaisuus ja näkymättömyys, jottei erottuisi liikaa sekä sosiaalisen piirin 
löytäminen itsensä kaltaisten työväenluokkataustaisten joukosta. Näiden strategioi- 
den avulla työväenluokkaiset naiset rakensivat itselleen yliopistosta turvallista paik- 
kaa (Käyhkö 2015). Kahden maailman välissä oleminen oli kuitenkin myös rikkaus, 
sillä sitä kautta maailmaa pystyi tarkastelemaan monipuolisemmin (Käyhkö 2015, 
455). 

Luokkakokemus jatkaa olemistaan myös valmistumisen jälkeen. Siirtymä työ- 
markkinoille ja korkeakoulutettujen asiantuntijoiden työelämään on myös siirtymä, 
jossa työväenluokkataustaiset voivat joutua tekemään erityistä rajaan liittyvää työtä. 
Tämä voi olla työtä puuttuvien pääomien korvaamiseksi tai neuvotteluja pääomiin, 
opintoihin ja työelämään liittyvistä merkityksistä. Tässä artikkelissa tarkastelemme 
niitä neuvotteluja, joita työväenluokkataustaiset kauppatieteilijäksi kouluttautuvat 
tekevät suhteessa koulutus- ja työelämäpolkuunsa. 


Tutkimuksen aineisto ja metodi 


Käyttämämme haastatteluaineisto on osa laajempaa hanketta Suomen Akatemian 
vuosina 2018-2022 rahoittamaa Turun ja Itä-Suomen yliopistojen konsortiohanketta 
(HighEmploy). Hankkeen tavoitteena oli tutkia korkeakoulututkinnon suorittaneiden 
työllistettävyyttä suhteellisena ja sosiaalisesti välitettynä prosessina. Seurantahank- 
keessa tehtiin vuosina 2019-2020 yhteensä 77 alkuhaastattelua, jotka toteutettiin ker- 
ronnallisen haastattelun metodia soveltamalla. Koko aineistosta tähän tarkasteluun 
valittiin ne kauppatieteen maisteriksi juuri valmistuneet tai opintojen loppuvaihees- 
sa olevat iältään alle 30-vuotiaat, jotka tunnistimme työväenluokkataustaisiksi. Kes- 
kityimme tietoisesti alle 30-vuotiaisiin, koska tämä ikäryhmä on vain niukasti edus- 
tettuna aiemmassa tutkimuksessa (mm. Käyhkö 2015; Merrill ym. 2020; O'Shea 2020). 

Kuten Bathmaker kumppaneineen (2013) on todennut, haastateltavien luokka- 
taustan määrittäminen suoraan aineistosta ei ole ongelmatonta, koska koettu luokka 
ei ole yksiselitteisesti määriteltävissä. Näin myös tässä aineistossa. Päädyimme mää- 
rittämään työväenluokkaisiksi 14 haastateltavaa (ks. taulukko 1). Heistä kahdeksan 
vanhemmilla oli perus- tai toisen asteen koulutus. Kuudella oli toisella vanhemmista 
jonkinlainen korkea-asteen ammatillinen koulutus. Vanhemmat olivat työskennel- 
leet pääasiassa kaupoissa, toimistoissa, teollisuudessa tai pienyrittäjinä. Haastatelta- 
vamme tuottivat kertomuksissaan ajatusta siitä, että he olivat ”alemmasta taustasta”. 
Tunnistamme kuitenkin, että vallitsevan tasa-arvoisten koulutusmahdollisuuksien 
diskurssin vuoksi luokan merkitystä ei aina huomata, ja luokkataustaa voi olla vaikea 
ilmaista (Käyhkö 2015). 

Haastateltavien ikä vaihteli 23 vuodesta 29 vuoteen. Kuusi heistä oli miehiä ja 
kahdeksan naisia. Kaikki haastateltavat olivat tulleet yliopistoon lukio-opinnoista ja 
lähtökohtaisesti he olivat aloittaneet yliopisto-opintonsa nuorina. Valtaosa oli saanut 
opiskelupaikan heti ylioppilaaksi valmistuttuaan tai yhden tai kahden välivuoden 
jälkeen. Välivuosia oli vietetty armeijassa ja töitä tehden. Yksi haastateltava, Alex, oli 
opiskelemassa jo toista maisterin tutkintoa (valmistunut hallintotieteistä aiemmin) ja 
toinen, Maria, oli opiskellut tuplatutkinnon (valmistui 2018 yhteiskuntatieteen mais- 
teriksi ja 2019 kauppatieteen maisteriksi). Juulia oli opiskellut ensin tietojenkäsittely- 
tieteitä ja vaihtanut melkein heti kauppatieteisiin, jota oli jo aloittanut sivuaineena. 

Kenelläkään haastatelluista ei ollut aiempaa tutkintoa ammattikorkeakoulusta, mut- 
ta Frans oli käynyt lyhyesti kokeilemassa konetekniikan opintoja todetakseen, etteivät 
ne olleet häntä varten. Lähes kaikilla haastateltavista oli tutkinnon suorittamishet- 
kellä alaansa ja koulutustasoaan vastaava työ. 


Taulukko 1. Haastateltavat 


Pseudonyymi Ikä Työ 

Alex 29 Hankinta-asiantuntija 

Anita 25 Assistant Controller 

Birgitta 26 Controller 

Emil 26 Customer operation specialist 

Frans 27 Toiminut aiemmin opettajana; haastatteluhetkellä opinnot valmiit ja on aloit- 
tamassa verkostoitumisohjelmassa 

Jenny 23 Projektipäällikkö 

Juulia 28 Aiemmin kampanjapäällikkö, haastatteluhetkellä opiskelijana 

Maria 27 Business Consultant 

Meeri 26 Opiskelija 

Rebecca 26 Campaign Specialist 

Roope 25 Opiskelija 

Sakari 29 Tietojärjestelmä advisor 

Sebastian 26 Trainee, konsultti 

Tea 27 Taloushallinnon järjestelmäasiantuntija 


Koulutus- ja työelämäkerralliset haastattelumme kestivät noin 50 minuutista 144 
minuuttiin; keskiarvo oli 98 minuuttia. Kerronnallinen lähestymistapa (Riesmann 
2008) tuotti rikkaan aineiston, joka mahdollisti kokemuksille annettujen merkitysten 
analyysin. Haastattelun teemat käsittelivät muun muassa polkua korkeakoulutuk- 
seen ja kauppatieteen opintoihin, perhetaustaa, opiskeluaikaa, sosiaalisia suhteita, 
sosiaalisia eroja, tutkinnon merkitystä, työelämäorientaatiota, työllistymistä ja uralla 
etenemistä sekä ajatuksia tulevaisuuden uranäkymistä. Tässä artikkelissa kiinnos- 
tuksemme keskittyy siihen, millaisia rajoja haastateltavat olivat kohdanneet kauppa- 
tieteiden opintojen aikana ja työuransa alussa ja millaisia rajojen ylityksiä he olivat 
onnistuneet tekemään ja millaisia neuvotteluja he olivat niiden yhteydessä käyneet. 

Analyysitapaamme voi luonnehtia narratiiviseksi analyysiksi, jota ohjasivat valit- 
semamme teoreettiset käsitteet. Luimme aineistoa kertomuksina, joissa haastatelta- 
vat puhuivat taustastaan, asemoitumisestaan suhteessa kauppatieteen opiskelijoihin, 
tieteenalaan ja työuraan sekä pohtivat valintojaan ja haasteita, joita he olivat tunnis- 
taneet yliopistopolulla ja työelämään siirtyessä. Kiinnitimme huomiota erityisesti 
koulutus- ja työelämäpolun siirtymäkohtiin ja siihen, millaisia rajoja haastateltavat 
olivat näissä siirtymäkohdissa kohdanneet. 

Tulokset 


Tunnistimme valmistuneen polulta neljä siirtymäkohtaa, joihin liittyi erityisiä ra- 
janylityksiä. Ensimmäinen oli yliopisto-opintojen aloittaminen; se voi itsessään olla 
pidempi polku, joka huipentuu opiskelupaikan saamiseen. Toisena siirtymäkohtana 
tunnistimme opiskelumaailman kohtaamisen ja suhteen muodostamisen opiskelu- 
yhteisöön. Kolmantena tunnistimme oman alan työmarkkinoille pääsemisen ja nel- 
jäntenä valmistumisen ja korkeakoulutetun kauppatieteilijä-asiantuntijan positioon 
asettumisen. Kaikki nämä olivat rajapintoja, joilla opiskelijat neuvottelivat omaa suh- 
dettaan taustaansa ja opiskelun kautta avautuviin uusiin mahdollisuuksiin. 


Polkuja yliopistoon 
Työväenluokkaisissa perheissä lasten koulutusvalintoja ei ollut erityisesti ohjattu. 
Tätä haastateltavat kuvasivat yhtäältä myönteisesti: heillä ei ollut kotoa asetettuja pai- 
neita. Toisaalta he myös tunnistivat, ettei heitä ollut aktiivisesti tuettu päätöksissään 
tai osattu tehdä strategisia valintoja. Juulia peilasi omaa tilannettaan perheisiin, jois- 
sa vanhemmilla on korkeampi koulutustausta: 


ehkä nyt varsinkin yliopiston aikana on ehkä huomannut sen, että vaikka 
ite en tietyllä tapaa pidä stereotypioista, niin kyllä ne kauppiksenkin puo- 
lella elää vahvasti ne stereotypiat siitä, et miten vaikka vanhempien tausta 
vaikuttaa. Ja tietyllä tapaa myös minkä etulyöntiaseman siitä ehkä saa et jos 
siellä on voinut pallotella näistä tällaisista asioista --- Et kun [omat] vanhem- 
mat ei vieläkään ymmärrä mikä on kandi ja mikä on gradu ja mitä siellä oi- 
keastaan yliopistossa tehdään --- Niin kyllä se hyvin pinnallista on aina ollut 
se keskustelu koulutuksesta vanhempien kanssa. (Juulia) 


Enemmistö haastatelluista oli kuitenkin jo melko varhaisessa vaiheessa ajatellut 
hakeutuvansa yliopistoon. Se oli viimeistään lukio-opintojen aikana rakentunut it- 
sestäänselväksi vaihtoehdoksi. Kuten Anita asian muotoili, ”Se on vaan tulluluonnos- 
taa, että on menny yliopistoo ja näin.” 

Kodin ilmapiiriä kuvattiin useimmiten niin, että sai tehdä omat valintansa niin 
kuin itse parhaaksi katsoi. Koska vanhempien konkreettinen tuki ja apu valintojen 
tekemiseen oli ollut pientä, olivat nuoret joutuneet itse selvittelemään asioita ja teke- 
mään paljon töitä tutustuakseen erilaisiin mahdollisuuksiin. ”Tosi paljon se on ollu 
sitä sellast omaa mielenkiintoo ja selvittämistä ja googlettamista”, kuvasi Tea. 

Joissakin haastatteluissa tuli esiin konkreettisia asioita, joilla vanhemmat olivat 
vaikuttaneet. Alexilla oli ollut lapsena koulussa oppimisvaikeuksia, joista hän kuvaa 
päässeensä yli vanhempiensa tuella. Kovan työn kautta hän oli päässyt koulunkäyn- 
tiin kiinni ja hän ”alko uskoo oikeesti siihen yliopiston tavallaan mahdollisuuteen”. 
Sebastian taas kertoi siitä, miten äiti oli tehnyt aktiivista kouluvalintaa ja lähettänyt 
hänet lähiöstä keskustan kouluun: ”Niinkun, missä oli ylemmästä keskiluokasta muut 

lapset.” Aina vanhempien toimintaa ei kuitenkaan ollut koettu myönteisenä. Roope 
kertoi isänsä suhtautuneen kouluttautumiseen periaatteessa kannustavasti, mutta 
käytännössä ylioppilaskokeisiin valmistautuminen oli jopa vaikeutunut, kun isä oli 
jatkuvasti keksinyt erilaisia kodin töitä, joihin Roopen oli pitänyt osallistua. 


No esimerkiks pilkkimistä - mä en siis ollenkaan tykänny pilkkimisestä sii- 
nä vaiheessa, niin siinä saatto esimerkiks viedä koko päivän kun oltiin ka- 
lassa - ja sit ku sä lähet siellä mentaliteetilla, että tää on niin - no mä nyt 
käytän vähän rujoo kieltä, mut niin perseestä, niin ei se oikein auttanu, ja 
sit tämmöstä muuta, kaikkii pieniä hommia teetettiin, et kun hän paljon itse 
tykkäs rakennella ja muutenkin tarvitti välistä aina sit jelppiä, niin oikees- 
taan sit komentti, että tuupas auttamaan nytten. (Roope) 


Vaikka vanhemmat eivät olleet toimineet esimerkkinä korkeakoulutuksen hank- 
kimisesta, juontui monen kohdalla alanvalinta jollain lailla kuitenkin kotoa. Van- 
hemmista monet olivat koulutukseltaan merkonomeja ja työskennelleet esimerkiksi 
pankissa tai myyntityössä. Osalla vanhemmat olivat toimineet yrittäjinä. Nämä haas- 
tateltavat kertoivat siitä, miten kaupalliset aiheet olivat olleet kotona esillä ja miten 
esimerkiksi yrityksen pyörittämiseen liittyneet asiat olivat tulleet käytännön tasolla 
tutuiksi jo kotiympäristössä. Kauppatieteessä oli alana monelle siten jotain tuttua. 

Kauppatiede alana näyttäytyi useamman haastateltavan kerronnassa myös tur- 
vallisena alanvalintana siksi, että koulutuksella sai hyvin töitä ja pääsi hyville pal- 
koille. 


halusin opiskella jotain konkreettista, jotain mistä mie tiedän et mie saan 
töitä. Et se on ollu niis valinnois tosi paljon, et mie haluun tehdä jotain mikä 
takaa mulle hyvät työpaikat ja hyvät lähtökohdat ja sen valmiuden selvitä 
itse taloudellisesti ja saada ehkä hyvää palkkaa, koska en niinku oleta et van- 
hemmat pystyis tukemaan sitte enää jälkikäteen. (Tea) 


Useammalle haastateltavalle kauppatieteet oli ollut melko selvä opiskelualan va- 
linta. Muutamat kertoivat miettineensä myös jotain muuta alaa, ja etenkin oikeus- 
tiede oli ollut pohdinnassa. Kauppatieteet tuntui kuitenkin turvallisemmalta myös 
sisäänpääsyn kannalta. Tea esimerkiksi pohti sitä, että oikeustieteeseen pyrkiminen 
olisi vaatinut perheeltä taloudellista panostusta, mihin ei ollut mahdollisuutta. 


Sillo pelkäsin tosiaan lukiossa, et en pääse sisään, ku tiesin et sinne on vai- 
kee päästä ja - valmennuskurssi ei ollu vaihtoehto, ihan senhetkisen per- 
heen tilanteen takia. Ni sitte halusin jonkun sellasen vähän tietynlaisen var- 
muuden siitä et pääsis sinne kouluu sisää, tai et ois niinku omissa käsissä se 
mahdollisuus päästä sisään. (Tea) 

Se, mikä haastatteluissa näyttäytyi selkeimmin vaikuttaneen korkeakoulutukseen 
hakeutumiseen, oli hyvä koulumenestys. Etenkin haastattelemamme työväenluok- 
kaiset nuoret naiset kertoivat poikkeuksetta hyvästä koulumenestyksestä ja siitä, että 
koulunkäynti oli ollut mieluisaa. Heidän kerronnassaan nimenomaan hyvä koulume- 
nestys oli se silta, joka oli mahdollistanut siirtymän korkeakoulutukseen: sekä konk- 
reettisesti hyvinä todistuspisteinä valinnassa että ajatuksena omista kyvyistä korkea- 
kouluopiskeluun. 


No, mä olin mielestäni aika hyvä aina koulussa, että mulla peruskoulu ja lu- 
kio oli aika helppoja nii sitte mä halusin mennä yliopistoon opiskelemaan ja 
mä tykkäsin aina tosi paljon matikasta nii sitte jotenkin semmonen lasken- 
tatoimi ja rahotus sopi mun mielest siihen ihan hyvin. (Birgitta) 


Kuulumisen ja ei-kuulumisen tunteita yliopistossa 

Opiskelun aloitusta ja itse opintoja kuvattiin haastatteluissa yleisesti myönteiseen sä- 
vyyn. Opiskeluaika oli useimpien kerronnassa vapaata ja yhteisöllistä aikaa, jolloin 
oli paitsi opiskeltu, myös eletty opiskelijaelämää ja toimittu opiskelijajärjestöissä. Ky- 
syimme haastateltaviltamme, kokivatko he kuuluvansa joukkoon, ja useimmat sanoi- 
vat näin kokeneensa. Oma luokkatausta koettiin kauppakorkeakoulun kontekstissa 
kuitenkin poikkeavaksi. Haastateltavat eivät itse käyttäneet luokan käsitettä, mutta 
he tekivät erotteluja oman taustansa ja ”muiden” kauppakorkeakoulun opiskelijoiden 
välillä. Erityisesti näissä erotteluissa näkyivät vanhempien tuloihin ja varallisuuteen 
liittyvät asiat. Birgitta peilasi omaa taustaansa muihin: 


No kauppakorkeessa oli tietenkin niinku henkilöitä, jotka tulee hyvin varak- 
kaista perheistä ja sitten ku mietitiin vaikka jotain vapaa-ajan viettopaik- 
koja tai jotain... Keskusteltiin jostain kesälomamatkoista nii olihan heillä 
tietenki sitte vähän erilaisia tarinoita kerrottavana ku meillä joillain ei oo 
ehkä ihan nii semmoset hulppeet lähtökohdat mutta... En mä tiiä, en mä oo 
jotenki pitänyt semmosta taustaa mitenkää nii merkityksellisenä tai et sillä 
olis ollu jotenki vaikutusta kauheesti mihinkää. (Birgitta) 


Kuten Birgitan lainauksesta on luettavissa, taustan ei kuitenkaan tunnistettu vai- 
kuttaneen siihen, keihin oli tutustuttu. Jenny kuvasi sitä, miten hän oli tutustunut 
opiskelukavereihin yli luokkarajojen ja miten hän oli myös hyötynyt suhteestaan hei- 
hin, joiden vanhemmilla oli korkeampi koulutus. 


et siellä sit huomas, että niiltä kavereilta sai ehkä enemmän semmosta tu- 
kee, joiden vanhemmat oli sit käyny [yliopiston], et ties niinku miten homma 
toimii. Ja jos oli jotain kysymyksiä, niin semmoseen voisiin sanoa, et ehkä 
huomas sen koulutustaustaeron, et se ei ollu niin tavallista olla ihan duuna- 
riperheestä. (Jenny) 

Opiskelijayhteisöön mukaan meneminen heti opintojen alussa paljastui hyvin 
tärkeäksi. Osallistuminen opiskelijaelämään näkyi juhlimisena ja erilaisiin aktivi- 
teetteihin osallistumisena. Työväenluokkataustaisten kerronnassa myös opiskelija- 
järjestötoiminta näytti olevan isossa roolissa mukaan menemisen areenana ja verkos- 
toitumisen ja suhteiden luomisen paikkana (ks. myös Isopahkala-Bouret, Siivonen & 
Haltia 2023). Sosiaaliseen elämään osallistuminen heijastui myös opiskeluun esimer- 
kiksi ryhmätöiden kautta. 

Juhliminen oli tietynlainen itsestäänselvyys - jopa siinä määrin, että poikkeami- 
nen normista edellytti selityksen antamista. Kaksi mieshaastateltavaa sanallistivat 
osallistumattomuutensa liittyvän alkoholikulttuuriin. Roopea eivät raittiina kiinnos- 
taneet juhlat ollenkaan. 


No kyllä mä tunnen itteni enemmän niinku ulkopuoliseks, et tässä kyllä ny 
oma henkilöllisyys vaikuttaa kanssa siihen, et tota - kun mä oon raitis, ja siis 
kyllähän täällä on suurin osa tämmösiä juhlijoita, et siellä on vaikka minkä- 
laista kekkeriä, niin se tietyllä osalla on rajannu. (Roope) 


Frans taas kertoi, ettei hän halunnut juoda viikolla, vaan juhli mieluummin vii- 
konloppuisin muiden kuin opiskelijaporukoiden kanssa. Juulia kertoi, ettei ollut osal- 
listunut yksiinkään opiskelijabileisiin: hänkin halusi pitää opinnot ja sosiaalisen elä- 
män irti toisistaan. 


No, hirveesti en oo heidän [opiskelukavereiden] kanssa siis tekemisissä [nau- 
rahtaa kevyesti] ja ehkä ekat vuodet oli just sitä että ne oli ehkä nuorempia 
kuite olin jammbh ite en oo sellanen ihminen joka lyöttäytyisi vaikka kuuden 
hengen porukkaan ja sitten ois siinä et ehkä koin it- en nyt sano kypsempi 
koska se kuulostaa itserakkaalta mut ehkä niinku tavallaan kypsempi siinä 
että että halusin hoitaa opinnot sellasenaan ja sit se työelämä on sellase- 
naan ja sitten ystävät on tavallaan sit taas se oma porukkansa. (Juulia) 


Kokemus joukkoon kuulumisesta näyttäytyy yhtäältä sosiaalisena mukaan me- 
nemisen ja yhteisöön kuulumisen kysymyksenä, mutta toisaalta myös akateemisena 
ja kykyihin liittyvänä kysymyksenä. Moni työväenluokkataustaisista haastateltavis- 
tamme oli joutunut pohtimaan suhdettaan opiskeluun ja omiin kykyihinsä. Joillekin 
opintojen kulkua oli ajoittain leimannut epävarmuus omista kyvyistä ja omasta par- 
jäämisestä sekä epäilyt siitä, oliko itsestä sittenkään yliopisto-opintoihin. 


Ehkä siin vaiheessa, ku ne jotku taloustieteen tai laskentatoimen ja raho- 


tuksen kurssit ei oo menny ihan niin hyvin, niin sillon tuli semmonen pieni 
epäily, et onks must nyt tähän tai et onks tää nyt liian iso pala itelle. (Meeri) 

Kokemus kyvykkyydestä ei liittynyt vain tenttiarvosanoihin, vaan myös kuvaan 


becca kuvaa: 


.. Tai jotenki must tuntuu sit, et kauppikses se korostuu - siel painotetaan 
kans esiintymistaitoi tosi paljon, et mitä niin ku aatteli varsinki alkuun, et 
toiset on niin filmaattisii ja, ja tällasii niin ku itsevarmoja ja tollast, niin kyl- 
lähän tollaset asiat oli tosi sellasii, ite niin ku tunsi et on siin mieles ehkä niin 
ku semmosel epävarmuusalueel... (Rebecca) 


Osa haastateltavista painotti puheessaan tähtäävänsä hyviin arvosanoihin ja 
luotti myös niiden arvoon työmarkkinoilla. Moni kuitenkin kertoi omaksuneensa 
kauppakorkeakoulussa väljemmän asenteen opiskeluun: lukioaikaisesta ”pinkosta” 
oli tullut rennompi ”kauppislainen”. Vaikka erinomainen koulumenestys oli monil- 
la nimenomaan ollut se silta, joka oli tehnyt yliopisto-opinnot mahdollisiksi, näytti 
”oikeanlaiseen kauppatieteilijyyteen” kasvaminen edellyttävän uudenlaisen suhteen 
luomista opiskeluun. Oikea kauppatieteen opiskelija ei ottanut opintoja liian vakavas- 
ti, vaan oli ulospäinsuuntautunut, osasi pitää hauskaa ja oli aktiivinen myös työelä- 
män suuntaan. Mukautuminen sosiaalisen elämän ja verkostoitumisen vaatimuksiin 
tähtäsi menestykseen myöhemmin työelämässä. 


just ku mä olin aktiivinen näissä opiskelijajärjestöissä ja tajus sen, että se ei 
ehkä oo niinkään niitten kirjojen kautta, mistä ne työt sit saadaan, tai hyvillä 
numeroilla, vaan se on... ketä sä tunnet ja mistä. (Jenny) 


Oman alan töihin pääseminen 

Haastatteluaineistosta piirtyy vahvasti kuva, että kauppatieteen opinnoissa ensim- 
mäiset opiskeluvuodet oltiin tiiviimmin opiskelupaikkakunnalla, osallistuttiin ope- 
tukseen ja myös oltiin mukana opiskelijaelämässä. Ensimmäisten vuosien ja etenkin 
kandidaatin tutkinnon suorittamisen jälkeen monet kuitenkin hajaantuivat työelä- 
mään ja varsin konkreettisesti myös eri kaupunkeihin. Oman alan työhön pääse- 
minen näytti kauppatieteilijän polulla olevan kriittinen hetki, joka usein tapahtui jo 
opintojen aikana. 

Työnteko oli työväenluokkataustaiselle opiskelijalle usein taloudellinen välttä- 
mättömyys (ks. Mikkonen & Korhonen 2018, 24), mutta kauppatieteen kontekstissa 
samalla hyvin hyödyllistä ja moraalisesti hyväksyttävää. Omaan taustaan liitettä- 
viä vahvuuksia olivat korkea työmoraali, työteliäisyys ja ahkeruus sekä realismi sen 
suhteen mitä työelämä on. Työväenluokkataustaisista monet kertoivat aloittaneensa 
työnteon jo hyvin nuorina; jopa yläkouluikäisenä oli koulunkäynnin ohella tehty töi- 
tä. 

työelämä on lähteny sieltä heti heti lukion jälkeen ja jo sillon lukion jälkeen 
ja sit sielä ne välivuodet ja kaikki oon tehny töitä ja oon tehny hanttihommia 
ja niinku paljon siivous ja kaikkee mahollista niin koen sen kuitenki tosi sel- 
keeks eduks --- siitä oon saanu varmasti niinku eniten kiitosta ja sellasest ta- 
vallaan kypsäst työskentelyasenteesta ja tälläsesta et koen et se kyllä näkyy 
itsestäni se korkee työmoraali oli tehtävä mikä tahansa. (Juulia) 


Kun töitä tehtiin opintojen ohella, oli odotuksena, että työ muuttui opintojen ede- 
tessä ”hanttihommista” oman alan työksi. Normin mukainen opintojen kulku oli, että 
viimeistään kandivaiheen päättyessä ja siirryttäessä maisteriopintoihin oli jo myös 
työelämässä päästy eteenpäin niin, että oli saatu ainakin ensimmäinen oman alan 
työpaikka. Tähän liittyi myös opiskelijoiden keskinäistä vertailua ja stressiä. Työpaik- 


kakilpailussa menestymättömyys aiheutti huonommuuden tunteita. 


Kyllähän mä koen et siis kaikkeen kykenen, mut se sit taas, että mitenkä mun 
pitäis se asia ilmaista, niin kyllä mä oon nyt sitä aika pitkälti taas alkanu 
miettimään, et enkö mä vaan osaa ilmaista tarpeeks hyvin itteeni - ja sit mä 
oon kans alkanu miettimään sitä, että kai siinä joku totuuden siemen saattaa 
olla, et - ei kai mulla sit niitä kykyjä ookaan. (Roope) 


Sebastian, joka oli päätynyt hyvään työpaikkaan ja jonka ura oli lähtenyt menes- 
tyksekkäästi liikkeelle, muisteli jälkikäteen, miten opintojen aikana nimenomaan 
asiakaspalvelutyöstä omaa koulutusta vastaavaan työhön pääseminen oli ollut mer- 


kityksellinen raja, johon aikanaan oli liittynyt paljon epävarmuutta. 


Sitä mä koin, että se oli vaikea rikkoa se, että pääsee aspahommista niinku 
oikeesti tekeen oman alan. Se yhdessä vaiheessa tuntui tosi isolta kynnyk... 
--- että olisin halunnut ehkä jotain haastavampaa jo silloin. Mutta se oli mun 
mielestä niin kun vaikein asia mulle” (Sebastian) 


Oman alan työhön pääsemisessä oma tausta näyttäytyi merkityksellisenä. Työvä- 
enluokkataustaiset tiedostivat, että opiskelijatoverit, joiden vanhemmat olivat yrit- 
täjiä tai bisnesmaailmassa, olivat etulyöntiasemassa verkostojensa kautta (ks. myös 


Haltia ym. 2023). Sebastiankin oli tehnyt tästä havaintoja: 

Monethan, just kauppiksessa, kyllähän siellä on se että iso osa niitten lap- 
sista. Tai niin kun, ne on kauppislaisten tai lakimiesten lapsia. --- Niin sit 
ne yleensä saa sen ekan duuninsa. Tekee jotain mukavaa taloushallinnon 
hommaa esimerkiksi, kun jostain äitin kautta tai jonkun sukulaisen kautta. 
Ja tietenkin siitä on sit paljon helpompi. --- Monethan just saa jollain suhteit- 
ten kautta sen ekan oman alan duunin. (Sebastian) 


Työväenluokkaisesta taustasta ekonomiksi - tasapainoilua kahden maailman välillä 


Kun verkostoja ei omasta lähipiiristä löytynyt, oli niiden muodostamiseksi tehtä- 
vä töitä itse. Merkittävänä verkostojen ja suhteiden luomisen areenana haastatelta- 
vat puhuivat kauppatieteellisestä koulutuksesta itsestään ja niistä verkostoista, mitä 
opiskelijat olivat muodostaneet opiskeluaikana keskenään. Ensimmäisten vuosien 
aikana luodut kontaktit olivat monelle osoittautuneet hyödyllisiksi jälkikäteen. Esi- 
merkiksi Maria, joka oli ollut opiskeluaikana hyvin aktiivinen, kertoi: 


Mun nykyinen ammatti on semmonen, et verkostot on ihan ykkösjuttu. Et 
toki ne verkostot mitä on opiskeluaikana luonu niin se on hyvä pohja ja sitä 
kautta mä oon tehny aika paljon myös myyntiä ja hommannu asiakkuuksia, 
et vaikka et mun omat opiskelukaverit on perustanu vaikka start-upin. Tai 
lähteny jonnekin muualle päin Suomea ja jos on pidetty yhteyksiä niin sit 
on voitu tavallaan hyötyä siitä kaverisuhteesta. Nyt sitten kun ollaan työelä- 
mässä. (Maria) 


Jotkut katuivat sitä, etteivät olleet opiskeluaikana aktiivisesti verkostoituneet. Toi- 
nen mahdollisuus verkostojen luomiseen oli kuitenkin työelämä ja oman polun etsi- 
minen siellä. Työkokemus itsessään oli arvokasta pääomaa, mutta myös ne kontaktit, 
joita työn kautta oli saatu, olivat auttaneet eteenpäin. Juulia oli esimerkki siitä, että 
myös ilman opiskelun kautta solmittuja suhteita saattoi menestyä työelämässä. 


opinnoissakin semmonen mikä ärsytti tosi paljon, et ku sitä jauhettiin joten- 
kin tosi paljon tuolla, et muistakaa verkostoitua ja muistakaa verkostoitua ja 
mie en vieläkään tavallaan usko siihen --- ni siks, siks oon myös aatellu et 
turhaan ravata missään opiskelijabileissä tai tällasissa vaan sen verkostoitu- 
misen takia --- koen et, et nimenomaan se hyöty tulee silleen, et sie teet sen 
toisen ihmisen kanssa jotain vaikka projektia tai sie oot työssä tai sie näät 
sen oikeesti miten se toimii ja vasta sen myötä sie voit sitä ees suositella vaik- 
ka johonki työhön ---et mie koen et mie oon tietyllä tapaa nyt päässy tosi pit- 
källekin siinä, et jos mie niinku haluaisin hyödyntää verkostoo ni tavallaan 
ois jo sellasta oikeeta väylää siihen. (Juulia) 


Verkostojen luominen itse ja työpaikkojen saaminen nimenomaan omilla ansioilla 
olivat asioita, joista työväenluokkataustaiset olivat ylpeitä. Kun valmiina ei ollut saatu 
mitään, ”on pitäny ite sit kahta kauheemmin tehä töitä, ku ei yhtä ensimmäistäkään 
työpaikkaa saanu suhteiden kautta”, kuten Jenny kuvasi. Työväenluokkataustaiset 
haastateltavat kuvasivatkin itseään sinnikkäinä, ahkerina ja itsenäisesti pärjäävinä 
yksilöinä. 

Valmistuminen maisteriksi ja korkeakoulutettuna elaminen 
Kauppatieteen opiskelijoille valmistuminen ei välttämättä merkinnyt ulkoisesti suur- 
ta muutosta, sillä valmistumisen hetkellä melkein kaikki olivat jo koulutustaan vas- 
taavassa asiantuntijatyössä. 

Valmistuminen merkitsikin monelle helpotusta, kun taakkana mukana kulkenut 
gradu oli vihdoin valmis, eikä opinnoista enää tarvinnut huolehtia. Maisterin tutkin- 
to oli ”pokaali” tai ”paperi”, joka legitimoi tämänhetkisen aseman työelämässä, esi- 
merkiksi työyhteisössä, jossa tavan mukaan kaikilla oli ylempi korkeakoulututkinto. 
Kuten Sakari kuvasi: 


Tässäki yrityksessä on ehkä se, että tääl kaikki on korkeekoulun käyneitä, 
niin ku ylemmän korkeekoulututkinnon käyneitä. Ei tääl ooo ihmisii, jotka 
ei ois käyny sitä. Se on odotusarvo, se on vähän niin ku... Se on vähän sem- 
monen brändijuttu. (Sakari) 


Tutkinto antoi myös pääsylipun jatkaa matkaa työmarkkinoilla entistä vaativam- 
piin tehtäviin. Haastateltavat kertoivat tavoittelevansa uraa ja nimenomaan nousu- 
johteista urapolkua. Työpaikkoja oltiin valmiita vaihtamaan, ja etsinnässä oli työ, 
jossa oli mahdollista kehittää itseään. Paikalleen jämähtäminen näyttäytyi kauppa- 
tieteilijälle sopimattomana vaihtoehtona: eteenpäin meneminen oli tavoiteltava nor- 
mi. Työpaikassa oltiin siihen saakka kuin siellä oli mahdollista oppia ja se antoiitselle 
jotain, sitten voitiin siirtyä seuraavaan. Kuten Emil sanoo, ”kyl mä myönnän etsiväni 
keinoja, että miten mä pääsen sinne seuraavalle stepille.” 

Niille, keille siirtymä oman alan töihin ei ollut toiveiden mukaan onnistunut vielä 
opiskeluaikana, valmistuminen näyttäytyi myös stressaavana, sillä ilman relevanttia 
työkokemusta hyviä töitä oli vaikea saada. Tämä tarkoitti valmistuneille ja pian val- 
mistumassa oleville neuvottelua omista toiveista ja tavoitteista. Roope, joka oli työllis- 
tymisessään kohdannut vaikeuksia, pohti yleisiä odotuksia suhteessa omiinsa ja nii- 
den realistisuutta. Hän totesi, että olisi valmis aloittamaan työt rahoitusalalla vaikka 
tavallisesta pankkivirkailijan työstä, sillä ”kyllä sen pitäis olla niinku lottovoitto, et jos 
sä pääset suoraan johonkin talousjohtajan hommiin”. 

Työtilanteestaan riippumatta suurin osa haastatelluista oli jälkikäteen arvioiden 
tyytyväisiä saamaansa tutkintoon ja arvostivat sitä. Korkeakoulututkinnon saavutta- 
minen merkityksellistyi suhteessa omaan perhetaustaan. Meeri ennakoi pian lähes- 
tyvää valmistumista ja siihen liittyvää tunnetta: 


Kyl mä luulen, et se on sit hieno fiilis, kun saa sen todistuksen käteen. Et on 
tullu tehtyy pitkä matka ja nyt se on päätöksessä. Ja sit ehkä sekin, et kun ei 
kukaan muu suvussa oo oikeen korkeesti koulutettu, niin siit tulee aika... No 
ehkä siin tulee semmonen ylpeyden tunne, et on selvinny. (Meeri) 

Työväenluokkataustaisten haastateltujen vanhemmille, joille oman lapsen opiske- 
lu oli ollut vieras maailma, valmistuminen oli konkreettinen asia, josta saattoi iloita. 
Jenny kuvasi, miten ”ehkä vasta ku valmistuin, heille aukes, että mä oon oikeesti jo- 
tain opintopisteitä tehnykki, enkä vaan ollu opiskelijariennoissa mukana”. Hän jatkoi 
myös, miten vanhemmille valmistujaisjuhla oli ollut hyvin merkityksellinen hetki ja 
selvästi jäänyt myös Jennyn itsensä mieleen: ”eihän se nyt äiti ja iskä ollu ikinä sem- 
mosessa tilanteessa ollu ja ne vaan itki siellä ihan valtoimenaan, koska se oli niiden 
mielestä jotain niin suurta.” 

Valmistuminen tarkoitti työväenluokkataustaisille haastatelluille merkkiä toisen- 
laiseen maailmaan siirtymisestä. Omasta lapsuuden perhetaustasta oli siirrytty kou- 
lutuksen myötä johonkin uuteen. Maria puhui tästä hyvin konkreettisesti ja maalasi 
kuvan vaihtoehtoisesta todellisuudesta, jossa hän ei olisi suorittanut tutkintoa: 


Jos mä en olis korkeakoulutettu tuplamaisteri ja nyt konsulttina täällä niin 
mä olisin jatkanu mun isäni tilaa, mä asuisin viidenkymmenen henkilön ky- 
lässä. Mulla olis aviomies ja meillä olis varmaan viis lasta. Ja mä en tietäisi 
kuinka onneton mä olisin, mistä kaikesta mä olisin jääny paitsi. Et kun tää 
oli tavallaan se toinen skenaario mikä mulle olis voinu käydä, mitä mä oon 
aina miettiny et thank god niin ei käyny. (Maria) 


Maria pohti myös sitä, miten tutkinto oli avannut hänelle oven erilaiseen työelä- 
mään kuin mitä hän oli lapsuudessaan nähnyt. Se oli ”mahdollistanu ihan erilaiseen 
työarkeen kiinni pääsemisen”, jossa hän saattoi käyttää monenlaisia taitoja. Samalla 
kun kouluttautuminen ja tutkinto olivat avanneet oven uuteen maailmaan, muuttui 
suhde kotimaailmaan ja omiin vanhempiin. Esimerkiksi Sakari puhui siitä, miten itse 
oli omassa työelämässään ihan eri maailmassa kuin omat vanhemmat. 


En mä oikein tiedä, kun tota... Se on vaikee suhteuttaa siihen, koska en [nau- 


rahdus], ei mun vanhemmat edes tiedä mitä mä teen... --- Niil ei oo mitään 
hajuakaan... --- Eikä oo pitkään aikaan tienny. Et mää istun tietokoneel ja 
käyn asiakkailla, se on niin ku käytännös se, mitä... --- He niin ku omal ta- 


vallaan ymmärtää... Aika vähän tulee juteltuu siitä että... Toki he kyselee, et 
mitä tykkään, mut et se on vaikee suhteuttaa, koska ei tosiaan... Se on niin 
erilaista. (Sakari) 


Toisenlaiseen maailmaan siirtyminen näyttäytyi pääosin myönteisessä valossa, 
mutta kahden maailman välissä myös tasapainoiltiin (ks. myös Haltia & Isopahka- 
la-Bouret 2023). Oma tausta kulki mukana, vaikka koulutuksen kautta olisikin saa- 
vutettu työelämässä omaan perhetaustaan nähden uudenlaisia asemia. Tasapainoilu 
näkyi työväenluokkataustaisten haastateltujen pohdinnoissa myös omasta työstään 
ja asiantuntijuudestaan. Vaikka tutkinto oli saavutus, josta oli lupa olla ylpeä, saattoi 
siihen kohdistua jonkinlaista epämukavuutta. Kuten Rebecca muotoili: ”en mä niin- 

ku missään nimes koe, et mä oon mitenkään, tai et oon korkeakoulutettu, mitenkään 
parempi kuin muut”. Juulia pohti esimerkiksi erilaisia kauppatieteilijöihin liitettyjä 
stereotypioita, ja kertoi että hänellä meni pitkään ennen kuin hän oppi arvostamaan 
tutkintoaan ja sen antamaa asiantuntijuutta: ”ehkä siihen vaikuttaa myös se leima se 
KTM:n leima koska se stereotypia on se et sie oot niinku semmonen niinku puolibim- 
bo.” 

Merkkeinä omasta asiantuntijuudestaan haastateltavat nostivat kokemuksiaan 
saamastaan positiivisesta palautteesta ja siitä, miten olivat työelämän tilanteissa huo- 
manneet osanneensa toimia taitavasti. Myös kokemukset työpaikkojen - joidenkin 
kohdalla jopa kilpailevien työtarjousten saamisesta - olivat olleet voimaannuttavia ja 
omaa asiantuntijuuden kokemusta vahvistavia tapahtumia. Esimerkiksi Sakari, joka 
oli saanut hyvän työpaikan isosta konsulttiyrityksestä, oli ylpeä siitä, miten hän oli 
onnistunut työnhakutilanteessa vakuuttamaan rekrytoijat ja edelleen osoittamaan 
työnantajalleen olevansa erinomainen työntekijä. Samalla hän kuitenkin positioi it- 
seään työntekijäksi, joka ei suhtautunut työhönsä liian vakavasti. Hän kertoi tähdän- 
neensä konsultin työhön ja koki olevansa siinä osaava. Samalla hän kuitenkin katseli 
tätä työtä ikään kuin ulkopuolisen silmin ja jopa sarkastisesti. 


Täähän on tosi arvostettu ammatti, et heti teurastajan jälkeen varmaan 
[molemmat nauravat] arvostetuin ammatti, et tota... Siinä mielessä en tiedä, 
miksi tämmöseen valikoitunu. --- Ei tää mitään ihan silleen herkkuhom- 
maa... Eihän moni, niin ku ajatellaan, niin eihän meit suures arvossa pidetä, 
vaik me tehdään aika isoja päätöksii tuolla yrityksissä ja... Tai eihän me niitä 
päätöksii tehdä, mut siis isoja asioita ja näin. Mut et kyllä se yleinen mieliku- 
va varmasti on, tos ne konsultit tulee puku päällä tänne kertoon, miten meijä 
pitäis tehdä asioita. Ja... Niin, semmosii, niin ku mää oon sanonu monta ker- 
taa, onhan tää tämmöst käsien heilutteluu. (Sakari) 


Pohdinta 


Olemme tässä artikkelissa tarkastelleet työväenluokkataustaisia hiljattain valmis- 
tuneita tai pian valmistumassa olevia kauppatieteen maistereita. Olemme valinneet 
tarkasteluumme iältään nuoret, alle 30-vuotiaat, jotka ovat siis myös aloittaneet yli- 
opisto-opintonsa nuorina. Olemme tarkastelleet sitä, miten he ovat kokeneet opiske- 
lupolkunsa ja siirtymänsä työmarkkinoille. Olemme olleet kiinnostuneita siitä, miten 
he ovat omasta luokkataustastaan tehneet siirtymän akateemiseen yliopistomaail- 
maan ja edelleen työmarkkinoille. Millaisia rajoja he ovat tällä polullaan kohdanneet 
ja millaista työtä he ovat näitä rajoja kohdatessaan tehneet (O’Shea 2020)? 

Osa tutkimuksessa haastatelluista työväenluokkataustaisista koki siirtymät ja ra- 
janylitykset ongelmattomiksi ja kuvasi polkuaan yliopistoon ja edelleen työelämään 

menestyksekkääksi. Osa haastatelluista taas oli kokenut vierautta ja heidän kerron- 
nassaan polku yliopistoon ja edelleen työelämään näyttäytyy enemmän ponnistelu- 
na ja negatiivisten tuntemusten sävyttämänä. Identiteetissä kietoutuivat toisiinsa sa- 
maan aikaan perhetausta ja suhde lapsuudenkodin arvoihin, sekä kouluttautumisen 
myötä hankittu uusi sosiaalinen positio. Analyysimme keskeinen tulos onkin, että 
työväenluokkaisesta taustasta tulevalle polku kauppatieteen opiskelijaksi ja edelleen 
menestyneeksi ekonomiksi on mahdollinen, mutta pärjääminen edellyttää tiettyjen 
rajojen ylittämistä, kuten sopeutumista kulttuuriin, sosiaalisten kontaktien rakenta- 
mista itse ja ”oikean asenteen” omaksumista. 

Siirtymässä korkeakoulutukseen nuorten haastateltujen ei ollut tarvinnut tehdä 
irrottautumisia taustastaan väkivalloin, vaan perheidenkin toiveissa oli ollut, että 
lapsi hankkii hyvän koulutuksen. Konkreettinen apu ja tuki koulutusvalintojen teke- 
miseen oli kuitenkin ollut pientä, joten korkeakouluun hakeutuminen oli tarkoittanut 
aktiivista työtä ja asioiden selvittelyä nuorilta itseltään. Kuten Käyhkön (2013) tutki- 
muksessa, rajan ylittämistä konkreettisesti oli ollut silloittamassa hyvä koulumenes- 
tys. 

Opiskeluajasta puhuessaan haastateltavien kerronnassa peilautuivat kuulumisen 
ja ”oikean kauppatieteilijyyden” kuvat oletettua opiskelupolkua vasten. Keskeisiä ra- 
joja olivat yhteisöön ja itse opintoihin mukaan pääseminen. Omia kykyjä koskevia 
epävarmuuksia ratkottiin ahkeralla opiskelulla. Opiskelijaelämään mukaan mene- 
minen näyttäytyi kuitenkin kauppatieteilijyyteen kasvamisen kannalta erityisen tär- 
keänä, ja ”oikea asenne opiskeluun” tarkoitti myös sopivan rennon tasapainon löytä- 
mistä opiskelun ja juhlimisen välillä. 

Oman alan töihin pääseminen rakentui kauppatieteilijän polulla hyvin keskei- 
seksi rajan ylitykseksi. Verkostot olivat tärkeä kanava työpaikkojen saantiin, joten 
tärkeitä kontakteja rakennettiin sekä opiskeluaikana kauppatieteilijäksi opiskelevien 
kesken että työelämässä, oman työkokemuksen ja omilla ansioilla etenemisen kaut- 
ta. Työelämässä pärjäämiseen liittyvää rajatyötä tehtiin omaa moraalista positiota 
rakentaen (Lehmann 2009). Työväenluokkainen tausta ei haastateltaville ollut aina 
suinkaan este, vaan se saattoi näyttäytyä myös vahvuutena: korkeana työmoraalina, 
realismina ja ylpeytenä itse ansaitusta pärjäämisestä. 

Valmistuminen merkitsi haastattelemillemme kauppatieteen maistereille lopul- 
lisen pääsylipun saamista korkeakoulutettujen työmarkkinoille. Valmistumiseen 
liittyvä rajatyö oli luonteeltaan omaan identiteettiin liittyvää pohdintaa. Ne, jotka 
eivät kokeneet asemaansa työelämässä koulutustaan vastaavaksi, neuvottelivat suh- 
dettaan työelämän vaatimuksiin ja siihen, miten omat toiveensa asettaisi. Hyvissä 
työpaikoissa jo olevat myös peilasivat kauppatieteilijyyteen liittyvää vaatimusta nou- 
sujohteisesta urapolusta ja aina korkeammalle tähtäämisestä. Suhteessa omaan taus- 
taan tutkinto kuitenkin kirvoitti puhetta ja vakuuttelua siitä, että vaikka he arvosti- 
vatkin yliopisto-opintojaan, ei kuitenkaan pitänyt ajatella, että he pitäisivät itseään 
muita parempina. 

Löydöksemme nostavat esiin paljon samoja teemoja ja ristiriitoja kuin Mari 
Käyhkön (2013; 2014; 2015; 2017) tutkimukset eletystä luokkakokemuksesta. Käyhkön 
analyyseihin verrattuna omassa tutkimuksessamme tavoitteiden saavuttamiseen ja 
menestymiseen liittyvät kokemukset saavat kuitenkin enemmän tilaa, vaikka tasa- 
painoilun ja rajatyön (O'Shea 2020) teema onkin erilaisissa siirtymissä läsnä. Tutki- 
muksemme eroavat siinä, että kun Käyhkön analyysi keskittyy kokemuksiin yliopis- 
tosta, meidän tarkastelumme ulottuu valmistuneiden ja pian valmistumassa olevien 
työelämäkokemuksiin. Haastattelemamme henkilöt ovat kohdanneet paitsi opiske- 
lumaailman ja yliopiston akateemisen kulttuuriin, myös työelämän vaatimukset ja 
ihanteet. Myös haastattelumenetelmämme eroaa Käyhkön käyttämästä muistelu- 
työmenetelmästä, jossa muisteluryhmä oli koottu nimenomaan luokkakokemuksen 
ympärille. Yksilöhaastatteluissamme luokkakokemus oli ollut vain yksi aiheista, ja 
tutkimuksenne pääfokus oli työllistettävyyteen liittyvissä teemoissa. 

Yksi keskeinen huomio on myös se, että olemme tutkineet yhdentyyppistä aka- 
teemista ryhmää eli ekonomiksi valmistuneita. Tutkimukseen osallistuneet eivät ole 
sosiaalistuneet vain yleisesti yliopistoon ja akateemiseen opiskeluun, vaan erityisesti 
näkyy kauppatieteilijyyden moraalisessa järjestyksessä ja työväenluokkaisesta taus- 
taisesta tähän näyttää olevan helppo mukautua. Kauppatieteen opiskelija punnitsee- 
kin päätöksiään ja valintojaan suhteessa työelämään ja hyveeksi määrittyy tutkinnon 
vaihtaminen työmarkkinoilla mahdollisimman hyvään työhön ja asemaan (Päiviö 
2008, 65-66). Tässä suhteessa aineistomme puhuu tietynlaisesta kauppatieteilijälle 
sopivasta akateemisuudesta, jossa yhtäältä omaa teoreettiseksi miellettyä koulutusta 
arvostetaan, mutta toisaalta kirjatietoon ei saa suhtautua turhan vakavasti. 

Tutkimuksemme vahvuus ja uutuusarvo on sen osoittamisessa, että oma tausta 
ja luokkakokemus ei pyyhkiydy valmistumisenkaan myötä. Samaa itsensä pienentä- 
mistä, tunnetyötä ja sopeutumista eri maailmojen käyttäytymiskoodeihin (Käyhkö 
2017), mitä tehdään opiskeluaikana, tehdään vielä valmistumisen jälkeen. Olennai- 
nen rajanylitys on kauppatieteilijöiden kulttuuriin sosiaalistuminen ja verkostoitu- 
misen ja työelämässä menestymisen taitojen omaksuminen. 

"Sosiaalista nousua en oo miettiny”. 
Työläistaustaiset yliopisto-opettajanaiset, 
yliopistotyö ja eletty luokka 


Mari Käyhkö 


Akateemisessa maailmassa työväenluokkainen kulttuuri on sekä poissa- 
olevaa että jotain poistettavaa, poisopittavaa. Tässä artikkelissa keskityn 
siihen, kuinka työläistaustaiset yliopisto-opettajanaiset yhdistävät yliopis- 
totyön arjessa kaksi toisilleen vierasta maailmaa; kuinka he eri tavoin, 
niin tietoisesti kuin huomaamatta, tuovat työväenluokkaisen kasvuympä- 
ristön, tietoisuuden ja arvostukset keskiluokkaiseen yliopistomaailmaan. 
Luokan merkitys ei katoa akateemisen koulutuksen ja meritoitumisen 
myötä. Luokan näkymätön perintö sukupuoleen kiinnittyen on läsnä si- 
säistyneinä arvoina ja rakentuneina käsityksinä itsestä, itselle soveliaasta 
asemasta, tehtävistä sekä tekemisen tavoista. 


Johdanto 


Itsellä meni varmaan 30 vuotta ennen kuin ees puupennin vertaa kävin sy- 
dämessäni ajattelemaan, että yliopistoilla tehdään työtä. Että kyllä myös 
se oman työn arvostus on edelleen aika pohjalukemissa. Pidän vähän niin 
että kun näitä kirjotuspöytähommia tehdään, ni mikä sieltä oikeesti lop- 
pupeleissä vaikuttaa sinne käytännön elämään. Kyllä se [yliopistotyön] ar- 
vostus on ollu lapsuudenperheessä ja suvussa pohjalukemissa ja ei se sieltä 
sen ylemmäks kyllä oo tullu, vaikka minäkii oon väitellyt. [...] Mutta mie oon 
niin helevetin ylpee omasta taustasta. Miulla ei voi parempi tausta olla. 

(toim.) Koulutus ja yhteiskuntaluokka. Tampere: Tampere University Press, 72-94. 

Akateemiset arvot esitetään tavallisesti yleisinä ja historiattomina, ei tietyn aikakau- 
den, kulttuurin tai yhteiskuntaluokan tuotteina (Walsh 1995, 86-87). Yliopistoinsti- 
tuutio rakentuu kuitenkin historiallisesti ylemmän keskiluokan kulttuurille arvos- 
tuksineen. Tämä hegemonia konkretisoituu yhä yliopistossa oletuksena yhteisesti 
jaetusta maailmasta ja kulttuurisesta homogeenisuudesta (Essed 2004, 114). Yliopis- 
tossa kuitenkin toimii yksilöitä erilaisin lähtökohdin. Tässä artikkelissa tarkastelen 
työläistaustaisia yliopisto-opettajanaisia ja sitä, miten työläistausta konkretisoituu 
yliopistotyön arjessa ja tekemisissä. Työläistaustaiset akateemiset naiset voidaan 
nimetä heidän erityisen positioitumisensa kautta näkymättömäksi vähemmistöksi, 
yliopiston sisäpuolella oleviksi muukalaisiksi, kaksoisagenteiksi (Hurst 2010; Stanley 
1995, 185) tai vieraiksi paratiisissa Jake Ryanin ja Charles Sackreyn klassikkoteoksen 
Strangers in paradise (1996) mukaisesti. 

Työväenluokkainen ja keskiluokkainen maailma rakentuvat erilaisille arvostuk- 
sille, käytännöille, ideaaleille ja rationaliteeteille. Akateemisessa maailmassa työvä- 
enluokkainen kulttuuri on sekä poissaolevaa että jotain poistettavaa, poisopittavaa. 
Feministisosiologi Diane Reay (2001) on todennut, kuinka koulutuksellinen menestys 
monesti vaatii työläisidentiteetin tukahduttamisen tai häivyttämisen. Työläistaustai- 
sen yksilön sosiaalinen liikkuvuus ja erityisesti niin kutsuttu sosiaalinen nousu tar- 
koittaa usein sitä, että yksilön tulee kouluttautumalla luoda itsensä uudestaan omak- 
sumalla keskiluokkaiset arvot (esim. hooks 2007, 262-268; Reay 2001, 334). Philomena 
Essed (2004) puhuu kulttuurisesta kloonaamisesta, jossa tulokkaiden tulee sopiak- 
seen ja kelvatakseen olla lojaaleja hegemoniselle kulttuurille. 

Vaikka kouluttautuminen muuttaa yksilöä, yksilö ei välttämättä muutu tai halua 
muuttua joksikin muuksi (esim. Walsh 1997, 164). Tyypillinen huomio tutkittaessa 
työläistaustaisia akateemisia naisia on, että he kokevat elävänsä kahden erilaisille 
arvostuksille ja käytännöille perustuvan maailman välitilassa. Tätä ilmentää myös 
johdannon alussa oleva aineistositaatti. Työväenluokkaista maailmaa, jossa on kas- 
vettu ja jossa osin yhä eletään, ei jätetä taakse vaan sitä kannetaan mukana osana 
itseä. Tämä ilmentää sitä, että luokka ei ole vain asema tai status vaan yhtä lailla kas- 
vuympäristön kautta yksilön ajattelua, tekemisiä ja valintoja sekä minuutta rakentava 
kysymys. Kaksi erilaisin arvostuksin toimivaa sosiaalista ja kulttuurista todellisuutta 
aiheuttavat usein ristivetoa (esim. Käyhkö 2017), mutta voivat olla myös rikkaus, re- 
surssi ja käyttövoima. 

Tässä artikkelissa keskityn siihen, kuinka työläistaustaiset yliopisto-opettaja- 
naiset yhdistävät yliopistotyön arjessa toisiinsa kaksi toisilleen vierasta maailmaa: 
kuinka he eri tavoin, niin tietoisesti kuin huomaamatta, tuovat työväenluokkaisen 
kasvuympäristön, tietoisuuden ja arvostukset keskiluokkaiseen yliopistomaailmaan. 
Pohdin erityisesti, miten luokkatausta näkyy siinä, kuinka naiset asettautuvat yliopis- 
toon ja rakentavat omaa paikkaansa sekä sitä, kuinka luokkatausta, intersektionaali- 
sesti sukupuoleen limittyen, konkretisoituu työn tekemisen ja yliopistossa olemisen 
tavoissa. 

Tutkin elettyä luokkaa yliopiston arjessa työläistaustaisten yliopisto-opettajien ko- 
kemana. Aineisto on tuotettu feministisen tutkimuksen piirissä kehitellyllä kollektii- 
visella muistelutyömenetelmällä, jossa sama ryhmä kokoontuu yhteen muistelemaan 
useita kertoja. Tutkimuksessani oli yhteensä 12 vuosien 1952-1982 välillä syntynyttä 
naista, tutkija mukaan lukien. Naiset ovat tehneet elämänpolullisen irtioton työväen- 
luokkaisesta elämänkulun mallista ja ovat sukunsa ensimmäisiä - ja osa ainoita - aka- 
teemisen tutkinnon suorittaneita. Sosiologi Allison Hurst (2010) on tutkinut työläis- 
taustaisia yliopisto-opiskelijoita ja jakanut nämä kolmeen ryhmään: 1) lojalisteihin, 
jotka ovat vahvasti sitoutuneita omiin juuriinsa, 2) kapinallisiin, jotka ottavat etäi- 
syyttä taustaansa ja juhlistavat keskiluokkaisuutta sekä 3) kaksoisagentteihin, jotka 
liikkuvat molemmissa maailmoissa. Tutkimukseni opettajanaiset edustavat lähinnä 
kaksoisagentteja, vaikka he eivät muodosta kaikilta osin yhtä yhtenäistä ryhmää. He 
eivät kuitenkaan ole tehneet tietoista irtiottoa taustastaan vaan ilmentävät puheis- 
saan kulttuurista välitilaa, jossa jalat ovat molemmissa maailmoissa (myös Maguire 
1997, 87-88 Mahony & Zmroczek 1997, 1-3). Naiset ovat työskennelleet yliopistossa va- 
jaasta vuodesta useaan kymmeneen vuoteen. Aineisto on tuotettu kevätkesällä 2017. 


Keskiluokkaisuuden normi ja risteävät maailmat 


Yliopistomaailma ja akateeminen kulttuuri rakentuvat historiallisesti keskiyläluok- 
kaiselle kulttuurille ja maskuliiniselle rationaliteetille (esim. Bourdieu & Wacguant 
1992; Julkunen 2004). Yhtä lailla akateemisen toimijuuden reunaehdot kytkeytyvät 
ilmeisellä tavalla yhä keskiluokkaisuuteen (Ojala 2011, 301). Keskiluokkainen hege- 
moninen normisto konkretisoituu esimerkiksi siinä, millainen akateemisessa maa- 
ilmassa toimivan yksilön tulisi olla tai minkälaisen hänen oletetaan itsestäänselvästi 
olevan sekä mitä hänen tulisi arvostaa ja tavoitella, kuten olla suuntautunut fyysisen 
tekemisen sijaan sanojen maailmaan, olla kilpailuhenkinen ja tavoitella uranousua. 
Ongelmallista keskiluokkaisen valkoisen miehen normissa on, että se edustaa neut- 
raliteettia ja näyttää niin sanotusti luonnolliselta ja itsestäänselvältä (Maguire 1997, 
98). Luokan merkityksellisyyttä yliopistossa on hankala havaita, koska keskiluokan 
kulttuuri on itsestäänselvyyksien lailla rakentunut osaksi yliopiston institutionaalisia 
ja kulttuurisia käytäntöjä (Vuorikoski 2011, 288). 

Kuten brittiläinen sosiologi Beverley Skeggs (2004, 153) toteaa: työläiskulttuuri ei 
edusta yhteiskunnassa tai yliopistossa kulttuurista normia vaan arvo- ja merkitys- 
järjestelmää, joka ei ole tunnustettu tai arvostettu hallitsevassa symbolitaloudessa. 
Työläiskulttuurin piirissä opitulla kodin perinnöllä - erilaiset arvot, hyveet, käytän- 
nöt, elämänmuoto - voi olla yksilölle käyttöarvoa mutta ei vaihtoarvoa yliopistomaa- 
ilmassa (Maguire 1997, 432; Skeggs 2014, 150, 155). Työläiskulttuuri tunnistetaan joko 
puutteina (esimerkiksi kulttuurisissa resursseissa) tai vääränlaisuutena. Esimerkik- 
si käsitykset kunniallisesta, tavoiteltavasta työstä ovat erilaiset. Työläiskulttuurissa 

ihmisen arvoa ja kunniallisuutta määritetään ensisijaisesti ruumiillisen työn, työn 
hyödyllisyyden, työntekijän ahkeruuden sekä käsien kätevyyden, ei lukeneisuuden, 
sanojen maailmaan uppoutumisen tai akateemisen kunnianhimon perusteella (Kä- 
yhkö 2017, 17). 

Vaikka työläisperheitä on monenlaisia, maailmasta toiseen siirtyvä yksilö voi ha- 
vaita kulttuurisen epäjatkuvuuden kodin arvostusten ja käytäntöjen sekä akateemi- 
sen maailman välillä. Maailmojen rationaliteetit - tavat olla ja toimia - rakentuvat 
toisin. Oman lisäkerroksensa risteäviin arvostuksiin ja ideaaleihin tuo kilpailulle 
rakentuva ja akateemista kapitalismia ilmentävä markkinaorientoitunut uusliberaali 
yliopisto, jossa sivuutetaan yksilöiden asemia ja mahdollisuuksia rakentavat erilaiset 
erot, kuten luokka- ja sukupuolierot. (Fleming 2021; Gill 2010; Slaughter & Leslie 1997; 
Ylijoki 2014, 2019.) Siitä huolimatta, että luokkaan ja sukupuoleen liittyvät rakenteel- 
liset eriarvoisuudet ohitetaan kilpailun läpäisemässä uusliberaalissa yliopistossa, 
omaa akateemisuutta tulisi tehdä oikein ja haluta oikeita asioita tavalla, joka edes- 
auttaa yksilön asemaa akateemisessa kilvassa. Osa tätä oikein tekemistä on luokan (ja 
sukupuolen) oikein tekeminen. (ks. Lund 2015; Sondergaard 2005, 190-191.) 

Luokkaeriarvoisuus operoi yliopistossa tekemällä työläistaustaiset subjektiviteetit 
patologisiksi (Lawler 1999, 5). Työläistaustaisten yksilöiden yliopistokoulutus miel- 
letäänkin julkilausumattomasti uudelleen sosialisaatioksi, sisäiseksi ja ulkoiseksi 
muodonmuutokseksi, jossa itseä luodaan uudestaan (esim. Clancy 1997, 48-49; Wal- 
kerdine 2003, 244-245). Tämä tarkoittaa painetta luopua omista juurista, poisoppia 
vanhasta, että voisi käydä keskiluokkaisesta yksilöstä (hooks 1989b, 78, 263; Warnock 
2016, 34). Luokka yksilön minuuteen kaivertuneena kysymyksenä ei kuitenkaan me- 
netä yhtäkkiä merkitystään, vaikka yksilö hankkii koulutuksellista pääomaa ja toimii 
akateemisessa maailmassa. 

Tyypillistä työläistaustaisille akateemisille on kokemus kulttuurisessa välitilassa 
elämisestä, jossa yksilö kokee kuuluvansa yhtä aikaa kahteen maailmaan. Työläis- 
taustaisen, akateemisesti koulutetun naisen identiteetti on tyypillisesti eräänlainen 
diasporaidentiteetti, jossa eri maailmat ovat limittyneesti läsnä (myös Kuhn 2002, 1, 
4, 120). Bell hooks (1989a, 16) puhuu moniäänisyydestä yksilössä. Useat tutkijat ovat- 
kin kritisoineet keskiluokkaista ja maskuliinista oletusta siitä, että työläistaustaisen 
yksilön - etenkään naisen - yliopistokouluttautumisen taustalla olisi välineellinen 
pyrkimys sosiaaliseen liikkuvuuteen; halu paeta taustaansa ja tulla keskiluokkai- 
seksi (esim. hooks 1989b, 15, 267; Lehmann 2009). Arkisessa puheessa ja mediakes- 
kusteluissa tätä keskiluokkaista oletusta ilmentävät metaforiset ilmaisut, joissa vaa- 
timattomista lähtökohdista tuleva yksilö ”kiipeää tikapuita ylöspäin” tai ”ponnistaa 
kouluttautumalla korkeammalle”. Ilmaisut kuvastavat maailmojen hierarkkista eroa, 
ylemmyyttä ja alemmuutta. 

Useat feministiluokkatutkijat, kuten Valerie Hey (2003, 322) ja Lois McNay (2004) 
ovat kritisoineet perinteistä maskuliinista luokkateoretisointia siitä, että siinä on ohi- 
tettu luokka elettynä ja intiiminä, koko elämänkentän lävistävänä kysymyksenä. Tie- 
toa tarvitaan myös siitä, kuinka luokkaa eletään: millaista mielenmaisemaa ja arkista 

toimintaa se tuottaa (Reay 2005, 912-913). Kiinnitänkin luokkatarkasteluni kulttuu- 
rintutkimukselliseen, feministiseen keskusteluun. Ymmärrän luokan paitsi sosiaa- 
lisena ja kulttuurisena rakenteena, eriävinä arvostuksina, kulttuurisina käytäntöinä 
ja elämismaailmoina, myös psykososiaalisena, minuutta rakentavana kysymyksenä 
(esim. Hey 2003; Walkerdine, Lucey & Melody 2001). Kasvaminen tietyn kulttuurin jä- 
seneksi on kyseisen kulttuurin arvostusten ja maailmassa olemisen tapojen oppimis- 
ta. Kasvuympäristö muovaa sitä, keitä meistä tulee: millaisena näemme maailman ja 
oman paikkamme siinä (esim. Sayer 2005, 1-2; Steedman 1986). Luokka muotoilee so- 
siaalisen ja kulttuurisen kautta psyykeä, kerrostunutta käsitystä itsestä (Skeggs 2014; 
Walkerdine 2003, 237). Kannamme elämänhistoriaamme ja kaikkea sitä, millä meidät 
on kyllästetty, mukanamme läpi elämämme (Steedman 1986). 


Kollektiivinen muistelutyömenetelmä 


Lähestyn elettyä luokkaa muistelutyömenetelmän avulla. Menetelmä on vaihtoehtoi- 
nen feministinen tapa tehdä tutkimusta, jossa muistot, eletyt kokemukset ja tunteet 
nähdään itsessään arvokkaana tietona, sillä ne muotoilevat sisäistä maailmaamme ja 
tekemisiämme (Kuhn 2002, 159, 161). Menetelmässä lähdetään liikkeelle teorian si- 
jaan eletystä elämästä. Taustalla on menetelmän kehittelijän, saksalaisen Frigga Hau- 
gin näkemys siitä, että elämästä ja arjesta irrallinen, turhan steriili mieskeskeinen yh- 
teiskuntateoria on (erityisesti aiemmin) peitonnut alleen naisten arkiset kokemukset 
(Haug 2016, 228). Muistelutyön juuret ovat feministisissä tietoisuudennostatusryh- 
missä, joissa naiset kokoontuivat analysoimaan yhdessä omia arkisia kokemuksiaan 
(Haug ym. 1987, 39). Menetelmän tavoitteena on kokemuksia analysoimalla tehdä nä- 
kyviksi (usein nimenomaan naisia yhdistäviä) rakenteelliseen vallankäyttöön liitty- 
viä kysymyksiä, joiden heijastumat helposti yksilöllistetään (Haug ym. 1987). 1980-lu- 
vulla kehiteltyä muistelumenetelmää on sovellettu monin tavoin (tarkemmin Käyhkö 
2021). Yhteistä eri sovelluksille on aineiston kollektiivinen tuottaminen ryhmässä 
muistellen: joko kirjoittaen ja keskustellen tai ainoastaan puhuen. Tutkimuksessa- 
ni keskityttiin ryhmässä keskustellen jaettuihin muistoihin. Oma sovellukseni on- 
kin omanlaisensa muistelutyön ja suullisen elämäkerran sovellus (ks. Koski & Tedre 
2003; menetelmästä ja toteutuksesta tarkemmin Käyhkö 2020). 

Kokoamassani kahdessa 5-6 naisen ryhmässä oli muistelemassa yhteensä kym- 
menen naista, tutkija mukaan lukien. Muistelu tapahtui niin, että jokaiselle ryhmän 
jäsenelle oli varattu omassa ryhmässä oma muistelukerta, jonka aluksi hän sai va- 
paasti tutkimuksen kokonaisidean puitteissa kertoa omia merkityksellisiksi koke- 
miaan asioita ilman keskeytyksiä tai kysymysten esittämistä. Kokemuskerronnan ke- 
hyksenä toimi orientoivassa alkutapaamisessa naisille esittämäni väljä tutkimusidea 
luokan kokemuksista yliopisto(työ)n arjessa. Olennaista on, että muistelu on aina etu- 
käteen hyvin valmisteltu. Alkumuistelut kestivät 40-75 minuuttia. Alkumuistelun jal- 

keen jatkoimme keskustelua yhdessä ryhmäkeskustelun kaltaisesti asioista, jotka oli- 
vat aktivoituneet ryhmäläisten mielissä alkumuistelua kuunnellessa. Menetelmässä 
tutkijan rooli on erityinen. Tutkija ei haastattele, jaa puheenvuoroja tai ohjaa keskus- 
telun kulkua vaan toimii yhtenä muistelijoista. Tämä liittyy feministisen tutkimuk- 
sen pyrkimykseen purkaa hierarkkisia tutkija-tutkittava -asetelmia sekä rakentaa 
luottamuksen ja vastavuoroisuuden ilmapiiriä. Omat muistoni ovat siis osa aineistoa. 

Muistelu koostui oman elämän tarkastelusta menneessä, tässä hetkessä ja osin 
tulevassakin esittämäni tutkimusidean puitteissa. Muisteleminen voidaan nähdä ko- 
kemusten yleisölle ääneen puhumisena, jossa naiset toimivat oman elämänsä arke- 
ologeina (Davies & Gannon 2006, 145). Olennaista muistojen kertomisessa ei ole se, 
muistetaanko ne oikein, vaan se, että ne ylipäänsä muistetaan, koska niissä on jotain 
merkityksellistä (Crawford, Kippax, Onyx, Gault & Benton 1992, 38; Haug ym. 1987, 
50). Menetelmän eräs vahvuus on, että sen avulla voi nousta esiin latentteja muistoja; 
asioista, joita ei muistaisi ilman muiden muistojen kuuntelemista. Kuunnellessaan 
muita voi myös ymmärtää omaa tarinaa uudella tapaa, kuten, kuinka yhteiskunnan 
rakenteet muotoilevat ihmisten ainutlaatuisilta vaikuttavia kokemuksia. Muistelutyö 
on kollektiivinen ja erityisellä tavalla vuorovaikutuksellinen tiedon tuottamisen tapa, 
jossa merkityksellistä on myös ryhmän mukanaan tuoma vertaisuuden voima. 


Välillä oli sellanen surullinen olo [kun kuunteli toisten tarinoita] ja vähän 
haikeekin olo ja pitkän aikaa toisten tarinat pyöri mielessä. Niitä toisten ta- 
rinoita kunnellessa tuli kauhee myötätunnon puuska ja semmonen ymmär- 
tävä olo. Sit myötätunto alkoi jotenkin kääntyä itseenkin. Ei oo niin julma 
tai niin kriittinen oman elämänhistorian käänteitä kohtaan. Että kun aiem- 
min on ajatellut, että joku tapahtuma on mennyt kuin mennyt vaan sen takia 
[epätoivottavalla tavalla] koska ite ei ollu tarpeeks vahva tai reipas tai sitkeä. 


Ryhmät kokoontuivat muistelemaan yhteensä 11 kertaa. Muistelukerrat kestivät 
keskimäärin 2,5 tuntia. Ennen muistelun aloittamista kokoonnuimme yhteen, jolloin 
kerroin tutkimusideastani ja metodista. Muisteluosuuden jälkeen kokoonnuimme 
vielä kerran yhteen jakamaan kokemuksia muistelusta. Ryhmämuistelujen lisäksi 
tein kaksi muisteluhaastattelua, sillä kaikki naiset eivät pystyneet osallistumaan ryh- 
mämuisteluihin. Litteroitua aineistoa on kaikkineen 32 tuntia. Kolme ryhmiin osal- 
listuneista naisista kirjoitti muistelun ohessa kokemuksiaan myös vihkoon. 

Hain tutkimukseen työläistaustaisia Itä-Suomen yliopistossa, Joensuun kampuk- 
sella työskenteleviä yliopisto-opettajia ja yliopistonlehtoreita. Halusin mukaan ura- 
polun keskivaiheilla olevia naisia. Koska tutkin luokkaa elettynä, kokemuksellisena 
kysymyksenä, en asettanut erityisiä kriteereitä työläistaustalle. Keskeistä taustan 
määrittelyssä oli naisten oma kokemus; itsensä identifioiminen työläistaustaiseksi. 
Käytännössä tätä määriteltiin vanhempien koulutuksen ja ammattiaseman perus- 
teella. Naisten vanhemmissa on perinteisissä työläisasemissa olevia tai olleita - isät 
esimerkiksi metsureina ja maalareina, äidit siivoojina tai tehdastyössä - mutta jou- 


77 


Mari Käyhkö 


kossa on myös käsityöläisiä, pienviljelijöitä ja joitain itseoppineita, itsensä työllistäviä 
yksinyrittäjiä. Heitä yhdistävät niukka koulutus ja ruumiilliset työtehtävät. Naisista 
noin puolella on toistaiseksi voimassa oleva työsopimus. Toinen puoli edustaa aka- 
teemista prekariaattia. Heistä milteipä kaikki ovat työskennelleet yliopistossa kuiten- 
kin jo vuosia. Tunnistamisen estämiseksi en kerro naisten oppiaineita tai tiedekuntia 
enkä myöskään käytä pseudonyymejä. 

Aineiston analysoimisessa olen soveltanut aineistolähtöistä dialogista tematisoin- 
tia (Koski 2011). Olen lähtenyt muistelutyömenetelmälle ominaisesti rakentamaan 
analyysia ”alhaalta ylös” naisten luokkakokemuksista. Artikkeli on osa laajempaa tut- 
kimusta, jossa koko aineiston ensimmäisellä lukukerralla hahmottelin itselleni koko- 
naiskuvaa siitä, mistä kaikesta naiset puhuvat, kun he puhuvat luokasta. Tämän poh- 
jalta hahmottelin artikkeli-ideoita ja kysymyksiä, joihin aineisto antaa vastauksen. 
Tätä analyysia aloin työstää kahden eri kulttuurisen maailman yhdistämisen idean 
ympärille. Aineiston toisen tarkemman lukukierroksen aikana etenin artikkelia ra- 
kentavan idean kirkastamiseen, aineiston tarkempaan temaattiseen jäsentelyyn sekä 
käsitekehikon rakentamiseen. Analyysi ja tulkinnat ovat rakentuneet aineiston, tut- 
kijan ja tutkimuskirjallisuuden keskinäisessä vuoropuhelussa. Omaa osuuttani ana- 
lyysissa pyrin supistamaan muistelemalla ryhmissä viimeisenä sekä analysoimalla 
omat muisteluosuuteni viimeisenä. Tutkimuksen naiset ovat saaneet kommentoida 
käsikirjoitusta ennen julkaisua. 


Noususta ja kilpailusta kieltäytyminen - "ei tule proffaa” 


Luokka on läsnä siinä, mitä me arvostamme ja kuinka määrittelemme oman paik- 
kamme yhteiskunnassa (Sayer 2005, 22). Luokka on läsnä yhtä lailla siinä, kuinka 
tutkimuksen naiset asettuvat yliopistoon, joka on hierarkkinen, yksilökeskeiseen 
keskiluokkaiseen uranousuajatteluun ja maskuliiniselle kilpailullisuudelle rakentu- 
va instituutio (Savage 2000, 32, 84, 139; Warnock 2016, 34). Naiset tunnistavat kentän 
uranousun tavoittelemisen ideaalin - että olisi pyrittävä ylöspäin - mutta toteavat, 
että heillä ei ole halua (eikä taitoa) pelata tätä peliä. Naiset pääsääntöisesti irtisanou- 
tuvat ankarimmasta akateemisesta kilpailusta ja statuskamppailuista. Naisten per- 
heissä tai suvuissa ei ole ollut mallia tai työntöä tähän. 


Minua ei voisi vähempää kiinnostaa valtataistelut akateemisten meriittien 
suhteen. Mähän en ihaile sitä [professorin] ammattia enkä nimikettä. [...] 
Antaa niitten muiden luulla. Mun puolesta niitä nimikkeitä ja asemia voi an- 
taa haalia niitten, jotka niitä haluaa. Ihmisarvo ei rakennu koulutukselle ja 
titteleille. 

Tää ei oo kuitenkaan se, mitä mä oon elämälleni suunnitellut, et mä en ajat- 
tele tätä minään urana. 


Sosiaalista nousua en oo miettiny, ja halveksin oikeestaan koko ajatusta ja 
niitä ihmisiä, jotka tavottelee sosiaalista nousua. 


Työläiskulttuurissa opetettu tapa olla maailmassa ei rakennu uraorientoitunei- 
suudelle, kilpailulliselle yksilöajattelulle tai titteleille (esim. Hoskins 2010, 137; Reay 
2018, 532). Sen sijaan tyypillistä - erityisesti työläistaustaisille naisille - on, että itses- 
tä ei ole lupa pitää melua tai tehdä numeroa. Akateemisen maailman yhä tihentyvä 
kilpailukulttuuri koetaan raskaana ja pyrkimys muiden yläpuolelle asettautumisesta 
itselle vieraana. Naiset puhuvat yliopistohierarkian hallinnollisessa keskikastissa ole- 
misesta enimmäkseen valintana. Vertikaalista etenemistä tärkeämmäksi ura-termiä 
kaihtavat naiset nostavat mielekkään työn arjen, toimeentulon, työrauhan joutavaksi 
koetulta kisailulta ja valtapeleiltä. He pyrkivät kehittämään itseään ja osaamistaan 
horisontaalisesti. 


Statuskisa ei kiinnosta yhtään. En halua kilpailla enkä muutenkaan oo kil- 
pailuhenkinen. Ajatus uran tekemisestä on kauheen vieras. Nää mielenkiin- 
toiset sisällöt ja tehtävät on se juttu, mikä saa pysymään tässä työssä. [...] Se 
työn sisällöllinen mielekkyys on tärkeetä. 


[Professorit] keskenään tappelee ja riitelee, niin ei mitenkään hirveen hou- 
kutteleva myöskään se malli, että noihin kekkereihin mun pitäs päästä. Pi- 
täis koko ajan omaa arvoa siellä pitämässä jotenki kai pystyssä. 


Valintapuheesta huolimatta naisten puheissa on havaittavissa paitsi työväenluok- 
kaista naistapaisuutta, myös luokkaan sidottua sisäistettyä alemmutta. Sisäistetyn 
alemmuuden käsite kuvaa sitä, kuinka työläistaustaiset yksilöt oppivat pitämään 
omat päämääränsä eli sen, mikä on minunlaiselleni mahdollista, vaatimattomina 
(Bourdieu & Wacguant 1995, 161; Kuhn 2002, 116). Määrittämällä itselle ajateltavissa 
olevaa paikkaa sosiaalisessa hierarkiassa he usein samalla rajaavat itse omaa liikku- 
matilaansa ja mahdollisuuksiaan. ”Tosi vaikee ajatella, että jotain jotenkin kuuluis 
mulle, että tää on just tätä [omaa ajattelua] että mä olen ihan sattumalta tännekin [yli- 
opistoon] joutunut tai päässyt ja hyvää hyvyyttään ovat minut tänne töihin ottaneet.” 
Sisäistetty alemmuus liittyy siihen, kuinka työläistaustaiset naiset ovat usein sisäistä- 
neet yhteiskunnan eriarvoistavat rakenteet ja oppineet kyseenalaistamaan omat ky- 
kynsä (Walkerdine ym. 2001, 179-180). Tämä näkyy myös siinä, kuinka akateeminen 
maailma ei ole ollut tutkimukseni naisille paikka, johon he olivat itseään alun perin 
kuvitelleet tai sovitelleet suunnitelmissaan (Käyhkö 2020, 22). 

Tyypillistä työläisperheessä tapahtuvalle sosialisaatiolle on, että itsestä ei sovi 
luulla liikoja. Joillekin tutkimuksen naisista, jotka ovat kasvaneet perheissä, joissa 

on epäluottamusta akateemista maailmaa kohtaan, tehdään yhä tiettäväksi heille 
sopiva paikka. Liian pitkälle kouluttautuminen ymmärretään helposti vertaisuuden 
kiistämisenä ja juurien pettämisenä (Käyhkö 2017). Tämä on esimerkki siitä, kuinka 
elämänkulullisen irtioton tehneet naiset voivat joutua läpi elämän sovittelemaan eri 
arvostuksin toimivia maailmoja yhteen. 


[...] sen jälkeen kun olin väitellyt ni kotipuolessa käydessä äitini uusi kump- 
pani otti asiakseen, että saanko kuule puhua. Ihmettelin että mikäs tää nyt 
on, ni hän erikseen piti minulle puhuttelun siitä, että minun ei pitäisi kuvi- 
tella olevani jotaki sen takia että mä oon väitelly, että luuletko sinä olevasi 
jotenki hienompi ku me [...] ku mä olin tehnyt ison työn ja oli kauheen ylpeä 
ja onnellinen [vaikka asiasta ei puhuttu], ni sitte se tehty työ mitätöitiin, se 
tulkittiin että [ääni murtuu] onki leuhka ja yrittää olla parempi kun muut. 
Sitä puhuttelua kesti aika pitään ja se tuli hyvin selväksi, et en ole mitään ja 
se lukeneisuus ei oo mitään ja se on täysin hyödytöntä ja se kirjaviisaus ei oo 
oikeeta tietoa - kaikki siis täydellisesti vaan tehtiin tyhjäksi tavallaan. 


Sisäistetty alemmuus ja siihen liittyvä omien kykyjen perusteeton kyseenalais- 
taminen ilmenevät myös siinä, kuinka tarjolla oleviin mahdollisuuksiin ei uskalleta 
tarttua tai niihin tartutaan epäröiden ja verkalleen. Eräs naisista haki muistelun ai- 
kana poikkeuksellisesti professuuria, kuitenkin taustallensa ominaisesti epäröiden, 
että kelpaanko ja olenko riittävän hyvä. 


[...] oon hakenu professuuria, mikä tuntuu aika isolta, pelottavalta asialta 
[...] ja se ajatus siitä, että miten osais olla semmonen, ku professorin pitäis 
olla. [...] tää tunne varmasti kytkeytyy just tähän taustaan, et en minä nyt oo 
riittävän hyvä noustakseni ikään ku ylemmälle portaalle. [...] Et on vaikee 
uskoo omiin kykyihin, vaikka toisaalta tietää, että osaa asioita, mut silti tun- 
tuu, että ei oo riittävän hyvä. [...] Et sellanen ihminen, jolla ei oo tämmöstä 
[taustan] painolastia, jolla on voimakas kunnianhimo, ni varmaan etenee 
urallaan nopeemmin. 


Myöhemmin tavatessamme ja professuurin saatuaan nainen kertoi professoriroo- 
lin ajoittaisesta vieraudesta: ”Se en ollu minä joka semmosessa jakkupuvussa siellä 
[professoriesitelmän pitämistilaisuudessa professorin koetussa rooliasussa] käveli”. 
Olen aiemmassa samaiseen aineistoon pohjautuvassa artikkelissani tuonut esiin, 
kuinka tutkimukseni naisten puheessa toistuu oman akateemisen kyvykkyyden 
epäily: ovatko he täysin kompetentteja toimijoita vai huijareita ja ”feikki-akateemi- 
sia”, vaikka tietävät olevansa päteviä ja paikkansa ansainneita. (Käyhkö 2020.) Tämä 
ilmentää sitä, kuinka elämän myötä rakentuneet käsitykset itsestä ja itselle sopivasta 
paikasta muuttuvat hitaasti. Naiset ovat meritoituneet monin tavoin, mutta se on ta- 

pahtunut tekemisten sivutuotteena ”vahingossa työn ohella” tai ”siinä sivussa intohi- 
moisesta rakkaudesta lajiin”, ei aktiivisen tavoittelun lopputuotoksena. 


Väärä tietoisuus 


Naisia, jotka enimmäkseen kieltäytyvät ja epäröivät hakeutumasta hierarkkises- 
ti ylempiin asemiin, yhdistää naistapaiseksi mielletty panostaminen tutkimustyötä 
vähempiarvoiseksi määrittyneeseen opetus- ja ohjaustyöhön (Jauhiainen 2011; Lund 
2018, 9-10; Nikunen 2013). Myös esimerkiksi amerikkalaisissa tutkimuksissa (esim. 
Mazurek 2009; Ryan & Sackrey 1996) on havaittu, että työläistaustaiset yksilöt hakeu- 
tuvat töihin paitsi alemman statuksen yliopistoihin, myös opetusintensiivisiin tehtä- 
viin. Keskusteluissa tuli selväksi, että kyse ei ole vain yliopiston sukupuolittuneesta 
työnjaosta, kuten usein yksioikoisesti ajatellaan, vaan myös luokasta. Opetus- ja oh- 
jaustyö koetaan arvokkaana ja itselle merkityksellisenä työnä, jossa erityisesti luok- 
kaan kytkeytyen vaatimattomista lähtökohdista tulevia opiskelijoita kohdattaessa 
heidän luokkataustansa toimii koettuna resurssina. 


Kyllä aattelen, että tästä taustastani on ollu etua, ja se on resurssiki, josta voi 
olla ylpeä. Oma historia mun mielestä tukee erityisesti opiskelijaohjausta, eli 
kyllä mun on helppo ymmärtää, että minkä takia joittenki ihmisten on käy- 
tävä töissä opiskeluitten ohella tai tän tyyppisiä kysymyksiä. Sen ymmärtä- 
minen, että mitä on pienitulosten elämänpiiri ja heidän aidot valinnanmah- 
dollisuudet tilanteessa kun ei kultalusikka suussa ollakaan synnytty. 


Naiset kokevat ymmärtävänsä keskiverto-opettajaa konkreettisemmin opiskelijoi- 
den arkisia ongelmia, koska he ajattelevat omaavansa kokemuksellista kosketuspin- 
taa niin sanotun oikean elämän ongelmiin. Erityisen herkkiä he mieltävät olevansa 
työläistaustaisten opiskelijoiden elämäntilanteille (myös Lehmann 2009; Tokarczyk & 
Fay 1993, 20). Omaa taustaa, omaa ajateltua tavallisuuttaan - sitä, että he ”eivät ole sen 
kummoisempia” ja että ”tie ei oo ollu liian silonen”, käytetään hyödyksi osana peda- 
gogista työtä ja kohtaamisia (Reddin 2012, 75, 77-78). Amerikkalaisen Galen Reddinin 
(2012) tutkimuksen työläistaustaiset yliopisto-opettajamiehet nostivat samalla lailla 
luokkataustansa resurssiksi (myös Stricker 2011). 


Mietin vaan, et miten vaikeeta sellasenki opiskelijan ois mennä semmosen 
ohjaajan luokse, joka pitäs todella suurta etäisyyttä, ja pitäs kirjottaa todis- 
tusta Kelalle. Missä tilanteessa opinnot on, eikä ehkä heruis myötätuntoo. 
Ihmiset, joilla ei oo itsellä kokemusta tai ei lähipiirissä oo tällasesta mielen- 
terveysongelmista kokemusta, ei monestikkaa ymmärrä, mistä siinä on kyse. 
Ku sitä on seurannu, ni tietää, et ei inmiset huvikseen masennu esimerkiks. 

Työläistaustaisten opettajanaisten pyrkimys kohtaamiseen, kynnysten alentami- 
seen sekä välittämisen etiikkaan ei määrity nyky-yliopiston yksilökeskeisessä, mi- 
näprojekteille ja tuottavalle aggressiivisuudelle rakentuvassa kulttuurissa tehtäväksi, 
josta saisi tunnustusta, vaikka se naisille itselleen on merkityksellinen omaa paikkaa 
yliopistossa rakentava tekijä (myös Naskali 2009; Reay 2000; Stricker 2011). Naisista 
useampi totesi, kuinka huolenpito-orientaation taustalla on myös tunne velvollisuu- 
desta antaa jotakin takaisin; maksaa velkaa yhteiskunnalle, koska ovat saaneet aikoi- 
naan itse mahdollisuuden kouluttautua yliopistossa (myös Hoskins 2010, 137; Reay 
2003, 304-305). 

Naiset tiedostavat olevansa väärällä tavalla akateemisia: omistautuvansa ja anta- 
vansa aikaa osin vääriin asioihin mittaamiseen keskittyvässä (ks. Muller 2018) ny- 
ky-yliopistossa. He kuitenkin korostavat omien arvojen mukaisen toiminnan tärke- 
yttä samalla naurahtaen, että passiivisella vastarinnalla ”ei häämötä akateeminen 
urapolku [vaikka tätä ei tavoitellakaan]” tai että ollaan ”katoavia hahmoja”. 


Nyt mä oon väärällä tavalla akateeminen. Koska ku aatellaan, että se, mitä 
akateeminen ihminen on, ni sehä on tutkija. Se, mitä arvostetaan, on julka- 
seminen. Jos sä et tutki, ni sä et myöskään julkase. Jos sä et ehi kirjottaa, ni 
sä et julkase. Ja jos sä et julkase, ni mikä sä sit oot. Se on sellanen omituinen 
puoliloinen, joka nyt opettaa, ohjaa vähä jotaki ja puuhaa jotain muuta [mui- 
ta kuin tutkimukseen liittyviä tehtäviä]. 


Parhaiten näyttää menestyvän kyynärpäätaktiikalla, röyhkeydellä ja oman- 
arvon tavoittelulla. En tunnista omiksi arvoiksi, en halua tehdä niin, tarvit- 
sen arvojeni näköistä toimintaa. 


Työläistaustaisten naisten toiminta muistuttaa tekemisen rationaliteetiltaan Han- 
na-Mari Ikosen (2018) tutkimuksen maaseudun pienyrittäjänaisia, joiden tekemisen 
keskiössä on toisista huolehtiminen, hiljainen puurtaminen ja paneutuen tekeminen. 
Niin pienyrittäjänaisten kuin tutkimukseni naisten identiteetti on pikemmin työ- 
tä tekevän kuin tietyssä asemassa olevan (Ikonen 2018). Tutkimukseni naiset myös 
tietoisesti asettuvat haastamaan yliopiston maskuliinista uusliberaalia ideologiaa, 
jossa yksilön arvoa määritetään entistä lujemmin itsensä kohottamisen kautta - teen- 
näiseksi koetun brändäämisen sekä sukupuolittuneen ja luokkaistuneen rehentely- 
kulttuurin pohjalta, jossa röyhkeys on moraalinen hyve ja oman haavoittuvuuden 
esille tuominen varottavaa (ks. Lund 2015, 2018; Pihlström 2021, 26-27; akateemisen 
kulttuurin pinnallistumisesta Fleming 2021; Kivistö & Pihlström 2018). ”[...] kalatki 
on lämpimämpiä, kun ne immeiset [jotka osallistuvat tiukasti akateemisen pelin pe- 
laamiseen]”. 

Naisten halu olla ”inhimillinen ja ihminen”, olematta ”joku teflon” tai ”olla puke- 
matta itseään rautahaarniskaan sisintään suojellaakseen”, ilmentää paitsi yleisempää 
uusliberalistisen kulttuurin haastamista, myös naistapaisuutta sekä työväenluokkai- 

sia arvoja ja vastanarratiiveja, joissa korostetaan aitoutta, suoruutta ja rehellisyyttä 


työväenluokkaisina moraalisina hyveinä (Lamont 2000; Skeggs 2014, 63). 


Mun pitää olla opiskelijoille muutakin kun yliopistonlehtori, siis semmo- 
nen hengetön, hajuton, mauton hahmo joka tekee, käyttää valtaa ja tekee 
ihmeellisiä perusteettomia ratkaisuja. 


Nainen1 [kertoo konfliktista opiskelijoiden kanssa kun kurssi peruuntui 
vanhemman kuoleman vuoksi]: ”[...] ettekö te tajuu, että mä oon jonku tytär, 
mä oon jonkun sisko, mä oon jonkun vaimo, mä oon jonkun ystävä, et mä 
oon ihminen. 

Nainenz: Et muistus jotenki mieleen [opiskelijoille] että ei me nyt tänne tyh- 
jästä olla kuin jotkut avaruusoliot [naurahtaa] laskeuduttu. 


”Oikeaa työtä” ja tekemisen tuntua 


Tutkimuksen naiset työskentelevät sanojen maailmassa. He ovat kuitenkin kasvaneet 
perheissä, joissa on työläisperheille ominaiseen tapaan uskottu käsillä tehtävään, 
ruumiilliseen työhön sekä arvostettu työn konkreettisuutta ja hyödyllisyyttä. Työläis- 


perheitä on monenlaisia, mutta lukemista ja akateemista tietotyötä - kirjoituspöydän 


ääressä tapahtuvaa niin sanottua kynänpyörittelyä - ei ole aina katsottu hyvällä tai 
pidetty kunniallisena työnä, ennemminkin laiskotteluna ja ajanhukkana. Arvostusta 
perhepiirissä on saatu ennemmin kovasta työnteosta, ripeydestä tai kätevistä käsistä. 


Kyllä se meidän perhepiirissä oikeeta työtä on se ruumiillinen työnteko ja 
sitkeys ja jaksaminen, että en mä tästä työnteosta varmaan mitään kiitosta, 
vaikka oon ihan hulluna tehny töitä työuupumukseen asti, ni oo saanu, mut- 
ta siitä sain kun siis nakkelin noi halot puuvajaan tosi tehokkaasti. Ja sitte 
ku mä olin purkkitehtaalla töissä aiemmin ni sitä arvosti kaikki, se oli ihan 
valtavan hienoo, johtuen siitä et mun ukkikin [oli töissä samalla tehtaalla]. 
Kyllä mä ylpee siitä oon että mä jaksan tehä ruumiillista työtä ja osaan tehdä 
sitä [naurahtaa hiljaa]. 


Käsillä tekeminen oli sitä oikeaa, rehellistä työtä. Lukeneisuutta tämmösenä 
sivistyksenä ei meillä arvostettu. [...] ja sitä minunkin lukemista katottiin vä- 
hän pahalla silmällä ku se oli semmosta turhaa hommaa. 


Yhtä lailla naisten puheissa konkretisoituvat luokkaistuneet käsitykset työstä, 
vaikka he itse eivät kiistä akateemisen työn arvoa. Eräs syy siihen, miksi useimmat 
naisista ovat tyytyväisiä nykyisellä paikallaan opetustehtävissä, on se, että opetta- 

lisenä niin sanottuna oikeana, rehellisenä työnä, joka tapahtuu rajatussa ajassa ja ti- 
lassa (myös Christopher 1995, 140). Opetukseen on konkreettisesti valmistauduttu ja 
paikalla on joukko, johon naiset toivovat jättävänsä jälkiä, joista on hyötyä elämässä 

myös luokkahuoneen ulkopuolella (myös hooks 2007, 202, 268-269, 281). 


Et sillä ettii sitä omaa paikkaa, tai määrittelee sitä omaa paikkaansa, et on 
jotenki hyödyllinen. Et semmonen kauhee hyödyllisyyden ja konkretian tar- 
ve, että tulisko se sen opetustyön kautta. Ja sit tulee myöski se tunne, että on 
tehny oikeesti, et sillon ku tekee opetustyötä ja valmistelee, niin tulee usein 
se tunne, et on oikeesti tehny jotain, toisin ku jos lukee, niin sit on monesti 
semmonen olo, että no tässä nyt vaan jotain puuhastellaan ja lueskellaan, et 
se ei tunnu työltä, että näkyskö se tausta siinä? 


[...] että voi asiantuntijana olla vuorovaikutuksessa ja saada irti opiskelijoista 
jotain ja kenties heille jakaa jotain, ni sehän on ihan valtavan hieno koke- 
mus. 


Naiset osallistuvat yliopiston vaateiden mukaan kunnianhimoisesti myös tutki- 
mustyön tekemiseen. Silti moni naisista kertoo, kuinka heillä on tai on ollut vaikeuk- 
sia asettua tutkimustyöhön tai identifioida itseään tutkijaksi, koska sitä on ollut vai- 
kea mieltää etenkin työuran alussa oikeaksi työksi. Tutkimustyö etenee hitaasti, työn 
jälki ei näy heti eikä lukeminen, ajattelu tai hidas tekstin tuottaminen istumisineen 
tunnu kunnialliselta työltä vaan puuhastelulta, joka on tuottanut syyllistä olotilaa, 
koska ”pitää saada jotain konkreettista ja hyödyllistä aikaiseksi” (myös Christopher 


1995, 140). Muutama naisista käytti tutkimustyöstä ilmaisua epätyö. 

N1:[kuvaa yliopisto-opettajan arkea] Ja mä olin aivan silleen [ensimmäisten 
työpäivien jälkeen] että toivottavasti kukaan ei nyt huomaa tätä, että tälleen- 
ki voi, et mie oon muka tehny työpäivän tälleen [joku muu nauraa]. [...] ni siis 
semmonen että ei tää voi mennä läpi, että tää olis työtä. 

N2: Semmonen huijauskuvio tässä elää, että tekeekö tässä muka työtä, josta 
vielä maksetaankin. [naurua] 


Tutkimustyö on mulle hankala, tai mä oon enemmän epävarma mun osaa- 
misesta tutkimustyön osalta. Niin vois ajatella että sillä on juuret myös siellä 
mitä mie aattelen et mitä se oikeenlainen työnteko on. Eli pitkän tutkijanu- 
ran aikana kuitenkin oon sitä tehny vuosikausia, ni mulla oli kamala tunne 
siitä että mä en oo saanu mitään aikaan. Siis aika monen työpäivän jälkeen 
joutuu toteamaan, ettei oo saanu mitään konkreettista aikaan. Mä olin to- 
dellaki syvissä vesissä [erityisesti aiemmin] sen asian kanssa. 


”Sosiaalista nousua en oo miettiny”. 


Luokkataustasta ja työn tekemisestä puhuttaessa naiset nostavat esiin milteipä 
poikkeuksetta sen, kuinka he ovat saaneet kodin perintönä velvollisuudentuntoi- 
suuden sekä vahvan työmoraalin ja selviytymisen eetoksen (myös Lehmann 2009, 
639-640). Kova työnteko on työväenluokan perinteinen itsearvostuksen lähde ja mo- 
raalinen hyve (Lamont 2000), josta myös naiset ovat saaneet hyväksyviä katseita jo 
lapsuudenperheessä. Tehdyn työn määrä on kertonut ihmisen arvosta. Toimettoma- 
na ei ole yhäkään lupa olla. 


Nainen1: Jos ei mitään muuta [tekemistä ole], ni aina voi kerätä kiviä pellolta. [...] 
Nainen2: Se paikka, mistä mun isä on kotosin, niin siellä on kivistä raivattu 
pellot, ja siellä on peltojen välissä valtavat kivikasat. 

Naineng: Eiköhän lähetä hommiin. [yhteistä naurua] 


Joku semmonen [vaade oli perheessä], et täytys koko ajan olla ahkera ja teh- 
dä kauheesti. ”Ei maailma laiskoja elätä”, oli äidin lempisananparsi. 


Työväenluokkaiset moraaliset hyveet, kuten työteliäisyys, sitkeys sekä se, että 
hommia ei jätetä kesken, on koettu resurssiksi ja selviytymiskeinoksi jo opiskeluvai- 
heessa (myös Lehmann 2009; Vuorikoski 2011, 290). Näiden avulla naiset ovat myös 
kompensoineet koettuja puutteita kulttuurisissa resursseissa. Tiukka työmoraali on 
ollut koettu keino lunastaa ja oikeuttaa olemisensa yliopistossa sekä keino olla paljas- 
tumatta huijarituntemuksista huolimatta yliopistoon kuulumattomaksi (ks. Käyhkö 
2014, 172; 2020). Sillä, että työt on haluttu tehdä käsityöläisen perusteellisella otteella 
(Sennett 2008) - työlle omistautuen, huolella ja ylpeydellä - on ollut kääntöpuolensa: 
osa on tehnyt töitä uupumukseen saakka, sillä akateemisen kynätyöläisen' pöytä ei 
ole koskaan puhdas. 


Resursseina vieraan katse ja suoruus 


Akateemisen maailman keskiluokkaisena oletuksena on, että työläistaustaisen 
yksilön tulee akateemisessa maailmassa pärjätäkseen pyyhkiä itsestään pois oma 
taustakulttuuri ja katkaista juuret. Elämä kahdessa maailmassa ja kulttuurissa sekä 
yliopistossa koettu vieraus ovat muotoutuneet myös resurssiksi (myös Ahmed 2017, 
12). Kahdessa maailmassa eläminen on tuottanut kaksoistietoisuuden, kahdenlaiset 
linssit katsoa maailmaa (myös Mahony & Zmroczek 1997, 5). Kokemus siitä, että on sa- 
manaikaisesti sisä- ja ulkopuolinen, että on osa yliopistoyhteisöä mutta omaa samalla 
sivullisen katseen, tekee yksilön tarkkanäköiseksi sekä herkäksi havaitsemaan asioita, 
joita muut eivät välttämättä näe tai tunne (Bourdieu & Wacguant 1995, 249-250). Tätä 
erityistä (tarkkailija)positiota on hyödynnetty erityisesti tutkimuksen tekemisessä. 


! Kynätyöläinen on jo edesmenneen kirjailija Hanna Haurun (2021) kaunokirjallisesta teoksesta ”Viimeinen 
vuosi”, (s. 116-117) lainattu termi. 

Se on kans jännä, että vaikka on tutkinut aina itselle tosi arkisia asioita, niin 
niitä asioita on pidetty kauheen eksoottisina yliopistossa tai tutkimuspiireis- 
sä, että ai tällaista arkea. Et siinä näkyy kans se, et maailmat ovat erilaisia. 


Kyl mä tunnistan, et mä oon kirjottanu sinne [väitöskirjaan] ihan hirveesti 
sellasii asioita jotka tulee omakohtasesta kokemisesta ilman et mä eksplisiit- 
tisesti sitä kirjottaisin siellä ulos. Tähän tämmöseen, et sä tavallaan kirjotat 
ittes johonki sellaseen, joka on siis kuitenki oikeesti tieteellinen tutkimus, 
onhan se väitöskirjaksikin hyväksytty, niin se...itsensä hyväksi käyttäminen 
siinä tutkimuksen tekemisessä. 


Työläistausta sulautettuna akateemiseen ymmärrykseen antaa naisille omanlai- 
sensa position katsoa, nähdä, tietää, puhua ja kirjoittaa (Hey 1997, 146-147; Reddin 
2012, 79-80). Moni naisista toi esiin harmistuksen niin sanotun oikean elämän (on- 
gelmien), konkretian ja suoruuden poissaolosta yliopistossa. Luokkaakin pohtinut fe- 
ministiteoreetikko bell hooks (1989b, 78) on todennut, että akateeminen maailma on 
irrallaan ja osin riisuttu arkisesta, eletystä elämästä ja ettei näiden maailmojen välillä 
ole riittävää dialogia. Maailmojen yhteen tuominen näkyy eri tavoin, tieteenalasta 
riippuen, naisten tutkimuksellisissa intresseissä ja tavassa tehdä tutkimusta. Monil- 
la naisista tutkimuksellinen painotus on varsin empiirisissä, reaalisen todellisuuden 
kysymyksissä sekä teorian ja konkretian yhdistämisessä. 


Et toi mun tutkimus, se on kyl semmonen konkreettisluontoinen, tai siis 
semmosta maanläheista [ja osin fyysistäkin]. 


Nainen1: Se soveltaminen, se käytäntöhän on se pointsi, et jos sie et osaa so- 
veltaa, et vaikka pystyt ulkoo siteeramaan sitä [naurahtaa] tai jotain mut et 
sä et pysty tekemään sillä yhtään mitään, ni sehän on ihan epääaitoa sontaa. 
[...] mä oon välil miettiny et jonain päivän mun pitäs kehata kysyy joltain, 
että ku ne on usein sellasii innokkait nuorii miehii jotka... näin. Niin et ta- 
juuttekste oikeesti yhtään mitä te ite puhutte? 

Nainenz2: Tai tajuutteks te täst oikeesta elämästä mitään [naurahtaa]? 


Myös opettamisesta puhuttaessa naiset korostivat teorian ja konkretian yhdistä- 
misen, ymmärryksen rakentamisen merkitystä. Työläiskulttuurissa on perinteisesti 
arvostettu käytännön kyvykkyyttä ja arkijärkeä teoreettisen tiedon sijaan. Teorian 
on ajateltu olevan hyödyllistä, mikäli se auttaa asioiden suorittamisessa ja on sovel- 
lettavaa. (Willis 1984, 70-71, 116.) Naisten työläistausta näkyy siinä, kuinka he suh- 
tautuvat kyseenalaistaen akateemisen maailman itsetarkoitukselliseksi koettuun 
yliviritettyyn teoreettisuuteen sekä tietoisen vaikeatajuiseen, abstraktiin kielenkäyt- 


töön, naisten sanoin: ”käsitehöttöön”, ”käsitekikkailuun”, ”tyhjään puheeseen”, ”itse- 
tehostukseen” ja ”teoreettiseen mähkäämiseen”. Itsetarkoituksellinen teoreettisuus 


86 


”Sosiaalista nousua en oo miettiny”. 


ja ylenpalttinen ammattijargon nähdään elitistisenä ja maskuliinisena erottautumi- 
sena, jossa käsiä ei haluta sotkea kulttuurisissa hierarkioissa alempiarvoiseksi mää- 
ritettyyn empiriaan (myös Christopher 1995, 139; hooks 2007, 109-110, 131-133, 139). 


[...] sit on tyyppejä, jotka tekee sellasta maailmasta irrallaan olevaa filosofis- 
henkistä höpötystä. Ne tekstit on sellasia, et niis ei todella suomen sanaa oo, 
vaikka ne ois niin sanotusti [naurahtaen] suomeks kirjotettu, ja sit se on sel- 
lasta sivistyssana, sivistyssana, sivistyssana. Niin se on ehkä se raja mulle, et 
jota mä en haluu ees ylittää. Et jos se tekee musta huonon akateemisen [että 
ei mene mukaan tähän], niin antaa olla. Koska se tuntuu niin keinotekoselta, 
lopullisesti elämästä vierautuneelta selittämiseltä. 


Vaikka naiset ovat vuosien ja vuosikymmenten myötä sosiaalistuneet akateemi- 
sen maailman kielenkäyttöön, oppineet pelaamaan sanoilla ja tuottamaan niin ha- 
lutessaan akateemista jargonia, alan erityiskieltä, heille on arvo sinänsä kirjoittaa 
yksinkertaisesti ja ymmärrettävästi akateemisten kirjoituskäytäntöjen puitteissa. 
Naiset toteavat, että he ovat kasvaneet kommunikaatioympäristössä, jossa on puhut- 
tu suoraan ja käytännönläheisesti, ei keskitytty tulkitsemaan merkityksiä rivien vä- 
listä tai käymään polveilevia dialogeja (luokkaistuneista kielikoodeista ks. Bernstein 
1990; myös Bourdieu & Wacguant 1995, 178-184). 


Multa puuttuu kaunopuheisuus. Semmonen, kaikki se semmonen mitään- 
sanomaton höttö. [...] Ei me siellä [kotimaailmassa] lähetä ruotimaan pohja- 
mutia myöten, et noo, ootkos ajatellut sitä ja tätä tästä näkökulmasta. Ei. Se 
asia on näin ja sit jatketaan touhuja. 


Ei oo kylikinä ollu mitään tarvetta jotenki peitellä omaa taustaani, päinvas- 
toin, ja sehän näkyy mul kielessä, esimerkiks, tavassa jolla mä puhun. Ja se 
on ollu tietoinen valinta, koska se on jotain sellasta mikä on mussa kiinni, ja 
silleen lähtemätöntä, et mä en oikeestaan haluakaan päästä siitä irti, et se 
on sit eri asia ku kirjottaa, et millä tavalla tavallaan itseään ilmaisee, mut- 
ta sillon kun puhuu ni sillon jotenki pyrkii pitämään siitä itsestään, omasta 
identiteetistään kiinni. 


Akateeminen kielenkäyttö on eräs esimerkki yliopistomaailman luokkaelitismin 
vaalimisen ja luokkaeron korostamisen huomaamattomista tavoista. Sitä pidetään 
osana instituution harjoittamaa vallankäyttöä, jossa eri maailmojen ylemmyyttä ja 
alemmuutta tuotetaan hierarkkisten kulttuuristen dikotomioiden (kuten ruumis ja 
mieli, konkreetti ja abstrakti) kautta (Ahmed 2017, 8-11; Vuorikoski 2011, 276-277). 
Akateemiseen kielenkäyttöön naiset kytkevät myös akateemisen väen paikoin yli- 
mieliseksi ja esineellistäväksi koetun suhtautumisen ihmisiin, joilla ei ole akateemis- 
ta loppututkintoa. ”[...] aina hyppii silmille ne kommentit siitä, että ei oo koulutusta 

eivätkä osaa ees kirjottaa yhdyssanoja oikeen. Ihmisarvo rinnastetaan siihen, osa- 
taanko kirjottaa yhdyssanat vai ei.” 

Vaikka naiset ovat rakentaneet omannäköistä elämää ja loitontuneet maailmasta, 
jossa he ovat kasvaneet, yliopistossa he asettuvat osin näkymättömästi edustamaan 
ja puolustamaan työväenluokkaisia arvoja ja ihmisiä sekä sotkemaan maailmoja yh- 
teen. He ovat lojaaleja yliopistossa poissaolevaa, näkymätöntä ja toisarvoiseksi mää- 
rittyvää työväenluokkaista maailmaa kohtaan siitä huolimatta, että osalla naisista 
suhde kotimaailmaan on kitkainen. Naiset kokevat tämän osin myös velvollisuudek- 
seen, sillä heille etuoikeutettuina yksilöinä on kouluttautumisen myötä annettu val- 
tuudet tietää, puhua ja kirjoittaa - nimetä maailmaa (ks. myös Skeggs 2014, 98-99). 


Lopuksi: Hiljaista arkista anarkiaa 


Olen tarkastellut edellä artikkelissa sitä, kuinka työläistaustaiset yliopisto-opettajat 
sovittavat yhteen työläistaustan ja keskiluokkaiselle, maskuliiniselle rationaliteetil- 
le perustuvan yliopistotyön. Vaikka luokka on nostettu takaisin tutkimukselliseen 
keskiöön, yhteiskunnassa ja yliopiston arjessa se on epämuodikas, vanhentuneena 
pidetty ja kiistetty - hiljennetty - kysymys. Jos vielä opiskelijoista puhuttaessa ym- 
märretään, että he tulevat yliopistoon erilaisista taustoista, opetus- ja tutkimushen- 
kilökunnan kohdalla elää oletus, että olemme yhtä keskiluokkaa. Luokan merkitys ei 
kuitenkaan katoa kouluttautumisen ja akateemisen meritoitumisen myötä. 

Vaikka naiset ovat olleet yliopistossa, monet jopa vuosikymmeniä, heidän teke- 
misissään ja valinnoissaan heijastuvat työväenluokkaiset arvostukset: luokan nä- 
kymätön perintö. Luokka sukupuoleen kiinnittyen on läsnä sisäistyneinä arvoina ja 
rakentuneina käsityksinä itsestä, itselle soveliaasta asemasta, tehtävistä sekä tekemi- 
sen tavoista. Luokka heijastuu siihen, kuinka naiset pääsääntöisesti irtisanoutuvat 
osallistumasta kiivaimpaan kilpaan kohti akateemista eliittiä, huipun representaa- 
tiota. Naiset ottavat paikkansa opettajina yhdistäen työväenluokkaisen käsityksen 
kunniallisesta ja oikeasta työstä työn hyödyllisyyteen ja naistapaiseen hoivaratio- 
naliteettiin. Työläistaustaiset akateemiset naiset hakeutuvat yliopiston hierarkiassa 
niin sanotusti omille paikoilleen - luokkatausta ja sukupuoli huomioiden niin, ettei 
järjestystä sotketa liikaa. 

Naiset kiinnittyvät tehtäviin, joista yliopisto ei erityisesti palkitse; tehtäviin, jotka 
jonkun on tehtävä mutta joista ei saa tunnustusta. Naiset haluavat yliopistomenes- 
tyjän ideaalin kannalta niin sanottuja vääriä asioita ja käyttävät aikansa vääriin teh- 
täviin (myös Langan & Morton 2009). Yksilöorientoituneessa uusliberalistisessa yli- 
opistossa työväenluokkaiset arvostukset, kuten keskittyminen muihin, eivät edusta 
tavoiteltavaa normia vaan jotain vähemmän arvokasta (Skeggs 2011, 509). Keskiluok- 
kaisesta normista katsottuna kilpailusta kieltäytyminen uranousulle rakentuvassa 
yliopistossa voidaan nähdä arveluttavana tyytymisenä tai jämähtämisenä (Koski 

2019, 72; Käyhkö 2020). Tähän kiinnittyy osaltaan myös yliopistossa elävä luokkaeri- 
arvoisuus, jossa naiset työväenluokkaisilla ja feminiinisillä arvostuksillaan tuottavat 
osin alisteista asemaansa yliopiston hierarkkisissa järjestyksissä (vrt. Willis 1984). 

Kyse ei ole siitä, että naiset eivät tietäisi, mitä heidän tulisi haluta. Itselle sopivaksi 
katsotun paikan rakentamisen rinnalla naiset myös asettuvat vastahankaan kiistäen 
hegemonisen keskiluokkaisen kulttuurin ja maskuliinisen uusliberalistisen ideologi- 
an, joissa olennaista ovat yksilö, kilpailu sekä hierarkkisten asetelmien ylläpitäminen 
(myös Skeggs & Loveday 2012). Työläistaustaisia akateemisia naisia tutkinut Diane 
Reay (2003) on todennut, että toisiin suuntautuva orientaatio voi olla eräänlainen vie- 
raassa tai niin sanotusti väärässä paikassa olemiseen liittyvä kompromissi: keino, jos- 
sa yhtä aikaa säilytetään työläisidenteetti ja otetaan etäisyyttä siihen. Projektit, joissa 
yksilö asetetaan keskiöön, ovat olleet perinteisesti hyväksyttävämpiä miehille kuin 
naisille sekä enemmän keskiluokalle kuin työväenluokalle. (Reay 2003, 206.) 

Naiset ovat samanaikaisesti akateemiseen maailmaan solahtaneita, yliopistotyöl- 
le omistautuneita, kuuliaisia arkisen työn tekijöitä sekä yliopistomaailmaan hiljaises- 
ti vastakarvaan asettuvia. Naiset eivät tuota toiminnallaan näkyvää epäjärjestystä 
tai häiriötä mutta pienillä arkisilla teoillaan - vastarintaisella toimijuudellaan - he 
haastavat akateemista elitismiä ja kapeaksi koettua keskiluokkaista, maskuliinista ta- 
paa olla ihminen ja akateemisen kulttuurin pinnallistumista. Työläiskulttuurin arvot 
ovat läsnä tekemisen ja olemisen tavoissa sekä niissä ilmenevissä moraalisissa hy- 
veissä: hyödyllisyyden, konkretian, tasavertaisuuden, praktisuuden, inhimillisyyden, 
suoruuden sekä aitouden tähdentämisessä. Vaikka työläiskulttuurin arvoilla ei ole 
yliopistossa vaihtoarvoa, niillä on naisille käyttöarvoa niin opetus- kuin tutkimus- 
työssä. 

Liminaalisuus - kahden maailman välissä eläminen - tuottaa sen, että yksilö 
on molemmissa maailmoissa sivullisen asemassa. Tämän välitilan aikaan saaman 
hybridi-identiteetin tuottama herkkyys on nähty etuna, josta käsin voi nähdä toisin 
(Walsh 1997, 168). Sivussa oleminen ei vain aseta syrjään, vaan myös tuottaa vapaut- 
ta ja mahdollisuuksia toimia toisin. Marginaalissa olemiseen liittyy samanaikaisesti 
alistumista ja vastarintaa, sopeutumista ja sopeutumattomuutta, väistämättömyyttä 
ja mahdollisuuksia. (Brunila & Isopahkala-Bouret 2014, 32-34.) Vieraassa maailmassa 
selviytyminen ja menestyminen voivat olla omanlaisensa protesti (Ahmed 2017, 237). 
Naisten arkinen vastarinta sekä ideaalien säröttäminen eivät silti mitätöi yliopiston 
luokkajärjestystä. 

Kouluttautuminen ja yliopistotyö eivät ole merkinneet naisille pakenemista omas- 
ta taustastaan vaan henkilökohtaista projektia, jonka sivutuotteena maailmat ovat 
eriytyneet (ks. myös Loveday 2015). Maailmojen ja minän jakautuminen tuottaa työ- 
läistaustaisille akateemisille naisille hiljaista sisäistä kamppailua sen suhteen, kuin- 
ka olla jatkuvassa muodonmuutoksessa mutta säilyttää itsestä olennainen (Hey 2003, 
321). Tätä myös tämän tutkimuksen naiset pohtivat paljon, kun he puhuivat luokasta: 
keitä he ovat, ovat olleet, millaiseksi halutaan tai ei haluta tulla. 

Luokka on myös emotionaalinen, kuulumiseen ja tunnesiteisiin liittyvä kysymys. 
Vaikka naiset ovat siirtyneet toisin säännöin toimivaan maailmaan, he osoittavat lo- 
jaaliutta ja moraalista arvokkuutta työväenluokkaiselle kulttuurille ja sen maailman 
ihmisille. Havaittavissa on työväenluokalle tyypillisiä moraalisesti latautuneita vas- 
tanarratiiveja ja vastapuhetta (Lamont 2000) esimerkiksi liittyen akateemisen maail- 
man koettuun teennäisyyteen, jolla tuotetaan arvokkuutta hierarkkisesti alemmaksi 
määrittyneeseen maailmaan. Luokkasuhteet ovat kulttuurisia erontekoja ja arvotta- 
mista sekä arjessa elettyjä herkästi haavoittavia kysymyksiä ylemmyydestä ja alem- 
muudesta, paremmuudesta ja huonommuudesta sekä kunniallisuudesta ja häpeästä 
(Lawler 1999, 5). 

Yliopistossa naiset eivät tietoisesti piilottele tai peittele taustaansa. Toisaalta omaa 
taustaa ei myöskään tuoda erityisemmin esiin, koska siihen ei naisten kokeman pe- 
rustella ole yliopistossa tilaa. Naisten itsensä kokema kuilu luokkataustan ja nykyisen 
luokka-aseman välillä ei tule muille näkyväksi, koska luokka verhoutuu keskiluokkai- 
siin tutkintotodistuksiin ja titteleihin; oletukseen siitä, että opetus- ja tutkimushenki- 
löstö on keskiluokkaista. Koska luokka ei näy keskiluokkaisista käyvistä naisista eikä 
luokan merkitystä yliopistossa tunnisteta, työläistaustaiset naiset tulevat nähdyiksi 
ensisijaisesti sukupuolensa kautta. Pelkkä sukupuolen tarkastelu kuitenkin verhoaa 
alle luokan. (Käyhkö 2020, 22.) 

Myös kun uusliberaalissa nyky-yliopistossa puhutaan yritysmaailmasta lainat- 
tuna muotikäytäntönä (esim. Fleming 2021, 36) diversiteetistä eli moninaisuudesta, 
luokka sekä rakenteelliset (valta)kysymykset sivuutetaan. Keskusteluissa keskitytään 
ulospäin näkyvämpiin eroihin, kuten etnisyyteen, sukupuoleen, ikään ja kykyisyy- 
teen sekä rakenteiden sijaan yksilöihin. Työläistaustaiset akateemiset naiset ovat 
yliopiston näkymätön ja hiljainen vähemmistö. Yliopiston näennäisen luokkaneut- 
raaliuden, keskiluokkaisuusoletuksen ja homogeenisuusilluusion tilalle tulisi raken- 
taa kriittistä intersektionaalista ymmärrystä luokasta ja sen monikerroksisuudesta. 
Vaikka tutkintojen myötä yksilön sosiaalinen asema (objektiivinen luokka) muuttuu, 
elämän erilaisia muistijälkiä ei voi vain pyyhkiä pois tai jättää taakseen (Käyhkö 2020, 
22). Luokka ei ole vain jotain yksilön ulkopuolella olevaa, objektiivisesti määritettä- 
vää, vaan myös elämän myötä yksilöön kerrostunutta, juurtunutta ja jota kannetaan 
mukana. Luokassa on kyse myös minuudesta. Maatuskanuken sisin on tiukassa, vaik- 
ka päälle rakennetaan uusia kerroksia kouluttautumisen ja elämän myötä. 

Osa II 
Koulutus kasautuvana paaomana? 


Nuoruuden koulutusvalinnat näyttäytyvät kamppailuina, joissa nuoret etsivät vaih- 
toarvoa kotoa ja muista yhteisöistä siirretyille bourdieulaisille pääomille - erityisesti 
nivelvaiheessa, jossa valitaan ammattikoulun ja lukion välillä. Varsinkin isommissa 
kaupungeissa luokkaan kietoutuvat asuinpaikan ja koulun sijainti sekä nuoren etni- 
nen tausta. Tasa-arvoisista hakumahdollisuuksista ja koulutuksen maksuttomuudes- 
ta huolimatta nuoret eivät välttämättä tunnista kaikkia koulutusväyliä tai koe omaa- 
vansa taitoja, joita akateemisella koulutuksen kentällä arvostetaan. 

Vanhemmat eivät aina ilmaise suorasanaisesti koulutustoiveitaan lapsilleen, vaan 
asenteet ja arvostukset siirtyvät myös tiedostamatta. Korkeasti koulutetut vanhem- 
mat usein ovat aktiivisempia ja aloitteellisempia nuoren koulutusvalintojen suhteen. 
Matalasti koulutetut vanhemmat saattavat jättää nuoren toisen asteen valinnan tä- 
män itsenäisesti päätettäväksi tai oppilaanohjauksen vastuulle - varsinkin, mikä- 
li nuori haaveilee lukiosta ja korkeakoulutuksesta. Koulun ammattilaisille nuoren 
perhetausta voi kuitenkin näyttäytyä vahvasti tulevaisuutta määrittävänä, jolloin 
vanhempien olettama tasa-arvoinen ohjaus ei toteudu. Koulutustaso vaikuttaa si- 
ten periytyvän yhtä lailla vanhempien aktiivisuuden ja resurssien kuin puuttumat- 
tomuudenkin kautta: muodostuu sosiaalinen sulkeuma, jossa koulutus ja sen tuoma 
asema kasautuvat yhteiskunnan hyväosaisille ja heidän jälkeläisilleen. 

Koulutuspääoma kasautuu kuitenkin myös työelämässä. Yhteiskuntaluokille tyy- 
pilliset sisäiset kulttuurit rakentuvat paljolti työn ominaisuuksille ja työstä saatavalle 
palkalle. Työ muokkaa tekijäänsä, ja siten omalta osaltaan ylläpitää yhteiskunnallisia 
rakenteita ja hierarkioita. Palkansaajien mahdollisuudet työssä oppimiseen ja itsensä 
kehittämiseen määräytyvät pitkälti luokka-aseman mukaan - korkeakoulutettujen 
keskiluokkaisten eduksi. Yhteiskuntahistorialliset luokkarajat vaikuttavat siihenkin, 
minkä tyyppistä täydennys- tai aikuiskoulutusta yksilölle on tarjolla, jolloin luokkien 
väliset erot ja hierarkiat pysyvät yllä vielä aikuisiälläkin. 

Yhteiskuntaluokka nuoruudessa 
ja koulutuspolun kuopat 


Janne Varjo, Mira Kalalahti & Minna Vilkman 


Miten nuoruus elämänvaiheena sekä yhteiskunnan luokkarakenne kyt- 
keytyvät toisiinsa 2000-luvun Suomessa? Aikaisempi tutkimus osoittaa, 
miten suomalaisnuorten luokka-asemien muodostuminen on aiempaa 
monitahoisempi kysymys. Sen lisäksi, että koulutuksellinen kilpailu on li- 
sääntynyt ja nuorten koulutuspolut sekä elämäntyylit ovat yksilöllistyneet, 
perinteinen luokkasamaistuminen on heikentynyt eivätkä monikansalliset 
perheet sovitu helposti suomalaisen luokkarakenteeseen. 


Johdanto 


Yhteiskunnallisen eriarvoisuuden tarkastelu luokka-aseman kautta on muuttunut 
suomalaisen yhteiskunnan sekä työelämän murrosten myötä. Perinteisten kollek- 
tiivisten luokkaidentiteettien katsotaan antaneen tilaa yksilöllisyydelle ja refleksii- 
visyydelle myöhäismodernina aikana (Beck 1992; Giddens 1991). Luokkataustasta 
aiempina vuosikymmeninä nousseet yhteisen edun ajaminen ja yhdenmukaiset 
tavoitteet ovat sirpaloituneet puheeksi yhdestä isosta, vaikkakin heterogeenisestä, 
keskiluokasta sekä toisaalta työläistaustaisten töiden työehtojen ja -näkymien heik- 
kenemisestä. Näkemystä luokan merkityksellisyydestä dynaamisessa ja globaalissa 
myöhäismodernissa maailmassa on myös kritisoitu. Mike Savagen (2000) mukaan 
Ulrich Beckin ja Anthony Giddensin 1990-luvulla esittämät tulkinnat luokkakult- 
tuurien murtumisesta sekä yksilöllisyyden esiinnoususta ihmisten elämänkulkujen 
muokkaajana kuvastavat lähinnä siirtymää työväenluokkaisesta yksilöllisyydestä 

kohti keskiluokkaista yksilöllisyyttä luokan merkityksen pysyessä pitkälti entisellään. 
Kuvattua muutosta on havaittavissa myös nuorten koulutusvalinnoissa, joissa nuoret 
yhtäältä haluavat toteuttaa yksilöllisiä tavoitteitaan, mutta toisaalta peilaavat jokaista 
valintaansa perhe- ja luokkataustaansa vasten. 

Beverley Skeggsin (1997) mukaan yhteiskuntaluokka ja yksilön luokka-asema 
muodostuvat pääomien liikkeestä rajatuissa sosiaalisissa tiloissa, bourdieulaisittain 
ilmaistuna tietyillä kentillä. Yksilön näkökulmasta tämä liike tapahtuu sosiaalisena 
liikkuvuutena (mobility, Skeggs 2004). Yksilöt siirtyvät tietyllä kentällä, sen sosiaali- 
sessa hierarkiassa keräämiensä tai uusintamiensa kentällä arvostettujen pääomien 
avulla. Skeggsin (2004) luokkateoreettiseen ajatteluun perustuen Tarja Tolonen ja Si- 
nikka Aapola-Kari (2021) korostavat koulun institutionaalisten käytäntöjen ja arvo- 
sanojen kykyä kirjata (inscribe, Skeggs 2004) nuoriin merkityksiä, joiden perusteella 
heistä kasvaa tietynlaisia itseään arvottavia luokkasubjekteja. 

Pääomien liikettä tapahtuu myös horisontaalisesti, eri kenttien välillä. Kentät ovat 
omalakisia pääomien arvottamisen suhteen. Käytännössä tämä merkitsee, että kai- 
killa ei ole hallussaan kaikilla kentillä tunnistettuja ja tunnustettuja pääomia - ky- 
symys on tietylle kentälle pääsystä ja siellä saavutetusta arvostuksesta. Pääomien 
muodostuminen ja uusintaminen ei ole suoraviivainen tai deterministinen prosessi. 
Pääomia ja samalla luokka-asemia sekä käsitystä luokasta rakennetaan nuoruudessa 
tiloissa - esimerkiksi kotona, koulussa ja harrastuksissa - joilla on omat ajalliset ja 
paikalliset ulottuvuutensa. 

Olemme tässä luvussa kiinnostuneita siitä, miten nuoruus elämänvaiheena ja yh- 
teiskunnan luokkarakenne kytkeytyvät toisiinsa. Aikaisempi tutkimus (esim. Käyhkö 
2013; 2014) osoittaa, miten suomalaisnuorten luokka-asemien muodostuminen 
2020-luvulla on aiempaa monitahoisempi kysymys. Sen lisäksi, että koulutukselli- 
nen kilpailu on lisääntynyt ja nuorten koulutuspolut sekä elämäntyylit ovat yksildl- 
listyneet, perinteinen luokkasamaistuminen on heikentynyt, eivätkä monikansalliset 
perheet sovitu helposti suomalaisen luokkarakenteeseen. Monikulttuurisia perheitä 
on vaikea sijoittaa yksiselitteisesti johonkin yhteiskuntaluokkaan esimerkiksi siksi, 
että perheellä voi olla runsaasti jotakin pääoman lajia mutta puutteellisesti jotakin 
toista. Yleisesti ottaen väestö moninaistuu eivätkä koulutus- ja työurat ole enää li- 
neaarisia ja tarkkarajaisia. 

Yhteiskunnallisen muutoksen lisäksi oma kysymyksensä on, miten nuoret itse ar- 
vottavat tavoittelemiaan valintoja ja heille avautuvia mahdollisuuksia. Elämäntyylit, 
nuorisokulttuurit ja verkostot saattavat saada elämänkulussa merkityksiä, jotka eivät 
kytkeydy vanhempien tai nuorten kehittymässä olevan sosioekonomisen aseman 
tai koulutuksen hierarkioihin. Toisin kuin yksilökeskeisyyttä korostavassa myöhäis- 
modernissa yhteiskunnassa voisi olettaa, vanhempien vaikutus nuorten koulutus- ja 
uratavoitteisiin on sitkeä ja edelleen vahva. Miten nuorten puheessa tuotetaan ja uu- 
sinnetaan taloudellista, sosiaalista sekä kulttuurista pääomaa - sekä samalla yhteis- 
kunnan luokkarakennetta? 

Kuvaamme luvussa kolmen tapausnuoren narratiivin avulla, miten nuoret raken- 
tavat erilaisissa sosiokulttuurisissa konteksteissa omia elämänsuunnitelmiaan ja 

luokka-asemiaan. Kysymme miten nuoret asemoivat itsensä suhteessa vanhempiensa 
luokka-asemiin? Miten he uusintavat sekä rakentavat aikuisuuden luokka-asemiaan? 
Miten yhteiskunnalliset ja yhteisölliset sidokset sekä pääoman muodot näkyvät nuor- 
ten luokka-asemaa koskevassa identiteettityössä? 


Teoreettinen tausta: pääoman lajit ja identiteetti 


Pierre Bourdieu (1986) laajensi käsitystä marxilaisesta materialistisesti painottunees- 
ta pääomasta kohti ymmärrystä erilaisista pääomien muodoista, niiden dynaamises- 
ta luonteesta ja kokonaisvaltaisuudesta. Bourdieu (1986) erotteli analyyttisesti talo- 
udellisen, kulttuurisen ja sosiaalisen pääoman toisistaan sekä tarkasteli pääomien 
välisiä suhteita, pääomien vaikutusta kentille pääsyyn ja kentillä toimimiseen. 

Bourdieulle (1990) yhteiskunta koostuu erilaisista kentistä, sosiaalisista tiloista, 
joilla toimiminen rinnastuu peliin. Kentällä yksilöstä muotoutuu aktiivinen toimija, 
jonka toimijuutta kentällä säätelevät menestymistä ja vaikuttamista mahdollistavat 
sekä estävät ominaisuudet. Eri kentillä eri ominaisuudet saavat erilaisia merkityk- 
siä ja painoarvoja. Kenttiä on yhtä monta kuin on sosiaalisia yhteisöjä: esimerkiksi 
työkollegat, tuttavapiiri tai kansallisuus. Kenttä on sosiaalisen toiminnan alue, jossa 
ihmisillä on vaihdettavaa sosiaalisen pääoman muodossa. Se onkin hierarkkinen ra- 
kennelma, joka ilmenee erilaisina hallinta- ja alistussuhteina ihmisten sekä instituu- 
tioiden välillä, ja jossa toimijan asema suhteessa muihin kentällä olijoihin määrittyy 
toimijan resurssien - eli pääomien - rajoissa. Mitä enemmän kentällä arvostettuja 
pääomia toimija on onnistunut itselleen kerryttämään, sitä vahvempi hänen ase- 
mansa on. Toisaalta henkilön aikaisempi asema ja pääoma kentällä vaikuttavat myös 
uuden pääoman kerryttämiseen esimerkiksi uskalluksena ottaa riskejä. (Bourdieu & 
Wacguant 1995.) 

Bourdieulle (1986) taloudellinen pääoma on kaikkien pääoman lajien perusta, sillä 
se on muunnettavissa rahaksi, hyödykkeiksi tai toiseksi pääoman muodoksi. Vasta- 
vuoroisesti muut pääomat voivat tuottaa tai mahdollistaa yksilölle lisää taloudellista 
pääomaa, joka on siirrettävissä sukupolvelta toiselle. 

Lapsuuden perheellä ja yhteiskuntaluokalla on vahva vaikutus siihen, millaista 
kulttuurista pääomaa - esimerkiksi tietoja, taitoja, kokemuksia - lapselle kertyy ja 
millainen pääsy hänellä on tulevaisuudessa kulttuurista pääomaa tuottaville kentille 
(Bourdieu 1986; Bourdieu & Passeron 1977). Bourdieulainen näkemys koulutuksesta 
on sen ensisijainen tehtävä ylläpitää yhteiskunnan hallitsevien ryhmien kulttuuria ja 
etuoikeuksia. Roberta Espinozan (2012) mukaan esimerkiksi kotoa omaksutut kielel- 
liset koodit auttavat yksilöä menestymään opinnoissaan, ja niiden kautta yksilö voi 
edistää omaa asemaansa vaikkapa koulujen sosiaalisissa hierarkioissa. Susanna Mik- 
kosen ja Vesa Korhosen (2018) mukaan kotoa kautta saadun kulttuurisen pääoman 
avulla yksilö voi myös saavuttaa esimerkiksi sellaisia strategisia tietoja ja taitoja, jotka 
auttavat häntä tekemään suunnitelmia oman koulutus- ja/tai urapolkunsa suhteen. 

Sosiaalinen pääoma eroaa taloudellisesta ja kulttuurisesta pääomasta siten, että 
aiempien pääomien ollessa yksilössä ja hänen henkilökohtaisissa ominaisuuksissaan 
tai omistuksessaan, sosiaaliseen pääomaan vaaditaan jaettua toimintaa muiden 
kanssa (Bourdieu 1986). Sosiaalista pääomaa käytetään ja tuotetaan suhteissa ja vuo- 
rovaikutuksissa, ja näin ollen sosiaalinen pääoma on sitä jakavan yhteisön tai sosiaa- 
lisessa vuorovaikutuksessa olevien toimijoiden välisessä omistuksessa. 

Sosiaalisesta pääomasta on esitetty myös Bourdieusta poikkeavia tulkintoja. Ro- 
bert D. Putnamin (2000) mukaan sosiaalinen pääoma jakautuu sitoviin (bonding) ja 
silloittaviin (bridging) muotoihin. Vahvat siteet kuvaavat kiinteitä yhteyksiä lähipii- 
rissä, kuten sukulaisia ja ystäviä. Ne tuottavat sitä pääomaa, jollaisena sosiaalinen 
pääoma tyypillisesti ymmärretään: luottamuksena muihin kanssaeläjiin sekä yh- 
teiskunnallisiin instituutioihin. Heikot siteet puolestaan kuvaavat lähipiiriä ylittäviä 
kontakteja, kuten tuttavuussuhteita yli ammatti-, suku- tailuokkarajojen. Myös James 
Colemanille (1988) sosiaalinen pääoma liittyy tiiviiden verkostojen kykyyn suunna- 
ta yksilöiden toimintaa, välittää informaatiota sekä ylläpitää luottamusta ja normeja. 
Tällöin sosiaalinen pääoma toimii hyödyttäen koko yhteisöä, ei vain sen yksittäisiä 
jäseniä: se on yhteisön jäsenten käytössä oleva julkinen resurssi. 

Viime vuosina bourdieulaisen pääoman käsitettä on laajennettu erityisesti nuo- 
risotutkijoiden toimesta tavoilla, jotka ottavat sosiaalisten rakenteiden lisäksi huo- 
mioon myös nuorten toimijuuden (ks. Hollingwoth 2015). Esimerkiksi maahanmuut- 
tajayhteisöissä on nähty olevan erityistä ja omanlaista pääomaa (migrant capital, ks. 
esim. Saksela-Bergholm, Toivanen & Wahlbeck 2019), joka toimii inkluusiota tukevana 
resurssina kohdemaassa. Jiirgen Gerhardsin ja Silke Hansin (2013) mukaan asuminen 
ja opiskelu ulkomailla, muodostaa erityistä monikulttuurista pääomaa (transnational 
cultural capital), joka on suhteellisen vaivattomasti muutettavissa muiksi pääoman 
muodoiksi ja siirrettävissä kentältä toiselle. Diane Reay (2000) on puolestaan kuvan- 
nut vanhempien, erityisesti äidin, osallistumista lastensa koulutukseen ja sitä koske- 
vaan päätöksentekoon emotionaalisena pääomana (emotional capital). Kaikki edellä 
lyhyesti kuvatut uudet pääoman muodot on mahdollista hahmottaa jonkinlaisina so- 
siaalisen pääoman (joko bourdieulaisessa, putnamilaisessa tai colemanlaisessa mer- 
kityksessä) laajennuksina tai tarkennuksina. 

Beverley Skeggsin (2004) mukaan itsensä toteuttaminen ja sosiaalinen liikkuvuus 
ovat sidoksissa keskiluokkaisen habituksen sosiaalisesti hyväksyttävään esittämi- 
seen. Nuorillakin keskiluokkaiseksi kelpuutetun habituksen muotoutuminen edel- 
lyttää pääoman muotojen haltuunottoa tavoilla, jotka joko vahvistavat senhetkistä 
luokka-asemaa tai mahdollistavat siirtymisen luokka-asemasta pois. Yksilön olete- 
taan ikään kuin esittävän identiteettiä sovitulla tavalla, joka puolestaan tuottaa ja uu- 
sintaa kehoon sidottua kulttuurista arvoa (Skeggs 1997). Keskiluokkaisen habituksen 
omaksuminen on ainoa vaihtoehto, mikäli yksilöllä on tavoitteita korkeakoulutukses- 
ta tai sosiaalisesta liikkuvuudesta. Nuorten identiteettikamppailut käydäänkin usein 
sosiaalisen liikkuvuuden rajavyöhykkeillä, kuten vapaa-ajan harrastusten ja koulu- 
valintojen kentillä. 


100 


Yhteiskuntaluokka nuoruudessa ja koulutuspolun kuopat 


Tutkimuksen tavoitteet, tutkimusmenetelmä ja -aineisto 


Lukumme analyysi perustuu monitapaustutkimukseen: tutkimustehtävämme on 
kuvata kolmen tapausnuoren seurantahaastattelujen avulla, miten nuorten puheessa 
tuotetaan ja uusinnetaan yhteiskunnan luokkarakennetta. Kysymme luvussa, miten 
nuoret asemoituvat suhteessa vanhempiensa luokka-asemiin? Miten he uusintavat ja 
rakentavat aikuisuuden luokka-asemiaan? Miten yhteiskunnalliset ja yhteisölliset si- 
dokset näkyvät nuorten luokka-asemaa koskevassa identiteettityössä? 

Haastattelut on poimittu Transitions and educational trajectories of immigrant 
youth (TRANSIT) -seurantatutkimuksen aineistosta, jossa seurattiin 445 nuorta kol- 
men vuoden ajan (2014-2018). Näistä nuorista valikoimme lähiluentaan kolmen nuo- 
ren seurantahaastattelut. Nuoria yhtäältä yhdistää monipuolinen kielitaito ja moni- 
kulttuurinen koulu, lukio-opinnot, kaupunkilaisuus ja sen tarjoamat opiskelu- sekä 
vapaa-ajanviettotavat, mutta toisaalta heitä erottaa sukupuoli, perheen maahan- 
muuttotausta ja sosioekonominen asema, ammatilliset opinnot sekä peruskouluai- 
kaisen oppilaitoksen sosioekonominen kokoonpano. Kuvaamme tapausnuoret em- 
piiristen tulosten aluksi. 

Nuorten haastattelut toteutettiin peruskoulun yhdeksännen luokan lopulla (noin 
15-vuotiaina) sekä kolme vuotta myöhemmin, toisen asteen loppupuolella (noin 
18-vuotiaina). Haastatteluteemat käsittelivät laaja-alaisesti nuorten elämänkulkua, 
perhettä ja tulevaisuuden suunnitelmia. Nuorten taustatietoja täydennettiin lisäksi 
seurantaan kuuluneiden kyselyaineistojen esimerkiksi perhetaustaa koskevilla tie- 
doilla. Analysoimme aineistoa lukemalla sitä teoriaohjaavasti sosiokulttuuristen ti- 
lojen ja niissä tapahtuvan (luokka-)asemoinnin näkökulmista (ks. esim. Holland & 
Leander 2004). Pyrimme analyysillä intensiiviseen monitapaustutkimukseen (ks. 
esim. Eriksson & Koistinen 2014), jossa tiheän kuvauksen ja teoreettisen viitekehyk- 
sen avulla tulkitsemme nuorten asemoitumista heitä ympäröiviin sosiaalisiin hierar- 
kioihin. Kirjoittajat lukivat aineiston omista näkökulmistaan ('sosiokulttuuriset tilat’, 
‘pääoman lajit’ sekä ‘sosiaalinen liikkuvuus ja identiteetti”) ja reflektoivat tulkintojaan 
lopulliseen tekstiin yhdessä. Tulosluvun rakenne noudattelee näitä näkökulmia. 


Empiiriset tulokset: yhteiskuntaluokka nuoruudessa 


Nuorten sosiokulttuuriset tilat luokka-asemien rakentumisen konteksteina 
Luokka-asemien rakentuminen ja uusintaminen paikantuvat nuorten puheessa ku- 
vattuihin sosiokulttuurisiin, emotionaalisiin ja materiaalisiin tiloihin, joissa nuoret 
tunnistavat tai hyödyntävät erilaisia pääoman lajeja (ks. esim. Tolonen 2005a; b). So- 
siokulttuuriset tilat ovat eräs luokittelujen ja erontekojen muoto, jonka avulla luodaan 
ja ylläpidetään ideologisia uskomuksia, arvoja sekä normeja (Cresswell 1996). Nuo- 
ret elävät arkeaan erilaisissa aikatiloissa, joissa he tuottavat tulkintoja ympäröivästä 

maailmasta ja paikastaan siinä. Sosiaalisesti tuotetuissa tiloissa välittyvät ideologiat 
kytkevät rakenteelliset tekijät ja yksilöllisen toimijuuden toisiinsa, jolloin tiloissa il- 
menevät käytännöt ilmentävät totuttua ja hyväksyttyä tapaa toimia (ks. esim. Cres- 
swell 1996, 156). 

Analyysimme ensimmäisen osan näkökulma mahdollistaa rakennetta ja toimi- 
juutta painottavien tulkintojen samanaikaisuuden. Yhteiskuntaluokan näkökulmas- 
ta nuorten sosiokulttuuriset tilat ovat erityisen mielenkiintoisia - niiden moninaisuus 
vaihtelee vapaa-ajan vietosta perheeseen sekä ‘virallisiin’ tiloihin. Viralliset tilat ovat 
usein myös pakkomuotoisia eli nuoret pystyvät vain osin vaikuttamaan niihin kuulu- 
miseen ja niistä erottautumiseen. 

Haastattelemamme nuoret ovat elämäntilanteessa, jossa heille aukeaa uusia mai- 
semia ja niihin liittyviä tiloja. Vaikka jälkimodernissa ajassa elävien nuorten maise- 
mat ovat globaaleja ja liikkuvia, ovat nuorten identiteetit kuitenkin yhä edelleen myös 
paikallisia (Paulgaard 2002; Tolonen 2005a; b). Nuorten vapaa-ajanviettotavat ja ala- 
kulttuurit sidostuvat rakenteellisiin tekijöihin - yhteiskuntaluokkaan, sukupuoleen ja 
etnisyyteen - mutta ne ovat myös näitä sidoksia tuottavien identiteettien tuotoksia 
(Hollingworth 2015; Tolonen 2005a, b). Näin ollen nuoret sekä muodostavat ja ylläpitä- 
vät asemointia tuottavia tiloja, että asemoituvat niissä (Ravn & Demant 2017). 

Tilat ovat perustavanlaatuisia erontekojen paikkoja, joissa nuoret voivat kokea ul- 
kopuolisuutta (out of place) tai kuulumisen tunnetta (inside a place) (Cresswell 1996, 
154). Kaikki tilat eivät ole yhtäläisesti avoimia kaikille: tila onkin samanaikaisesti 
sekä koordinaatiston piste tilojen verkostossa (location), paikka sosiaalisessa kon- 
tekstissa (locale), että subjektiivinen tunne (sense of place) (Cresswell 1996, 156). Koke- 
mus tilasta on aina kokemus kaikesta edellä mainitusta. Analyyttisesti tilaa voidaan 
valottaa kolmesta eri näkökulmasta (Lefevbre 1991; Thompson, Russell & Simmons 
2014): sosiaalisina käytäntöinä, tilojen representaatioina (representations of space) ja 
representaatioiden tiloina (spaces of representations). Analyysimme painottuu näistä 
kolmanteen, tilaan elettynä kokemuksena (lived spaces), joissa nuoret tunnistavat ja 
muokkaavat identiteettiään (ks. myös de Haan & Leander 2011). 

Nuorten elämänkulun kuvauksissa sosiaalisina tiloina korostuivat yhdeksännellä 
luokalla tyypillisesti koti, koulu, harrasteet ja kaveriporukat, kuten Jeren haastatte- 
lussa. Yhdeksännellä luokalla Jere asuu pakkaajana työskentelevän äitinsä kanssa, 
hänen isänsä työskentelee toisella paikkakunnalla. Jere menestyy hyvämaineisessa 
koulussa, joka sijaitsee korkean sosioekonomisen statuksen alueella. 


No ei me sillee tehä kauheesti mitään, et meijänki rahatilanne on sillee tiuk- 
ka, että ei meil oo rahaa mennä esim. minnekään kaupungille tai syömään. 
Me ollaan yleensä kotona, mut sit juhlapäivinä me mennään vaik keilaa- 
maan tai syömään. Aika harvoin jonneki, et ei mitään ihmeellistä. (Jere, yh- 
deksäs luokka.) 

Kouluaan Jere kuvailee monikulttuuriseksi ja elitistiseksi, paikaksi, jossa oppilaat 
panostavat koulunkäyntiin ja saavat hyviä arvosanoja. Jere kuvaa koulun erontekoja, 
jotka perustuvat sukupuoleen, harrastuksiin ja maahanmuuttotaustaisuuteen. Hän 
kuitenkin korostaa, etteivät koulukaveriryhmät ole etnisiä tai perustu oppilaiden 
kielitaustaan. Koulun sosiaalisuus levittyy myös vapaa-ajalle; Jere viettää vapaa-ai- 
kaansa niiden koulukavereiden kanssa, joilla on "samantyyppisiä kiinnostuksia”, ku- 
ten pelaamista. Muista harrastuksista ei ole jäänyt kavereita (“ei mul sillee oo koulun 
ulkopuolelta mitään”). 

Jere on tyytyväinen, että pystyi jatkamaan peruskoulun jälkeen saman koulun 
"huippulukiossa”. Koulu ja lukio määrittävät vahvasti Jeren tulevaisuuden suunnitel- 
mia. Hauska ja helppo työ erotuomarina mahdollistaa mielekkään tekemisen ja ta- 
loudellisen turvan, mutta ei muodosta jatkumoa elämänkulussa. Jere on etsimässä 
omaa asuntoa, ja hänelle kävisivät hyvin myös etäämmällä olevat asuinalueet, kun- 
han niistä on hyvät kulkuyhteydet. Hän kuitenkin kokee, että "idemmässä” on asui- 
nalueita, joissa on enemmän etnisyyteen liittyvää syrjintää ja kiusaamista. Jere tuo 
esiin, ettei osaa verrata lähiöitä kantakaupunkiin, koska ei ole siellä asunut. 


H: - tuntuuks se [erotuomarius] jotenkin kuluttavalta tai väsyttävältä tässä 
opiskelujen ohessa vai? 

J: No se erotuomarihomma, mitä mä teen tällä hetkellä tai ainoo, niin se on 
tosi hauskaa mun mielestä sinänsä, et sä voit periaatteessa vaik ite säädellä, 
et millon sä haluut tehä niit hommii, ja ne on aina iltaisin, koska eihän ne 
pelaajat pysty muuten tai päivisinkään tekee. Et kyl täs joku pari tuntiiillassa 
ja sit aina joku pari kertaa viikossa, et ei se hyvin rasita todellakaan sitä. 

H: Joo. Ehdit sä sitten jotain harrastamaan sitten opiskelun ja tämän ero- 
tuomarijutun lisäks, vai onks se vähän niin kuin harrastus myös samalla? 

J: No se on tavallaan myös harrastus, et siin saa myös tavallaan kuntoa ja mä 
tykkään itekki jalkapallosta, niin se on tavallaan niin kuin harrastais jalka- 
palloa. [H: Joo.] Se on mun mielestä tosi hauskaakin ja tykkään siitä työstä. 
(Jere, toinen aste.) 


Jere viittasi haastatteluissa useasti kodin ja koulun väliseen etäisyyteen. Jeren 
lahjakkuus ei ole perheessä tavanomaista. Jere opiskelee varsin itsenäisesti eivätkä 
vanhemmat osallistu esimerkiksi vanhempainiltoihin (“äitillä on kiireiset työt, et, ja 
monet muut kaikki syyt”). Jere on omaksunut koulunsa kulttuurisensitiivisyyden ja 
erottaa sen erityisesti perheensä isovanhempien puhetapaan (“mun isovanhemmat 
on aika rasistisii, et niiden seurassa sitä kuulee”). Perhe kuitenkin kannustaa ja ikään 
kuin velvoittaa lahjakkaaksi arvotettua Jereä jatkamaan opintoja. 

Rose käy yhdeksännellä luokalla Jeren tavoin hyvämaineista kansainvälistä kou- 
lua. Hänen perhettään voisi kutsua monipaikkaiseksi: Rose on syntynyt Alankomais- 
sa ja tullut Suomeen alle kaksi vuotta aiemmin. Suomessa hän asuu äitinsä ja isäpuo- 
lensa kanssa. Hän puhuu paljon suomalaisen perheensä lisäksi aasialaissyntyisen 

äitinsä kotimaassa asuvista sukulaisistaan sekä kuvailee läheisesti myös Alanko- 
maissa asuvaa biologista isäänsä ja tämän sukua. Rose on asunut useita vuosia kaikis- 
sa edellä mainituissa paikoissa ja tuo esiin useilla tavoilla monipaikkaisen perheensä 
erilaisia kulttuureita ja tapoja. 


Yeah, I basically, I was born in the Netherlands and I stayed for ten and a half 
years or something like that, and then it came to a certain point where my 
mom wanted me to learn [äidinkieli], to learn reading and writing in [äidin- 
kieli] and stuff like that, so I moved to [äidin kotimaa] and stayed with my 
aunt for five and a half years, maybe five years, something like that, and then 
I came here. (Rose, yhdeksäs luokka.) 


Rose opiskelee englanniksi ja etsii yhdeksännellä luokalla erilaisia englanniksi 
suoritettavia toisen asteen opintoja, jotka edistäisivät kansainvälisiä korkeakouluo- 
pintoja. Hän pääsi yhteishaussa suomeksi suoritettaviin lukio-opintoihin englannin- 
kielisellä painotuksella, mutta vaihtoi aikuisoppilaitokseen antoisampien kansain- 
välisten opintojen vuoksi. Rose sanoittaa koulunkäyntinsä yhdeksännellä luokalla 
tavoitteellisesti eikä kuvaa koulua sosiaalisesti merkityksellisenä ympäristönä. Toisin 
kuin äitinsä kotimaan koulussa, hän kokee joutuneensa kielitaitonsa takia sosiaali- 
seen marginaaliin nykyisessä koulussaan. Hän viettää kuitenkin aikaa paljon myös 
koulukavereiden kanssa vapaa-ajalla. Aikuislukion moninaisuus tuntuu Rosesta sen 
sijaan vastaanottavaiselta. 

Rose työskentelee toisen haastattelun aikana etnisessä ravintolassa ja sanoittaa 
sen ympäristönä, jossa voi harjoitella turvallisesti suomen kieltä. Työn, koulun ja mu- 
siikkiharrastuksen yhdistäminen on osoittautunut vaikeaksi, joten hän on joutunut 
luopumaan harrastuksestaan. Palkkatyöhön motivoi halu olla rasittamatta vanhem- 
piaan taloudellisesti. 

Rose suunnittelee korkeakouluopintoja Alankomaissa, jotta voisi opiskella eng- 
lanniksi; tavoitteena on kilpailtu kansainvälinen oppilaitos. Hän on itse säästänyt 
opiskelukuluihin, mutta tuo myös esiin, että vanhemmilla on säästöjä opintojen va- 
ralle. Rose puhuu toisessa haastattelussa aiempaa enemmän alankomaalaisesta per- 
heestään ja ystävistään, eikä usko poikaystävänsä muuttavan mukanaan. Rose kuvaa 
itsensä kosmopoliitiksi nuoreksi, joka voi hakea minne vain Euroopassa. 

Parisan sosiokulttuuriset tilat ovat monikulttuurisia, mutta paikallisia. Hän 
käy yhdeksännellä luokalla matalan sosioekonomisen alueen koulua, joka sijaitsee 
kauempana kaupungin keskustasta. 

Kuten Jeren ja Rosen kouluissa, Parisan koulun oppilaat puhuvat lukuisia eri kieliä, 
mutta opetus koulussa on kokonaan suomeksi. Peruskoulu on Parisalle ennen kaik- 
kea oppimisen tila. Hän kuitenkin myös tunnistaa koulussa erityisesti maahanmuut- 
totaustaisuuteen liittyvät eronteot (kieli, taustan mukainen kiusaaminen). Hän ase- 
moituu itse suomalais-kurdilaiseksi, mutta haluaa purkaa koulussa raja-aitoja omalla 
esimerkillään ja toiminnallaan. Urheiluharrastuksessaan hän on kokenut tulleensa 

toiseutetuksi “tummaverisyytensa” takia. Parisalle koulu ja harrastukset ovatkin 
erontekojen ja toiseuttamisen paikkoja, joihin hän haluaa puuttua. Sosiaalisen tilan 
ulottuvuuden lisäksi erityisesti toisen asteen oppilaitos määrittyy maantieteellisesti 
etäiseksi, vähän pelottavaksi tilaksi, 

Parisa on tullut Suomeen vauvana. Vanhemmat ovat koulutukseltaan opettajia, 
mutta isä työskentelee tulkkina sekä taksikuskina ja äiti on kotona. Perheessä on ollut 
myös työttömyyttä. Yhdeksännellä luokalla Parisa luovii vanhempien akateemisten 
odotusten ja omien koulutustoiveidensa välillä; yliopistossa opiskeleva sisko auttaa 
häntä opinnoissa. Parisa on työskennellyt useissa työpaikoissa toisen asteen opin- 
tojen aikana. Hän kokee palveluammattilaisena työn tilat luonteviksi ja viihtyvänsä 
asiakastyössä. 


[--] se on kyl mun omaa motivaatioo, koska mä tykkään enemmän tehä töitä 
ku istuu ja opiskella, et se on enemmän semmost et mä oon aktiivinen [--]. 
Kyl mun perheessäki kaikki työskentelee, et kyl se varmaan vähä siitäki on, 
mut se on vaa ollu enemmän semmosta et töitä töitä töitä. (Parisa, toinen 
aste.) 


Parisan perhe sulautuu hänen puheessaan kurdiyhteisöön. Parisalle koti on emo- 
tionaalisen tuen tila ja hän kuvaa sen vahvasti kaksikulttuurisena (mm. kielitaitoa 
halutaan pitää yllä). Perhetutuista tuttu tyttöporukka on tärkeä ja kokoontuu erilai- 
sissa ”seikkailuiksi” puhutuissa tiloissa - näihin tiloihin on liittynyt myös rasistisia 
kokemuksia, joissa tytöt toimivat toisilleen sosiaalisena pääomana (esim. yhteinen 
matka pääsykokeisiin). Parisan tarina sisältää paljon paikallista puhetta ja se koros- 
taa erityisesti sosiaalista ulottuvuutta. Peruskoulussa ohuesti esiintynyt (ulkomaille) 
lähtemisen vaihtoehto muuntuu toisella asteella (kotimaiseksi) paikallisuuden koros- 
tukseksi. 


Nuoruus ja pääomien liike 
Paikat, tilat ja niissä liikkuminen tuovat esille, tuottavat ja ylläpitävät sosiaalisia eroja 
(Bourdieu 1998, 25-26). Tästä erojen järjestelmästä muodostuu yhteiskuntaa ilmen- 
tävä sosiaalinen tila, jonka taustalla vaikuttaa pääoman lajien jäsentymisen raken- 
ne. Analyysimme toisessa osassa kuvaamme tapoja, joilla yhteiskuntaluokka ja yk- 
silön luokka-asema muodostuvat pääomien liikkeestä rajatuissa sosiaalisissa tiloissa 
(Skeggs 1997). 

Kulttuurinen pääoma kytkeytyy tyypillisesti vanhempien koulutustasoon, kou- 
lussa omaksuttuihin tietoihin ja taitoihin sekä kykyyn päästä vaivattomasti ja toi- 
mia sujuvasti koulun kentällä. Jeren vanhemmat edesauttavat poikansa kulttuurisen 
pääoman kertymistä tukemalla ja kannustamalla opiskeluun - yhdeksännen luokan 
haastattelussa viittaus "lukupäähän” on tulkittavissa vanhempien kannustukseksi 
kulttuurisen pääoman keräämiseen koulutuksen kautta. Jeren tapauksessa kysees- 
sä ei ole pääoman suoraviivainen siirtäminen vanhemmilta jälkeläisilleen, vaan pa- 

remminkin osoitus vanhempien osallistumisesta, emotionaalisesta pääomasta (Reay 
2000). 

Kyseessä myös esimerkki Tarja Tolosen (2008, 238) kuvaamasta “kunnianhimoi- 
sesta työväenluokkaisesta elämäntyylistä”, jossa lapset pyrkivät kouluttautumaan 
vanhempiaan korkeammalle - Jeren tapauksessa tavoitteena on yhteiskuntatieteel- 
linen yliopistotutkinto. Käytännössä Jeren kulttuurinen pääoma ilmenee opintojen 
vaivattomuutena ja uravarmuutena, esimerkiksi haastattelussa esitettyinä yksityis- 
kohtaisina tietoina yliopistojen pääsykoekäytännöistä. 


[--] koska eri linjoille sinne valtsikkaan painotetaan eri aineita, esim. vaikka 
taloustiede, sinnekin ois tarvinnu sitä matikkaa, mutta koska nyt [--] en hae 
sinne, niin nyt kuitenkin ne kolme jäljellä olevaa, niin niihinkin on varmaan 
eri aineita, mitä voi hyödyntää. Mut enemmänkin mä oon vaan miettiny sitä, 
että mikä mua eniten kiinnostaa ja [--] mitä mä tykkään opiskella. Ja sitten 
mä oon miettiny, et ne [--] tavallaan luonnollisesti auttais mua eteenpäin sit 
yliopistotutkintoon mist mä tykkäisin sitten. (Jere, toinen aste.) 


On myös mahdollista ajatella, että Jeren hyvä koulumenestys, valkoisuus sekä 
suomi äidinkielenä ovat olleet koulutuksen kentällä tunnistettuja valuuttoja. Vaikka 
edellä kuvatun kaltaiset ominaisuudet eivät ole varsinaisia pääoman lajeja, tarjoavat 
ne Skeggsin (1997) mukaan tilaisuuksia ja paikkoja, joissa pääomat muodostuvat. 

Parisan uratoiveet ja jatko-opintosuunnitelmat ovat olleet monipolvisia ja vaih- 
televia. Yhdeksännen luokan haastattelussa käy ilmi, että erityisesti äidin on ollut 
vaikea hyväksyä tyttärensä suunnittelemaa tulevaisuutta lähihoitajana. Ammatilli- 
sen koulutuksen sijasta vanhemmat haluavat tyttärensä hakevan lukiokoulutukseen 
yhteisvalinnassa. Parisan keksimä kaksoistutkinto toimii sekä vanhempien että tyt- 
tären hyväksymänä kompromissina. Pidemmällä aikavälillä vanhemmat toivovat 
tyttärestään lääkäriä tavoitteenaan sosiaalinen nousu ja pääomien kartuttaminen 
arvostetun professioammatin kautta. 

Parisan lähtömaissaan koulutettujen keskiluokkaisten vanhempien elämä ei ole 
lähtenyt sujuvasti käyntiin Suomessa. Heidän on ollut ilmeisen vaikeata päästä työ- 
markkinoiden kaltaiselle suomalaisen yhteiskunnan keskeiselle kentälle. Seuraukse- 
na on ollut puutteellisesta kielitaidosta johtuvaa ulossulkemista sekä työttömyyttä. 
Aikaisemmin hankittujen pääomien kelpaamattomuus uusilla kentillä on aiheutta- 
nut Parisan vanhempien luokka-aseman laskun pois keskiluokasta. On mahdollista, 
että tämä on vaikuttanut osaltaan korkeisiin tavoitteisiin, joita he ovat asettaneet tyt- 
tärelleen. Yhdeksännen luokan haastattelusta käy kuitenkin ilmi, että vanhemmilla 
ei ole lukiokoulutuksen kannustamisen lisäksi ehdottaa muita koulutusvaihtoehtoja 
tyttärelleen. Kyseessä on osoitus maahanmuuttotaustaisten vanhempien koulutus- 
valintoja koskevan hiljaisen tiedon puutteesta ja vähäisestä suomalaisen kouluvalin- 
tojen kentällä tunnustetusta sosiaalisesta pääomasta. 

Siis ainakin [vanhemmat] halus ihan ekana totta kai joku lääkäri. Mä en pys- 
ty kun mä en pysty oleen lähellä ihmisii tosi paljon, et siinä on semmoinen 
ongelma et muutenkin matikka ja näin. Ja sit se et pitää olla ihmisten kaa [--] 
kun mä en tykkää silleen koskee tai silleen mä en osaa selittää, et se on outoa. 
Niin sen takia mä en siihen enää pysty ja muutenkin sairaalassa joka päivä, 
mä en tiedä. Mä en tuu oikeastaan siellä pärjäämään ja näin. Sit se meniihan 
ekana. Sit äiti tykkää kyllä et must tulis totta kai että haluis mennä yliopis- 
toon -[-], et kuraattoriks ja näin. Mut sit mähän haluun tosi nopeesti töihin et 
ja silleen tosi helposti? (Parisa, yhdeksäs luokka.) 


Rosen vanhemmat, aasialaistaustainen äiti ja ulkomailla asuva isä sekä suoma- 
laistaustainen isäpuoli, ovat hyvin mobiileja. Heillä kaikilla on kokemusta asumi- 
sesta, työskentelystä tai opiskelusta useissa eri maissa: Gerhardsin ja Hansin (2013) 
kuvaamaa monikulttuurista pääomaa. Korkeakoulutetut vanhemmat ovat hyvin ak- 
tiivisia kouluvalintaa koskevissa kysymyksissä: Äiti ja isäpuoli kävivät esimerkiksi tu- 
tustumassa Rosen hakemiin oppilaitoksiin. Isäpuoli on myös ollut yhteydessä koulun 
rehtoriin ja opettajaan Rosen opiskelua koskevissa asioissa. Kyseessä on osoitus oi- 
keanlaisesta kulttuurisesta pääomasta, vanhempien ja koulun jakamasta keskiluok- 
kaisesta kulttuurista. 

On kuitenkin huomattava, että edellä sanotusta huolimatta tavoiteltu opiskelu- 
paikka IB-lukiossa jää saavuttamatta ja Rose jatkaa opintojaan englanninkielisellä 
lukiolinjalla ja myöhemmin iltalukiossa. Rosen ja hänen vanhempiensa monikult- 
tuurinen pääoma ei olekaan siirrettävissä suomalaisten kouluvalintojen kentälle (ks. 
Gerhards & Hans 2013). Seurauksena on tilanne, jossa Rose on hakemassa yliopistoon 
ulkomaille etsimään kenttää, jossa hänen pääomansa tunnistettaisiin ja sille annet- 
taisiin parempi arvo. 

Sosiaalisten suhteiden solmiminen on ilmeisen helppoa ulospäin suuntautuneelle 
Parisalle. Sosiaalisen pääoman muodostumisen kannalta tukioppilastoiminta ja ur- 
heiluharrastus ovat toisenlaisia kenttiä kuin jo lapsuudesta tuttujen kurditaustaisen 
perheiden tiivis sosiaalinen verkosto. Edellä mainitut toimivat silloittavana sosiaali- 
sena pääomana suomalaisessa kontekstissa (ks. Putnam 2000). Tukioppilastoiminta 
puolestaan rakentaa kollektiivista sosiaalista pääomaa Colemanin (1988) esittämäs- 
sä merkityksessä. Kurditaustaisten nuorten naisten tiivis ryhmä kuvaakin sosiaalis- 
ta pääomaa sitovassa merkityksessä. Se on voimavara - paikka kasvattaa sosiaalista 
pääomaa erityisesti maahanmuuttaneiden pääoman (migrant capital) merkityksessä 
(ks. Ryan, Erel & D'Angelo 2015) tiukasti kytkeytyneenä suomalaisen yhteiskunnan 
rakenteisiin. 


No meiän [kaveriporukka] päivät on aina aika semmosii kunnon seikkailuja, 
et tapahtuu aina kaikkee, et välillä me tutustutaan niin moneen ihmiseen 
yhtäkkii, ku me ollaan niin semmosii et heti ku me nähään joku tarvii apuu 
[naurahtaa] nii sit me ollaan siellä ja sit me ollaan niin sosiaalisii kaikki. Nii 

meiän päivät on vähän semmosii et välil ne loppuu sillee, et kaikki on su- 
rullisii, ja välil me ollaan ihan innoissamme ja näin. Et ei me kyl olla mitään 
semmosii niinku syrj... Ei me olla kohdattu mun mielest mitään semmos- 
ta et meil ois ihan kauheeta. Mut sit kyl nyt [kaupunki], ku mä mainitsin et 
me mentiin just sinne niiden kaa et ne ois tehny sen pääsykokeen, mut siel 
oli vaa joku semmonen rasistinen mies vaan joskus huus jotain et mitä me 
tehään [naurahtaa] siellä [-]. Kyl se varmaan näytti oudolta et me yhtäkkii 
porukalla oltiin siellä, mut ei me mitään semmosii et me oikeesti oltais ihan 
sillee surullisii [-], et me otettais itteemme mistään. On varmasti ollu jotain 
tapauksii, mut mun mielest ne ei oo mitenkää vaikuttanu meihin. (Parisa, 
toinen aste.) 


Myös Rosella on laajat sosiaaliset verkostot, jotka ulottuvat tiiviinä molempien 
vanhempien kotimaihin. Yläasteella vapaa-aika poikaystävän kanssa, sukulaiset ja 
musiikkiharrastus ovat sosiaalisen verkoston keskiössä. Kolme vuotta myöhemmin 
lukiossa musiikkiharrastus on jäänyt ja sen tilalle on tullut osa-aikainen työskentely 
etnisessä ravintolassa. Muihin kenttiin verrattuna koululla ja opiskelukavereilla on 
vain melko vähän sosiaalista merkistä Roselle. Hänen sosiaalinen pääomansa raken- 
tuu monissa paikoissa, joista koulu on vain yksi muiden joukossa. 

Jeren sosiaalista verkostoa voi luonnehtia tarkkarajaiseksi, mutta suhteellisen 
laajaksi. Se muodostuu tutuista koulukavereista sekä heidän kauttaan tapahtuvasta 
kiinnittymisestä omaan, hänen “elitistiseksi” luonnehtimaansa kouluun sekä sen 
keskiluokkaiseen kulttuuriin. Niin ikään nettipelaaminen ja erotuomarina toimimi- 
nen muodostuvat tiloiksi, joissa on mahdollisuus tutustua uusiin ihmisiin sekä saada 
arvostusta koulun ulkopuolella. Yhdessä ne muodostuvat toisistaan erillisiksi tiloiksi, 
joissa sosiaaliseen nousuun tähtäävä Jere rakentaa omaa sosiaalista pääomaansa sa- 
mantyylisten nuorten kanssa. 

Perheen taloudellisen pääoman vähäisyys kehystää Jeren opiskelua. Se ilmenee 
esimerkiksi yksinhuoltajaäidin suorittavassa ammatissa, hänen tekemässään kah- 
dessa työssä, lukuisissa viittauksissa perheen heikkoon rahatilanteeseen sekä pojan 
työssäkäymisessä jo yläasteella. Jeren yhdeksännen luokan haastattelussa kuvaama 
hyväpalkkainen ja taloudellisesti vakaa tulevaisuus tarkemmin määrittelemättömäs- 
sä professioammatissa on ilmeisen tärkeä tavoite myös vanhemmille. Taloudelliset 
resurssit raamittavat myös kolme vuotta myöhemmin lukio-opintoja - Jere esimer- 
kiksi maksaa säännöllisesti asumisestaan äidilleen. Työllistyminen ja taloudellinen 
toimeentulo opintojen jälkeen korostuvat lukion loppuvaiheessa tehdyssä haastatte- 
lussa. 


H: [--] mitä sua kiinnostais tehdä sitten sen yliopiston jälkeen? 

J: No en oo kyl sinänsä miettiny, et toivottavasti jotain töitä, jotka pohjautuis 
mun yliopistossa, mutta ei sekään mitenkään varmaan sit, kyllä mä toivon, 
että ne auttais ja sais mahdollisimman nopeesti niitä töitä. Nykyään mä oon 

kuullu, ettei välttämättä saa. Mut ei mitkään muutkaan duunit nyt olis vält- 
tämättä niin huonoi. [H:Niin.] Että kyllä on semmosiakin duunei [--] mihin 
saa jonkun toisenkin koulutuksen aika nopeesti, että. 

H: Joo. Onks tää sun työkokemus, mitä sulla on, niin vaikuttanu jollain tapaa 
niihin ammattisuunnitelmiin, mitä sulla on? 

J: No ei. Tai no, kyllä mä esim. tuosta jalkapalloerotuomarin hommasta tyk- 
kään tosi paljon, mutta en mä usko, et ei siitä kovin moni työllisty täyspäiväi- 
sesti todellakaan, että voihan sit periaatteessa johonkin liikunnalliselle hal- 
linnonalalle voi sit yrittää päästä, mutta kyllähän se voi periaatteessa auttaa. 
(Jere, toinen aste.) 


Kuten Jerellä, myös Parisan perheen materiaaliset reunaehdot ovat niukkoja. Työn- 
teko nousee keskeiseksi teemaksi erityisesti jälkimmäisessä haastattelussa. Onkin il- 
meistä, että taloudellisen pääomanrajallisuus, joka ilmenee tarpeena käydä töissä, on 
muokannut Parisan mahdollisuuksia keskittyä täysipainoisesti opintoihinsa toisella 
asteella. 


[--] et se on sit välil semmosta et [--] vast kahelt yöllä mä oisin valmis [--]. Ja 
kyl mä läksyjäki välil teen, mut mä en oo paljo tehny läksyi. Aika ihme et mä 
en oo jääny tavallaan paitsi siit aineesta tai aika vähän mä oon tehny läksy- 
jä siihen verrattuna et mä oon lukiossa ja sit amikses viel, et amikses ei kyl 
paljon tuu läksyjä. Et se on ihan hyvä siin. Ku tavallaan kaikki käydään siel 
tunnilla ja sit siin näytössä sä tavallaan näytät sen, et miten hyvin sä osaat 
sen homman. (Parisa, toinen aste.) 


Lukiosta Rose aikoo hakea ulkomaille, johonkin englanninkieliseen maahan 
yliopisto-opintoihin. Suunnitelmaan kuuluvat lukukausimaksut edellyttävät sääs- 
tämistä ja säännöllistä työssäkäyntiä. Jälkimmäisessä haastattelussa puhutaankin 
hyvin paljon rahasta. On ilmeistä, että taloudellinen pääoma - tarkemmin sen rajal- 
lisuus - saa Rosen kohdalla konkreettisempia merkityksiä opintoja suunniteltaessa 
kuin kahdella muulla tapausnuorellamme. Rahasta muodostuu suora opintoja mah- 
dollistava (tai puutteesta estävä) tekijä. 


I have to prioritize the whole school thing now and I decided to get a job, 
or continue this job after the summer, cause I am saving up for university. I 
don't want to use all my parents' money. They had been saving up money for 
me before I even was born so I'm lucky with that that they thought about that, 
and I have alot of money already, but university is going to be so expensive 
that I’m already... Every month now I put 300 euros apart. 150 of that goes to 
my school and then the rest goes to... I’m saving for a house. (Rose, toinen 
aste.) 

Sosiaalinen liikkuvuus ja yksilöllinen identiteetti 

Analyysimme kolmannessa ja viimeisessä osassa kuvaamme tapoja, joilla pääomien 
liike rajatuissa sosiaalisissa tiloissa heijastuu yksilön sosiaaliseksi liikkuvuudeksi. 
Skeggsin (2004) mukaan sosiaalinen liikkuvuus näyttäytyy työläistaustaiselle mah- 
dollisuuksina ja mahdottomuuksina, kun taas keskiluokkaisuuteen kuuluvat aseman 
pysyvyys ja jatkuvuus. Asuinpaikka, ihonväri ja maahanmuuttaja-asema ovat ulkoa 
käsin yksilöön kirjattuja ominaisuuksia, jotka määrittävät yhteiskuntaluokan lisäksi 
sosiaalisen liikkuvuuden mahdollisuuksia. Skeggsille (2004) keskiluokkaisen yksilö- 
keskeisyyden ihanteiden toteutuminen edellyttää varallisuutta, mutta myös kykyä 
omaksua keskiluokkaisia ominaisuuksia, kuten ihanteiden mukaisia kulutusvalin- 
toja, kielitaitoa ja habitusta. Sosiaalinen liikkuvuus, ja siten myös keskiluokkaisuus, 
ovat vaikeammin saavutettavissa, mikäli yhteiskunnallinen asema on marginalisoi- 
tunut. Skeggsin (1997, 2004) kuvaamia sosiaalisen liikkuvuuden rakenteellisia esteitä 
on käsitelty myös aiemmassa koulutusvalintoja ja luokkasiirtymiä koskevassa suo- 
malaisessa tutkimuksessa (ks. esim. Käyhkö 2013, 2014; Mikkonen & Korhonen 2018). 
Nuorten kertomuksissa luokka-asemaan kietoutuvat myös kielitaitoon sekä raken- 
teelliseen rasismiin liittyvät rajoitteet. 

Rose kertoo laativansa jatkuvasti varasuunnitelmia ja ahdistuvansa, ellei hänellä 
ole selkeitä tavoitteita. Hänelle äiti on esikuva: työteliäs nainen, joka nuoresta lähtien 
on muuttanut maasta toiseen ja kannustaa tytärtään pyrkimään tasokkaisiin koului- 
hin. Useassa maassa ja monikulttuurisessa yhteisössä varttunut Rose rakentaa kes- 
kiluokkaista asemaa puhumalla useita kieliä, hankkimalla hyviä kouluarvosanoja ja 
tavoittelemalla oppilaspaikkoja arvostetuissa kouluissa. Toisaalta hän kokee kuulu- 
vansa opiskelutovereitaan alempaan luokkaan joutuessaan työskentelemään lukion 
ohella säästääkseen kansainvälisiin korkeakouluopintoihin. Keskiluokkaisesta per- 
hetaustasta huolimatta Rose ei nauti vakiintuneen luokka-aseman eduista, vaan jou- 
tuu jatkuvasti tekemään valintoja työn, harrastusten ja opintojen välillä. 

Parisa kuvaa osallistumistaan oppilaskunnassa ja tukioppilaana sekä säännöllistä 
urheiluharrastustaan, ja toivoo pääsevänsä poliisikouluun kaksoistutkinnon suori- 
tettuaan. Hän tuottaa sosiaalista liikkuvuutta pääosin oman aktiivisuutensa avulla ja 
kompensoi matalalla sosioekonomisella alueella asumista sekä maahanmuuttotaus- 
taisuuttaan määrätietoisilla tavoitteilla. Parisan vanhemmat ehdottavat lukion käy- 
mistä, mutta tämä epäröi keskiarvorajojen vuoksi, eikä halua tiettyihin (lähialueen) 
lukioihin. Vanhemmat toivovat Parisan saavuttavan maahanmuuton vuoksi kadote- 
tun keskiluokkaisen aseman ja pitävät lukiota ainoana väylänä sosiaalisen liikkuvuu- 
den saavuttamiseen. 

Jere kuvaa ”eliittilukiotaan”, jossa hän ei omien sanojensa mukaan ole havainnut 
rasismia tai muutakaan kiusaamista. Läpi haastattelun Jeren kuvauksissa on vaivat- 
tomuutta, jonka voi tulkita johtuvan onnistuneesta sosiaalisesta liikkuvuudesta, eli 
pysyväksi muodostuneesta yhteiskunnallisesta asemasta, joka vahvistuu jalkapal- 
loerotuomarina toimimisen ja sitä kautta verkostoitumisen myötä. Jerellä on korkean 
sosioekonomisen alueen, äidinkielen ja ihonvärin tuomat edut puolellaan. Keski- 

luokkaisuutta tuottavat arvostettuun lukioon pääseminen sekä jatko-opintohaaveet 
yliopistossa. Sosiaalista liikkuvuutta edistävät tekijät kompensoivat äidin ammattia 
pakkaajana. 


[--] en sinänsä oo nähny mitään fyysistä väkivaltaa tai sellaista kiusaamista. 
Et tietenkin voi olla sit jotain kiusaamista jossain niinku, psyykkista jossain 
selän takana, mut en mä siitä tiedä enempää. En mä oo ainakaan ite havain- 
nu mitään suurta. [H: Joo.] Mut koska tää on, mä oon kuullu, että edellinen 
fyysinenkin välikohtaus tapahtui vasta, tai 2011. [--] tää koulu on tosi rauhal- 
linen mun mielestä ja tää onkin vähän semmoinen elitistikoulu, et ei meil oo 
kauheesti mitään. Niin kun semmoisille varaa, kun täällä on kuitenkin niin 
kovat keskiarvot kaikilla, niin kaikilla on kuitenkin muita ajatuksia, kuin 
joku tappelu tai joku tällainen. (Jere, toinen aste.) 


Rose ja Parisa erottuvat Suomessa ulkonäkönsä vuoksi, eikä heidän edustamaan- 
sa monikulttuurisuutta mielletä keskiluokkaisen ihanteen mukaiseksi kansainväli- 
syydeksi, vaan he kohtaavat rasistisia ennakkoasenteita. Parisa kuvaa tukioppilaana 
puuttuvansa rasismiin ja kiusaamiseen koulussaan, mutta kohtaavansa rasismia 
harrastuksensa parissa. Rasismiin puuttuminen toimii kunnollisuuden kirjaamisena 
(Skeggs 2004) ei-valkoiseksi rodullistettuun kehoon, ja toisaalta kunnolliseksi tulkit- 
tava aktiivisuus tuottaa suomalaisen ihanteen mukaista keskiluokkaisuutta. 


Mut sit välillä siinä käytävälläkin [tukioppilaana] voi jos ehtii tai pystyy, [-] 
niin voi siinä selvittää ja kysyä et mikä on ja tälleen tai viedä sivuun ja ottaa 
muut sieltä pois, jotka on yrittänyt kannustaa ja ottanut videoita ja näin. Niin 
sit mä oon yrittänyt ainakin kysyä. (Parisa, yhdeksäs luokka.) 


Skeggs (2004) kuvaa yksilökeskeistä identiteettiä keskiluokkaisena ihanteena, joka 
yksilön täytyy sisäistää sekä sanallistaa osaksi persoonaansa: marginalisoidun iden- 
titeetin keskiössä ovat yksilöllistettävissä oleva kärsimys ja kamppailu, jotka toimivat 
valuuttana keskiluokkaisten ominaisuuksien puuttuessa, sekä tuottavat yhteenkuu- 
luvuutta omassa sosiaalisessa ryhmässä. Jere, Parisa ja Rose rakentavat haastatteluis- 
sa omaa yksilöllistymisihanteen mukaista identiteettiään harrastusten, aktiivisten 
valintojen sekä taloudellisen riippumattomuuden tavoittelun kautta. Kuvauksissa 
toistuvat keskiluokkaiset ihanteet: kansainvälisyys, itsenäisyys, vapaa-ajan aktiivi- 
suus sekä sosiaalinen verkostoituminen. 

Skeggsin (2004) mukaan identiteetin muodostaminen on kaksijakoista: yksilö voi 
olla keskiluokkaisen yksilökeskeisyyden ihanteen mukainen liikkuva subjekti tai 
yhteiskunnallisten odotusten ja rajoitusten asettamissa puitteissa liikkuva objekti. 
Jerelle valkoisen suomalaisen identiteetti tuottaa aseman, jossa ihanteen mukainen 
liikkuvuus on tavoitettavissa. Roselle monikansallisuus ja kunnianhimoinen äiti 
tuottavat potentiaalia tavoitella ja kokeilla erilaisia koulutuspolkuja. Parisa kamp- 

pailee ulkoa asetettuja - kehoon kirjattuja - maahanmuuttotaustaiseksi rodulliste- 
tun merkityksiä vastaan muun muassa toimimalla oppilaskunnassa. Skeggsiä (2004) 
mukaillen Parisa on liikkuvan objektin asemassa, jolloin identiteetiksi tarjotaan ul- 
kopuolelta rasismin kohteeksi joutumista (kärsimystä) sekä marginalisoitua asemaa. 


Lopuksi 


Tämän luvun tutkimusasetelma ja analyysi ovat kolmetahoisia ja -tasoisia. Ensiksi 
olemme tarkastelleet tapoja, joilla luokka-asemien rakentuminen ja uusintaminen 
paikantuvat sosiokulttuurisiin tiloihin: emotionaalisiin, sosiaalisiin, paikallisiin ja 
materiaalisiin tiloihin, joissa nuoret tunnistavat tai hyödyntävät erilaisia pääoman la- 
jeja. Toiseksi olemme kuvanneet, miten erilaiset pääomat muodostuvat koulutuksen, 
harrastusten ja työn kaltaisissa rajatuissa sosiaalisissa tiloissa, erilaisilla kentillä. Kol- 
manneksi analyysimme osoittaa, miten yksilöiden kokemuksissa pääomien liike ma- 
nifestoituu sosiaaliseksi liikkuvuudeksi, joka puolestaan rakentaa yksilöiden (luokka) 
identiteettiä. 

Merkityksellisiksi sosiaalisiksi tiloiksi, joissa nuoret elävät arkeaan sekä samalla 
tuottavat tulkintoja ympäröivästä maailmasta ja paikastaan siinä (Cresswell 1996), 
paikantuvat analyysissämme koti, koulu, harrastukset, kaverit ja jälkimmäisissä 
haastatteluissa myös työ. Huomionarvoista on, että tilat eivät ole avoimia kaikille. 
Haastattelemamme nuoret hahmottelevat erilaisia tiloja paikkoina, jotka tarjoavat 
yksille ulkopuolisuuden ja toisille kuulumisen kokemuksia. 


No mun mielestä nyt on tullu just ysiluokal mieleen, että joissain kouluissa 
voi saada helpommin niit parempii numeroita, että esim. niinsanotuis hyvis 
kouluissa niiku tämä, et on vaikeempi saada kymppejä ku ysejä, mut jos sit 
taas vertaa noihin tavallisiin lähikouluihin, mis on paljon maahanmuutta- 
jataustasii ni siellä, jos... Mä oon kuullu tai mulle on sanottu, [--] et jos suun- 
nilleen on hiljaa ja käyttäytyy niiku normaali oppilas ni saa kympin tai ysin, 
et täällä se riittää seiskaan tai kasiin. (Jere, yhdeksäs luokka.) 


Siis mul on ollut [urheilulajissa] toi missä mä käyn esim. kisoissa [--] niin 
siellä on aika paljon suomalaisia et siellä on vähän maahanmuuttajia [--] 
niin mä oon kylite ollut se kohde tai semmoinen, et kun mä oon ollut se vä- 
hän niin kun. No silleen et jos sanoo et se tummaverisin tai silleen miten sen 
nyt sanois. Niin kyl on tullut silleen, et jos nyt joitain on ärsyttänyt se mun 
voittaminen tai sitten että vaik mä tiedän et ei oo vaan hyväksyny mua tai 
jotain. (Parisa, yhdeksäs luokka.) 

[Aikuislukiossa] You have this whole diversity of different people, different 
ages, different mind-sets. It’s really interesting. I’m quite happy actually that 
I moved [ensimmäisestä lukiosta]. I feel like I’m happier now since I’ve mo- 
ved schools and I feel like my school grades have gotten a little bit better since 
it’s not as stressful. (Rose, toinen aste.) 


Pääoman lajit muodostuvat ja uusintuvat nuorten kuvaamissa sosiaalisissa ti- 
loissa. Esimerkiksi koulu, harrastukset ja kaveripiiri toimivat kaikki potentiaalisina 
paikkoina sosiaalisen ja kulttuurisen pääoman muodostumiselle. Nuorten kertomuk- 
set osoittavat miten yhteisvalinta toisen asteen koulutukseen toimii kohtalokkaana 
hetkenä (fateful moment, Giddens 1991), joka osoittaa minkälaiset pääomat ovat ar- 
vostettuja toisen asteen koulutuksen kentällä. Esimerkiksi hankitun kielitaidon arvo 
vaihtelee kielen ja sen hankkimistavan mukaan: Parisan hallitsemat kurdimurteet 
tai Rosen äidinkieli ja hollanti eivät muunnu heidän toiminta- ja elinympäristössään 
keskiluokkaiseksi kulttuuriseksi pääomaksi. Colemanin (1988) sosiaalisten resurssi- 
en näkökulmasta Jere menestyy yhteisönsä keskiluokkaisten resurssien vähyydestä 
huolimatta, kun puolestaan Rose ei saa suomalaisessa yhteiskunnassa ja koulutuksen 
kentällä resursseilleen vastinetta. Parisan yhteisön resursseina voi pitää vanhempien 
keskiluokkaisen ihanteen mukaisia koulutustavoitteita, jolloin he toivovat Parisan 
palauttavan heille lähtömaahan jääneet keskiluokkaiset resurssit. 

Analyysimme tulokset osaltaan osoittavat, miten sosiaalinen liikkuvuus merkit- 
see työväenluokkaisille nuorille joko mahdollisuuksia tai mahdottomuuksia, kun 
taas keskiluokkaisuuteen kuuluvat luokka-aseman pysyvyys ja jatkuvuus (Skeggs 
2004). Haastatteluissamme erityisesti asuinpaikka, ihonväri ja maahanmuuttaja-ase- 
ma näyttäytyvät ulkoa käsin yksilöön kirjattuina ominaisuuksina, jotka määrittävät 
yhteiskuntaluokan lisäksi sosiaalisen liikkuvuuden mahdollisuuksia. Monikulttuu- 
rinen pääoma ei vaikuta siirtyvän ongelmattomasti suomalaisten koulutuspolkujen 
keskiluokkaisille kentille, vaan monikielisyys ja maailmankansalaisuus luovat nuo- 
rille pikemminkin esteitä kuin mahdollisuuksia toisen asteen koulutuksen suhteen. 

Tapausnuortemme narratiivit ovat ajalliselta ulottuvuudeltaan kaksijakoisia. Yh- 
täältä nuoret katsovat haastatteluissa taaksepäin: he puhuvat vanhempiensa kou- 
lutustaustoista, ammateista ja odotuksista, joita nämä kohdistavat jälkikasvuunsa. 
Osalle perheen luokka-asema ja elämäntyyli näyttäytyvät mahdollistavina asioina. 
Tällöin kyse on pääomien siirtämisestä perhekohtaisesti vanhemmilta jälkeläisille ja 
saavutetun luokka-aseman säilyttämisestä (Bourdieu & Passeron 1977). Joillekin taas 
perheen luokka-asema ja elämäntyyli synnyttävät halun pyrkiä poispäin, tavoitella 
jotakin muuta (esim. Tolonen 2008). Nämä narratiivit liittyvät tyypillisesti sosiaalisen 
kohoamisen tavoitteluun. 

Toisaalta nuoret ovat tulevaisuusorientoituneita: he tekevät koulutusta ja ammat- 
tia koskevia valintoja tietoisina erilaisiin vaihtoehtoihin kytkeytyvistä statuksista ja 
stereotypioista. Kertomukset hahmotellusta koulutuspolusta, tulevaisuuden unel- 
ma-ammatista ja elämäntyylistä kytkeytyvät tiiviisti yhteiskunnan luokkarakentee- 

seen. Taloudellisen pääoman puute lisää nuorten kamppailuja koulutuspolulla ai- 
heuttaen esimerkiksi pakottavan tarpeen työskennellä opintojen ohessa. Kuitenkin 
erityisesti sosiaalisella pääomalla, kuten perheellä ja ystävillä, on suuri merkitys kou- 
lutusvalintojen toteutumisessa sekä valinnoissa pysymisessä. Sosiaalista liikkuvuut- 
ta tapahtuu useilla kentillä samanaikaisesti ja limittäin: pelkkä taloudellinen pää- 
oma ei riitä, mikäli nuori ei kykene esittämään keskiluokkaisten ihanteiden mukaista 
identiteettiä. Haastatellut nuoret myös tunnistavat herkästi pääomien vähäisyyden 
tai vaikeuden siirtää niitä kentältä toiselle. Nämä aiheuttavat ulkopuolisuuden tun- 
netta nuorille merkityksellisissä sosiokulttuurisissa tiloissa, kuten koulussa. 


Artikkeli on laadittu osana Suomen Akatemian rahoittamaa ”Transitions and educa- 


tional trajectories of immigrant youth: A 4-year longitudinal study from compulsory to 
further education (TRANSIT) -tutkimushanketta (hanke nrot 275324 ja 277814). 

Koulutusvalinnan illuusio nuorten 
siirtymävaiheessa peruskoulusta toiselle asteelle 


Veronica Salovaara 


Luvussa tarkastellaan, kuinka nuorten oma toimijuus, perhetausta, ai- 
kaisemmat kokemukset ja ihmissuhteet esiintyvät nuorten, vanhempien 
ja koulun ammattilaisten puheessa nuorten siirtymävaiheessa peruskou- 
lusta toiselle asteelle. Oppilaiden toimijuus nostetaan aineistossa esiin tär- 
keänä ideaalina, mutta sen rinnalla esiintyy myös tietoisuus perhetaustan 
vaikutuksesta, ihmissuhteiden ja aikaisempien kokemuksien merkitykses- 
tä. Koulutusvalinta on tämän paradoksin valossa illuusio: valinta kuva- 
taan nuoren omana päätöksenä, vaikka se onkin syntynyt perhetaustan 
tuotoksena ihmissuhteiden välityksellä, ja nämä ihmissuhteet voidaan 
luonnehtia yhteiskuntaluokan tuottajana ja ylläpitäjänä. 


Johdanto 


Siirtyessään peruskoulusta toiselle asteelle nuoret jatkavat tyypillisesti joko amma- 
tilliseen koulutukseen tai yleissivistävään lukiokoulutukseen. Siihen asti nuoret ovat 
saaneet jokseenkin samanlaisen koulutuksen peruskoulussa, vaikka tiettyjä eroja op- 
pilaitosten välillä on havaittavissa (Bernelius & Vaattovaara 2016; Ouakrim-Soivio ym. 
2018; Seppänen ym. 2015; Vettenranta ym. 2016). Peruskoulun tavoitteena on tarjota 
kaikille lapsille tiedot ja taidot, joka takaavat tasa-arvoiset mahdollisuudet jatkaa nuo- 
ren valitsemassa koulutuksessa (Opetushallitus 2016). Tilastot (esim. Myrskylä 2009; 
Saari 2015) kuitenkin osoittavat, että koulutusvalinta on vahvasti yhteydessä yhteis- 
kuntaluokka-asemaan, vanhempien koulutustasoon ja ammattiin. Pekka Myrskylän 

(2009) analyysin mukaan, korkeasti koulutettujen lapset valitsevat muita useammin 
lukiokoulutuksen ja jatkavat korkeakouluopintoihin. Lapset, joiden vanhemmilla on 
ammatillinen koulutus, valitsevat todennäköisemmin ammatilliset opinnot. Tohto- 
riksi väitelleiden lapset valmistuvat maistereiksi ja tohtoreiksi muita todennäköisem- 
min. Jopa ammattiala periytyy vanhemmilta lapsille: esimerkiksi opettajien lapsista 
tulee suuremmalla todennäköisyydellä opettajia ja taiteilijoiden lapsista tulee tai- 
teilijoita. Tilastot myös osoittavat, että myös huono-osaisuus, eli työttömyys, koulu- 
pudokkuus ja toimeentulotukiasiakkuus periytyy vanhemmilta lapsille (Vauhkonen 
ym. 2017) ja eri taustoista tulevien nuorten elämänpolut kulkevat usein eri suuntiin 
(Vanttaja 2005). Se, että nuoret usein valitsevat samantyyppisen elämänpolun, koulu- 
tusalan tai ammatin kuin vanhempansa ei ole itsessään ongelma, jos nuori on tehnyt 
tietoisen päätöksen tästä, mutta lähtökohtaisesti ei voi olettaa, että huono-osaisuuden 
siirtyminen sukupolvesta toiselle olisi tietoinen valinta nuorelle. Tilastot eivät kerro 
millä tavalla perhetausta vaikuttaa elämänpolun valintaan, ja millä tavalla muut ih- 
missuhteet vaikuttavat koulutuspäätökseen. Jos halutaan ehkäistä nuorten syrjäyty- 
mistä, on tärkeää ymmärtää nuorten päätöksentekoprosessia ja miten perheen tausta 
ja muut ihmissuhteet vaikuttavat nuoren elämänpolkuun. 

Oppilaiden koulutusvalinnat ovat osa monitahoista toimintakenttää, johon liit- 
tyy sekä oppilaiden oma toimijuus ja perhetausta että yhteiskuntapoliittinen ja kou- 
lutuspoliittinen kenttä, jota ei voida selittää yksinomaisesti toimijuuden tai yhteis- 
kuntaluokan käsitteellä. Toimintakentän voidaan suppeasti ymmärtää tarkoittavan 
näkyviä ja näkymättömiä rakenteita tai tukiverkostoja nuoren omassa koulussa, 
asuinympäristössä, asumisessa kaupunki- tai taajama-alueella, taikka perhepiirissä 
tai kaveriporukassa. Toimintakentästä voidaan myös puhua laajemmin, esimerkiksi 
yhdessä koulutus- ja sosiaalipolitiikan, yhteiskunnan tukijärjestelmien, opetussuun- 
nitelmien tai yleisesti yhteiskunnan kulttuuristen arvojen ja rakenteiden kanssa. Täs- 
sä toimintakentässä nuori tekee päätöksensä ja siihen kiinnittyvät rakenteet ohjaavat 
sekä mahdollistavat hänen päätöksentekonsa; siksi nuoren toimijuus on aina sidottu 
sekä näkyviin, että näkymättömiin rakenteisiin. 

Väitöskirjassani (Salovaara 2021) fokuksessa oli nuorten toimijuus siirtymävai- 
heessa peruskoulusta toiselle asteelle. Tässä luvussa syvennän väitöskirjani analyysia 
pohtimalla yhteiskuntaluokan merkitystä nuorten koulutussiirtymissä ja erityisesti 
ihmissuhteisen merkitystä yhteiskuntaluokan tuottajana. Esitän tutkimuskysymyk- 
sen: Millä tavoilla nuoren oma toimijuus, perhetausta ja ihmissuhteet nousevat esiin 
nuorten, vanhempien ja koulun ammattilaisten puheessa nuorten siirtymävaiheessa 
peruskoulusta toiselle asteelle? Koska aineistossa ei puhuta suoraan yhteiskuntaluo- 
kasta, analysoin, miten nuoren perhetausta esiintyy nuorten, vanhempien ja koulun 
ammattilaisten toisen asteen koulutusvalintoja koskevassa puheessa. Esitän, millä 
tavoilla nuoret reflektoivat mahdollisuuksiaan ja toisen asteen valintojaan, ja tarkas- 
telen, miten koulun ammattilaiset reflektoivat perhetaustan merkitystä sekä omaa 
rooliaan nuoren tukemisessa. Tuloksissani nostan esiin toimijuuden ideaalin ja per- 
hetaustan merkityksen paradoksin; sen miten koulutusvalintapuheessa korostetaan 

nuorten oma toimijuutta samalla tiedostaen päätöksen kytkeytyvän perhetaustaan. 
Hyväksymällä ja painottamalla nuorten omaa toimijuutta nuoren koulutusvalinta 
kuvataan nuoren omana päätöksenä, vaikka se onkin lähtökohtaisesti syntynyt per- 
hetaustan tuotoksena ihmissuhteiden välityksellä. 


Teoreettiset lähtökohdat 


Jos kaikilla nuorilla on periaatteessa yhtenäisen peruskoulun myötä samat edelly- 
tykset hakea lukiokoulutukseen tai ammatilliseen koulutukseen, miksi perhetausta 
näkyy tilastoissa vahvasti? Kysymystä miksi vanhemman koulutus ja ammatti siir- 
tyvät sukupolvesta toiselle, voi selittää eri tavoilla. Pierre Bourdieun (1984) teoreetti- 
sessa viitekehyksessä habitus on käsite, jolla pystymme ymmärtämään sosialisaation 
ja ympäristön vaikutusta yksilön arvoihin, normeihin ja makuun. Habitus vaikuttaa 
ajattelutapaamme, päätöksiimme ja valintoihimme. Perheen sisäiset normit, arvot 
ja jopa puhetapa heijastuvat lapsen koulumenestykseen. Anette Lareau (2002) esit- 
tää miten keskiluokkaisten perheiden vanhemmat keskustelevat lastensa kanssa, ja 
kuinka lasten harrastukset ovat tarkkaan suunniteltuja ja järjestettyjä. Sen sijaan 
työväenluokkaisissa perheissä lapsia komennetaan herkemmin, ja he saavat viettää 
vapaa-aikansa vapaasti ulkona. Koulussa keskiluokan lapset ovat tottuneet keskus- 
telemaan ja kyseenalaistamaan, mutta työväenluokan lapset kuuntelevat ja tottelevat 
käskyjä (Lareau 2002). Pierre Bourdieu ja Jean-Claude Passeron (1977) kuvaavat kuin- 
ka normit, arvot ja puhetapa vaikuttavat suoraan ja myös epäsuorasti lapsen koulu- 
menestykseen, jossa lapsi, joka tulee saman tyyppisestä taustasta kuin hänen opetta- 
jansa, pärjää paremmin koska jakaa samat arvot, kulttuurisen pääoman, ja puhe- tai 
keskustelutavan mitä arvostetaan koulussa. Keskiluokan lapset sisäistävät ne arvot ja 
normit, joita pidetään tärkeinä koulussa, koska myös opettajat, ja muut ammattilaiset 
koulussa, ovat osa keskiluokkaa. Näin ollen, keskiluokan lapset ovat sisäistäneet kes- 
kiluokan puhe- ja käytöstavat sekä kulttuurin. 

Samuel Bowlesin ja Herbert Gintisin (1976) vastaavuusteorian mukaan koulutus 
uusintaa yhteiskunnan taloudellisen järjestelmän ja työprosessien perusrakenteita, 
eli normit, arvot ja koulun ylläpitämä järjestelmä vastaavat tehtaiden hierarkkista jär- 
jestelmää: koulussa oppilaat asettuvat tehtaan työntekijöiksi, ja rehtori toimii ikään 
kuin tehtaanjohtajana. Koulun sosiaaliset rakenteet manifestoituvat koulun pii- 
lo-opetussuunnitelmassa, jonka mukaisesti oppilaat oppivat miten täytyy käyttäytyä, 
puhua ja olla (Broady 2007; Freire 2000; Jackson 1968). Jos oppilaat vastustavat tätä 
järjestelmää luomalla oman vastadiskurssinsa, jossa he avoimesti taistelevat tätä jär- 
jestelmää vastaan, heidän ei ole mahdollista pärjätä koulutuksessa - elleivät koulun 
arvot, normit ja käyttäytymismallit muutu (Willis 1981). Oppilaiden koulumenestys 
onkin sidottu koulun ja yhteiskunnan arvoihin sekä normeihin. Vastustamalla vallit- 
sevaa koulukulttuuria ja koulutuksen rakennetta työväenluokan lapset ovat paradok- 

saalisesti sidottuja jatkamaan heille ennalta määrättyä koulutus- ja urapolkua, koska 
he eivät menesty koulussa keskiluokan arvojen ja normien mukaisesti. 

Postmodernissa yhteiskunnassa yhteiskuntaluokan käsite on muuttanut muo- 
toaan. Suomessa luokka-asemaa on tarkasteltu useissa tutkimuksissa, omista reflek- 
tioista etnografisiin ja tilastollisiin tutkimuksiin (Erola 2010; Järvinen & Kolbe 2007; 
Käyhkö 2006; Tolonen 2008). Tutkimukseni tarkastelemissa kouluissa yhteiskunta- 
luokista ei puhuta ääneen: sen sijaan puhutaan esimerkiksi ylisukupolvisesta huo- 
no-osaisuudesta, maahanmuuttajataustaisista perheistä ja oppilaista, koulutetuista, 
korkeakoulutetuista tai opistotason vanhemmista, perheen kyvystä tai kyvyttömyy- 
destä tukea lasta, lapsen kotona saamasta mallista tai siitä, miten vanhemmat arvos- 
tavat koulutusta. Onko yhteiskuntaluokka käsitteenä tabu vai onko yhteiskuntaluok- 
ka käsitteenä uudistuksen tarpeessa? Onko yhteiskuntaluokka käsitteenä muuttunut 
niin monitahoiseksi ja kompleksiseksi, että siitä on vaikeaa puhua? 

Beverley Skeggsin (2004) mukaan luokka käsitteenä on nyky-yhteiskunnassa ai- 
empaa monimuotoisempi ja monitahoisempi, sisältäen lukuisia elementtejä kuten 
rotu (race), kansalaisuus, sukupuoli ja seksuaalinen suuntautuminen. Skeggs (2004) 
korostaa, että on tärkeää kiinnittää huomiota käytäntöjen, normien ja arvojen kiin- 
nittymiseen - tai kirjaamiseen (inscribe) - ryhmään tai instituutioihin. Skeggs toteaa 
(2010), että luokkaa täytyy tulkita ihmisten välisten suhteiden kautta: luokkasuhteet 
ovat dynaamisia voimia, jotka toimivat ikään kuin sosiaalisten suhteiden perustana. 
Aineistossani esiintyy monia esimerkkejä siitä, miten ihmisten väliset suhteet, esi- 
merkiksi nuorten suhteet vanhempiinsa tai vanhempiin sisaruksiin, luovat perustan, 
jonka perusteella nuoret valitsevat koulutuspolkunsa lukioon tai ammattikouluun; 
mutta myös viitteitä siitä, miten nuorten kokemukset harrastuksista tai vapaa-ajan 
vietosta, TET-jaksosta (1-2 viikon työelämän tutustumisjakso kahdeksannella tai yh- 
deksännellä luokalla), lastenkodista ja muista tärkeistä kokemuksista, auttavat nuorta 
päättämään mille koulutuspolulle hän haluaa suuntautua. 


Tutkimusmenetelmä ja aineisto 


Tämän luvun aineisto on kerätty väitöstutkimukseeni osana: haastatteluja ja ryhmä- 
haastatteluja kolmen suomalaisen peruskoulun oppilaiden, opettajien, opinto-ohjaa- 
jien, rehtoreiden sekä vanhempien kanssa (Salovaara 2021). Aineisto on kerätty 2012. 
Tässä luvussa syvennän analyysia nuorten, huoltajien ja koulun ammattilaisten nä- 
kemyksiin nuoren valinnasta peruskoulusta toiselle asteelle yhteiskuntaluokkakäsit- 
teen näkökulmasta, erityisesti ihmissuhteiden rooli yhteiskuntaluokan tuottajana. 
Olen käyttänyt tähän analyysiin haastatteluja tai ryhmähaastatteluja 77 henkilön 
kanssa: 35 koulun ammattilaista, 32 oppilasta ja 13 huoltajaa. Oppilaat haastateltiin 
ryhmissä tai pareittain ennen siirtymävaihetta, eli peruskoulun yhdeksännellä luo- 
kalla ja osa näistä oppilaista osallistui yksilöhaastatteluun siirtymävaiheen jälkeen. 

Olen analysoinut aineistoa keskittyen siihen, miten oppilaan koulutusvalinnasta 
puhutaan aineistossa yhteiskuntaluokan näkökulmasta: esimerkiksi miten toimijuu- 
desta, perheen taustasta, sosioekonomisesta taustasta, huono- tai hyväosaisuudesta 
perheessä tai vanhempien koulutustasosta puhutaan. Aineiston oppilaat ja huoltajat 
tulevat eri taustoista eikä heiltä edellytetty erityisiä kriteerejä haastatteluun osallis- 
tumiseen. Aineiston oppilaat ovat laaja heterogeeninen ryhmä; jotkut oppilaat pär- 
jäsivät (omien sanojensa mukaan) arvosanojen perusteella koulussa erittäin hyvin, 
jotkut huonommin. Osa oppilaista koki koulussa motivaatio-ongelmia tai haastavia 
tilanteita, toiset kokivat koulun tukevan heitä eri tavoilla. Nuoret osallistuivat ryh- 
mähaastatteluihin ennen siirtymävaihetta, ja osa näistä oppilaista osallistui yksilö- 
haastatteluihin siirtymävaiheen jälkeen, kun he olivat aloittaneet peruskoulun jäl- 
keisessä koulutuksessa. Tässä luvussa puhun koulun ammattilaisista, kun viittaan 
kaikkiin oppilaiden kanssa koulussa työskenteleviin aikuisiin (esimerkiksi opettajiin, 
opinto-ohjaajiin, koulukuraattoreihin ja rehtoreihin). Vaikka heidän näkökulmansa 
nuoriin ja heidän koulutusvalintoihinsa muokkautuvat heidän ammattiensa näkö- 
kulmien myötä, ne eivät perustu niihin kokonaan. Tulkitsenkin heidän puhettaan 
diskursiivisesti enkä ammattikunnan mukaisesti. 

Analyysimenetelmänä käytän diskurssianalyysia (Fairclough 1992, 2010; Gee 2011; 
Jokinen ym. 2016). Koska diskurssianalyysissa on eri suuntauksia ja toteuttamisen ta- 
poja, on syytä lyhyesti kuvailla omaa toteuttamistapani tässä analyysissa. Diskurs- 
sianalyysin avulla voidaan selvittää, miten sosiaalinen todellisuus tuotetaan erilai- 
sissa sosiaalisissa käytännöissä (Jokinen ym. 2016). Diskurssi on kielenkäyttötapa, 
joka kuvastaa tiettyä sosiaalista todellisuutta tai maailmankuvaa ja samalla rakentaa 
sitä edelleen (Fairclough 1992). Analyysissa voidaan keskittyä pieneen diskurssiin, eli 
itse puheeseen tai kieleen, tai suurempaan Diskurssiin, eli puhetapaan osana käy- 
tänteitä, kulttuuria tai eri yhteiskunnan ryhmiä (Gee 2011). Tässä analyysissa lähden 
siitä näkökulmasta, että ihmiset eivät puhu ainoastaan yksilöinä, vaan tietyn yhteis- 
kunnan, kulttuurin tai sosiaalisen ryhmän jäsenenä (Gee 2011, 176). Keskityn nuor- 
ten, vanhempien ja koulun ammattilaisten puhetapoihin liittyen koulutusvalintaan. 
Kuvaan analyysin avulla nuorten, vanhempien ja koulun ammattilaisten käsityksiä 
koulutusvalinnasta, ja millä tavalla nämä käsitykset ilmaistaan haastatteluissa. Kes- 
kityn erityisesti puhetapaan koulutusvalinnasta: millä tavoilla nuoret itse perustele- 
vat ja oikeuttavat valintansa sekä millä tavoilla vanhemmat ja koulun ammattilaiset 
perustelevat ja oikeuttavat nuorten kouluvalinnat ja puhuvat nuorista toimijoina. 
Fokuksessa on erityisesti transitiivisuus ja nominaalisuus eli millä tavalla toimijuus 
korostuu ja ilmaistaan tai sitä vähätellään (kuka tekee, kuka päättää kouluvalinnasta, 
aktiivisuuden aste) ja modaliteetti, eli sitoutumisen aste ilmaisussa (esimerkiksi millä 
tavalla nuori ilmaisee sitoutumista tähän päätökseen) (Fairclough 1992). 

Tulokset 


Toimijuuden eetos 

Samalla kun postmoderni yhteiskunta on muokannut ymmärrystä yhteiskuntaluo- 
kasta, ovat myös toimijuuden merkitykset muuttuneet. Lasten ja nuorten osallisuus 
halutaan nostaa esiin jokapäiväisessä toiminnassa: oppijana koulussa, sosiaalityön 
asiakkaana ja yhteiskunnan jäsenenä. Koulussa lapsen toimijuutta edistetään esimer- 
kiksi uudessa opetussuunnitelmassa, jossa oppilas kuvataan aktiivisena toimijana, 
joka on enemmän vastuussa koulutyöstä ja omasta oppimisprosessistaan (Opetus- 
hallitus 2016). Sosiaalityössä puolestaan edistetään lapsen toimijuutta systeemisessä 
toimintamallissa, jotta lapsen ääni pääsee enemmän esiin ja hän pääsee vaikutta- 
maan omaan asiakassuunnitelmaansa (Aaltio & Isokuortti 2019). Nuorisotutkimuk- 
sessa nuori nähdään aktiivisena toimijana, joka navigoi elämän- ja koulutuspolulla 
(du Bois-Reymond 2009; Furlong 2009). Hän on tuolloin refleksiivinen toimija, joka 
käy sisäisiä keskusteluja (Archer 2003, 2007) mahdollisuuksistaan ja vaihtoehdois- 
taan. 

Postmodernit tutkijat ovat nostaneet esiin, etteivät nuoret ole samalla tavalla si- 
toutuneet ammattiin, luokkaan tai sosiaalisen taustaan kuten ennen (Beck 1992; Beck 
& Beck-Gernsheim 2002). Koulutuspolut ovat muuttuneet yksilöllisimmiksi, ja yhteis- 
kunnassa painotetaan nuorten toimijuutta. Nuorilla on enemmän mahdollisuuksia ja 
tietoa valita sekä muuttaa omia koulutuspolkujaan. Kytkökset sosiaaliseen taustaan 
ovat kuitenkin edelleen olemassa, vaikka muodoltaan muuttuneina. Myös tutkimus- 
aineistossani nousee vahvasti esiin toimijuuden diskurssi ja oppilaiden vastuu omas- 
ta koulutuspolustaan ja ammatinvalinnastaan. Siirtymävaiheessa olevat nuoret il- 
maisevat, että toisen asteen koulutuspaikan valinta on heidän oma päätöksensä, josta 
he itse ovat vastuussa. Oppilaat painottavat omaa toimijuuttaan nostamalla esiin, 
miten he ovat aina tienneet mihin kouluun tai ammattiin he haluavat hakea. He saat- 
tavat perustella valintaansa käyttämällä sanoja kuten aina halunnut, aina tykännyt 
tai ihan pienestä asti. 


Haastattelija: Joo, ja miten te sitte keksitte mitä te haluatte tehä? 

Suvi: Mää on aina ainakin tykänny laittaa hiuksii ja silleen muutenkin lait- 
tautumisesta. 

Mikko: Määkin ruuanlaitosta (kaikki nauravat) mitäs sitte, se vaan on niin. 
(tytöt kikattavat) 

Amanda: Ja mää on iha pienest asti halunnu tulla niinku johonki sairaalajut- 
tuihin tai jotain vastaavaa. 

Haastattelija: Joo 

Nella: Mä oon aina ollu kiinnostunu jostai parturi-kampaaja jutuista ja just 
aina laittanu kaikkia hiuksia ja sellasta... 

Kytkökset sosiaaliseen taustaan, identiteettiin, koulutuspolkuun ja ammatinvalin- 
taan ovat muuttuneet kompleksiseksi kokonaisuudeksi, joka vaatii kontekstualisoin- 
tia eri tavalla kuin ennen (Furlong 2009). Nuori saattaa esimerkiksi todeta, että hän 
on aina tiennyt haluavansa parturi-kampaajaksi tai kokiksi, tai lukioon ja sen jälkeen 
jatkavansa yliopisto-opintoihin. Hän voi tuoda esiin, että valinta on aina ollut hänelle 
selkeä ja itsestään selvä. Kun nuorelta kysyy, miten hänen vanhempansa ovat vaikut- 
taneet tähän päätökseen, hän toteaa, että vanhemmat kannustavat häntä tekemään 
omat päätöksensä, eivätkä vaikuta nuoren päätökseen mitenkään. Nuoret saattavat 
myös ilmaista sääliä niitä nuoria kohtaan, joiden vanhemmat puuttuvat liikaa nuo- 
ren omaan valintaan. Nuoret voivat kertoa ylpeästi, miten hänen vanhempansa eivät 
edes tienneet, mihin kouluun hän oli hakenut. Päätös siitä, mihin hakea peruskoulun 
jälkeen, nostetaan esiin tärkeänä päätöksenä, johon muut ihmiset eivät saa eikä hei- 
dän pidä puuttua. Kuitenkin tarkemman analyysin jälkeen nuorten puheessa nousee 
esiin kytköksiä perhetaustaan, harrastuksiin ja aikaisempiin kokemuksiin. 


Kytkökset perhetaustaan, harrastuksiin ja aikaisempiin kokemuksiin 

Vaikka nuoren omaa toimijuutta painotetaan päätöksenteossa, perheen käytännöt, 
normit ja arvot ovat kiinnittyneet nuoreen lapsuudesta asti (Skeggs 2004, 2010), tai ne 
ovat tulleet osaksi nuoren habitusta (Bourdieu 1984). Keskusteluissa nuorten kanssa 
nousee esiin perhetaustan merkitys, vanhempien koulutustausta ja ammatti, mutta 
myös vanhemmilta ja (vanhemmilta) sisaruksilta saadut tuki, tieto ja kokemukset. 
Varsinkin yksilöhaastatteluissa vanhempien ja vanhempien sisarusten tiedot ja ko- 
kemukset nousivat esiin merkittävänä tiedon ja tuen muotona. Nämä tiedot ja ko- 
kemukset, ehkä myös arvot, normit ja käytänteet, muodostavat sen arvomaailman, 
johon perustuen nuori mieltää päätöksensä omikseen. Vaikka vanhemmat eivät ole 
aktiivisesti yrittäneet työntää nuorta tietylle alalle, näkymättömät rakenteet - hiljai- 
nen tieto, asenteet ja kokemukset - vaikuttavat joko suorasti tai epäsuorasti päätös- 
prosesseihin. Vanhemmilta onkin helppo ottaa mallia, millaiset työtehtävät voisivat 
olla mieluisia, ja millaiset eivät todellakaan. Nuoret viittaavat usein vanhempiensa 
koulutukseen tai työpaikkaan, ja usein jos nuorella on vanhempia sisaruksia, nämä 
toimivat myös tiedonantajina ja keskusteluapuna. Jotkut nuoret ovat saaneet seurata 
vanhempiensa töitä työpaikalla, kesätöissä tai muuten vapaa-ajallaan. Miika, joka on 
pitkään ollut kiinnostunut autoista ja mopoista ja viettänyt vapaa-aikansa moottorei- 
den parissa, kertoo, miten hänen automekaanikkoisänsä on ottanut hänet mukaan 
työmaalle vapaa-aikana. Miika kuvaa ryhmähaastattelussa miten hänen oma mopo- 
harrastuksensa ja isän ammatti ovat vaikuttaneet hänen kiinnostukseensa mootto- 
reihin ja siksi hän haluaa itsekin automekaanikoksi. Hän kertoo, että hänen isänsä on 
aina rakentanut autoja ja työskennellyt autojen parissa. Siirtymävaiheen jälkeen hän 
kertoo, että jotain on ”jäänyt päälle” näistä kokemuksista. 


Miika (ennen siirtymävaihetta): Faija on ite aina rakentanut autoja, se on 
varmaan jääny siitä. Ja sit se ollu aina jotenkin autoon liittyväs töis. 

Miika (siirtymävaiheen jälkeen): Nii, kyl sil varmaan on ollu jotain ku mä 
oon ite katellu aina kun faija tekee jotain, just ittelle jääny päälle se. 


Nuorten esiin tuomat ulkopuoliset odotukset toimijuudesta tekevät näkyväksi 
myös suomalaisen yhteiskunnan arvoja ja normeja. Nuorilta odotetaan ja vaaditaan 
toimijuutta, heiltä vaaditaan itsenäistä päätöksentekoa. Samalla nuorten esiintuoma 
oletusarvo itsenäisestä valinnasta kuvaa miten he ovat omaksuneet tietyt koulutuk- 
seen ja tulevaisuuden ammatteihinsa liittyvät arvot. Oletus itsenäisesti tehtävästä 
koulutusvalinnasta saattaa paljastaa jonkinlaisen kiinnittymisen tiettyyn ryhmään 
tai yhteiskuntaluokkaan. Monille nuorille valinta hakea tiettyyn kouluun on luon- 
nollinen valinta - mitään muuta ei ole edes mietitty. Samoin kuin työläisperheestä 
tuleva voi tuntea ulkopuolisuutta ja epävarmuutta akateemisessa maailmassa (Jär- 
vinen & Kolbe 2007), nuoren valinta tiettyyn kouluun voi tuntua niin luonnolliselta, 
että mitään muuta vaihtoehtoa ei ole edes pohdittu (Reay 1998). Vaikka nuoret tulevat 
vahvistaneeksi perhetaustan merkitystä joko suoraan tai epäsuorasti, he painottavat 
kuitenkin, että päätös oli heidän. Tarun äidillä ja isällä on ammatillinen koulutus. 
Taru kertoo ryhmähaastattelussa, miten hän ei ole koskaan edes miettinyt lukioon 
hakemista, ja perustelee päätöstään riittämättömällä peruskoulun keskiarvolla. 


Taru: Siis määki mietin niinku ensin ite, sit mä niinku rupesin puhuu meiän 
äitil ja iskäl siit. Ja sit niinku sit se vast niinku meni et. Ku lukioo mä en oo 
koskaan ees ajatellu ku mul ei tuu koskaan riittää mun keskiarvot sinne 
saakka et. 

Haastattelija: Joo. 

Taru: Et amis on ollu aina se et mihin mä sit (.) haen. 


Siirtymävaiheen jälkeen Taru on tyytyväinen opiskelupaikkaansa ammattikou- 
lun pintakäsittelylinjalla. Ala on sama, jolla hänen isänsä on töissä, ja Taru on saanut 
olla kesätöissä isänsä työpaikalla. Hän on tyytyväinen isänsä tukeen ja käytännön 
kokemukseen, jota hän on saanut kesätyöstä ja kertoo saavansa isältään apua ja tukea 
myös koulutehtävissä. 


Haastattelija: joo. Niin sä sanoit et sun isällä on tän alan yritys. 

Taru: Joo. 

Haastattelija: Ni sä, ootsä siis sä paljon sit tiesit sun isän kautta tästä työstä ja? 
Taru: Joo. Mä olin niinko nyt kesäliskäl töissä. 

Haastattelija: Aijaa. Joo. 

Taru: et sit niinku sai vähän siihen sitä. [H: joo] Et iskä on yrittäny opettaa 
hirveen paljo [H: joo]. Et sit taas ku tuol koulus opetetaan vähä eri taval ni [H: 
nii] sit täytyy kuunnella sitä kouluuki sit taas[H: joo] pikkusen enemmän. 
[H: joo] Et kyl sit taas iskält mä taas kysyn apuu jossain koulutehtävis, et jos 
iskä osaa auttaa. 

Haastattelija: Joo. 
Taru: Et se on ihan kiva sit kysyy iskält [H: nii] sit apuu. 
Haastattelija: Nii justii, joo. 


Yhteiskuntaluokkarakenteeseen liittyvät tekijät, jotka ohjaavat oppilaita valit- 
semaan opintopolkunsa tyypillisesti joko lukiokoulutukseen tai ammattikouluun, 
voivat olla näkymättömiä tai näkyviä. Nuoret saattavat tiedostaa miten heidän van- 
hempansa ovat vaikuttaneet heidän valintaansa, esimerkiksi miten he ovat nähneet 
vanhempansa työssään (näkyvät rakenteet) ja miten tuntuu itsestään selvältä hakea 
tiettyyn ammattiin (näkymättömät rakenteet). Vanhempien työskentely nuoren opis- 
kelemalla alalla saattaa auttaa heitä pysymään koulutuksessa, joko käytännön tiedon 
avulla (näkyvätrakenteet), tai tuen ja kannustuksen avulla (näkymättömät rakenteet). 

Jos vanhempien tuki puuttuu, heiltä ei löydy valmiita ammatillisuuden malleja 
tai esimerkkejä, tai jos he kertovat ammatinvalinnan huonoista kokemuksista, nuori 
saattaa kohdentaa katseensa vanhempiin sisaruksiin ja reflektoida eri vaihtoehtoja 
heidän kanssaan. Monet nuoret kuvaavat, miten vanhempien sisarusten tiedot ja tuki 
ovat olleet heille tärkeitä päätöksentekovaiheessa: nuoret, jotka hakevat lukioon ovat 
saaneet konkreettista tietoa lukiosta ennen siirtymävaihetta ja konkreettista apua 
koulutehtävissä siirtymävaiheen jälkeen. Annan äidillä on korkeakoulututkinto, ja 
hänen isosiskonsa opiskelee yliopistossa. Annan äitiä haastateltiin myös erillisessä 
haastattelussa, jossa tämä totesi aina kannustaneensa lapsiaan tekemään omat pää- 
töksensä koulutuksen suhteen. Annan äiti kertoo myös, että on yrittänyt tukea Annaa 
tämän valinnoissa ja koulutyössä, mutta suurimman avun tulleen luultavasti tullut 
Annan yliopistossa opiskelevalta isosiskolta. Anna itse sanoo siirtymävaiheen jälkei- 
sessä haastattelussa saaneensa siskoltaan käytännön neuvoja, ja että on voinut pohtia 
vaikeita valintoja tämän kanssa. Sisko on myös auttanut koulutehtävissä, jos Anna on 
kokenut haasteita. 


Anna: No on mulla kaks siskoo, niin se mun isosisko, joka nyt on yliopistossa, 
niin seki on aika paljon, melkeen yhtä paljon niinku mun vanhempien osalta 
vaikuttanu siihen. Se on niinku auttanu mua kans tosi paljon ja kannustanu 
eteenpäin. Se on nyt vähän taas tottumista, kun se muutti pois. Että täytyy 
hakee sitä tukee sitte jostain muusta, ku sitä ei aina saa vanhemmilta sem- 
mosta ku haluaa. Ni täytyy vähän niinku hakee sitä jostain. 


Anna on huolissaan pärjäämisestä isosiskon muutettua pois kotoa. Hän on välillä 
kokenut lievää masennusta ja haastavia tilanteita lukion ensimmäisellä luokalla. Hän 
kertoo epäilevänsä, pärjääkö hän lukiossa. Hän oli hakenut lukioon, jonka sisäänpää- 
syvaatimukset ovat kaupungin korkeimpien joukossa. Hän oli jo peruskoulun viimei- 
sellä luokalla kokenut haasteita ja ylikuormittunut vaativasta koulutyöstä, mutta koki 
kuitenkin haluavansa hyvään lukioon. 

Sanna Aaltonen (2016) toteaa, että vanhempien sisarusten neuvot perustuvat usein 
tunteisin, ja vanhempien neuvot ovat pragmaattisempia. Toisaalta vanhemmilta si- 
saruksilta saadaan myös paljon käytännöllistä tietoa tulevassa koulussa opiskelusta 
ja apua koulutehtäviin. Ristiriitaisissa tilanteissa, tai jos vanhempi ei osaa syystä tai 
toisesta auttaa, nuori hakee tukea ja tietoa vanhemmilta sisaruksilta sekä ideoita lähi- 
piiristä. Aineistossani ilmeneekin useita esimerkkejä siitä, että vanhempien tietojen 
ollessa riittämättömiä, nuoret ovat saaneet käytännön neuvoja vanhemmilta sisaruk- 
silta. 

Aina vanhempien kokemukset eivät auta tai vanhemmat eivät pysty syystä tai toi- 
sesta auttamaan. Absame ei ole varma vanhempiensa koulutuksesta, ja kertoo, että 
äiti on kotiäiti ja isä työtön. Absame on käynyt tutustumassa isoveljensä työpaikkaan 
ja päättänyt hakea samalle alalle. 


Absame: Mun is- isoveli on maanmittaaja ja sit mä oon käyny sen kaa tie- 
lomil, töissä siel ihan niinku, mä oon nähny minkälaista sen työ on, sit mä 
kiinnostuin siitä... 


Vanhempien ja sisarusten tarkoitus ei ole välttämättä edistää nuoren sosiaalista 
liikkuvuutta, vaan tarkoituksena on löytää järkeviä koulutusvaihtoehtoja nuorelle 
(Aaltonen 2016). Haastavia tilanteita syntyy, jos vanhemman sisaruksen mielipiteet 
ovat ristiriidassa omien intressien kanssa. Tanja ei ole varma hänen vanhempiensa 
koulutuksesta, mutta kertoo että äiti on toimistolla töissä. Tanjan kertoman mukaan 
isä on ollut töissä ravintola-alalla, mutta on sen jälkeen vaihtanut työtä. Tanjan iso- 
sisko opiskelee ravintola-alan ammatillisessa oppilaitoksessa, mutta ei viihdy siellä. 
Tanja kertoo, ettei olisi halunnut lukioon, koska ”lukeminen ei ole ikinä kiinnostanut” 
häntä. Hän olisi halunnut suoraan töihin ja opiskelemaan ravintola-alalle, mutta van- 
hemman sisaruksen ja isän huonot kokemukset ravintola-alan koulutuksesta saivat 
hänet kuitenkin hakemaan lukioon, mihin hän ei sitten päässyt. Siirtymävaiheen jäl- 
keen Tanja on ollut peruskoulun lisäopetuksessa, niin sanotulla kymppiluokalla, ja 
on epävarma tulevaisuudestaan. 


Tanja: Mä oon jo ihan pienest pitäen halunnu niinku tosi nopeesti töihin 
just. Opiskelu on, tai se ei oo niinku kiinnostanu mua niin paljon ku työt. 

see 

Tanja: No just mä halusin eka ravintola-alalle, mut sit ku mun sisko on ollu 
siellä ni sit se ei yhtää, se sano just ettei kannata hakee sinne ku se ei yhtää 
niinku tykänny siitä ja näin edespäin ja sit kukaa muu perheestä ei suositellu 
sitä mulle ni sit en mä enää sitte loppujen lopuks halunnu sinne. 

kk 

Tanja: Se just et mä en oo enää varma mihin mä haluun opiskelee, ni lukio 
on sit se varmin paikka, et sit siel saa aikaa miettii, et mitä tulee tekee työks. 

Kaikissa esimerkeissä nousee esiin, miten ihmissuhteet ja kokemukset ovat tär- 
kein osa nuoren päätöksentekoa. Nuoret eivät viittaa yhteiskuntaluokkaan, tai van- 
hempien painostukseen, mutta kuvaavat miten tekevät koulutusvalintansa vetämällä 
johtopäätöksiä ympäröivien läheisten kokemuksista ja myös omista kokemuksistaan. 
Tämä tekee näkyväksi sen, miten tietty koulutus ja ammatti siirtyvät sukupolvelta toi- 
selle ihmisten välisten suhteiden kautta (Skeggs 2010). Myös harrastukset, TET-jaksot 
ja muut kokemukset ovat nuorten mukaan tärkeitä tapahtumia, jotka edistävät nuoren 
päätöksentekoprosessia. Varsinkin jos tukea ja kokemuksia ei löydy lähipiiristä, per- 
heessä on työttömyyttä, vanhemmat eivät ole läsnä tai eivät osaa auttaa päätöksente- 
ossa, muut kokemukset tulevat tärkeäksi osaksi päätöksentekoprosessia. Esimerkiksi 
seuraavassa lainauksessa Johanna kertoo suunnitelmistaan hakea lähihoitajakoulu- 
tukseen, koska on itse asunut lastenkodissa ja haluaa mennä lastenkotiin töihin. 


Johanna: Kolme vuotta lähihoitajaks. Ku jotenki mä haluisin päästä jonneki 
lastenkotiin töihin ku mä olin iteki siel. 


Seuraavaksi tarkastellaan vanhempien näkemyksiä nuoren siirtymästä peruskou- 
lusta toiselle asteelle. Tarkastelen sitä, miten vanhemmat pohtivat rooliaan ja ase- 
maansa nuoren tukemisessa, sekä miten vanhempien arvot ja ajatukset 'hyvästä' tai 
'sopivasta' koulutuksesta tulevat esiin heidän puheessaan. 


Vanhempien näkemykset sopivasta koulutuksesta ja ohjauksesta 

Perhe ja nuoren läheiset, usein vanhemmat ja sisarukset, mutta myös isovanhemmat, 
lähisukulaiset, kaverit ja muut nuorelle tärkeät henkilöt, muodostavat nuoren ym- 
pärille tärkeän suhdeverkoston, jossa nuorten arvot ja ideat omasta koulutuspolus- 
ta syntyvät ja muodostuvat. Angel Harris ja Keith Robinson (2016) kirjoittavat siitä, 
miten vanhemmat alustavat nuoren omaa ”näyttämöä”, eli muokkaavat vähitellen ja 
asteittain nuoren perspektiivejä elämästä - ja samalla myös koulumenestystä. Van- 
hempien puheessa nuorten oma toimijuus nousee vahvasti esiin, mutta vain tietyissä 
rajoissa (Reay & Ball 1998). Omassa tutkimuksessani vanhemmat toimivat keskuste- 
luapuna nuorelle, mutta toistavat nuoren toimijuuden eetosta ilmaisemalla selkeästi, 
että heidän roolinsa on pysyä taustalla ja antaa nuorelle tilaa tehdä omia päätöksiä. 
Liiallinen ohjaus vetäisi vastuun pois nuorelta; nuorten pitää saada tehdä virheitä, 
koska virheistä oppii tärkeitä elämäntaitoja. Vanhemmat ilmaisevat ylpeyttä, mikäli 
nuori on itse osannut ja saanut päättää omasta opintopolustaan. Antamalla vastuuta 
ja ottamalla riskin, että nuori tekee virheitä, ilmaistaan myös luottamusta Suomen 
koulutusjärjestelmään ja yhteiskuntaan. Vanhemmat tietävät, että koulutusjarjestel- 
mä ja yhteiskunta tarjoavat uusia mahdollisuuksia, jos päätös ja valinta eivät mene 
suunnitelman mukaisesti. 


Kari: Tai sit jos mä rupeisin neuvomaan liikaa niin ehkä mun pitäis sit olla 
jotenkin niinkun semmosella, no.. toisen pitää aikuistua. Ei se niinku sem- 

monen kädestä pitäminen, ei se vaan toimi. Et ne valinnat mitkä tietyssä 
vaiheessa tekee musta tuntuu että ne alkaa liian aikaisin mutta minkäs sille 
mahtaa. Mutta niitten valintojen kanssa pitää pystyy elää ja että ne tuntee 
omikseen. Sitte jos menee päin helvettii, niin sitte tavallaan pestää pyykit ja 
jatketaan elämää. Et se niinkun, mut et se että se vastuu niistä valinnoista 
täytyy jotenkin olla siellä. Liikaa neuvomalla vanhemmat varmaankin ottaa 
sen vastuun sitte toiselta pois. 


Toisinaan vanhemmat huomaavat haastattelutilanteessa, että nuoren koulu- 
tusvalinta on kytköksissä heidän ammattiinsa. Vanhemmat saattavat ilmaista, että 
nuoren valintapäätös on hänen omansa, eivätkä vanhemmat ole siihen vaikuttaneet 
kuin tukemalla ja kuuntelemalla. Tämä puhetapa saattaa heijastaa suomalaisessa 
yhteiskunnassa vallitsevaa vanhemmuuden arvoa, jonka mukaan hyvä vanhempi ei 
määrää eikä tee valintoja lapsensa puolesta. Haastatteluissa kuitenkin nousee esiin 
tilanteita, jossa vanhempi itse huomaa, miten paradoksaalista on, että lapsi on päät- 
tänyt hakea samalle alalle kuin toinen vanhempansa, vaikka vanhemmat eivät koe 
vaikuttaneensa koulutusvalintaan. Haastattelussa Jessen äiti toteaa ensin, että hän 
tai lapsen isä eivät ole lainkaan vaikuttaneet Jessen päätökseen. Haastattelijan toistet- 
tua kysymyksen kysymällä ”ei?” Jessen äiti hieman epäröi ja kertoo isän ammatista ja 
Jessen harjoittelusta tämän työpaikassa. Lopuksi Jessen äiti naurahtaa ja toteaa, että 
Jesse on valinnut täsmälleen saman alan kuin isänsä. 


Haastattelija: Joo. Tota, ootko sinä tai hänen isä yrittäny vaikuttaa tähän 
päätökseen et mihin hän hakee? 

Jessen äiti: Ei. 

Haastattelija: Ei? 

Jessen äiti: Fi kauheesti. 

Haastattelija: Joo. 

Jessen äiti: Ei sillain oikeestaan että tota, Jesse oli ysiluokan TET-harjottelus- 
sa (paikan nimi) lennostossa. 

Haastattelija: Joo. 

Jessen äiti: Ja ilmeisesti sieltä on sitte tää mekaniikkapuoli - 

Haastattelija: Okei. 

Jessen äiti - ja lentokoneisiin kiinnostuminen. Tietysti (.) emmä tiedä pal- 
jonko sillä on tekemistä että isänsä on lennostossa töissä mutta ((molemmat 
nauravat)) 


Mikon äidillä on yliopistotutkinto ja isä on ravintola-alalla töissä. Mikon äiti ker- 
too, että Mikon sisko on myös ravintola-alan koulutuksessa ja Mikko on nyt päättänyt 
hakea samaan koulutukseen. Äiti kuitenkin perustelee päätöstä Mikon ruoanlait- 
toinnostuksella ja kuvaa yllättyneensä siitä, että Mikko ”tykkää ruoanlaitosta” niin 
paljon. Perustelut ruoanlaittoinnostuksesta vaikuttavat riittävän äidille siihen, että 

päätös on tapahtunut tietyissä hyväksytyissä rajoissa (Reay & Ball 1998), eikä hän tun- 
nista ainakaan suoraa vaikutusta isän ammatista Mikon päätökseen. 


Mikon äiti: Mut tota (.) sillai että mä olin yllättyny vaan niinku Mikon valin- 
nasta, että se lähti- [H: joo]-lähti sitten niinku samallle al- tai no tavallaan 
samalle alalle et ku isänsä on ravintola-ala] nii sitte on-[H: joo] -sitten on 
Minna (sisko) ja sitten Mikko perässä et. [H: joo] Et jotenkin et mää yllätyin 
siit et se niinkun tykkää ruoanlaitosta sitten niinku paljon, että se kiinnos- 
taa niin paljon, et haluaa lähtee opiskelemaan. 

Haastattelija: Joo. Joo. Olitko tyytyväinen hänen päätökseen? 

Mikon äiti: Aina mä oon tyytyväinen siitä, että niinku on lähteny kouluttaan 
itteensä, on se sit mikä tahansa. Et jos sitä itte tykkää nii se on pääasia. 


Haastatteluissa esiintyy myös tilanteita, joissa vanhemman ajatus lapsen tulevai- 
suudesta ei mene yksi yhteen lapsen ajatusten kanssa. Tällaisissa tapauksissa van- 
hempi vaikuttaa ottavan herkemmin aktiivisemman roolin. Vanhempi saattaa todeta 
esimerkiksi paikanneensa koulun riittämätöntä tiedotusta. Tämä puhetapa esiintyy 
yleensä tilanteissa, joissa vanhempien ajatukset tarkoituksenmukaisesta koulutuk- 
sesta eivät sovi yhteen nuoren ajatusten kanssa, ja koulu on vanhempien mielestä vai- 
kuttanut liikaa nuoren kouluvalintaan. 


Raisa: Kuitenki se mikä mua häiritsi jossain vaihees oli semmonen et tääl 
painotettiin iha kauheesti tääl koulussa sitä et ammattikoulu, ammattikou- 
lu, ammattikoulu. Ei oikestaas ollu muuta vaihtoehtoa ku ammattikoulu. Sit 
ku me taas koton juteltii et ku sul on niin epäselvää vielä mitä sä haluat ja ku 
sä et nyt iha pöhkökää siel koulus oo, et josko sinne lukioon, ihan vaan sen 
vuoks et vähä selkiintys et mitä mä sit haluaisin ja onha niitä sit aikuisillek- 
kii niitä ammattikouluja viel sit jos sen lukion haluaa jatkaa. 


Raisa kuvaa ryhmähaastattelussa, miten heidän nuorensa koulussa painotettiin 
ammattikoulua, mikä kenties edustaa opinto-ohjaajan näkemystä tulevaisuuden työ- 
markkinatilanteesta tai heidän koulunsa oppilaat soveltuvuudesta parhaiten ammat- 
tikouluun. Marko puhuu suoremmin koulun antamasta viestistä, jonka perusteella 
heidän koulustaan ohjaudutaan tietyntyyppiseen toisen asteen opetukseen, tarkoit- 
taen ammattikoulua. 


Marko: Sill on iso merkitys ja.... mä en tiedä... nyt puhun vähän negatiivi- 
seen sävyyn, mä olen hiukan yllättynyt siitä viestistä mikä täältä tuli nimen- 
omaan koulutukseeen ja sen viestintään et minkälaiseen kouluun mennään 
ja siinä mulle tuli vaan mieleen et hiukan haluttiin ohjata, että kun ollaan 
täällä koulussa, niin mennään ton tyyppiseen ja olet tämmönen oppilas niin 
menet ilman muuta tommoseen kouluun et tommoseen kouluun ja tietysti 
jalat maassa pitää olla se on selvä mut tuota... 

Vaikka vanhemmat painottavat nuorten omaa toimijuutta päätöksentekoproses- 
sissa ja perustelevat toimijuuden merkitystä vastuunkannon ja motivaation kannalta, 
on kuitenkin tärkeää reflektoida, minkälaisten arvomaailmojen sisällä nuoren päätös 
tehdään. Monilla vanhemmilla on tietynlainen ajatus siitä, millainen koulutuspaik- 
ka sopisi juuri heidän lapselleen: Tyypillisesti he perustelevat näkökulmiaan lapsen 
motivaatiolla, intresseillä tai kyvykkyydellä. Jos koulu ohjaa nuorta toisenlaiselle po- 
lulle, vanhemmat herkästi puuttuvat valintaan ja moittivat koulun ohjausta tai tiedot- 
tamista. Toisaalta kysymys voi olla ristiriidoista oman arvomaailman ja koulun arvo- 
maailman välillä, tai omien ja koulun työmarkkinatilannetta koskevista käsityksistä, 
tai erilaisesta ymmärryksestä lapsen taidoista tai taitojen puutteesta. Vanhempien 
havainto siitä, että joistain kouluista ohjataan tiettyihin kouluihin ja ammatteihin, 
saattaa herättää tunteen omalle lapselle sopimattomasta ohjauksesta. 

Aineistoni havainnot herättävät kysymään, ohjataanko osassa kouluista oppilaita 
heille sopivana pidetyille koulutuspoluille (Brunila ym. 2011), eli määrittääkö oppi- 
laiden sosioekonominen tausta heidän ohjaustaan? Ainakin vanhemmat tiedostavat 
jonkinlaisia taustaan liittyviä eroja perheiden välillä, vaikka eivät puhu suoraan yh- 
teiskuntaluokista. Ammatillinen koulutus mielletään usein haastatteluissa vähem- 
män vaativaksi, ja lukio mielletään vaihtoehdoksi, jos lapsi pärjää hyvin koulussa. 
Seuraavaksi tarkastelen koulun ammattilaisten ajatuksia roolistaan nuorten ohjauk- 
sessa peruskoulusta toiselle asteelle, ja sitä miten oppilaan tausta nousee esiin heidän 
haastatteluissaan. 


Koulun ammattilaiset mahdollistajina tai portinvartijoina 

Mikäli yhteiskuntaluokkaa tarkastellaan ihmisten välisten suhteiden kautta (Skeg- 
gs 2010), tulee huomioida myös oppilaiden ja koulun ammattilaisten väliset suhteet. 
Luokkasuhteet ovat dynaamisia voimia, jotka määrittelevät kaikkia sosiaalisia koh- 
taamisia (Skeggs 2010): yksilön tausta ja kokemukset vaikuttavat siihen, miten hän 
hahmottaa maailmaa ja käsittää itsensä ja muut. Habitus koostuu eri pääomista, joista 
kulttuuripääoma lienee merkittävin koulumenestyksen kannalta. Kulttuurisella pää- 
omalla on erittäin tärkeä rooli koulussa. Se vaikuttaa siihen, miten nuoret pärjäävät 
koulussa ja ymmärtävät koulutuksen merkityksen, mutta myös siihen, miten häntä 
ymmärretään ja tuetaan koulussa. Kulttuurisella pääomalla eli kielellisellä ja kult- 
tuurisella osaamisella keski- ja yläluokan lapset pärjäävät koulussa muita paremmin; 
ei vain siksi että he ovat saaneet tiettyjä kulttuurisia kokemuksia lapsesta asti, vaan 
myös siksi, että he ovat omaksuneet samanlaisia kulttuurisia arvoja, puhetapoja ja 
asenteita kuin opettajansa (Bourdieu & Passeron 1977). Opettajien on ehkä helpompi 
samaistua näihin oppilaisiin ja keskustella heidän sekä heidän vanhempiensa kans- 
sa, kun yhteinen ymmärrys koulutuksen merkityksestä löytyy. 

Koulun opettajat, opinto-ohjaajat ja muut asiantuntijat painottavat oppilaan omaa 
valintaa ja vastuuta koulutusvalinnoissa; samalla he kuitenkin tiedostavat perheen, 
ympäristön ja myös koulun vaikutuksen päätöksenteossa. Koulun rooli on mielen- 
kiintoinen, koska yhtäältä haastatteluissa koulun asiantuntijat tiedostavat perhetaus- 

tan suoran ja epäsuoran vaikutuksen, mutta toisaalta niissä nousee myös vahvasti 
esiin ihannekuva itsenäisesti valintansa tekevästä oppilaasta. 

Koulun ammattilaisten haastatteluaineistosta esiintyy myös huolta koulun tuki- 
järjestelmän riittämättömyydestä ja koulun vaikutusmahdollisuuksien rajallisuudes- 
ta. Koululta saattaa puuttua keinoja, joilla auttaa ja tukea haasteita kokevaa nuorta. 


Opettaja: Niin mut se miksi tippuu, se johtuu eniten kuitenkin siitä kodista, 
et sehän siin on, et aina sanotaan et se on se äidin koulutustaso, et me pysty- 
tään täällä tekemään tiettyjä juttuja, mutta meidän vaikutusmahdollisuudet 
on rajalliset kuitenkin että, et en mä oikeestaan tiedä mitä lisää me oikees- 
taan voitas täällä tehdä, mulla on nyt jo semmonen et niinku potkitaan näitä 
takapuolelle niin paljon kun vaan voi. Ei varmaan missään muussa koulussa 
potkita niin paljon takapuolelle kuin meidän ja auteta kun meidän koulussa, 
siis kyllä ei voi sanoo et niitä jätetään tyhjän päälle. Ja silti kaikista ei saa, ei 
silti millään niinku. 


Ylisukupolvinen huono-osaisuus näkyy koulun arjessa. Perheeltä puuttuva kou- 
lutussiirtymiä koskeva tuki vaikuttaa etenkin oppilaiden koulunkäyntimotivoitumi- 
seen. Haastatteluissa tuodaan esiin, tilastojen osoittavan, että perhetausta ja ylisu- 
kupolvinen huono-osaisuus ilmenevät nuorten koulutusvalinnoissa ja vaikuttavat 
heidän tulevaan yhteiskuntaluokka-asemaansa. Kun omat taidot ja resurssit eivät 
enää riitä, vedotaan tilastoihin, nuoren perhetaustaan ja nuoren motivaatio-ongel- 
miin. Tilastoja ja omia kokemuksia käytetään argumentointivälineenä siihen, miksi 
ylisukupolviseen huono-osaisuuteen on vaikeaa puuttua. Ammattilaiset selittävät ti- 
lastojen avulla, miksi heidän koulunsa ei osaa auttaa heikoista lähtökohdista tulevia 
nuoria. 


Koulukuraattori: Sit on meillä niit- niitäkin perheitä, joissa on niinku vä- 
hemmän- ne lapset on- tai lapsista on tulossa toi kolmas sukupolvi jotka ei 
käy töissä, ainakin toinen. ((Haastattelija ja koulupsykologi hymähtelevät 
myönnyttelevästi)) Meillä on näitä lapsia joiden vanhemmat ei varmaan iki- 
nä käyneet töissä. 

Haastattelija: Joo-o. 

Koulukuraattori: Johan sen tulevaisuudenkuvatkin on jotenki menee siihen 
et sossu sitten maksaa. 

Koulupsykologi: Niin. 

Koulukuraattori: Et tietenkin sit on vähän vaikee motivoida mihinkään 
niinkun hakuun ja- ((Haastattelija ja koulupsykologi myönnyttelevät: joo, 
aivan)) et tulevaisuuden niinkun miettiminen saattaa olla tosi vaikee ku ei 
oo niitä malleja että- 

Haastattelija: Aivan. 

Koulukuraattori: Mitä muuta voi olla sitä kotona olemista. 

Osa ammattilaisista kuitenkin tuo esiin myös vastapuhetta siitä, etteivät huonot 
lähtökohdat kuitenkaan aina tarkoita sitä, että oppilaan tulevaisuus on uhattu, mutta 
koulutusvalintojen tukemiseen tarvitaan usein ohjausta ja tukea koulun ammattilai- 
silta. 


Vararehtori: Niil on samat mahdollisuudet mennä joko ammatti-instituut- 
tiin tai lukioon. Se on sit kysymys siitä miten niit ohjataan ja se on hirvee 
vastuu sillä opettajalla joka niit ohjaa miten niit ohjaa. Ohjataanko me vä- 
hänkin lukion suuntaan vai ammatti-instituuttiin suuntaan, neutraaleja me 
ei voida olla --- kyl mä semmosella oppilailla et mä näen selvästi että sillä on 
resursseja et kyl mä ohjaan eteenpäin jos ei vanhemmat huomaa 

KKK 

Opettaja: --- mä hirveen varovainen oon tossa, et se koti määrittää niin pal- 
jon että, et se asettaa jotkut rajat. Siis monestihan se on ihan totta, monissa 
tapauksissa, mut nimenomaan, kun se on monissa tapauksissa eikä kaikissa, 
et sieltä nousee aina se yks poikkeus joka vahvistaa sen säännön, ja kun me 
ei tiedetä kuka se poikkeus on niin meiän pitää tietysti panostaa ihan kaik- 
kien kohdalla 


Edellisessä lainauksessa ammattilaiset kuvaavat, miten ohjaus voi olla yksittäisen 
opettajan vastuulla, joko ohjaamalla eteenpäin yksittäisiä oppilaita, joilla on resurs- 
seja, tai panostamalla kaikkien oppilaiden tukemiseen. Koulun ammattilaiset ovat 
yhtä mieltä siitä, että perhe vaikuttaa koulumenestykseen ja koulutusvalintaan, mut- 
taammattilaisten suhtautuminen perheen vaikutuksiin vaihtelee. Nuoretitse tunnis- 
tavat, että koulutussuunnan valinta tuntuu ikään kuin luonnolliselta silloin kun he 
ovat sisäistäneet, mikä koulutuspolku heille sopii. Kun nuoret valitsevat habituksensa 
mukaisesti, he ovat sisäistäneet tiettyjä arvoja - ja muut vaihtoehdot tuntuvat siksi 
vierailta, turvattomilta ja epävarmoilta. Sisäistetyt mallit, arvomaailma ja kokemuk- 
set juontavat juurensa kotiympäristöstä, mutta myös koulun ympäristö ja koulutus 
vaikuttavat habitukseen. Habitus ei ole staattinen, vaan jatkuvasti muuttuva ja mu- 
kautuva. Habitus muuttuu ja muokkautuu myös koulussa ja koulutuksessa, ja koulun 
ammattilaisilla on tärkeä rooli habituksen muokkautumisessa. Ammattilaisten käsi- 
tykset nuoresta ja hänen edellytyksistään vaatii herkkyyttä ymmärtää ja tukea nuor- 
ta. Riskinä on, että nuoria ohjataan tiettyyn koulutuspolkuun, joka ammattilaisten 
mielestä sopii heille parhaiten (Brunila ym, 2011). 

Työmarkkinatilanne ja elinikäinen oppiminen ovat nousseet uusiksi teemoiksi 
viimeaikaisissa keskusteluissa. Koulutuspolut sekä työmarkkinoille siirtyminen ovat 
muuttuneet epävarmemmiksi ja ei-standardisoiduiksi; nuorten siirtymiä ja positiota 
yhteiskunnassa voidaan kuvailla jojo-metaforalla (Walther & Plug 2006). Nuoret siirty- 
vät koulutuksesta työmarkkinoille ja takaisin, määräaikaiset ja lyhytaikaiset työt ovat 
nousseet uudeksi normiksi, ja palkkatasokin vaihtelee elämän aikana (Haapala 2016; 
Korhonen 2009). Tarkkaavaiset opettajat ovat huomanneet yhteiskunnan muutokset, 


132 


Koulutusvalinnan illuusio nuorten siirtymävaiheessa peruskoulusta toiselle asteelle 


mutta painottavat myös, kuinka välittämät viestit kuitenkin menevät vanhojen arvo- 
jen mukaan: oppilaille painotetaan koulutuksen merkitystä, vaikka hyvä työpaikka 
on kiinni monesta muustakin asiasta ja yhteiskuntaluokka-asema on koulutuksesta 
huolimatta epävarma. 


Opettaja: Mun mielestä meiän koulussa ei oteta huomioon sitä, että se työura 
ei oo kovin suoraviivainen monestikaan, et mun mielestä tässä alleviivataan 
sitä, että hoida asias hyvin, niin saat hyvän koulutuksen, saat sillä hyvän 
työpaikan, ja sit niin kauan, kun hoidat asias hyvin, niin sit saat tota, ja olet 
vastuullinen ja aktiivinen ja tällä taas viestitään et niin kauan sulla on kortit 
omissa käsissä, et voi ite valita asioita, vaikka se ei oo ihan täysin totta 


Yhteiskunta ja työmarkkinatilanne ovat muuttuneet epävarmemmiksi, vaikka 
nuori olisikin niin sanotusti ”hoitanut asiansa hyvin”. Epävarma asema tulevaisuu- 
den yhteiskunnassa ja työmarkkinoilla vaikuttaa suoraan myös siihen, miten yhteis- 
kunnan reunalle ja yhteiskuntaluokkaan määritytään. Kaikki nuoret, jotka ovat kou- 
lutuksen ja työmarkkinoiden ulkopuolella, eivät koe itseään marginalisoiduksi eikä 
pitkä koulutus ole takuu varmasta työpaikasta. Vaatimus sopeutumiskyvystä uuden- 
laisiin tilanteisiin nousee uudeksi kriteeriksi pärjäämisen kannalta. 


Lopuksi 


Olen tässä luvussa tarkastellut, miten nuorten toimijuus, perhetausta ja ihmissuhteet 
nousevat esiin nuorten, vanhempien ja koulun ammattilaisten puheessa nuorten siir- 
tymävaiheessa peruskoulusta toiselle asteelle. 

Tieto ja tietoisuus omista vaihtoehdoista ovat aina sidottuja nuoren toimintakent- 
tään ja toimijuuteen. Aineistossa esiintyy vahvoja kytköksiä nuoren koulutusvalin- 
nan ja vanhempien ammatin tai koulutuksen välillä. Vaikuttaa siltä, että vanhempien 
tausta määrittää voimakkaasti nuoren tulevaa koulutussuuntaa tai ammattia, ja näitä 
kytköksiä voidaan selittää sisäistetyistä arvoista, normeista tai habituksesta käsin. 
Näihin sidostuu myös nuoren saama tieto sekä hänen kokemuksensa ja kasvuympä- 
ristönsä. Tilanteissa, joissa vanhemmat eivät ole läsnä tai osaa tukea tai auttaa nuorta, 
eikä heidän koulutus- tai ammattitaustastansa tue nuorta valinnoissa, nuori etsii tie- 
toa ja tukea muista tärkeistä ihmissuhteista tai esimerkiksi harrastuksista, kokemus- 
maailmastaan, työelämään tutustumisen jaksoilta tai koulun ammattilaisilta. 

Ihmisten väliset suhteet jaläheisten ajatukset ja kokemukset ovat tärkeä osa nuoren 
päätöksentekoa. Beverly Skeggsin (2004) näkemykset normien ja arvojen kirjaamises- 
ta luovat uudenlaisen näkökulman yhteiskuntaluokkamääritelmään ja ylisukupolvi- 
seen huono-osaisuuteen. Ihmisten väliset suhteet luovat ja ylläpitävät luokkasuhtei- 
ta. Koulun ammattilaisten ja myös vanhempien ennakkoajatukset ja ennakkoluulot 

nuorten koulutuspolusta luovat odotuksia nuoren koulutusvalinnasta. Jos koulussa 
esimerkiksi oletetaan, että suurin osa tietyn koulun oppilaista jatkaa ammatilliseen 
koulutukseen, nämä arvot ja ennakko-odotukset kirjataan nuoreen. Kirjaaminen voi 
vaikuttaa nuoren käyttäytymiseen ja käsitykseen itsestään, ja näin ollen myös kou- 
lutusvalintaan. Ennalta määrätyn elämänpolun muuttaminen voi olla kiinni yksit- 
täisestä opettajasta tai opinto-ohjaajasta, ja tähän tehtävään vaaditaan tietoisuutta ja 
osaamista. 

Aineistossa esiintyy voimakas toimijuuden eetos, jossa nuoren pitää itse päättää, 
mihin kouluun ja ammattiin hän hakeutuu. Tämä puhetapa toimijuudesta kuvastaa 
yhteiskunnan arvoja, joissa korostuu nuoren itsenäisen päätöksenteon vastuu. Toi- 
saalta haastatteluissa tiedostetaan, että nuori tarvitsee apua ja tukea päätökseensä. 
Haastateltavat yhtäältä tiedostavat, että valinta on sidottu nuoren perhetaustaan, 
mutta toisaalta toimijuuden arvostaminen estää heitä puuttumasta nuoren valintaan. 

Nuori tarvitsee tietoa ja tukea peruskoulun jälkeisiin koulutusvalintoihin. Yleis- 
kuva on, että koulu tiedottaa eri vaihtoehdoista ja vanhemmat antavat nuoren tehdä 
oman päätöksensä tietyissä määrätyissä rajoissa. Jos nuoren koulutusvalinta asettuu 
ristiriitaan vanhempien odotusten kanssa, vanhemmat kokevat nuoren tarvitsevan 
lisää tukea ja tietoa. Mikäli nuori tulee taustasta, jossa on ylisukupolvista huono-osai- 
suutta tai nuori ei saa tarvitsemansa apua tai tukea perheestä, haastatellut koulun 
ammattilaiset viittaavat tilastoihin tukeutuen ennalta määrättyihin koulutuspolkui- 
hin, joihin heidän ei ole helppo puuttua. Samalla, nuoren tekemää koulutusvalintaa 
ei kuulu kyseenalaistaa ja vastuu valinnasta jää nuorelle, tai on kiinni yksittäisen 
ammattilaisen halukkuudesta ja kyvykkyydestä ohjata nuorta. Nuoren toimijuuden 
eetoksen asettama vastuu luo paineita osalle nuoria: jos nuori ei saa tarpeeksi tietoa 
ja tukea, hän jää usein yksin koulutusvalintojensa kanssa. Ihmissuhteet nuoren ym- 
pärillä vaikuttavat nuoren refleksiiviseen toimijuuteen, ja voidaan tällä tavoin luon- 
nehtia yhteiskuntaluokan tuottajana ja ylläpitäjänä. 

Jos halutaan vaikuttaa eriarvoistaviin yhteiskuntaluokka-asetelmiin ja eriarvois- 
tumiseen koulutuksessa, on hyvä huomata, että habitus ei ole staattinen tila, vaan 
muokkautuu nuoren elämän aikana. Perhe, koulu, näkyvät ja näkymättömät tuki- 
verkostot vaikuttavat habitukseen. Koska habitus muuttuu ja muokkautuu myös kou- 
lussa ja koulutuksessa, on tärkeää painottaa koulun ja koulun ammattilaisten roolia. 
Jos koulu ja koulun ammattilaiset ohjaavat nuoria tiedostamatta tai tiedostaen siihen 
koulutussuuntaan, mikä tuntuu tai vaikuttaa tilanteisesti sopivalta nuorelle, tai jos 
nuori jätetään yksin tekemään koulutusvalintansa, tämä on vain illuusio vapaasta va- 
linnasta. Kaikilla nuorilla ei välttämättä ole riittävästi taitoa tai tietoa hakea mihin- 
kään muualle kuin hänelle soveltuvaksi kuvattuun koulutuspaikkaan. Nuoren kyky 
refleksiiviseen ajatteluun kehittyy kokemusten ja keskustelujen yhteydessä (Archer 
2003, 2007), ja jos nuori jää yksin valintansa kanssa, hänen refleksiivistä toimijuut- 
taan ei vahvisteta. Keskustelemalla nuoren refleksiivistä ajattelua voidaan harjoittaa, 
ja nuorta voidaan auttaa käsittelemään eri vaihtoehtoja. 

Tietoinen päätös kouluvalinnasta ei välttämättä synny ilman keskusteluapua ja 
kokemuksia. Aikuisten on tärkeää tukea nuoren omaa reflektointia tarjoamalla vaih- 
toehtoja, kokemuksia ja keskusteluapua, varsinkin koulun ammattilaisten taholta 
niille nuorille, jotka eivät saa tukea toisen asteen koulutusvalintoihinsa lähipiiristään. 


135 


Veronica Salovaara 


Lahteet 


Aaltio, E. & Isokuortti, N. 2019. Systeemisen lastensuojelun toimintamallin ydinelementit: 
Kuvaus asiakastason ydinelementeistä, tavoitteista ja toimintamekanismeista. Työpaperi 
33. Helsinki: Terveyden ja hyvinvoinnin laitos. 

Aaltonen, S. 2016. 'My mother thought upper secondary school was ok, but then my sibling 
said no’ - young people's perceptions of parents’ and siblings’ involvement in their future 
choices. Sociological Research Online 21 (1) 5. https://doi.org/10.5153/sr0.3850 

Archer, M. 2003. Structure, agency and the internal conversation. Cambridge, UK: Cambridge 
University Press. 

Archer, M. 2007. Making our way through the world. Cambridge: Cambridge University Press. 

Beck, U. 1992. Risk society - towards a new modernity. London: Sage. 

Beck, U. & Beck-Gernsheim, E. 2001. Individualization: Institutionalized individualism and 
its conseguences, London: Sage. 

Bernelius, V. H. & Vaattovaara, M. K. 2016. Choice and segregation in the “most egalitarian” 
schools: Cumulative decline in the urban schools and neighbourhoods of Helsinki, Fin- 
land. Urban Studies 53 (15), 3155-3171. https://doi.org/10.1177/0042098015621441 

Bourdieu, P. 1984. Distinction. A social critique of the judgement of taste. Harvard, MA: Har- 
vard University Press. 

Bourdieu, P. & Passeron, J. C. 1977. Reproduction in education, society and culture. London: 
Sage. 

Bowles, S. & Gintis, H. 1976. Schooling in capitalist America. New York, NY: Basic Books. 

Broady, D. 2007. Den dolda läroplanen 127 (3). Göteborg: Krut. 

du Bois-Reymond, M. 2009. Models of navigation and life management. Teoksessa A. Furlong 
(toim.) Handbook of youth and young adulthood. New perspectives and agendas, London, 
UK: Routledge, 31-38. 

Brunila, K., Kurki, T., Lahelma, E., Lehtonen, J., Mietola, R. & Palmu, T. 2011. Multiple tran- 
sitions: Educational policies and young people’s post-compulsory choices. Scandinavian 
Journal of Educational Research 55 (3), 307-324. https://doi.org/10.1080/00313831.2011.57 
6880 

Erola, J. (toim.) 2010. Luokaton Suomi? Yhteiskuntaluokat 2000-luvun Suomessa. Helsinki: 
Gaudeamus. 

Fairclough, N. 1992. Discourse and social change. Cambridge, UK: Polity Press. 

Fairclough, N. L. 2010. Critical discourse analysis: The critical study of language. London, UK: 
Routledge. 

Freire, P. 2000. Pedagogy of the oppressed. New York, NY: Continuum International Pub- 
lishing Group. 

Furlong, A. 2009. Revisiting transitional metaphors: reproducing social inequalities under the 
conditions of late modernity. Journal of Education and Work 22 (5), 343-353. 
https://doi.org/10.1080/13639080903453979 

Gee, J. P. 2011. How to do discourse analysis: A toolkit. New York, NY: Routledge. 

Haapala, L. 2016. Joustava työ, epävarma elämä. Helsinki: Like. 


136 


Koulutusvalinnan illuusio nuorten siirtymävaiheessa peruskoulusta toiselle asteelle 


Harris, A. L. & Robinson, K. 2016. A new framework for understanding parental involvement: 
Setting the stage for academic success. Rsf, The Russell Sage Foundation Journal of the 
Social Sciences 2 (5), 186-201. https://doi.org/10.7758/RSF.2016.2.5.09 

Jackson, P. W. 1968. Life in classrooms. New York, NY: Holt, Rinehart and Winston. 

Jokinen, A., Juhila, K. & Suoninen, E. 2016. Diskurssianalyysi. Tampere: Vastapaino. 

Järvinen, K. & Kolbe, L. 2007. Luokkaretkellä hyvinvointiyhteiskunnassa. Nykysukupolven 
kokemuksia tasa-arvosta. Helsinki: Kirjapaja. 

Korhonen, A.-R. 2009. Paskaduunista barrikadille: Prekariaatin julistus. Into-pamfletti. 
Helsinki: Like. 

Käyhkö, M. 2006. Siivoojaksi oppimassa. Etnografinen tutkimus työläistytöistä puhdistuspal- 
velualan koulutuksessa. Joensuu: Joensuu University Press. 

Lareau, A. 2002. Invisible ineguality: Social class and childrearing in black families and white 
families. American Sociological Review 67 (5), 747-776. https://doi.org/10.2307/3088916 

Myrskylä, P. 2009. Koulutus periytyy edelleen. Hyvinvointikatsaus 1. Helsinki: Tilastokeskus 

Opetushallitus 2016. Perusopetuksen opetussuunnitelman perusteet 2014. Määräykset ja 
ohjeet 2014:96. 4 painos. Helsinki: Opetushallitus. 

Ouakrim-Soivio, N., Rautopuro, J. & Hilden, R. 2018. Shadows under the North Star - The 
ineguality developing in Finnish school education. Nordidactica: Journal of Humanities 
and Social Science Education 3, 65-86. 

Reay, D. 1998. 'Always knowing’ and ‘never being sure’: Familial and institutional habituses 
and higher education choice. Journal of Education Policy 13 (4), 519-529. 

Reay, D. & Ball, S. J. 1998. 'Making their minds up’: Family dynamics of school choice. British 
Educational Research Journal. Special: Families and Education 24 (4), 431-448. 

Saari, J. 2015. Koulutuksen valikoituvuus koulutuspolkujen nivelvaiheissa. Teoksessa J. Saari, 
L. Aarnio & M. Rytkönen (toim.). Kolme näkökulmaa koulutuksen valikoituvuuteen. 
Nuorten koulutusvalinnat tilastojen ja kertomusten valossa, Vol. 51. Helsinki: Opiskelun 
ja koulutuksen tutkimussäätiö Otus, 11-78. 

Salovaara, V. 2021. Students' scope of action in the transition phase from basic education 
to upper secondary education in Finland. Väitöskirja. Helsingin yliopisto. http://urn.fi/ 
URN:ISBN:978-952-7078-31-0 

Seppänen, P., Kalalahti, M., Rinne, R. & Simola, H. 2015. Lohkoutuva peruskoulu. Perheiden 
kouluvalinnat, yhteiskuntaluokat ja koulutuspolitiikka. Kasvatusalan tutkimuksia 68. 
Suomen Kasvatustieteellinen Seura. 

Skeggs, B. 2004. Class, self, culture. London: Routledge. 

Skeggs, B. 2010. Class culture and morality: Legacies and logics in the space for identification 

Teoksessa M. Wetherell & C. Talpade Mohanty (toim). The Sage Handbook of Identities. 
London: Sage. 

Tolonen, T. (toim.) 2008. Yhteiskuntaluokka ja sukupuoli. Nuorisotutkimusverkosto/Nuoriso- 
tutkimusseura 83. Tampere: Vastapaino. 

Vanttaja, M. 2005. Koulutuksesta ja työstä karsiutuneiden nuorten kotitaustan ja myöhem- 
pien elämänvaiheiden tarkastelua. Yhteiskuntapolitiikka 70 (4), 411-416. 


137 


Veronica Salovaara 


Vauhkonen, T., Kallio, J., Kauppinen, T. M. & Erola, J. 2017. Intergenerational accumulati- 
on of social disadvantages across generations in young adulthood. Research in Social 
Stratification and Mobility 48, 42-52. https://doi.org/10.1016/j.rssm.2017.02.001 

Vettenranta, J., Valijarvi, J., Ahonen, A., Hautamäki, J., Hiltunen, J., Leino, K., Lähteinen, S., 
Nissinen, K., Nissinen, V., Puhakka, E., Rautopuro, J. & Vainikainen, M-P. 2016. Pisa 2015 
ensituloksia. Huipulla pudotuksesta huolimatta. Opetus- ja kulttuuriministeriön julkai- 
suja 41. Helsinki: Opetus- ja kulttuuriministeriö. 

Walther, A. & Plug, W. 2006. Transitions from school to work in Europe: Destandardization 
and policy trends. New Directions for Child and Adolescent Development 113, 77-90. 
https://doi.org/10.1002/cd.170 

Willis, P. 1981. Learning to Labor: How working class kids get working class jobs. New York, 
NY: Columbia University Press. 


138 


N VERTAISARVIOITU = - = 
N KOLLEGIALT GRANSKAD | ESE) 
W”. PEER-REVIEWED I p á JNS 


www.tsv.fi/tunnus 


BY NC ND 


7 
Luokka-asema ja työn suomat 
kehittymismahdollisuudet 


Heikki Silvennoinen, Kaspian Herrala, Heikki Kinnari & Hanna Laalo 


Yhteiskuntaluokille tyypilliset kulttuurit rakentuvat, paitsi elinympäris- 
tössä perityille elämäntavoille, työn ominaisuuksille ja työstä saatavalle 
palkalle. Työ muokkaa tekijäänsä, kuten elinympäristöt sekä toistuvat 
toiminnot ja rutiinit yleensäkin. Tässä luvussa analysoidaan työn tietty- 
jä piirteitä ja luonnetta luokka-aseman mukaan, erityisesti palkansaaji- 
en mahdollisuuksia työssä oppimiseen ja itsensä kehittämiseen. Luokkien 
määrittelyssä käytetään Erikson-Goldthorpen (EG) luokkajaottelua ja 
aineistona Tilastokeskuksen vuonna 2017 keräämää aikuiskoulutustutki- 
muksen aineistoa (AKU2017). 


Johdanto 


Koulutuksella on luokkatutkimuksessa erityinen asema sukupolvien välisen sosiaa- 
lisen liikkuvuuden - 1900-luvulla erityisesti sosiaalisen nousun - välineenä (esim. 
Breen & Karlson 2014; Erikson & Goldthorpe 1992; Erola & Moisio 2007; Goldthorpe 
2014; Pöntinen 1983). Hankitun koulutuksen määrä (tutkinnon taso) on suurella to- 
dennäköisyydellä ennustanut saavutetun luokka-aseman. On myös tuttua, kuinka 
ihmisten mielissä luokka-aseman korkeus ja sivistyksen määrä ovat vanhastaan yh- 
distyneet: luokkahierarkian huipulla on korkeasti koulutettu sivistyneistö ja pohjalla 
pelkän oppivelvollisuuskoulun läpäissyt niin sanottu rahvas. Ponnistelemalla han- 
kittuun sivistykseen ja korkeaan luokka-asemaan liittyviä etuuksia pidetään oikeu- 

tettuina, vaikka edelleenkin luokkataustan avulla voidaan melko hyvin ennustaa 
koulutusuran pituutta ja tutkinnon tasoa. 

Koulutukseen yhdistyvä lupaus hyvästä yhteiskunnallisesta asemasta ja korkeasta 
tulotasosta on lisännyt painetta koulutustarjonnan laajentamiseksi ja tasa-arvoista- 
miseksi. Suomessa nuorissa ikäluokissa vain verraten pieni osa jää ilman muodollista 
ammatillista koulutusta, ja osuus supistunee entisestään oppivelvollisuuden jatkues- 
sa 18-vuotiaisiin. Koulutusmahdollisuuksien laajeneminen ja tasa-arvoistuminen on 
johtanut eräänlaiseen koulutusyhteiskunnan paradoksiin: koulutustutkinnot ovat 
kokeneet inflaation sitä mukaa kuin väestön koulutustaso on noussut, esimerkiksi 
korkeakoulututkintojen yleistymisen seurauksena (Aro 2014). 

Samaan aikaan väestön koulutustason nousun kanssa osaamisen päivittäminen 
ja lisäpätevyyksien hankkiminen aikuisiällä ovat niin ikään yleistyneet. Työnantajat 
järjestävät henkilöstölleen monenlaista koulutusta, ja ammattitaidon kehittämisestä 
ja osaamisen jatkuvasta ajanmukaistamisesta on tullut osa työtä. Työnantajan hen- 
kilöstölleen järjestämä koulutus ei kuitenkaan jakaudu tasaisesti henkilöstöryhmien 
kesken, vaan työpaikoilla koulutustarjonta on sitä runsaampaa mitä ylemmäs organi- 
saation hierarkiassa mennään (Silvennoinen & Lindberg 2016; TEM 2021). 

Taloustieteilijät ovat tutkineet työssä oppimista ja henkilöstön koulutusta enim- 
mäkseen tarkastelemalla, miten esimerkiksi työssä saatu koulutus vaikuttaa palk- 
ka- ja urakehitykseen, liikkuvuuteen ja työssä pysymiseen. Organisaatio- ja henki- 
löstökehittämisen tutkijat taas kysyvät, miten työelämän koulutus parhaiten edistää 
työhön sitoutumista ja tuottavuutta. (Silvennoinen & Nori 2012.) Sen sijaan sosiologi- 
nen tutkimus on vähäisempää. Työelämässä tapahtuvaa koulutusta ei ole esimerkiksi 
Billsin ja Hodsonin (2007) mukaan juurikaan jäsennetty osana työmarkkinateorioita 
eikä stratifikaatiotutkimusta. 

Tässä luvussa palkansaajien mahdollisuuksia työssä oppimiseen ja itsensä kehit- 
tämiseen analysoidaan tilastollisesti luokka-aseman mukaan käyttämällä Tilasto- 
keskuksen vuonna 2017 keräämää aikuiskoulutustutkimuksen aineistoa (AKU2017). 
Luokat muodostetaan sijoittamalla aineistossa olevat henkilöt Eriksonin ja Goldt- 
horpen (EG) kriteerien mukaisiin yhteiskuntaluokkiin ammatin perusteella. Tutki- 
muskysymys on: Miten työssä oppimisen ja kehittymisen mahdollisuudet sekä työn- 
antajan kustantamaan koulutukseen osallistuminen ovat yhteydessä palkansaajan 
luokka-asemaan? 


Luokka-asema ja työ 


Luokkateorioihin perustuvien luokitusten lähtökohtana on ajatus luokkien hierar- 
kiasta, rakenteesta ja keskinäisistä suhteista. Karkeasti ilmaistuna, mitä ylemmäs 
hierarkiassa mennään, sitä enemmän asemaan sisältyy palkkioita, etuoikeuksia, au- 
tonomiaa ja päätösvaltaa suhteessa alempana oleviin - ja sitä korkeampaa koulutus- 

ta asemaan pääseminen yleensä edellyttää. Tämä pätee varsinkin palkansaaja-ase- 
missa. Yrittäjänä voi olla korkeassakin luokka-asemassa ilman korkeakoulutusta, 
varsinkin jos on perinyt yrityksen tai yrityksiä. Työ on luokkateorioissa keskeinen 
luokka-aseman määrittäjä, mutta se ei ole tärkeä pelkkien ansiotulojen kannalta. Työ 
sinänsä, jokapäiväisenä toimintana, on tärkeä osa yksilöä muovaavaa elinympäristöä. 
Paljolti juuri siksi työnsosiologiassa ollaan kiinnostuneita työn luonteesta - esimer- 
kiksi siitä, millaisia vapausasteita ja toiminnan mahdollisuuksia (engl. workplace/ 
organisational affordances) työssä on (esim. Billet 2001; Bryson, Pajo, Ward & Mallon 
2006). 

Sekä weberiläiseen luokkateoriaperinteeseen nojaava John Goldthorpen ja kump- 
paneiden luokkateoria että marxilaisen tutkimusperinteen jatkajana tunnettu Erik 
Olin Wrightin luokkateoria tunnustavat työprosessin valvonnan ja autonomian as- 
teen tärkeäksi luokkakriteeriksi. 

Wrightin (1985, 2000, 2015) lähtökohtana luokkien määrittelyssä ovat valtasuhteet 
tuotannossa. Marxilaisen perinteen mukaisesti ensisijainen jako perustuu tuotanto- 
välineiden omistukseen: tuotantovälineiden omistajiin ja palkkaa vastaan työtä teke- 
viin. Kumpikin pääluokka jakautuu sen mukaisesti, onko siihen lukeutuvalla valtaa 
päättää (1) investoinneista, (2) tuotantovälineiden käytöstä ja (3) työvoiman käytöstä. 
Porvaristolla on valtaa kaikilla kolmella kriteerillä mitattuna. Sen sijaan työväenluo- 
kalla ei ole valtaa mihinkään näistä. Näiden ääripäiden väliin sijoittuvat niin kutsutut 
ristiriitaiset luokka-asemat, joihin sisältyy eriasteisesti valtaa osallistua päätöksente- 
koon investoinneista, tuotantovälineiden käytöstä ja/tai työvoiman käytöstä. Palkan- 
saajien luokka-aseman tärkeä kriteeri on myös se, minkä verran tekijällä on valtaa 
päättää (4) omaan työhönsä sisältyvistä asioista, eli kuinka paljon autonomiaa työhön 
sisältyy. Wrightin teoriassa luokka-aseman kriteerit mittaavat siis valtaa, joko liittyen 
itse tuotantoon tai muiden ja oman työn kontrollointiin. Kaikissa tehtävissä työpro- 
sessia ei ole mahdollista valvoa samalla tavalla, ja siksi työnjohdolla on käytössään 
erilaisia kontrollikeinoja riippuen tehtävän luonteesta. 

Kuten Andrew Friedman (1977) esitti teoksessaan Industry and Labour: Class 
Struggle at Work and Monopoly Capitalism, organisaatiohierarkian ylätasoilla on 
mahdollista toteuttaa vastuullisen autonomian (responsible autonomy) strategiaa, 
joka suo työntekijöille mahdollisuuksia vaikuttaa työssään ja työhönsä. Toisaalla hie- 
rarkian alatasoilla, niin sanotulla lattiatasolla, käytetään suoran valvonnan (direct 
control) keinoja työprosessin ja tekijöiden kontrolloimiseksi sekä tuotannon suju- 
vuuden takaamiseksi (Silvennoinen & Lindberg 2016). Johtotehtävät ja monenlaiset 
asiantuntijatyöt ovat tyypillisesti sellaisia, joissa työprosessia on mahdotonta kont- 
rolloida suoran valvonnan keinoilla. Siksi turvaudutaan vastuullisen autonomian 
keinoihin, joiden avulla työntekijä vastuutetaan itse huolehtimaan asianmukaisesta 
työsuorituksesta. Lopputulosta ja tuottavuutta arvioidaan jälkikäteen. Monet työvä- 
enluokkaiset työt puolestaan ovat sellaisia, joissa on suhteellisen helppo havainnoida 
työprosessia ja arvioida suoritusta välittömästi. Suoran valvonnan alaisissa tehtävissä 
työskentelevät koettavat puolustaa ja kasvattaa autonomiaa esimerkiksi pyrkimällä 

mahdollisuuksien mukaan salaamaan työnjohdolta, miten he itse sääntelevät työpro- 
sessia ja omaa suoritustaan. Näitä keinoja on kuvattu suomalaisessakin työelämän- 
tutkimuksessa (esim. Järvensivu 2006; Kortteinen 1992; Koski 2007; Siltala 2007). 

Wrightin luokituksen lailla Goldthorpen ja kumppaneiden (Erikson & Goldthor- 
pe 1992; Erikson, Goldthorpe & Portocarero 1979, 1983) luokittelussa työn luonne ja 
autonomia ovat tärkeitä luokkakriteereitä. Eräässä nykyisen luokkatutkimuksen 
perusteoksista, Constant Flux: A Study of Class Mobility in Industrial Societies (Erik- 
son & Goldthorpe 1992), yhteiskuntaluokat eriytyvät toisistaan kolmen pääkriteerin 
perusteella, joita ovat (1) työmarkkinasuhteet eli jako (i) työnantajiin, (ii) itsenäisiin 
yrittäjiin ja (iii) palkkatyöntekijöihin, (2) työn autonomia ja valvonnan aste, ja (3) tie- 
tojen, taitojen ja erityisosaamisen tärkeys työssä. Ensimmäinen jako tehdään omis- 
tussuhteiden avulla, kuten Wrightinkin teoriassa. Goldthorpen ja kumppaneiden 
luokituksessa työn edellyttämällä koulutuksella ja osaamisella on näkyvämpi rooli 
luokka-aseman määrittelyssä kuin Wrightillä. Ensinnäkin mitä korkeampi tutkinto 
henkilöllä on, sitä todennäköisemmin hän sijoittuu tehtäviin, joissa työprosessia on 
vaikea suoraan valvoa. Toiseksi nykyään erityisosaamisena sekä arvostettuina tie- 
toina ja taitoina ymmärretty pätevyys on hankittu muodollisessa koulutuksessa ja 
tunnustettu tutkintoina. Vaikeasti valvottavassa ja erityisosaamista paljon vaativassa 
työssä työnantajan ja palkansaajan suhde on Goldthorpen ja kumppaneiden mukaan 
luonteeltaan palvelusuhde. Sen sijaan helposti valvottavat ja erityisosaamista vain 
vähän tai ei lainkaan edellyttävät työt perustuvat työsuhteeseen, jossa palkka perus- 
tuu välittömästi havaittavaan työsuoritukseen ja tulokseen, eikä esimerkiksi työhön 
sitoutumista vahvistavia kannustimia ole tarpeen käyttää. (Erikson & Goldthorpe 
1992; Goldthorpe 2000, 206-229.) 

Kuten Jani Erolakin (2010) arvioi, yhteiskuntaluokkien määrittelyssä painotetaan 
aiempaa enemmän työn itsenäisyyttä ja valvonnan astetta sekä työn vaatiman eri- 
tyisosaamisen tasoa. Työn itsenäisyyttä ja erityisosaamista indikoivat kriteerit ovat 
siis käyneet aiempaa tärkeämmiksi luokkaerojen arvioinnissa. Yksilön itsenäistä 
päätäntävaltaa ja toimintavapauksia arvostetaan nykyään yleensäkin yhteiskunnas- 
sa entistä korkeammalle (Gallie, Felstead & Green 2012; ks. myös Työn tuuli 2020). 
Muutos näkyy myös siinä, että työelämään astuvat nuoret pitävät autonomiaa ja omaa 
toimijuutta suuressa arvossa (Haikkola & Myllyniemi 2020). Vuosittain toteutettavan 
Young Professional Attraction Index -tutkimuksen mukaan suomalaisnuorille työn 
tärkein ominaisuus ovat mielenkiintoiset työtehtävät (YPAI 2020). 


Luokka ja kokemukset työssä 


Eras yhteiskuntaluokkia toisistaan erottavista piirteistä on, että eri luokissa eletään 
varsin erilaista elämää niin työssä kuin vapaa-ajalla. Yhteiskuntaluokalle ominai- 
set olot puolestaan vaikuttavat ihmisen tietoisuuteen ja mielenlaatuun, mitä Pierre 

Bourdieu (1977, 1990) on konkretisoinut habituksen käsitteellä. Vaikka luokkien kri- 
teerit luokkateorioissa vaihtelevat, yhteistä teorioille on se, että luokille tyypilliset 
kausaaliset determinantit muovaavat habitusta, yksilön odotushorisonttia, työmah- 
dollisuuksia ja elämänkulkuja (esim. Bourdieu 1977; Erikson & Goldthorpe 1992, 236; 
Wright 2005). 

Luokkatutkimuksen kannalta työelämän kausaaliset determinantit ovat tärkeitä 
erityisesti siksi, että työssä koetut vapausasteet, itsenäisyys, päätösvalta ja toimijuus 
ovat luokkakokemuksia (ks. Williams 2003). Kun työn luonne - kuten myös psykologi- 
nen sopimus (ks. Dabos & Rousseau 2004; Maguire 2002) - on erilainen eri yhteiskun- 
taluokissa, myös kokemukset ovat erilaisia. Nämä kokemukset ovat osa elettyä luok- 
kaa ja niiden kautta luokkaa myös tehdään (Skeggs 2014). Luokkaa ja sen kulttuuria 
uusinnetaan jokapäiväisissä arkisissa toimissa, luokalle tyypillistä elämää elämällä. 
Tärkeä osa tätä elämää on työ, ja siksi työhön sisältyvät rutiinit ja kokemukset työstä 
(kuten myös työmarkkinoista ja työelämän suhteista) sekä toimijuuden toteutuminen 
ovat tärkeitä tutkimuskohteita. 

Mielenkiinnonkohteet, harrastukset, kulutustottumukset ja ajankäyttöpreferens- 
sit - kuten myöskään koulutuspreferenssit ja koulutusaktiivisuus - eivät ole jakautu- 
neet väestössä satunnaisesti. Yhdessä yhteiskuntaluokassa normaalina pidetty on 
toisessa luokassa epätavallista. Myönteinen suhtautuminen koulutukseen, itsensä 
kehittämiseen, työelämässä menestymiseen ja etenemiseen ovat erityisesti keski- 
luokkaisen elämäntavalle ominaisia piirteitä. Yleensä kun on niin, että keskiluok- 
kaiseen asemaan sijoittunut tietää luokka-asemansa perustuvan tutkintoon. (Esim. 
Bourdieu 1984, 1985.) 

Fpäitsenäisessä ja ulkoapäin kontrolloidussa työssä ei ole kysymys ainoastaan au- 
tonomian asteesta: vaikutusmahdollisuudet ovat vähäiset, työ on raskasta, vähävi- 
rikkeistä ja epävarmaa, työnjohdon tai esihenkilöiden ja muun henkilöstön suhteet 
eivät ole luottamukselliset ja avoimet tai pääsy työnjohdon ja henkilöstön keskinäisiin 
informaatiovirtoihin on heikkoa. Kysymys on ennen kaikkea työelämän rakenteista, 
työvoiman käyttötavoista ja henkilöstön hallintastrategioista. Kiinnostus itsensä ja 
oman työn kehittämiseen usein muokkautuu sen mukaiseksi, millaista työtä ihmi- 
nen tekee. Mielekkääksi koettu työ ja hyvät oppimismahdollisuudet ruokkivat kou- 
lutusmotivaatiota ja halukkuutta itsensä kehittämiseen. Vastaavasti vähävirikkeinen 
ja vaikutusmahdollisuuksista riisuttu työ pitää koulutusmotivaation vähäisenä. (Sil- 
vennoinen & Nori 2013, 2017.) 

Työn autonomia on yhteydessä työn koettuun mielekkyyteen ja muihin positiivi- 
siksi koettuihin ominaisuuksiin työssä. Kuten esimerkiksi Virmasalo ja kumppanit 
(2011, 5) toteavat, työpsykologian teorioissa juuri autonomia on työhön liittyvä voi- 
mavaratekijä, joka motivoi työssä oppimiseen sekä sitoutumaan omaan työhön ja or- 
ganisaation tuloksellisuuteen. Työn autonomia on ollut keskeinen teema esimerkiksi 
työn humanisoinnin projekteissa (Julkunen 1987). Autonomia ja työn suomat toimin- 
tamahdollisuudet sekä ammatillinen kehittyminen työssä ovat työntekijöiden arvos- 
tamia ominaisuuksia. Ne on todettu olennaisen tärkeiksi myös työtyytyväisyyden ja 

työhyvinvoinnin kannalta (esim. Bakker & Demerouti 2007; Hakanen 2005; Hakanen 
ym. 2008; Karasek 1979). 

Korkeakaan koulutus ja ammattitaito eivät sinänsä takaa runsasta autonomiaa. 
Työt eivät toimihenkilöistymisen myötä automaattisesti muutu autonomisiksi. Ku- 
ten edellä on todettu, töiden ja tehtävien muotoilu riippuu paljolti niistä keinoista, 
joilla työntekijöiden työsuoritusta voidaan valvoa, arvioida ja kontrolloida. Kehitty- 
vä teknologia mahdollistaa uudenlaiset työntekijöiden valvonnan ja kontrollin muo- 
dot, joiden kautta erityisesti organisaatioiden hierarkiassa alemmille ja keskitasoille 
sijoittuvien palkansaajien vaikutusmahdollisuuksien on todettu jopa heikentyneen. 
(Virmasalo ym. 2011, 6.) Toisaalta myös keskiluokan työhön sisältyvä autonomia näyt- 
tää muuttaneen muotoaan entistä syvemmälle käyvän vastuullistamisen ja itsearvi- 
oinnin seurauksena (Siltala 2007). Työn autonomia ei merkitse vapautumista tuotan- 
nollisista pakoista. Autonomia ja itsekontrolli ovat yksi kontrollin muoto. Kilpailun 
kiristyminen työelämässä on merkinnyt myös itsekontrollin kiristymistä. Keskiluok- 
kaan kuuluvien ahdingon taustalla on ”putoamisen pelko”, mitä Suomessa on kuvan- 
nut esimerkiksi Juha Siltala (2017) tutkimuksessaan Keskiluokan nousu, lasku ja pelot. 


Kehittymismahdollisuudet työssä 


Työelämän tarjoama koulutus on osa henkilöstön kehittämistä ja sellaisena hyvin 
monimuotoista. Työnantajan koulutustoiminta ulottuu uuden työntekijän pereh- 
dyttämisestä monipäiväisiin seminaareihin kansainvälisessä ympäristössä. Työtä ja 
työympäristöjä uudenlaisiksi organisoimalla voidaan tarkoituksellisesti edistää työ- 
paikalla oppimista ilman, että sitä kutsutaan koulutukseksi. Joskus toiminnan koulu- 
tuksellista luonnetta voi olla vaikea havaita, kun oppiminen tapahtuu työtä tehtäessä 
tai uusiin tehtäviin tutustuttaessa. Toisaalta työssä oppiminen (satunnaisoppiminen, 
oheisoppiminen, arkipäivän oppiminen; Marsick & Watkins 1990) voi olla erityisesti 
järjestettyjä koulutustilaisuuksia tehokkaampikin keino pitää yllä osaamista. Silloin 
oppiminen ja kehittyminen ovat osa työntekoa, jossa osaaminen kasvaa yhteisöllises- 
ti sosiaalisen osallistumisen kautta. Lave ja Wenger (1991; myös Wenger 1998, 2001) 
puhuvat käytäntöyhteisöistä, joissa jäsenet kantavat yhteisesti vastuuta paitsi itsensä 
ja yhteisönsä, myös koko toiminnan kehittämisestä. Sengen (1990) teoretisoiman op- 
pivan organisaation yhtenä edellytyksenä on juuri työntekijöiden osallisuuden laa- 
jentaminen kaikkiin henkilöstöryhmiin. Siinä taas on tärkeää, että työntekijät voivat 
positiivisesti identifioitua yhteisöön. Työnantajan järjestämä koulutus luo osaltaan 
perustaa identifioitumiselle ja sitoutumiselle, mikä voi olla työnantajalle ylipäätään- 
kin tärkeä motiivi tarjota koulutusta henkilöstölle (Bartlett 2001; Bartlett & Kang 2004; 
Proost, van Ruysseveldt & van Dijke 2012; Yang, Sanders & Perey Bumatay 2012). Hen- 
kilöstön hyvinvoinnista huolehtiminen tarjoamalla koulutus- ja uramahdollisuuksia 
on yritykselle yksi keino kilpailla sopivista työntekijöistä. 

Työnantajat nivovat henkilöstön kehittämis- ja koulutustoiminnan tavoitteet 
muun henkilöstöhallinnon päämääriin. Käytännössä rajanveto koulutuksen ja mo- 
nien muiden henkilöstön kehittämisen muotojen välillä ei ole yritysjohdon näkö- 
kulmasta aina tarpeellista, mutta pääsy koulutustilaisuuksiin voi olla työntekijälle 
merkityksellistä ja mieluisaa. Hierarkian ylätasoilla työnantajan kustantaman koulu- 
tuksen merkitys saattaa olla hyvin erilainen kuin vähän koulutetuille ja vain harvoin 
koulutukseen valituille. Organisaation järjestämään koulutukseen toistuvasti valit- 
tava henkilö kokee, että hänen osaamiseensa investoiva yritys on myös sitoutunut 
pitämään hänet palveluksessaan taloudellisesti huonoinakin aikoina. Työntekijälle 
koulutus voi näyttäytyä tällaisessa tilanteessa eräänlaisena työnantajan antamana 
palkintona sitoutuneisuudesta. Työntekijä voi lukea saamansa runsaan koulutuksen 
merkkinä kuulumisesta yrityksen avain- tai ydinhenkilöstöön. (Moreland & Levine 
2001; Silvennoinen & Nori 2013.) 

Osa erityisesti niin kutsutuista ulkoisista' koulutuksista muistuttaakin ydinhen- 
kilöiden etuihin sisältyviä niin sanottuja palkintomatkoja, joiden tarkoitus on luoda 
me-henkeä ja sitouttaa henkilöstöä organisaatioon. Ydinhenkilöstöä, huippuosaajia, 
tai miksi heitä milloinkin kutsutaan, koetetaan palkkioilla tai ideologisella vaikut- 
tamisella houkutella luovuttamaan työpanoksensa täysimääräisenä. Koulutus toi- 
mii sitouttavana ja integroivana keinona sitä tehokkaammin, mitä tavoitellumpana 
palkkiona palkansaajat koulutukseen pääsyä (koulutusetuutta) pitävät. Palkkioiden 
ja etuuksien lailla tehtävien luonne ja vaikutusmahdollisuudet paranevat organisaa- 
tiohierarkiassa ylöspäin mentäessä (esim. Lorenz, Lundvall, Kraemer-Mbula & Ras- 
mussen 2016). Yksi tärkein erontekijä henkilöstökoulutuksessa onkin organisaation 
hierarkiarakenne. Tarjolla olevan koulutuksen yleisyys lisääntyy asemien hierarkiaa 
ylöspäin mentäessä: vähiten työnantajat kouluttavat työntekijäasemissa toimivia ja 
eniten ylempiä toimihenkilöasemien haltijoita. 

Työnantajan ei ole rationaalista jakaa rajallisia koulutusresursseja työntekijöille, 
joiden tehtävät eivät lisäkoulutusta välttämättä vaadi ja jotka ovat helposti korvatta- 
vissa. Nopeasti opittavat rutiinimaiset tehtävät, joista suoriutuminen edellyttää vain 
vähän tai ei lainkaan vapausasteita ja omaa päätösvaltaa, eivät motivoi työnantajaa 
järjestämään koulutusta. Myöskään kaikki työntekijät eivät ole niin innostuneita 
työstään, että olisivat kiinnostuneita kehittämään työtapojaan tai itseään sen ehdoil- 
la (Kyndt, Govaerts, Keunen & Dochy 2013a, 2013b). Työelämässä oppimismahdolli- 
suuksien ja koulutustarjonnan marginaaliin sijoittuneet juuttuvat helposti eräänlai- 
seen huonoon kehään, jota luonnehtivat lyhytaikaiset työsuhteet, rutiiniluontoiset 
ja vähävirikkeiset tehtävät, työn vähäinen autonomia ja tiukka kontrolli sekä näiden 
seurauksena työntekijöiden vähäinen kiinnostus kouluttautumista kohtaan. (Silven- 
noinen & Nori 2017.) Koulutuksen sisältö, toteutusmuoto ja koulutuksen koetut hyödyt 
epäilemättä vaikuttavat yksilön kouluttautumismotivaatioon. Hakeutuminen ja vali- 


1 Henkilöstökoulutuksen muodot ja järjestämistavat vaihtelevat henkilöstöryhmittäin, ja erityisesti osallis- 
tuminen ulkoiseen koulutukseen on tyypillistä korkeimmissa asemissa. Sisäinen koulutus järjestetään työpai- 
kalla, ja se on keskimäärin ulkoista koulutusta edullisempaa toteuttaa. Ulkoinen koulutus tilataan tavallisesti 
joltakin koulutus- tai konsultointiorganisaatiolta. (Silvennoinen & Lindberg 2016.) 

koituminen koulutukseen tapahtuu aina tietyssä organisaatiokulttuurisessa konteks- 
tissa, ja siinä on olennaista, miten koulutuksesta päättävät suhtautuvat koulutukseen 
yleensä ja toisaalta arvioivat työntekijöiden koulutustarvetta. 

Palkansaajien koulutusasenteita tutkinut Knud Illeris (2006, 2007) on kiinnittä- 
nyt huomiota vähän koulutettujen (low-skilled) välinpitämättömään suhtautumi- 
seen koulutukseen: yhtäältä vähäisen koulutuksen varassa olevat tiedostavat kyllä 
koulutuksen tärkeyden oman työllisyytensä ja työssä pärjäämisen kannalta, mutta 
huonojen koulukokemusten vuoksi he kokevat koulutukseen osallistumisen vasten- 
mieliseksi. Aiemmin koulutuksessa saatujen epämiellyttävien kokemusten vuoksi 
heille on kehittynyt vastenmielisen asenteen lisäksi heikko koulutusitsetunto. Kyn- 
nys koulutukseen osallistumista kohtaan on kouluttautumiseen tottunutta palkan- 
saajaa huomattavasti korkeampi. (Silvennoinen & Lindberg 2016.) Toisaalta kuten Jär- 
vensivu (2006) on todennut, nykyisessä elinikäisen oppimisen ja itsensä kehittämisen 
ilmapiirissä palkansaajan on oman etunsa vuoksi syytä antaa työnjohdolle itsestään 
kuva, että hän suhtautuu myönteisesti ammattitaitojensa ylläpitämiseen ja edelleen 
kehittämiseen. Ihmiset mielellään haluavat näyttäytyä oppimishaluisina ja oppimis- 
myönteisinä, mikäli se auttaa heitä ylläpitämään työsuhteen jatkuvuutta ja vahvis- 
tamaan työmarkkina-asemaa. Koulutusmyönteisyyden taustalla voi siis olla myös 
välineellisiä motiiveja. 


Aineisto, operationalisoinnit ja luokitukset 


Käytämme seuraavassa analyysissä Tilastokeskuksen Aikuiskoulutus 2017 (AKU2017) 
-aineistoa. Aineisto pitää sisällään systemaattisen otoksen Suomessa pysyvästi asu- 
vien aikuisten perusjoukosta. Otokseen valikoituneille tarjottiin mahdollisuutta 
verkkolomakkeen täyttämiseen ja tästä kieltäytyneille edelleen mahdollisuutta käyn- 
tihaastatteluun siten, että aineiston tiedoista noin kolmasosa on peräisin käyntihaas- 
tatteluista. Tulosten (estimaattien) laskemiseksi Tilastokeskus on tuottanut aineistoon 
painokertoimet, joilla tulokset saadaan vastaamaan koko 18-69-vuotiasta Suomessa 
asuvaa väestöä. Painokertoimet on laskettu kalibrointimenetelmällä. Tämän ar- 
tikkelin kaikissa analyysivaiheissa käytetään Tilastokeskuksen valmiiksi laskemia 
jälkiositettuja painokertoimia, jotka korjaavat otoksen kadosta seuraavaa vinoutta 
suhteessa perusjoukkoon sekä tehostavat estimointia. Rajaamme aineiston tutki- 
muksen kannalta olennaiseen kohderyhmään eli 18-64-vuotiaisiin palkansaajiin, 
minkä jälkeen käytössä on 1966 vastaajan tiedot. Koska osa tiedoista on kerätty vain 
käyntihaastatteluiden yhteydessä, jää otoskoko kuitenkin vain hieman yli kuuteen- 
sataan tarkastellessamme koettuja koulutus- ja oppimismahdollisuuksia varsinaisen 
henkilöstökoulutukseen osallistumisen sijaan. Poimimme AKU2017-aineistosta tar- 
kasteluun ensinnäkin käyntihaastatteluiden yhteydessä esitetyn kysymyspatteriston, 
jossa vastaaja on arvioinut työnsä suomia oppimis-, koulutus- ja kehittymismahdol- 

lisuuksia. Kysymykset mittaavat mahdollisuuksia (1) oppia uusia asioita, (2) käyttää 
aikaisemmin opittuja tietoja ja taitoja, (3) valita ja kehittää työskentelytapoja, (4) ke- 
hittää kykyjä ja ammattitaitoa, (5) vaikuttaa työnantajan järjestämään tai tukemaan 
koulutukseen, ja (6) saada työnantajan kustantamaa ammattitaitoa tai uraa edistä- 
vää koulutusta. Viittä ensimmäistä kysymystä on mitattu neliportaisella asteikolla (ei 
lainkaan, jonkin verran, melko paljon tai erittäin paljon mahdollisuuksia) ja viimeistä 
kysymystä kolmiportaisella asteikolla (heikot, kohtalaiset tai hyvät mahdollisuudet). 
Sen lisäksi, että tarkastelemme kysymyksiin annettujen vastausten jakaumia pal- 
kansaajaryhmissä, muodostamme yhteiselle asteikolle standardisoitujen muuttujien 
(keskihajonta 1, keskiarvo o) avulla summamuuttujan, joka pyrkii mittaamaan koet- 
tuja työn suomia mahdollisuuksia yleisellä tasolla. Muuttujien yhdistämistä tukee 
korkeahko Cronbachin alfa (0,78). 

Toisaalta erittelemme aineiston vastaajia sen perusteella, ovatko he kertomansa 
mukaan osallistuneet viimeisen kahdentoista kuukauden aikana vähintään yhteen 
henkilöstökoulutukseen eli työnantajan kustantamaan tai palkallisella työajalla ta- 
pahtuneeseen koulutukseen. Kyse voi olla esimerkiksi työnantajan organisoimasta 
perehdyttävästä koulutuksesta tai ulkopuoliselta koulutustoimijalta tilatusta kurs- 
sista; merkityksellistä on, että työnantaja on sijoittanut työntekijään koulutuksellisia 
resursseja. Henkilöstökoulutuksiin ei lasketa oppisopimuskoulutusta tai työvoima- 
koulutusta, eikä myöskään formaaleja eli koulujärjestelmän myöntämään tutkintoon 
tähtääviä koulutuksia. Formaalien työnantajan kustantamien koulutusten sisällyttä- 
minen analyysiin ei niiden harvinaisuuden vuoksi juurikaan muuttaisi tuloksia, mut- 
ta koska ne poikkeavat esimerkiksi kohderyhmiltään ja intensiivisyydeltään henki- 
löstökoulutusten massasta, ne jätetään tarkastelun ulkopuolelle. 

Tutkiaksemme edellä kuvattujen selitettäviä tekijöitä luokka-aseman mukaan, 
jaoimme palkansaajat EG-luokkiin: 

e professioammatit (I+II, esim. lääkärit), 

e ylemmän tason ei-manuaalisen työn tekijät (IIIa, esim. sairaanhoitajat), 

e alemman tason rutiininomaisen ei-manuaalisen työn tekijät (IIIb, esim. lähi- 

hoitajat ja myyjät), 

e ammattitaitoinen työväki (V+VI, esim. putkimiehet) ja 

e ammattitaidoton työväki (VIIa+b, esim. varastotyöntekijät). 


Luokittelu nojaa Ganzeboomin ja Treimanin (2003) EG-konversiotaulukkoon. Kos- 
ka tilastolaki estää Tilastokeskusta luovuttamasta vastaajien tarkkoja ammattitietoja, 
sovelsimme luokittelussa yksinumeroisen ammattikoodin lisäksi Tilastokeskuksen 
valmiiksi laskemaa ja tarkkaan ammattitietoon perustuvaa sosioekonomista asemaa 
sekä koulutustasoa. Ylimpään professioammattien luokkaan lukeutuvat johtajat, 
ylimmät virkamiehet, erityisasiantuntijat ja muutamat asiantuntijat, jotka ovat so- 
sioekonomiselta asemaltaan ylempiä toimihenkilöitä. Muihin ei-manuaalisen työn 
luokkiin päätyvät alemmat toimihenkilöt, joista asiantuntijatehtävissä toimivat kuu- 
luvat aina ylempään luokkaan Illa. Muut kuin asiantuntijatehtävissä toimivat palve- 

lu-, myynti- ja hoitotyöntekijät kuuluvat luokkaan IIIb. Silloin, kun yksinumeroinen 
ammattikoodi ei riitä kyllin tarkkaan erontekoon, eli toimisto- ja asiakaspalvelutyön- 
tekijöitä luokiteltaessa, on luokkaan IIa kuulumiselle ehtona vähintään alimman 
korkea-asteen tutkinto (entinen opistoaste). Vastaavasti tapauksissa, joissa sosioeko- 
nomiselta asemaltaan työntekijöiksi määriteltyjen manuaalista työtä tekevien pal- 
kansaajien ammatin vaatimaa taitotasoa ei voida päätellä suoraan yksinumeroisen 
ammattikoodin perusteella, on luokkaan V+VI kuulumiselle ehtona ammatillinen 
koulutus. 

Sovellamme lineaarista ja logistista regressioanalyysiä edellä kuvattujen selitettä- 
vien muuttujien mallintamiseksi luokka-aseman ja muiden tekijöiden valossa. Työn 
suomia oppimis-, koulutus- ja kehittämismahdollisuuksia selitetään lineaarisessa 
mallissa EG:n lisäksi muilla taustatekijöillä, kuten sukupuolella ja työnantajasektoril- 
la. Vastaavalla tavalla henkilöstökoulutukseen osallistumista ennustetaan logistisel- 
la mallilla, jossa selitettävänä on osallistumisen oddsien (p osallistunut/1-p osallis- 
tunut) log-transformaatio ja erityisenä mielenkiinnon kohteena ovat luokkien väliset 
vetosuhteet (Odds Ratio, OR) eli luokkien ennustettujen oddsien suhteet. Regres- 
sioanalyysin etuna on, että sen avulla voidaan vakioida muita palkansaajaa ja organi- 
saatiota kuvaavia tekijöitä luokka-asemaan perustuvia eroja arvioitaessa. Raportoim- 
me kuitenkin myös raa'at osallistumisestimaatit sekä koettujen mahdollisuuksien 
jakaumat EG-luokittain. 


Tulokset: työn suomat mahdollisuudet 


AKU2017-aineisto todentaa useita Eriksonin ja Goldthorpen luokkateoriasta johdet- 
tavissa olevia oletuksia. Mitä korkeammassa asemassa henkilö on EG-hierarkiassa, 
sitä enemmän hänellä on työssään mahdollisuuksia käyttää aiemmin oppimiaan tie- 
toja ja taitoja (kuvio 1). Professioluokissa lähes kaikilla on vähintäänkin melko paljon 
mahdollisuuksia käyttää tietojaan ja taitojaan. Toisaalla taas erityisesti niin kutsutus- 
sa ammattitaidottoman työväen luokassa tiedot ja taidot ovat alikäytössä, kun yli kol- 
masosan mielestä heillä on korkeintaan vain jonkin verran mahdollisuuksia käyttää 
tietojaan ja taitojaan. 

Palkansaajien mahdollisuudet kehittää kykyjä ja ammattitaitoa omassa työssään 
noudattavat säännöllisesti EG-luokkahierarkiaa: työ tarjoaa kehittymismahdolli- 
suuksia eniten professioluokissa ja vähiten työväenluokkaisissa asemissa. Vain suh- 
teellisen pieni osa palkansaajista kokee, ettei heillä ole lainkaan kehittymismahdol- 
lisuuksia työssään. Työväenluokkaisissa asemissakin noin puolet katsoo, että heillä 
on työssään vähintäänkin melko paljon mahdollisuuksia kehittää kykyjä ja ammat- 
titaitoa. 

Mahdollisuuksia käyttää aikaisemmin 


Mahdollisuuksia oppia uusia asioita opittuja tietoja/taitoja 

Kuvio 1. Työn suomat mahdollisuudet luokka-aseman (EG) mukaan (%) 


Survey-tutkimuksilla on aika vaikea saada luotettavaa kuvaa oppimisesta työ- 
paikalla, koska kysyttäessä ihmiset ymmärtävät oppimisen jonakin ammattitai- 
toon liittyvänä myönteisenä asiana. Toki työpaikoilla opitaan monenlaista, joka ei 
suoranaisesti edistä työntekoa tai tehtävien hallintaa. Tämä on hyvä pitää mielessä 
AKU-aineiston tuloksia tulkittaessa: kaikkea oppimista ei ymmärretä oppimiseksi. 
Työpaikoilla opitaan muun muassa monenlaisia vastarinnan ja oman autonomian 
puolustamisen käytäntöjä. Työpaikoilla opitaan myös sietämään yksitoikkoisuutta ja 
mielenkiinnottomia työtehtäviä, mitä tutkittavat eivät kuitenkaan yleensä lue oppi- 
miseksi. Kysyttäessä kokemusta uusien asioiden oppimisesta ihmiset vastaavat aika 
ennustettavasti niin, että oppimisen mahdollisuudet lisääntyvät luokkahierarkiaa 
ylöspäin mentäessä. Professioluokissa (EG I+II) lähes joka toisella on erittäin hyvät 

mahdollisuudet uusien asioiden oppimiseen työssään. Työväenluokan asemissa (EG 
V-VIIa+b) erittäin hyvät mahdollisuudet on noin kymmenesosalla. Työväenluokkai- 
sissa asemissa on muita suurempi osuus niitä, joille oma työ ei tarjoa lainkaan oppi- 
mismahdollisuuksia. 

Ammattitaidottoman työväenluokan (EG VIIa+b) mahdollisuudet saada työnanta- 
jan kustantamaa koulutusta eivät ole hyvät. Heistä noin puolet kokee koulutusmah- 
dollisuutensa heikoiksi. Ammattitaitoisilla työläisillä mahdollisuudet ovat jo selvästi 
paremmat, mutta heistäkin kolmasosa pitää koulutusmahdollisuuksiaan heikkoina. 
Professioluokissa mahdollisuudet saada ammattitaitoa ja uraa edistävää koulutusta 
ovat selvästi parhaat: noin 40 prosenttia pitää koulutusmahdollisuuksiaan hyvinä ja 
yli 80 prosenttia vähintään kohtalaisina. 

Frotuksena nuoruusiän koulutukseen aikuiskoulutukseen osallistumista on to- 
tuttu luonnehtimaan vapaaehtoisuudella ja yksilön omaehtoisilla motiiveilla. Henki- 
löstökoulutuksen kohdalla tämä aikuiskoulutuksen ominaispiirre ei ole itsestään sel- 
vä. Keskimäärin palkansaajilla ei näytä olevan paljoakaan mahdollisuuksia vaikuttaa 
siihen, millaista koulutusta työnantaja järjestää tai tukee. Ammattitaidottoman työ- 
väenluokan (EG VIIa+b) enemmistöllä ei ole lainkaan mahdollisuutta vaikuttaa työn- 
antajan järjestämään koulutukseen, ja ylipäätäänkin vain viidesosalla on (melko tai 
erittäin) paljon vaikutusmahdollisuuksia. Mahdollisuudet lisääntyvät luokkahierar- 
kiaa ylöspäin mentäessä, mutta ylimmissäkin luokka-asemissa vain pienellä osalla 
on omasta mielestään erittäin paljon mahdollisuuksia vaikuttaa työnantajan järjes- 
tämän koulutuksen sisältöön. Suurin osa professioluokkiin lukeutuvista katsoo, että 
heillä on kuitenkin jonkin verran mahdollisuuksia vaikuttaa. Pieneltä osalta professi- 
onaaleja vaikutusmahdollisuudet puuttuvat kokonaan. 

Mahdollisuus valita omat työskentelytavat ja kehittää niitä ei noudata luokkahie- 
rarkiaa samanlaisella säännöllisyydellä kuin muut työn suomat mahdollisuudet. Par- 
haat mahdollisuudet tässäkin on professioluokilla, mutta kaikissa luokissa vähintään 
noin neljäsosa kokee mahdollisuutensa erittäin hyviksi. Ammattitaidottomien työ- 
läisten luokassa kolmanneksella mahdollisuuksia on vähän tai ei lainkaan. Alemman 
tason ei-manuaalisen työn tekijät osoittautuvat niin ikään huono-osaisiksi mahdolli- 
suuksissa valita ja kehittää työskentelytapoja. 

Lineaarisen regressioanalyysin tulokset osoittavat yhteiskuntaluokan, organisaa- 
tion koon ja sukupuolen tilastollisesti merkitseviksi selittäjiksi eroille työn suomissa 
mahdollisuuksissa (kuvio 2). Erityisesti professioluokan ja työväestön mahdollisuuk- 
sien ero on suuri. Sen sijaan ikä, työnantajasektori, asuinpaikka ja kansalaisuus eivät 
erottaudu koettuja mahdollisuuksia selittäviksi tekijöiksi. Osaltaan kyse lienee tilas- 
tollisen voiman puutteesta - pieniä ryhmien välisiä eroja ei tässä havaita tilastollises- 
ti merkitsevinä - mutta tärkeä on se havainto, että luokka-asemaan perustuvat erot 
pysyvät merkittävinä muiden tekijöiden vakioinnin jälkeenkin. Yhdessä muuttujat 
selittävät noin 20 % summamuuttujan vaihtelusta (R2 = 0,20). Jos malliin sisällytetään 
ainoastaan EG-luokka, selittyy vaihtelusta noin 15 % (R2 = 0,15). 


150 


Luokka-asema ja työn suomat kehittymismahdollisuudet 


Yhteiskuntaluokka ia | 
IIb 

V+VI | 

Sukupuoli Mies | 

25-34 

Kuvio 2. Työn suomat mahdollisuudet (summamuuttuja) luokka-aseman (EG), sukupuolen, 
ikäryhmän, työnantajasektorin, organisaation henkilöstömäärän, asuinpaikan ja 
kansalaisuuden mukaan: lineaariregression piste-estimaatit ja 95 % luottamusvälit 


Tulokset: henkilöstökoulutukseen osallistuminen 


Kuten aiemmat tutkimukset ovat osoittaneet, henkilöstökoulutuksen tarjonta ja 
osallistuminen vaihtelevat organisaation hierarkiatasojen mukaisesti huomattavan 
paljon. Vaikka henkilöstökoulutukseen osallistuminen on 40 viime vuoden aikana 
lisääntynyt merkittävästi, suhteelliset erot sosioekonomisten ryhmien välillä ovat 
säilyneet (Silvennoinen & Lindberg 2016). AKU2017-aineistossa henkilöstökoulutuk- 
seen osallistuneeksi lasketaan henkilö, joka on kahdentoista edeltävän kuukauden 
aikana osallistunut työnantajan kokonaan tai osittain kustantamaan koulutukseen 
tai koulutukseen, joka on tapahtunut palkallisella työajalla. 

Julkisella sektorilla työskentelevillä henkilöstökoulutus on yleisempää kuin yk- 
sityisissä yrityksissä, ja valtiolla hiukan yleisempää kuin kuntatyönantajan palve- 
luksessa. Valtion ja kunnan välinen ero ei kuitenkaan ole tilastollisesti merkitsevä, 
kuten taulukossa 1 raportoitujen luottamusvälien merkittävästä päällekkäisyydestä 
voidaan päätellä. Pienissä organisaatioissa (alle 20 työntekijää) koulutusta näyttää 
olevan tarjolla selvästi vähemmän kuin suuremmissa. Taulukossa 1 tarkasteltavista 
tekijöistä suurimmat erot ovat yhteiskuntaluokkien välillä. 

Alimmasta luokasta on osallistunut koulutukseen työnantajan kustantamana vain 
neljäsosa, ja osuus kasvaa luokkahierarkiaa ylöspäin mentäessä niin, että professio- 
luokissa koulutusta saaneita on kaksi kolmasosaa. Naisten osallistuminen on hieman 
miehiä yleisempää ja 25-54-vuotiaiden osallistuminen yleisempää kuin nuorten (alle 
25-vuotiaat) ja ikääntyneiden (55 vuotta täyttäneet). Kansalaisuuden yhteyttä osallis- 

tumiseen ei ole käsittääksemme aiemmin tutkittu, ja tässäkin joudumme tyytymään 
vain toteamaan, että Suomen kansalaisten ja ei-suomalaisten välinen ero on suuri. 
Muista kuin Suomen kansalaisista vain neljäsosa on osallistunut henkilöstökoulutuk- 
seen. Maahanmuuttajille suomalaisessa työelämässä tarjolla oleva koulutus kaipaa 
omaa tutkimusta. Siitä ei tiedetä paljoakaan. 


Taulukko 1. Henkilöstökoulutukseen osallistuminen sukupuolen, iän, kansalaisuuden, yhteis- 
kuntaluokan, asuinpaikan, työnantajasektorin ja organisaation koon mukaan vuonna 2017 (%) 


Henkilöstökoulutukseen osallistuneet, % 95 % luottamusväli 
Palkansaajat 51,1 48,8-53,0 
Yhteiskuntaluokka 
I+II 65,8 61,9-69,4 
Illa 57,3 52,3-62,2 
IIIb 46,2 40,2-52,4 
V+VI 39,4 33,4-45,3 
Vilatb 24,4 18,4-31,5 
Sukupuoli 
Mies 47,3 43,9-50,1 
Nainen 55,0 51,7-58,2 
Ikä 
18-24 33:3 19,7-50,4 
25-34 56,3 51,3-61,1 
35-44 52,7 48,0-57,3 
45-54 55,0 50,7-59,2 
55-64 43,8 39,3-48,4 
Työnantajasektori 
Valtio 67,1 59,7-73,8 
Kunta 61,4 56,9-65,7 
Yksityinen 44,6 41,6-47,6 
Työnantajan henkilöstömäärä 
1-19 41,4 37,5-45,4 
20-99 54,3 50,4-58,2 
100-499 57;3 51,8-62,6 
500+ 61,7 54,9-68,0 
Asuinpaikka 
Kaupunkimainen 53,8 51,0-56,5 
Taajaan asuttu 42,9 37,0-48,9 
Maaseutumainen 45,5 39,1-52,0 
Kansalaisuus 
Muu kansalaisuus 26,3 16,9-38,6 
Suomen 52,1 49,7-54,5 

Logistisen regressioanalyysin tulosten (kuvio 3) mukaan organisaation koko ja 
työnantajasektori ovat työnantajaa kuvaavista muuttujista tilastollisesti merkitseviä 
selittäjiä osallistumiseroille: henkilöstömäärältään suurilla ja keskisuurilla työn- 
antajilla on pieniä työnantajia selvästi paremmat mahdollisuudet systemaattiseen 
koulutustoimintaan. Suurissa organisaatioissa on usein oma henkilöstöosastonsa, 
ja henkilöstön kehittäminen on pieniä organisaatioita systemaattisempaa. Valtio- ja 
kuntatyönantaja kouluttaa henkilöstöään laajemmin kuin yksityiset yritykset. Julki- 
sen sektorin organisaatiot eivät ole perinteisesti olleet yksityisen sektorin tavoin voi- 
tontavoittelun ahdistamia. Lisäksi monissa julkisen sektorin uusintamisammateissa 
on lakisääteinen koulutusvelvollisuus (esimerkiksi sosiaali- ja terveydenhoitoala). 
(Silvennoinen & Lindberg 2016.) 

Kuvio 3. Työnantajan kustantamaan henkilöstökoulutukseen osallistuminen luokka-aseman 
(EG), sukupuolen, ikäryhmän, työnantajasektorin, organisaation henkilöstömäärän, asuinpaikan 
ja kansalaisuuden mukaan: logistisen regression piste-estimaatit ja 95 % luottamusvälit 


Sukupuolten välillä ei ole tilastollisesti merkitsevää eroa. Sen sijaan ikäryhmien 
välillä on eroa, joskaan ei erityisen systemaattista. Ikääntyneisiin (55-64-vuotiaat) 
verrattuna 25-34-vuotiaiden ja 45-54-vuotiaiden ikäryhmät erottuvat selvästi enem- 
män koulutusta saaneiksi. Henkilöstökoulutuksessa tärkein erottelija on yhteiskunta- 
luokka: osallistuminen noudattaa säännöllisesti luokkahierarkiaa. Työväenluokkaan 
(EG VIIa+b) verrattuna osallistumistodennäköisyys lisääntyy luokka luokalta hierar- 
kiaa ylöspäin mentäessä niin, että suurin luokkien välinen ero on työväenluokan (EG 
VIIa+b) ja professioluokkien (EG IHI) välillä. 


153 


Heikki Silvennoinen, Kaspian Herrala, Heikki Kinnari & Hanna Laalo 


Yhteenveto ja diskussio 


Työn mielekkyys ja merkityksellisyys tekijälleen ovat niin kutsutun hyvän työn omi- 
naisuuksia. Ne lisäävät työhyvinvointia ja vahvistavat työhön sitoutumista. Mahdolli- 
suudet työssä kehittymiseen, mielekkääseen koulutukseen ja autonomiseen toimijuu- 
teen ovat osa sellaista työn mielekkyyttä, jota työntekijät yleensä arvostavat. Näiden 
työelämän tutkimuksissa tehtyjen yleistysten innoittamina olemme tässä artikke- 
lissa analysoineet Tilastokeskuksen aikuiskoulutusaineiston (AKU2017) avulla pal- 
kansaajien mahdollisuuksia oppimiseen ja ammatilliseen kehittymiseen työssään. 
Selittävinä tekijöinä on tarkasteltu palkansaajan sukupuolta, ikää, kansalaisuutta, 
yhteiskuntaluokkaa, asuinpaikkaa sekä työnantajasektorin ja organisaation kokoa. 
Työn suomien mahdollisuuksien tärkeimmäksi yksittäiseksi selittäjäksi osoittautui 
yhteiskuntaluokka. Yhteiskuntaluokkien väliset erot näkyvät selvinä esimerkiksi 
siinä, miten hyvät mahdollisuudet palkansaajalla on työssään oppia uusia asioita ja 
käyttää aikaisemmin oppimiaan tietoja ja taitoja, sekä millaiset mahdollisuudet hä- 
nellä on työssään kehittää kykyjään ja ammattitaitoaan. Eri luokka-asemissa on myös 
hyvin erilaiset mahdollisuudet saada työnantajan järjestämää koulutusta ja vaikuttaa 
työnantajan järjestämään koulukseen. Myös työnantajan kustantamaan koulukseen 
osallistumisessa on erittäin suuret erot yhteiskuntaluokkien välillä. Suurimmillaan 
erot ovat luokkahierarkian ääripäissä: työväenluokassa koulutusta sai vain joka neljäs 
ja professioluokassa kaksi palkansaajaa kolmesta. 

Luokkien väliset erot osallistumisessa ovat tulkittavissa jokseenkin objektiivisiksi. 
Muuten AKU2017:n kaltaisella survey-tutkimuksella saadaan selville lähinnä ihmis- 
ten kokemuksia, asennoitumista ja arvostuksia, ja siksi onkin hyvä muistaa, että täs- 
sä tutkimuksessa käyttämämme aineisto kertoo enimmäkseen siitä, miten ihmiset 
kokevat esimerkiksi oppimis- ja vaikutusmahdollisuutensa työssä. Kokemukset ovat 
subjektiivisia ja sillä tavoin myös suhteellisia. Ne ovat suhteellisia suhteessa yksilön 
muihin kokemuksiin, odotuksiin ja koettuun normaaliin. Toisin sanoen ihmiset arvi- 
oivat mahdollisuudet hyviksi tai huonoiksi sen mukaan, mihin ovat tottuneet, miten 
korkeat odotukset heillä on, ja miten tärkeänä he pitävät kysyttyjä mahdollisuuksia 
omassa elämässään. Preferenssit muotoutuvat eri ihmisillä erilaisiksi elämänkoke- 
musten ja elinolojen seurauksena. Preferenssien muotoutuminen ympäristön mu- 
kaisesti konkretisoituu esimerkiksi eri yhteiskuntaluokkiin lukeutuvien perheiden 
erilaisina koulutustavoitteina. Mitä korkeampi luokka-asema perheellä on, sitä kor- 
keampaa tutkintoa lapset todennäköisesti arvostavat, ja sitä aktiivisemmin myös per- 
heen aikuiset osallistuvat erilaisiin koulutuksiin. 

Ajankäyttöä ja kaikenlaisia aktiviteetteja koskevat preferenssit ja toimintamallit 
poikkeavat toisistaan eri yhteiskuntaluokissa, ja niin kiinnostuksen kohteita kuin ak- 
tiviteetteja voidaan ennustaa luokka-asemalla. Mitä korkeampi luokka-asema ja suu- 
remmat tulot, sitä paremmat mahdollisuudet valita esimerkiksi tarjolla olevista har- 
rastuksista ja sitä kalliimpiin harrastuksiin ja muihin kulutusvalintoihin on varaa. 
Tulot, elinympäristö ja luokan kulttuuri muokkaavat makua ja preferenssejä. (Esim. 

Bourdieu 1984; Kahma 2011; Purhonen ym. 2014.) Tama ei kuitenkaan tarkoita sita, 
etta kaikille yhteiskuntaluokille yhteisia kiinnostuksenkohteita ei olisi olemassa, eika 
sitä, että jossakin yhteiskuntaluokassa ei voitaisi olla lainkaan esimerkiksi oopperasta 
innostuneita. Monenlaisia poikkeuksia toki löytyy kaikissa yhteiskuntaluokissa. Kyse 
on siitä, että oopperassa tai jääkiekko-otteluissa käyminen on tilastollisesti yleisem- 
pää joissakin luokissa ja harvinaisempaa toisissa. 

Sama koskee myös työhön ja työuraan liittyviä intressejä. Erityisesti korkeakoulu- 
tetut edellyttävät työltä mielekästä sisältöä ja mahdollisuutta kehittymiseen. Kaikissa 
yhteiskuntaluokissa ei kuitenkaan ole yhtäläistä intoa itsen kehittämiseen työn eh- 
doilla, lisäkoulutuksen hankkimiseen tai uusien tehtävien oppimiseen. On perustel- 
tua kritisoida työn ”hyvyyden” mittaamista sellaisilla kriteereillä, jotka perustuvat 
erityisesti keskiluokalle ominaiseen käsitykseen hyvästä työstä. Näin koko tutkimus- 
asetelmaa voisi pitää keskiluokkaisesta arvomaailmasta ja kulttuurista johdettuna. 
Pienipalkkaiselle nimenomaan palkka voi olla tärkein hyvän työn ominaisuus. Kai- 
kille työ ei ylipäätään ole yhtä tärkeää elämänsisältöä, vaikka esimerkiksi niin kan- 
sallisella kuin ylikansallisella koulutuspolitiikalla pyritään muokkaamaan käsityksiä 
niin, että itsensä kehittäminen tai vaikkapa ”sisäinen yrittäjyys” omaksuttaisiin läpi 
koko väestön (esim. Kinnari 2020a; Laalo, Kinnari & Silvennoinen 2019). On ymmär- 
rettävää, että varsinkin pienituloiselle palkka on välttämättömyyden pakostakin työn 
tärkein ominaisuus, ja työpaikkaa ollaan valmiita vaihtamaan nimenomaan parem- 
man palkan takia (ks. Rose 2003). 

Toisaalta on aivan mielekästä tutkia, miltä oma työ tuntuu, miten siihen suhtau- 
tuu, ja mitä siinä arvostaa. Toiseksi on syytä huomata, että subjektiiviset kokemukset 
näkyvät myös niin kutsutuissa objektiivisilla mittareilla saaduissa tuloksissa: auto- 
nominen ja mielekkääksi koettu työ on positiivisesti yhteydessä objektiivisestikin mi- 
tattuun työhyvinvointiin (mitattuna esimerkiksi sairauksilla ja sairauspoissaoloilla). 
(Laine, Lindberg & Silvennoinen 2016; Nielsen ym. 2017; Panari ym. 2012). 

Kun työn tekemisen ja tekijöiden kontrollitavat ovat muuttuneet, myös työnteki- 
jän autonomian rooli on saanut uudenlaista sisältöä esimerkiksi itsensä johtamisen 
vaatimusten lisääntyessä. Autonomisuus ja itseohjautuvuus ovat työelämässä myös 
kontrolloinnin keinoja: autonomisesti toimivan yksilön edellytetään hallitsevan itse 
itseään yritysjohdon asettamien tavoitteiden mukaisesti. Näin esimerkiksi runsaasti 
autonomiaa ja vapausasteita sisältävissä keskiluokkaisissa asemissa toimivat saat- 
tavat kokea asemansa ahdistavaksi joutuessaan jatkuvasti osallistumaan itsensä ja 
työnsä kehittämiseen sekä kilpailemaan kollegoidensa kanssa työnjohdon huomios- 
ta. Itsensä kehittämisestä työssä on tullut eräänlainen hyveellisen työntekijän merk- 
ki, jopa välttämättömyys kilpailussa pärjäämiseksi. Pikkuhiljaa yhä suurempi osa 
identiteettiä voi alkaa muovautua työn ehdoilla ja raja työn ja muun elämän välillä 
hämärtyä. Työelämän ja muun elämän rajan hämärtyessä työtyytyväisyyskin alkaa 
olla uhattuna, kun jokainen itsensä kehittämisen keino - liikunta, uni, ravinto ja har- 
rastukset mukaan lukien - määrittyy paljolti työssä jaksamisen ja kehittymisen näkö- 
kulmasta. (Kinnari 2020b; Kinnari, Laalo & Silvennoinen 2022.) 

Osa III 
Koulutusjarjestelma erottautumisen 
valineena 


Koulutuksen kentalta nousevat luokkakokemukset ja koulutuksen periytyvyys osoit- 
tavat, että koulutuksen ja yhteiskuntaluokan välinen uusintamisen dynamiikka yl- 
läpitää edelleen koulutusmahdollisuuksien eriarvoisuutta. Yhteiskuntaluokat käyvät 
koulutuksessa ja koulutuksella poliittista kamppailua hallitsevasta järjestyksestä, 
tiedosta ja auktoriteeteista. Koulutusjärjestelmään valuva kamppailu tapahtuu muun 
muassa lainsäädännössä, opetussuunnitelmatyössä ja paikallisissa politiikoissa. 
Näin koulutuksen sosiaaliset sulkeumat sidostuvat koulutusjärjestelmään koulun 
seinissä, opetussuunnitelmissa ja koulutuspoliittisessa päätöksenteossa. 

Koulutuspoliittisia reformeja, kuten oppivelvollisuusiän pidentämistä, edeltävät 
pitkät puoluepoliittiset kamppailut vallassa olevasta koulutuspoliittisesta tahtotilas- 
ta. Yleisesti ottaen laajamittaiset julkisen sektorin koulutuspoliittiset reformit saavat 
kannatusta sen mukaan, miten hyödyllisinä yksilöt niitä pitävät. Tähän kuitenkin 
vaikuttaa vallitseva yhteiskunnallinen tilanne ja tulevaisuusodotukset. 2020-luvun 
huoli sosiaalisen liikkuvuuden vähentymisestä ja yhteiskunnallisen eriarvoisuuden 
lisääntymisestä edisti oppivelvollisuuden pidentämiseen tähtäävää koulutuspoliit- 
tista reformia. Reformi kuitenkin myös uudisti ja uusinsi puoluepoliittisia jakolinjoja. 

Koulutuspoliittinen lainsäädäntötyö raamittaa perusopetuksen pedagogisten 
käytäntöjen kautta normatiivisia käsityksiä hallitsevista sosiaalisista ja kulttuurisista 
järjestyksistä. Bourdieulaisin termein ymmärrettynä sosiaalinen ja kulttuurinen re- 
produktio sukupolvisena uusintamisena tapahtuu esimerkiksi opetussuunnitelmiin 
ja perusopetuslakiin kirjatussa pedagogisessa toiminnassa. Opetussuunnitelmat 
toistavat ylempien yhteiskuntaluokkien kulttuuria ja legitimoivat samalla luokkien 
välisiä valtasuhteita. Opetussuunnitelmien ja opetuskäytäntöjen luonnollistuneet 
oletukset kulttuurista asettavat oppilaat ja opiskelijat eriarvoiseen asemaan ja uusin- 
tavat hallitsevien yhteiskuntaluokkien valta-asemaa. 

Bourdieun kulttuurisen reproduktion teoriassa koulutuslaitos osallistuu 
yhteiskunnallisten luokka-asemien uusintamiseen määräämällä opiksi 
kulttuurisia käytäntöjä, jotka ovat tyypillisiä ylemmille yhteiskuntaluo- 
kille ja niiden elämäntavalle, mikä edistää ylempien yhteiskuntaluokkien 
jälkeläisten parempaa koulumenestystä alempien luokkien jälkeläisiin 
verrattuna. Tässä luvussa tutkitaan suomalaisen peruskoulun valtakun- 
nallisia opetussuunnitelman perusteita vuosilta 1985-2014 kulttuurisen re- 
produktion teorian näkökulmasta. Tutkimuskysymyksenä on: missä mää- 
rin peruskoulu määrää opiksi ylempien yhteiskuntaluokkien kulttuurisia 
käytäntöjä Suomessa? 


Yhteiskuntaluokan sosiaalinen ja kulttuurinen reproduktio 


Sosiaalinen reproduktio eli yhteiskunnallisten suhteiden ylisukupolvinen uusintami- 
nen siirtämällä ne sukupolvelta seuraavalle on sosiologian klassinen tutkimusalue, 
ja eräs tutkimusperinteen ydinkysymyksiä on ollut yhteiskunnallisen luokka-aseman 
periytyminen vanhemmilta heidän lapsilleen. Yhteiskunnallista luokka-asemaa 
voidaan määritellä monella tavalla, jos kohta klassiset luokkateoreetikot Karl Marx 
ja Max Weber määrittelivät luokat ensisijaisesti taloudellisten tuotanto- ja omistus- 
suhteiden sekä työmarkkinoiden vaihto- ja määräysvaltasuhteiden kautta (Morrison 

2006). Sama talous- ja työmarkkinaperustaisuus kuuluu myös modernimpien luok- 
kateoreetikoiden kuten Robert Erikssonin ja John H. Goldthorpen (1993) sekä Erik 
Olin Wrightin (1997) teorioihin, joissa myös työsuhteen muoto, työn autonomia-as- 
te ja työssä vaadittu osaaminen rakenteistavat palkkatyöyhteiskunnan luokka-ase- 
mia. Laajemmin yhteiskuntaluokka voidaan määritellä Pierre Bourdieun (1984; 1985; 
1987) tapaan ihmisten luokitteluna minkä tahansa (sosiaalisessa käytössä olevan) 
ominaisuuden suhteen. Bourdieun ajattelussa sosiaalisia luokkia muodostuu paitsi 
ammattiryhmien perusteella, myös esimerkiksi koulutuksen, kansallisuuden, iän, 
sukupuolen ja etnisyyden perusteella, ja luokka-analyysissä tarkastellaan erilaisten 
luokittelujen leikkausalueita (luokkafraktioita): voidaan siis puhua esimerkiksi in- 
sinööriammatissa toimivien korkeakoulutettujen keski-ikäisten naisten luokasta tai 
opettaja-ammatissa toimivien nuorten miesten luokasta (Bourdieun luokkateoriasta 
yksityiskohtaisemin ks. Weininger 2005). Tässä kirjan luvussa luokat ymmärretään 
Bourdieun tarkoittamalla tavalla, mutta näkökulman rajaamiseksi yhteiskuntaluok- 
ka konkretisoidaan (operationalisoidaan) koulutustasoksi ja ammattiluokaksi. Ra- 
jauksesta huolimatta on ilmeistä, että koulutus ja ammatti ovat kietoutuneet muihin 
sosiaalisiin luokituksiin ja jakoihin (esimerkiksi koulutustaso sukupuoleen ja ikä- 
luokkaan). 

Yhteiskuntaluokka koulutuksen ja ammattiaseman kautta konkretisoituna pe- 
riytyy vanhemmilta heidän lapsilleen, paitsi kansainvälisesti (Breen & Luijkx 2004; 
Hertz ym. 2007; Hout & DiPrete 2006; Pfeffer 2008), myös Suomessa (Erola, Jalonen 
& Lehti 2016; Härkönen 2010; Karhula & Sirniö 2019; Karhunen & Uusitalo 2017; Kivi- 
nen, Hedman & Kaipainen 2012). Lisäksi koulutus on ammattiaseman periytymistä 
keskeisimmin selittävä tekijä (Erola ym. 2016; Hout & DiPrete 2006). Vaikka sosiaa- 
linen periytyminen ei ole Suomessa yhtä voimakasta kuin monissa muissa maissa, 
viimeaikaisen tutkimuksen perusteella luokka-aseman periytyminen on Suomessa- 
kin vahvistunut (Erola 2009; Härkönen & Sirniö 2020). Suomen lähihistorian yhteis- 
kuntakehitys toisin sanoen ei ole tukenut entistä suurempaa sosiaalista liikkuvuutta. 
Koulutuksen periytyminen vaikuttaa olevan modernissa palkkatyöyhteiskunnassa 
keskeinen luokka-asemien ylisukupolvista periytymistä selittävä tekijä, joten koulu- 
tuksen periytymisen käytäntöjen ja mekanismien selvittäminen kuuluu sosiaalisen 
reproduktion tutkimuksen ytimeen. 

Bourdieu selitti koulutuksen kautta tapahtuvaa sosiaalista reproduktiota kehittä- 
mällä kulttuurisen reproduktion teoriaa (Bourdieu 1973; Bourdieu & Passeron 1979; 
1990), josta sittemmin on tullut keskeisimpiä sosiaalisten eriarvoisuuksien ylisuku- 
polvisen periytymisen selitysmalleja (Jaeger & Breen 2016) sekä kulttuurisen vallan ja 
dominoinnin käsitteellistyksiä (Smilde & Zubrzycki 2016). Kulttuurisen reproduktion 
teorian perusajatuksen mukaan koulutusjärjestelmä pedagogisessa toiminnassaan 
määrää opiksi (engl. impose; ransk. imposer) sellaista kulttuuria, joka on tyypillis- 
tä ylemmille yhteiskuntaluokille ja niiden elämäntavalle. Pedagogiseen toimintaan 
väistämättä kuuluvan (pedagogisen) auktoriteetin myötä oppilaat käsittävät opiksi 
määrätyn - eli kaikesta yhteiskunnassa esiintyvästä kulttuurista valikoidun - kult- 

tuurin legitiimiksi (Bourdieu & Passeron 1990, 20-22), mikä hävittää näkyvistä opiksi 
määrätyn kulttuurin kytkeytymisen yhteiskuntaluokkiin ja niiden välisiin valtasuh- 
teisiin: pedagoginen toiminta muuttaa näin valtasuhteet legitiimiksi auktoriteetiksi 
(mt., 15). Toisaalta pedagogisen toiminnan vaikutus ja tehokkuus on kääntäen ver- 
rannollinen etäisyyteen, joka on koulun opiksi määräämän kulttuurin ja oppilaan 
aiemmin (rajatapauksena lapsuudenkodistaan) omaksuman kulttuurin välillä (Bour- 
dieu 1973, 493; Bourdieu & Passeron 1990, 43), joten ylempien yhteiskuntaluokkien jäl- 
keläiset (valmiiksi legitiimiin kulttuuriin kasvaneina) ovat alempien luokkien jälke- 
läisiä valmiimpia omaksumaan koulutusjärjestelmän opiksi määräämän kulttuurin 
(oppimäärät). Ajan myötä systemaattiset erot omaksumistehokkuudessa kasaavat 
oppilaille erilaiset koulutuksen tulokset, ja koulutusprosessin kuluessa koulutusjar- 
jestelmä eri asteineen, sektoreineen ja koulutuspoluille valikointimekanismeineen 
uusintaa yhteiskuntaluokkien kulttuuriset erot, suhteet ja arvostukset. Kulttuuristen 
suhteiden uusiutumisessa samanaikaisesti uusiutuvat ne yhteiskuntaluokkien väli- 
set valtasuhteet, joiden muodostamalla perustalla koulu oikeastaan toimii: koulutuk- 
sen tuottaman kulttuurisen reproduktion funktio on tuottaa sosiaalinen reproduktio 
(Bourdieu & Passeron 1990, 10-11, 54). Toisin sanoen koulutusjärjestelmä muuttaa 
yhteiskuntaluokkien väliset sosiaaliset hierarkiat akateemisiksi hierarkioiksi, ja siten 
ylläpitää sosiaalista järjestystä ja sen jatkuvuutta legitiimisti - eli yleisesti hyväksy- 
tyllä ja vastaansanomattomalla tavalla (Bourdieu 1973, 496; Bourdieu 1984, 386-387; 
Bourdieu & Passeron 1990, 194-210). 

Voisiko Bourdieun kulttuurisen reproduktion teoria olla käyttökelpoinen väli- 
ne selittämään koulutuksen välityksellä tapahtuvaa luokka-aseman periytymistä 
suomalaisessa yhteiskunnassa? Bourdieu kehitti teoriansa tutkiessaan ranskalaista 
koulutusjärjestelmää 1960-luvulla, joten voidaan kysyä, missä mielessä teoria voi olla 
relevantti kuvaamaan suomalaista koulutusjärjestelmää. Toisaalta taas kulttuurisen 
reproduktion teoria kytkeytyy tiiviisti Bourdieun (1984) Distinction-tutkimukseen 
elämäntyylien tai elämäntapojen sosiaalisesta eriytymisestä ja yhteiskuntaluok- 
kasidonnaisuudesta, ja Semi Purhonen työryhmineen (2014) totesi omaksi yllätyk- 
sekseenkin, että suomalainen elämäntyylien yhteiskuntaluokittainen eriytyminen 
noudatteli 2000-luvun alussa samanlaisia säännönmukaisuuksia kuin Bourdieun 
Distinctionissa esittämät. Niinpä kannattaa selvittää, mikä arvo kulttuurisen repro- 
duktion teorialla voisi olla Suomen kontekstissa. 

Suomalaisessa koulutusjärjestelmässä keskeisin yksilöiden koulutuspolkuja so- 
siaalisen taustan mukaan erotteleva - ja siten keskeinen myöhempää koulutus- ja 
ammattiuraa määrittävä - tekijä on sekä historiallisesti että peruskoulujärjestelmän 
aikana ollut siirtyminen perusasteelta toisen asteen koulutukseen (Härkönen & Sir- 
niö 2020). Toisaalta peruskoulu on 1980-luvulta alkaen sisältänyt kaikille oppilaille 
periaatteessa yhteisen oppimäärän ja taannut kaikille peruskoulun suorittaneille 
jatko-opintokelpoisuuden toiselle asteelle. Peruskoulu toisin sanoen periaatteessa 
takaa kaikille samat edellytykset, mutta silti toiselle asteelle valikoituminen eriytyy 
vanhempien yhteiskuntaluokan (erityisesti koulutuksen) mukaan. Peruskoulu on tä- 

ten erityisen kiinnostava kohde kulttuurisen reproduktion tutkimista varten. Taman 
luvun tutkimuskysymys asetetaankin seuraavasti: missä määrin peruskoulu määrää 
opiksi ylempien yhteiskuntaluokkien kulttuurisia käytäntöjä Suomessa? 


Suomalaisen ylemmän keskiluokan kulttuuriset käytännöt 


Kysyttäessä määrääkö peruskoulu opiksi ylempien yhteiskuntaluokkien kulttuurisia 
käytäntöjä on ensin selvitettävä, mitä nuo käytännöt ovat. Elämäntapojen ja -tyylien 
yhteiskuntaluokan mukaista eriytymistä Suomessa on tutkittu harvakseltaan ja haja- 
naisesti, mutta riittävästi tämän tutkimustyön taustoittamiseksi. Keskeisiä tutkimuk- 
sia ja selvityksiä ovat mainitun Purhosen ja työryhmän (2014) lisäksi tehneet Mirja 
Liikkanen kumppaneineen (2005) sekä Katarina Eskola (1976). Varsinaista eliittikult- 
tuurin tutkimusta (esim. Daloz 2010; Friedman & Reeves 2020) Suomessa ei juuri ole 
tehty, mutta toisaalta voitaneen olettaa, että tasa-arvoa korostava suomalainen perus- 
koulu tuskin eliittikulttuuria opiksi määräisikään; mikäli koululaitoksen opiksi mää- 
räämä kulttuuri on liian kaukana kouluja käyvien oppilaiden omasta kulttuurista, lai- 
tos riskeeraa legitimiteettinsä (Bourdieu & Passeron 1990, 15-16). Tässä tutkimuksessa 
kulttuuriset käytännöt jaetaan Purhosen ja kumppanien (2014) tapaan - kansainvä- 
lista tutkimuskäytäntöä noudattaen - kulttuuriseen makuun, kulttuuriseen osallis- 
tumiseen ja kulttuuriseen tietämykseen: maulla viitataan eri kulttuurisisällöistä pi- 
tämiseen tai niiden inhoamiseen (esimerkiksi tietystä musiikkigenrestä pitäminen), 
osallistumisella taas eri kulttuurimuotojen harrastamiseen tai kulutukseen (esimer- 
kiksi teatterissa tai elokuvissa käyminen), ja tietämyksellä erilaisten kulttuurisisältö- 
jen ja -muotojen tuntemiseen (esimerkiksi tietää kuvataiteilijoita ja heidän teoksiaan). 
Suomalainen kulttuurisosiologinen tutkimus antaa tietoa pääasiassa osallistumisen 
ja maun sosiaalisesta eriytymisestä, joten tässä keskitytään niihin. 

Eskola (1976) tutki vuonna 1973 kerätyllä aineistolla erilaisiin kulttuurisiin käytän- 
töihin osallistumisen yleisyyttä ja jakautumista eri väestöryhmissä, ja havaitsi osal- 
listumisessa suuria koulutuksen ja ammattiaseman mukaisia eroja (mt., 71-72). Mitä 
korkeampi koulutus tai ammattiasema vastaajalla oli, sitä enemmän kirjoja hän oli 
lukenut ja sitä useammin käynyt kirjastossa, teatterissa, taidenäyttelyissä, sinfonia- 
konserteissa ja oopperassa vuoden aikana. Koulutus selitti Eskolan mukaan osallis- 
tumisaktiivisuutta erityisen vahvasti. Sen sijaan elokuvissa käyminen, elokuvien kat- 
sominen televisiosta tai radion kuunteleminen (erityiset taideohjelmat pois lukien) 
eivät systemaattisesti eriytyneet koulutuksen tai ammattiaseman mukaan, vaan ne 
olivat yhtä yleistä ja melko suosittua ajanvietettä kaikissa yhteiskuntaluokissa. Eskola 
(1979) myös osoitti, että yhteiskuntaluokka vaikuttaa siihen, millaisia kirjoja luetaan 
(eli kirjallisuusmakuun). Vaikka 1960-luvulta ei vastaavaa tutkimusta ole, on kirjo- 
jen lukemismäärän, teatterissa, taidenäyttelyissä ja konserteissa käymismäärän sekä 
klassisesta ja modernista konserttimusiikista pitämisen havaittu olleen korkeammin 

koulutetuille ja korkeammissa ammattiasemissa oleville tyypillisempää jo 1960-lu- 
vulla, kun taas elokuvissa käynti oli yleistä ajanvietettä jo silloin (ks. Piepponen 1960; 
Toiviainen 1970). 

Liikkasen ja kumppanien (2005) aineisto kattaa Tilastokeskuksen vuosina 1982, 
1991 ja 2002 keräämät kyselytutkimusaineistot, joista saadaan hyödyllisiä aikasar- 
ja-aineistoja (myös Liikkanen & Pääkkönen 1993). Aineistojen mukaan ajasta riip- 
pumatta kirjojen lukemismäärä kasvaa koulutuksen ja ammattiaseman noustessa, 
kuten kasvavat kirjastossa käyntimäärä ja kirjoittamisen harrastaminenkin. Samoin 
teatterissa, taidenäyttelyissä, konserteissa ja elokuvissa käynti kasvavat samalla sys- 
tematiikalla tarkasteluajankohdasta riippumatta. Myös osallistuminen yhdistystoi- 
mintaan noudattaa samanlaista säännönmukaisuutta, mikä on yhdenmukaista sen 
yleisemmin tunnetun seikan kanssa, että yhteiskunnallinen osallistuminen erityi- 
sesti äänestämällä poliittisissa vaaleissa on tyypillisempää korkeammin koulutetuil- 
le ja ylemmissä ammattiasemissa oleville (esim. Lahtinen 2019). Sen sijaan sanoma- 
lehtien lukemisen tai televisionkatselun määrä, radion tai musiikin kuuntelumäärä, 
tai käsitöiden tai liikunnan harrastaminen eivät vaihtele merkittävästi koulutuksen 
tai ammattiaseman mukaan. Kuitenkin esimerkiksi se, mitä televisiosta katsotaan, 
vaihtelee, joten vaikka viimeksi mainittuihin kulttuurisiin käytäntöihin osallistumi- 
sen määrät eivät vaihtelekaan, kulttuurinen maku kulttuurisisältöjen suhteen vaihte- 
lee yhteiskuntaluokittain (ks. myös Seppänen 1993 musiikkimakujen eriytymisestä ja 
Liikkanen ym. 1993 urheilu- ja liikuntalajien eriytymisestä). Käsitöiden osalta on huo- 
mioitava, että vaikka niiden harrastaminen ei vaihtele yhteiskuntaluokittain, harras- 
tamisen syyt voivat vaihdella: Esimerkiksi ylemmissä sosioekonomisissa asemissa 
ruoanlaitto on alempiin asemiin verrattuna selvästi useammin myös ”hupi ja harras- 
tus”, ei pelkkä ”rutiini ja velvollisuus” (Liikkanen ym. 2005, 278-281). Samanlainen 
harrastamisen syiden sosioekonominen eriytyminen voi koskea käsitöitä, mutta tästä 
ei ole vastaavaa tutkimustietoa saatavilla. 

Suomalaisten kulttuurista makua ja osallistumista laajasti kartoittava viimeai- 
kainen kulttuurisosiologinen tutkimus on Purhosen ja kumppanien (2014) hanke 
(aineisto vuodelta 2007), jossa yhtenä tausta-ajatuksena oli testata Bourdieun Distin- 
ction-teoriaa Suomessa. Kuten edellä, myös Purhosen ja kumppanien mukaan kir- 
jojen lukemismäärä, teatterissa, taidenäyttelyissä, museoissa, elokuvissa, klassisen 
musiikin konserteissa ja oopperassa käymisen määrät kasvavat koulutuksen ja am- 
mattiaseman noustessa. Toisaalta esimerkiksi yökerhoissa tai rock-konserteissa käyn- 
ti tai rock-musiikista tai hiphop-musiikista pitäminen eivät kytkeydy koulutukseen 
tai ammattiasemaan. Liikunnan harrastaminen on edelleen määrällisesti yleistä 
kaikissa yhteiskuntaluokissa - harrastamattomuus tosin on yhteydessä työväenluok- 
kaisuuteen (Kahma 2010) - mutta lajivalinnat ovat yhteiskuntaluokittain eriytyneita: 
esimerkiksi juoksu, hiihto ja kuntosali ovat korkeammin koulutettujen lajeja, kun taas 
sauvakävely, pyöräily ja tanssi eivät eriydy koulutuksen mukaan. Televisionkatselu on 
muuttunut siten, että korkeammin koulutetut ja ylemmissä ammattiasemissa olevat 
eivät enää katso televisiota samassa määrin kuin muut ryhmät. (Myös Kahma 2011 ja 

Purhonen, Gronow & Rahkonen 2011.) Yleisjohtopäätöksenä Purhonen ja kumppanit 
(2014) esittävät, että 2000-luvun alun suomalainen elämäntyylien avaruus on hyvin 
samantyyppinen kuin Bourdieun (1984) kuvaama, 1960-luvun Ranskaa kuvaava ava- 
ruus. 

Yhteenvetona näyttää siltä, että sotien jälkeisessä Suomessa on olemassa melko 
selkeästi hahmottuva ylempien yhteiskuntaluokkien kulttuurinen piirre, johon kuu- 
luvat keskimääräistä runsaampi kirjojen lukeminen, kirjoittamisen harrastaminen 
ja kirjastossa käyminen, samoin kuin elokuvissa, teatterissa, museoissa, taidenäyt- 
telyissä ja oopperassa käyminen sekä klassisesta ja yleisemmin konserttimusiikista 
pitäminen. Sanalla sanoen ja hieman karkeistaen: suomalaisen ylemmän keskiluo- 
kan kulttuurisissa käytännöissä ja elämäntavassa on tietty ajallisesti kestävä ”korkea- 
kulttuurisuus”-piirre, joka erottaa sen alempien yhteiskuntaluokkien käytännöistä ja 
elämäntavasta. Niin kutsutut populaarikulttuuriset käytännöt, kuten elokuvien kat- 
sominen televisiosta, musiikin kuuntelun määrä ja populaarimusiikista (rock, pop, 
iskelmä) pitäminen, televisionkatselun ja radionkuuntelun määrä sekä liikunnan, 
urheilun ja käsitöiden harrastaminen eivät sen sijaan ole osallistumismäärällä mitat- 
tuna yhteiskuntaluokittain eriytyneitä. Päin vastoin, populaarikulttuurin käytäntöjä 
harjoitetaan kaikissa yhteiskuntaluokissa yhtä lailla, vaikka toki käytäntöjen sisällöt 
ovat usein yhteiskuntaluokkasidonnaisia. Tähdennetään vielä, että eri kulttuuris- 
ten käytäntöjen kokonaissuosio vaihtelee ajan myötä, mutta käytäntöjen sosiaalinen 
eriytyminen säilyy kokonaissuosion vaihtelusta riippumatta. 

Kun suomalaisen ylemmän keskiluokan kulttuurinen erityispiirre näyttää olevan 
olemassa, voidaan tutkia, määrääkö peruskoulu opiksi tällaisia kulttuurisia käytän- 
töjä. Seuraavassa tarkastellaan peruskoulun historiaa ja toimintaa tutkimustehtävän 
rajaamiseksi ja täsmentämiseksi. 


Tutkimuskohteena peruskoulun 
opetussuunnitelman perusteet (POPS) 


Peruskoulu rakennettiin 1960-1970-luvuilla poliittisten intressien kompromissina. 
Peruskoulu korvasi sitä edeltäneen rinnakkaiskoulujärjestelmän, ja yhtenä keskeise- 
nä motiivina perusasteen koulutuksen reformille oli kaventaa sosiaalisesta taustasta 
juontuvia eroja perusasteen koulutukseen osallistumisessa. Peruskoulusta tuli yh- 
deksänvuotinen yhtenäiskoulu koko ikäluokalle, ja sen suorittamiseen pakottaa op- 
pivelvollisuus, josta ei voi vapautua. Peruskoulussa alkuvaiheessa olleet tasokurssit 
poistettiin vuoden 1985 opetussuunnitelmauudistuksessa, minkä jälkeen peruskou- 
lun suorittaminen on antanut yleisen jatko-opintokelpoisuuden toisen asteen kou- 
lutukseen. Hallinnollisesti peruskoulun ohjaus oli aluksi keskitetty valtiolle, mutta 
1980-luvun julkishallinnon hajauttamisen (desentralisaation) mukana peruskoulua 
koskevaa valtaa siirrettiin kunnille, ja 1990-luvulla mahdollistettu kouluvalinta jakoi 

päätösvaltaa myös perheille. (Kettunen ym. 2012; Silvennoinen ym. 2012; Simola ym. 
2017.) Jaakko Kaukon (2019, 131) mukaan peruskoulun alkuperäisiä perustamisaja- 
tuksia ei ole sittemmin poliittisesti haastettu, ja Hannu Simola kumppaneineen (2017, 
34-47) esittää, että peruskoulu nauttii suomalaisessa yhteiskunnassa laajaa legitimi- 
teettiä sosiaalisen yhdenvertaisuuden edistäjänä. 

Peruskoulun toiminnan keskeinen ohjausdokumentti ja hallinnan väline on valta- 
kunnallinen opetussuunnitelman perusteet (POPS): POPS määrittelee peruskoulus- 
sa annettavan opetuksen tavoitteet ja sisällöt, eri oppiaineisiin käytettävissä olevan 
aikamäärän sekä oppilasarvioinnin periaatteet (Kauko 2019; Rokka 2011; Siekkinen 
2017; Varjo, Kalalahti & Silvonen 2020). Ensimmäisen POPS:n laati komitea, mut- 
ta seuraavat Kouluhallitus/Opetushallitus. POPS:n laadinta on poliittinen prosessi, 
jossa yhteensovitetaan paitsi puoluepoliittisia ja asiantuntijoiden näkemyksiä, myös 
kuullaan intressiryhmien ja etujärjestöjen näkemyksiä (Rokka 2011; Siekkinen 2017). 
Lopulta valtion keskushallinto päättää POPS:n sisällön, joten voidaan sanoa, että 
POPS ”sisältää valtiollisen näkemyksen siitä, mitä jokaisen yksilön ja tulevan kansa- 
laisen tulee tietää ja osata” (Antikainen, Rinne & Koski 2006, 175). 1980-luvun hallin- 
non hajauttaminen (desentralisaatio) merkitsi opetussuunnitelmien tasolla sitä, että 
kuntien tehtäväksi tuli laatia kunnalliset opetussuunnitelmat, minkä lisäksi edelleen 
koulut laativat omat opetussuunnitelmansa: nämä paikalliset suunnitelmat laadi- 
taan kuitenkin POPS:n puitteissa. POPS:ia voi siis luonnehtia valtion keskusviraston 
virkahenkilöiden laatimaksi kuntia, kuntien virkahenkilöstöä (erityisesti peruskou- 
lunopettajia) ja heidän työtään sääteleväksi määräykseksi, jota kuntien virkahenki- 
löstön on virkavelvollisuuden pakottamana noudatettava. Kunnilla ja opettajilla on 
kuitenkin suhteellisen laaja autonomia POPS:n soveltamisessa (Kauko 2019; Säntti & 
Kauko 2019), ja niinpä kuntien opetussuunnitelmissa on eroja (Holappa 2007; Palsa 
& Mertala 2019), ja opettajat soveltavat opetussuunnitelmaa luokkahuonearjessaan 
tarpeensa ja parhaansa mukaan (esim. Korkeamäki & Dreher 2011). Tämä virallisen, 
kirjoitetun opetussuunnitelman ja toteutuneen opetussuunnitelman välinen ero on 
opetussuunnitelmatutkimuksen perusongelma (Antikainen ym. 2006). Mikään ei 
kuitenkaan poista POPS:n auktoriteettia valtiollisena tahtona ja koulun työtä mää- 
rittävänä asiakirjana, joten POPS on kelpo tutkimuskohde kulttuurisen reproduktion 
analyysiin. 

Tutkittaessa POPS:ia bourdieulaisesta näkökulmasta on ennen analyysiin ryh- 
tymistä kuitenkin syytä tehdä joitakin reunahuomautuksia. Bourdieulaisesta näkö- 
kulmasta keskeistä on, että koulu legitimoi sen, mitä se määrää opiksi: oppisisältö on 
automaattisesti legitiimiä kulttuuria (Bourdieu & Passeron 1990, 20-22), erityisesti 
suhteessa sellaiseen kulttuuriin, joka jätetään oppisisältöjen ulkopuolelle. Niinpä 
jos POPS esimerkiksi sisältää mainintoja teatterissa tai oopperassa käymisestä osana 
opetusta, tämä tulkitaan kyseisten kulttuuristen käytäntöjen legitimoinniksi, eli ar- 
vostamiseksi ja esittämiseksi niin tärkeänä, että niiden tunteminen on jokaisen kan- 
salaisen yleissivistyksellinen velvollisuus (Antikainen ym. 2006 edellä). Vastaavasti 
pop-musiikin puuttuminen oppisisällöistä (Rokka 2011) tulkittaisiin siten, että tämä 

musiikki ei ole niin tärkeää tai arvokasta. Tällaisen legitimoinnin vaikutus voidaan 
ajatella seuraavasti: jos POPS legitimoi kirjallisuuden lukemista, ja suomalaiset ar- 
vostavat kirjallisuuden lukemista yhteiskuntaluokasta riippumatta myöhemminkin 
elämässään (ks. Purhonen ym. 2014 ”hyvästä kulttuuritahdosta”), niin tätä voidaan 
pitää esimerkkinä siitä, kuinka koulu tuottaa taipumuksen (disposition) legitiimin 
kulttuurin arvostamiseen ja siihen osallistumiseen (Bourdieu 1984, 22-28). Bourdi- 
eu kuitenkin varoittaa, että koulu ei välttämättä virallisesti opeta eikä eksplisiittises- 
ti vaadi oppilailtaan sitä kulttuuria, jota se oppilailta edellyttää ja josta se heitä pal- 
kitsee (Bourdieu & Passeron 1990, 41, 99-100). Virallinen opetussuunnitelma ei siten 
välttämättä sisällä kovinkaan paljoa ylempien yhteiskuntaluokkien elämäntapaan 
liittyviä kulttuurisia käytäntöjä eikä määrää niitä opiksi; sen sijaan koulu voi määrätä 
ylempien yhteiskuntaluokkien elämäntapaa opiksi koulun arkisten ja epävirallisten 
käytäntöjen eli niin kutsutun piilo-opetussuunnitelman kautta. Virallisen opetus- 
suunnitelman sisältämää kulttuuria rajoittaa myös se, että koulu ei voi määrätä opiksi 
sellaista kulttuuria, joka on niin kaukana oppilaiden kulttuurista, etteivät he enää kä- 
sitä kyseistä kulttuuria legitiimiksi (Bourdieu & Passeron 1990, 15-16, 99): esimerkiksi 
tällaisesta voisi nyky-Suomen peruskoulussa käydä vaikkapa abstraktin kuvataiteen 
laajamittainen opetus kaikille (ks. Purhonen ym. 2014). Näistä rajoituksista huolimat- 
ta - tai ehkä juuri niiden vuoksi - voidaan olettaa, että sellainen yläluokkainen kult- 
tuuri, jota POPS:it lopulta sisältävät, on sitä vahvemmin legitiimiä: se on läpäissyt sitä 
raskaamman karsinnan ja valikoinnin, ja silti selvinnyt POPS-tekstiin. 

Tutkimustehtävän täsmentämiseksi erotetaan vielä toisistaan triviaali reproduk- 
tio ja epätriviaali reproduktio: Triviaalilla reproduktiolla tarkoitetaan tässä sitä, että 
(1) POPS:n laativat valtion virkahenkilöt poliittisen eliitin ja koulutusalan erityis- 
asiantuntijoiden kanssa, yhteiskunnan intressiryhmien vallanpitäjiä kuullen. Näissä 
asemissa toimivat henkilöt ovat tyypillisesti yliopistokoulutettuja ja ylemmän kes- 
kiluokan ammateissa tai professioissa, joten luokkarakenteen näkökulmasta ylem- 
män keskiluokan (fraktioiden) edustajat päättävät siitä, mitä kulttuuria POPS mää- 
rää opiksi. Toisaalta (2) POPS on vahvasti tieteenalapohjainen, mikä kytkee POPS:n 
tietosisällöt tieteeseen, yliopistokoulutukseen ja akateemisiin professioihin: POPS:n 
sisällöt ovat näin kaksinkertaisesti legitimoituja. Viimein (3) POPS:n toimeenpanevat 
yliopistokoulutetut virkasuhteiset opettajat, jotka suomalaisessa ammatti- ja palkka- 
hierarkiassa sijoittuvat yleensä vähintään keskiluokkaan. Tätä POPS:n laadinta- ja 
toimeenpanokoneistoa - karkeasti sanoen: ylemmän keskiluokan kulttuurista (legi- 
tiimiä) vallankäyttöä muihin yhteiskuntaluokkiin, josta ei voi vapautua - kutsutaan 
tässä triviaaliksi reproduktioksi. Tässä tutkimuksessa ei tarkastella triviaalia repro- 
duktiota, vaan epätriviaalia reproduktiota - eli sitä, millaisia tyypillisesti ylemmän 
keskiluokan elämäntapaan liittyviä, edellisessä kappaleessa kuvattuja kulttuurisia 
käytäntöjä POPS määrää opiksi (ja siten legitimoi). 

Aineisto ja menetelma 


Tutkimuksen aineisto koostuu suomalaisen peruskoulun opetussuunnitelman pe- 
rusteista vuosilta 1985-2014 (4 kappaletta; Taulukko 1): vuoden 1970 komiteavalmis- 
teltua POPS:ia, joka sisältää tasokurssit eikä takaa jatko-opintokelpoisuutta, ei otettu 
aineistoon. POPS:eja pidetään Janne Varjoa ja kumppaneita (2020, 7) seuraten hal- 
linnollisina asiakirjoina, jotka määrittävät peruskouluopetuksen tavoitteet, sisällöt, 
ajankäytön ja oppilasarvioinnin. Näin POPS on ”arvovaltaista asiantuntijapuhetta” 
(Simola 1995, 5), joka tuottaa sitä mistä se puhuu - opetusviranomaisia virkavastuul- 
la velvoittavana se on ”vakavasti otettavaa puhetta, jota [peruskoulutoiminnassa] ei 
voida sivuuttaa” (Varjo 2007, 36; myös Varjo ym. 2020). Tällaisena puheena POPS:eilla 
voidaan katsoa olevan Bourdieun tarkoittama legitimoiva auktoriteetti: jos kulttuuri- 
nen käytäntö sisältyy niin arvovaltaiseen ”puheeseen” kuin POPS - niin että se tulee 
opettaa jokaiselle suomalaiselle - kyse on legitimoinnista. 


Taulukko 1. Aineisto. 


Vuosi Nimi Lyhenne 


1985 Peruskoulun opetussuunnitelman perusteet 1985. P1985 
(Helsinki: Kouluhallitus. 2.p.) 


1994 Peruskoulun opetussuunnitelman perusteet 1994. P1994 
(Helsinki: Opetushallitus.) 


2004 Perusopetuksen opetussuunnitelman perusteet 2004. P2004 
(Helsinki: Opetushallitus.) 


2014 Perusopetuksen opetussuunnitelman perusteet 2014. P2014 
(Helsinki: Opetushallitus. 4.p.) 


Aineisto analysoidaan teorialähtöisellä sisällönanalyysillä (Hsieh & Shannon 
2005, 1281-1283; Tuomi & Sarajärvi 2009, 113-117): tässä menetelmässä teorian perus- 
teella rakennetaan analyysirunko, jonka avulla aineistosta etsitään ja tunnistetaan 
havaintoyksiköt analyysiä ja tulkintaa varten. Tässä analyysirunko (Taulukko 2) ra- 
kennetaan heijastamaan edellä esitettyä kulttuuristen käytäntöjen yhteiskuntaluo- 
kittaista eriytymistä siten, että toisella puolen runkoa ovat tyypillisemmin ylemmän 
keskiluokan elämäntapaan kuuluvat käytännöt, ja toisella puolen käytännöt, joiden ei 
voida sanoa olevan yhteiskuntaluokittain eriytyneitä; jälkimmäisiä kutsutaan vakiin- 
tuneeseen tapaan populaarikulttuuriksi. 


171 


Jarmi Kallunki 


Taulukko 2. Analyysirunko: korkeakulttuuri ja populaarikulttuuri. 


Korkeakulttuuri Populaarikulttuuri 

eli kulttuuriset käytännöt, jotka ovat yleisempiä | eli kulttuuriset käytännöt, jotka eivät ole yhteis- 
ylemmälle keskiluokalle kuntaluokkasidonnaista 

Kirjojen lukeminen (mahdollisesti: genre-erot) Sanomalehtien lukeminen (mahd. eri lehdet) 
Kirjastossa käynti Elokuvien katsominen (muu kuin teatterissa) 
Elokuvateatterissa käynti Television katsominen (sis. radion kuuntelu) 
Teatterissa käynti Musiikin kuuntelu 

Museoissa käynti Musiikkigenret: rock, iskelmä 
Taidenäyttelyissä käynti (sis. kuvataide) Urheilu ja liikunta (mahd. lajivalikoima) 
Konserteissa käyminen (sis. ooppera) Käsitöiden harrastaminen 

Musiikkigenret: klassinen musiikki, sinfoniat 

Yhdistystoiminta ja demokraattinen osallistuminen 


Aineisto analysoitiin siten, että kukin POPS luettiin läpi, ja analyysirunkoa käyt- 
täen kuhunkin POPS:iin merkittiin kohdat, joissa käsiteltiin analyysirungossa esi- 
tettyjä kulttuurisia käytäntöjä. Seuraavaksi tarkasteltiin sitä, missä yhteydessä (esi- 
merkiksi yleisperustelut, koulutyön järjestämisohjeet, oppiaine, oppilasarviointi) 
käytäntöjä käsiteltiin, missä tarkoituksessa niitä käsiteltiin (esimerkiksi pidetäänkö 
tavoiteltavana vai kritisoidaanko), ja mitä kulttuurisen käytännön opetuksella mah- 
dollisesti tavoitellaan. Koska tutkimus kohdennetaan siihen perusopetukseen, jonka 
kaikki lapset suorittavat oppivelvollisuuden pakottamana, analyysistä ulosrajattiin 
esiopetus, lisäopetus, valmistava opetus ja erityisopetus. Taito- ja taideaineita koske- 
vat aineistot kattavat vain niiden vähimmäistuntimäärät. 


Tulokset: Kulttuurinen reproduktio opetussuunnitelmien perusteissa 


Kulttuurin käsite esiintyy tiheästi kaikissa perusopetuksen opetussuunnitelmien 
perusteissa 1985-2014, mutta esiintymät ovat tyypillisesti yleisluontoisia: sitä, mitä 
kulttuurilla kulloinkin tarkoitetaan, ei tarkenneta. Kulttuuri esiintyy sellaisissa yleis- 
luontoisissa asiayhteyksissä kuten koulun tehtävien ja tavoitteiden määrittelyssä - 
”Koulun tehtävä on paitsi välittää myös kehittää kulttuuria” (P1985, 10; myös P2004, 
14) -, käsiteltäessä kulttuuristen vähemmistöjen opetusta (P1994, 14; P2004, 34-36; 
P2014, 86-88), tai esimerkiksi yleissivistyksen määrittelyssä (P1994, 11). Kulttuurin 
yleisluontoinen käsittely jäsentyy suurelta osin kulttuuri-identiteetin käsitteen kautta 
(ks. P1994, 13; P2004, 14; P2014, 18): koulu kasvattaa oppilaita heidän omien viiteryh- 
miensä kulttuureihin ja kulttuuri-identiteetteihin, mikä merkitsee vaihtelevasti suo- 
malaista kansallista kulttuuria (P1985, 12; P1994, 13-14; P2004, 14; P2014, 16), paikal- 
lista kulttuuria (P1985, 19; P2004, 38-39) tai vähemmistökulttuuria (P1994, 14; P2004, 
34-36; P2014, 86-88). Rokan (2011, 124-126) mukaan perusteissa oppilas kiinnitetään 
kotiseutuunsa ja lähiyhteisöönsä, ja tätä havaintoa voidaan täydentää toteamalla, että 
oppilas kiinnitetään myös lähiyhteisönsä kulttuuriin. Yhteiskuntaluokka ei kuiten- 

kaan ole missään perusteissa tällainen lähiyhteisö, eivätkä perusteet yleisemmin- 
kään käsittele oppilaiden yhteiskuntaluokkaa. 

Kun kulttuuri konkretisoidaan teorialähtöisesti korkeakulttuurin ja populaari- 
kulttuurin käytäntöihin (Taulukko 2) ja perusteet seulotaan analyysirungon avulla, 
paikantuvat kulttuuristen käytäntöjen esiintymät ja käsittely ensisijaisesti tiettyihin 
oppiaineisiin: tosin kirjasto, museo, teatteri sekä liikunta- ja taidekeskukset listataan 
koulun yleisinä yhteistyötahoina (P1985, 42; P2014, 29). Laajimmin kulttuurisia käy- 
täntöjä sisältävät äidinkieli ja kirjallisuus (lyhyemmin ja aiemmin: äidinkieli), mu- 
siikki, kuvataide (aiemmin: kuvaamataito) sekä liikunta ja käsityö. Niinpä äidinkieli, 
musiikki ja kuvataide käsitellään tässä muita oppiaineita tarkemmin, samalla havain- 
nollistaen analyysirungon soveltamista: liikuntaa ja käsityötä koskevat tulokset osoit- 
tautuivat varsin suoraviivaisiksi, joten ne käsitellään tiiviimmin. Lopuksi käsitellään 
yleistasoisemmin muut, vähemmän ja epäsystemaattisemmin havaintoja tuottaneet 
oppiaineet. 

POPS:it sisältävät kasvavan lukumäärän äidinkielen oppimääriä (1985: 1; 1994: 5; 
2004: 11; 2014: 12), kattaen suomen, ruotsin ja saamen lisäksi myös mm. viittomakie- 
len, romanikielen ja suomi toisena kielenä -oppimäärät. Tässä keskitytään suomen 
kieli ja kirjallisuus -oppimääriin: Etnisyys kytkeytyy kulttuurisiin käytäntöihin ja 
hierarkioihin (Bennett ym. 2009, 234-250), ja Suomessa vaikuttaisi olevan eroja kie- 
liryhmien välillä (Heikkilä & Kahma 2008). Analyysirunko (Taulukko 2) nojaa tut- 
kimuksiin, jotka kattavat pääosin vain suomenkielistä väestönosaa. Niinpä analyy- 
sirungon validiteetti muiden kuin suomenkielisen väestön suhteen on epäselvä, ja 
rajoittuminen suomen kieleen on tarpeen. Äidinkielen muissa oppimäärissä on yh- 
täläisyyksien ohella myös eroja, joten tarvetta olisi analysoida kulttuurista reproduk- 
tiota myös niissä oppimäärissä. 

Äidinkieli on ”tieto-, taito- ja taideaine” (P2004, 46), joka harjaannuttaa oppilaita 
paitsi kieli- ja viestintätaidoissa, myös erityisesti korkeakulttuurin tuntemukseen, ar- 
vostamiseen ja kulutukseen. Kirjallisuuteen ja sen lajeihin perehdyttäminen sekä lu- 
kemisharrastukseen innostaminen ovat laajasti oppiaineen tavoite- ja sisältölistalla, 
mutta niin ovat systemaattisesti ja jatkuvasti myös kirjaston käyttö ja teatteri. Kirjal- 
lisuuden lukemisella on itseisarvoa (P2004, 49), ja omaehtoinen lukemisharrastus on 
opetuksen tärkeä tavoite (P2014, 161): lisäksi aikanaan oli ”pidettävä silmällä [luetta- 
van] kaunokirjallisuuden taiteellista tasoa” (P1985, 67). Kirjallisuusgenrejä perusteissa 
ei käsitellä, vaan kaikenlainen lukeminen näyttäytyy lähtökohtaisesti arvostettavana. 
Kirjaston käyttöön opettaminen ja kannustaminen sisältyy kaikkiin perusteisiin, sa- 
moin tutustuminen ”teatteriin taidemuotona ja teatteri-ilmaisun keinoihin” (P2014, 
291): näytelmät ovat ”ehkä rikkain [opetuksen] integraatiomuoto” (P1985, 74). Kirjal- 
lisuuden yhteydet muihin taiteisiin sekä yleisempi ohjaus kulttuuritarjonnan kulu- 
tukseen edelleen vahvistavat äidinkielen korkeakulttuurista perusvirettä. Populaari- 
kulttuuria käsitellään äidinkielessä olennaisesti korkeakulttuuria vähemmän, mutta 
mainituksi tulevat elokuvat ja ”media”. Elokuvat luetaan tässä ensisijaisesti populaa- 
rikulttuuriksi, sillä perusteissa ei erikseen painoteta elokuvateattereissa käymistä; 

perusteet kuitenkin tyypillisesti rinnastavat elokuvan teatteriin ja kirjallisuuteen (ks. 
Taulukko 3), joten elokuva saattaa toisinaan olla myös korkeakulttuuria. Mediaan ole- 
tetaan tässä kuuluvan sanomalehdet, televisio ja radio - vaikka niitä ei perusteissa 
yleensä eksplisiittisesti mainita - ja tästä syystä media luetaan populaarikulttuuriksi. 
Taulukossa 3 havainnollistetaan korkeakulttuurin ja populaarikulttuurin esiintymis- 
tä äidinkielen suomen oppimäärässä. Voidaan sanoa, että äidinkieli määrää opiksi 
selkeästi enemmän korkeakulttuuria kuin populaarikulttuuria. 


Taulukko 3. Kulttuuriset käytännöt äidinkielen oppimäärissä: näytteet. 


POPS 1985 POPS 1994 POPS 2004 POPS 2014 
S runsasjamonipuolinen oppilaasta aktiivinen Äidinkieli ja kirjallisuus Äidinkieli ja kirjallisuus 
2 tutustuminen kirjallisuu- kirjastonkäyttäjä (44) on tieto-, taito- ja tai- on monitieteinen taito-, 
> teen (64) oppilaan lukuharrastus deaine (46) tieto- ja kulttuuriaine.. 
€ kirjallisuudesta monipuolistuu, kirjalli- — kirjaston käytön opette- b] Kirjallisuus yhdistää 
J taide-elämyksiäjatu- suuden tuntemus laaje- — lua (48) oppilaan kulttuuriinsa ja 
E tustuminen taiteelliseen nee, hän saa elämyksiä Kirjallisuuden lukemi- avartaa käsitystä muista 
2 tarkastelu-jaesitysta- — kirjallisuuden, teatterin — sellaja monipuolisella kulttuureista. (104) 

paan (64) ja joukkoviestinnän kirjoittamisella on Omaehtoinen lukeminen 

kulttuuripalvelut (kirjas- välittämästä maailmasta itseisarvoa (49) tärkeä tavoite. (161) 

to, teatteri jne.) (65) E E kulttuureihin tutustu- — Hyödynnetään media- 

Lukemista ja kirjallisuut- Y"'*Y mista kirjallisuuden, ja kulttuuritarjontaa, 

siin. (44) esimerkiksi kirjastoa, 


ta painotetaan kaikilla 
vuosiluokilla. (66) 


tavoite: oppilas harras- 
taa ja arvostaa kirjalli- 
suutta (67) 


Taideaineena äidinkielen 
tehtävä on erityisesti 

kirjallisuuden, teatterin ja 
elokuvan kautta tutustut- 
taa oppilasta eri kulttuu- 


teatterin ja elokuvan kei- 
noin; paljon ja monipuo- 
lisesta lukemista (50) 
kirjallisuuden ja muiden 
taiteenalojen yhteydet 


elokuvia, teatteria ja 
museoita. (164) 
oppilas aktiiviseksi kult- 


tuuritarjonnan käyttäjäk- 
si ja tekijäksi (291) 


(51) 


kirjallisuuden yhteydet — reihin ja tukea oppilaan a 
muihin taiteisiin (67) oman kulttuuri-identitee- lukutaito sekä hyödyksi a 1 A 
E ä 5 "ksi ilmenemismuotoihin, ku- 
kaunokirjallisuuden tinrakentumista: (46) ettähuviksi (52) ten kansanperinteeseen 
taiteellinen taso (67) elokuvaan, teatteriin, ? 
puhekulttuuriin ja media- 
kulttuurin eri muotoihin. 
(292) 
S joukkoviestintä (66) elokuva (46; ks. yllä) elokuva (50; ks. yllä) elokuva (164; ks. yllä) 
E totuttaudutaan käyttä- — perustietoja mediasta mediasisältöjen tulkit- 
> mään viestintävälineitä — (50) seminen ja tuottaminen 
> 
= (44) median ja tekstien mahti (104) 
E tutustutaan erilaisiin muokata maailmanku- koulun ulkopuolinen 
= teksteihin, myös media- vaa ja ohjata valintoja kulttuuri- ja mediatarjon- 
= teksteihin (45) (54) ta kuuluu oppimisympa- 
2 ristöön (161) 


Musiikin oppimäärät ovat päinvastoin varsin populaarikulttuurishenkisiä, vaik- 
ka musiikista puhutaan eli sitä artikuloidaan myös taideaineena. Oppimääristä suuri 
osa käsittelee musiikin käytännöntaitojen (laulaminen, soittaminen, kuuntelu) sekä 
käsitteellistämiskykyjen (terminologia, käsitteistö) harjaannuttamista. Opetus sisäl- 
tää aina monipuolisen johdatuksen musiikkikulttuureihin sekä laajan ”kaikkiruo- 
kaisen” ohjelmiston, ja oppilaita ohjataan elinikäiseen musiikkiharrastuneisuuteen 
(Taulukko 4). Nämä piirteet tekevät musiikista oppiaineena selkeästi enemmän po- 

pulaarikulttuurisen kuin korkeakulttuurisen, vaikka vuosien 1985 ja 2014 perusteissa 
nähdään viitteitä myös korkeakulttuuriin. Analyysirungon soveltamista musiikkiin 


hankaloittaa musiikkigenrejen puuttuminen perusteista vuoden 1985 jälkeen (ks. Sa- 


losen 2021 vastaava hankaluus): tämä opetussuunnitelmaohjauksen väljentyminen 
vapauttaa genrejä koskevaa päätös- ja painotusvaltaa kunta-, koulu- ja opettajatasol- 
le, mahdollistaen suuremman variaation käytännön opetussisällöissä. Niinpä vaikka 


perusteet määräävät opiksi kaikkiruokaisen musiikin kulutuksen, saattaa koulujen 
välillä olla genrepainotuseroja; tällaisten erojen olemassaolo ja niiden kytkeytymi- 
nen koulujen yleisempään sosioekonomiseen eriytymiseen on itsessään kiinnostava 
reproduktiokysymys. Tässä tehdyn analyysin pohjalta musiikin voidaan kuitenkin 
sanoa määräävän opiksi enimmäkseen populaarikulttuuria. 


Taulukko 4. Kulttuuriset käytännöt musiikin oppimäärissä: näytteet. 


POPS 1985 POPS 1994 POPS 2004 POPS 2014 
S Esittävän säveltaiteen (Ei havaintoja.) (Ei havaintoja.) Hyödynnetään taide- ja 
z sisältöalueella [opitaan] kulttuurilaitosten sekä 
E klassisen soitinmusiikin muiden yhteistyötahojen 
Z keskeisiä lajeja (sinfonia, tarjoamia mahdollisuuk- 
G konsertto, sonaatti, kvar- sia. (142) 
z tetto ja sinfoninen runo). Tavoitteena ohjata 
x Tutustutaan vähintään oppilasta tarkastelemaan 

yhteen musikaaliin tai musiikkia taiteenlajina 

operettiin, oopperaan ja (423) 

balettiin. (198) 

Elävän musiikin kuun- 

telutilanteita [-] mah- 

dollisimman paljon. 

Oppilastovereiden 

esitykset, osallistumi- 

nen koulukonsertteihin, 

muihin konsertti-, oop- 

pera- tai musiikkitapah- 

tumiin [ohjaavat] oikeisiin 

kuuntelutapoihin sekä 

suhtautumaan myöntei- 

sesti esitystilanteisiin ja 

musiikin esittäjiin. (200) 
S [Ala-asteella] kaikille op- [Tavoitteena] ohjaami- Tavoitteena on ra- Sisällöt valitaan siten, 
Z pilaille mahdollisimman nen pysyvään musiikin — kentaa arvostavaa ja että oppilaat tutustuvat 
5 monipuolista musiikin- harrastamiseen myös uteliasta suhtautumista musiikkikulttuureihin ja 
5 opetusta. (191) peruskoulun jälkeen. erilaisiin musiikkeihin. -tyyleihin monipuolisesti. 
2 [Yläasteella] pysyvän (97) (232) (142) 
9 harrastuksen virittami- [Oppisisällön] tulee [Ohjelmisto] tutustut- [Ohjelmistoon monipuo- 
Z nen. (192) kattaa mahdollisimman taa oppilaan sekä suo- lisesti mm.] lastenmu- 
S [Nykymusiikin opetukses- monipuolisesti musiik- — malaisen että muiden siikkia, eri kulttuurien 


kikulttuurin eri alueita. 


sa] Tutustutaan pop- ja 
(97) 


rockmusiikin kehitykseen. 
Keskitytään suomalai- 
seen iskelmä-, tanssi- ja 
rockmusiikkiin. Opitaan 
tuntemaan nykysäveltäjiä 
ja heidän musiikkiaan. 
(198) 


maiden ja kulttuurien 
musiikkiin ja sisältää 
esimerkkejä eri aika- 
kausilta ja eri musiikin 
lajeista (233) 


musiikkia, taidemusiik- 
kia, populaarimusiikkia ja 
kansanmusiikkia. (264) 
[Ohjelmistoon] monipuo- 
lisesti eri kulttuurien ja 
aikakausien musiikkia 
kansanmusiikista taide- 
musiikkiin. (423) 

Kuvataiteen oppimäärät sisältävät musiikin tavoin laajan määrän teknisten taito- 
jen opetusta ja harjoittelua sekä kannustusta harrastamiseen myös koulun ulkopuo- 
lella: tavoite on, että oppilaalle kehittyy henkilökohtainen tai elävä suhde taiteeseen 
(P1994, 99; P2004, 236). Kuvataide sisältää sekä oppilaan oman kuvallisen ilmaisun 
että taiteen vastaanottamiseen koulimista, ja oppisisältöihin kuuluvat sekä taidehis- 
toria että nykytaide, taiteilijoiden ja heidän elämäkertojensa tuntemus, kuvataiteen 
prosessien ymmärrys sekä harjaantuminen tarkastelemaan ja arvioimaan taidetta 
(Taulukko 5). Oppisisällöt valitaan eri kulttuureista, ympäristöistä ja aikakausilta, ja 
taidetta tarkastellaan monipuolisesti sekä vastaanottajan, tekijän, teoksen että yh- 
teiskunnan ja kulttuurin näkökulmista. Taidenäyttelyissä ja museoissa käyminen 
sekä arkkitehtuuriin tutustuminen kuuluvat pysyvästi kuvataiteen oppimääriin. 
Kuten äidinkielessä, myös kuvataiteessa kannustetaan taiteidenvälisyyteen. Näillä 
perustein kuvataiteessa vaikuttaa olevan vahva korkeakulttuuripainotus. Populaa- 
rikulttuurista kuvataiteessa käsitellään ”mediaa” - eksplikoidusti televisiota (P1985; 
P2004), mutta oletettavasti myös ainakin lehdistöä - joskin pienemmällä painoarvolla 
kuin korkeakulttuuria. Kuten äidinkielessä, elokuvat tulkitaan kuvataiteessakin ensi- 
sijaisesti populaarikulttuuriksi. Yhteen vetäen voidaan sanoa, että kuvataide määrää 
opiksi ensisijaisesti korkeakulttuuria. 

Kuvataiteen erityispiirre on perusteissa toistuvasti esiintyvä oppilaiden koulutus 
asioiden, esineiden ja ympäristöjen ”esteettiseen arvottamiseen” (P1994, 100; P2004, 
240; P2014, 144): tällainen arkisen estetisointi ja esteettinen arvottaminen on Bour- 
dieun (1984, 18-63) mukaan keskeinen ranskalaiselle 1960-luvun yläluokalle kuuluva 
käyttäytymistaipumus (esteettinen dispositio). Sikäli kun Suomen 2000-luvun alun 
kulttuuriavaruus noudatteli samankaltaisia säännönmukaisuuksia (Purhonen ym. 
2014), ei ole mahdotonta, että esteettinen arvottaminen olisi Suomessa yhteiskunta- 
luokittunutta ja ominaisempaa ylemmille luokille. Tällöin se, että ”peruskoulun es- 
teettisen kasvatuksen tehtävä on luoda perusteet oppilaan esteettiselle asennoitumi- 
selle todellisuuteen” (P1985, 201) sekä se, että kuvataiteen tehtävä on ”tarjota tapoja 
arvottaa todellisuutta” (P2014, 143) olisivat varsin vahvoja yläluokkaisuuteen viittaa- 
via lausumia. Tällöin olisi analysoitava estetisoinnin ilmenemistä myös muualla pe- 
rusteissa, kuten peruskoulun kasvatustehtävässä (P1994, 11; P2004, 38; P2014, 15-16) 
ja luonnontieteiden oppimäärissä (ks. P1994, 74, 78, 83). Tämä on kuitenkin lähinnä 
jatkotutkimukseen ohjaava hypoteesi. 

Taulukko 5. Kulttuuriset käytännöt kuvataiteen oppimäärissä: näytteet. 


POPS 1985 POPS 1994 POPS 2004 POPS 2014 
S Kuvaamataidon tehtävä- [Kehitetään valmiuksia] Tavoite: oppilaalle syntyy Tutustutaan museoihin 
2 näontukeaesteettistä ymmärtää visuaalista henkilökohtainen suhde ja muihin kulttuurikoh- 
E kasvatusta herättäen kulttuuria ja kykyä naut- taiteeseen. (236) teisiin sekä tarkastellaan 
= kulttuuritarpeita ja. tia kuvataiteesta. (99) Oppilas oppii oman kult- kuvataiteen harrastus- 
4 luoden kuvataiteellisen [Pyrkimyksenä kehittää — tuurinsa ja omassa ko- mahdollisuuksia. (143) 
= sivistyksen perustaa. oppilaalle] elävä suhde — kemuspiirissään olevien — Opetussisällöt valitaan 
D (201) taiteeseen. Keskeisiä vieraiden kulttuurien eri aikoina, eri ympäris- 
Kuvataiteen arvostava aihealueita ovat taiteen kuvallista perinnettä, ny- töissä ja eri kulttuureissa 
ja arvioiva vastaanotta- historia ja nykypäivä kytaidetta, suomalaista tuotetusta kuvataitees- 
minen ja omakohtainen eri kulttuureissa sekä rakennusperinnettä sekä ta. Oppilaat perehtyvät 
työskentely (201) yhteiskunnan taide-elä- oman kotipaikkakuntan- taiteelle ominaisiin toi- 
Oppiaines sisältää eloku- mä kuten taidenäyttelyt, sa tärkeitä rakennuksia mintatapoihin, taiteen 
vat sekä taidenäyttelyis- arkkitehtuurikohteet ja ja luonnonympäristöjä, eri lajeihin sekä erilaisiin 
säja museoissa käynnit museot sekä kuvatai- arkkitehtuuria ja muotoi- käsityksiin taiteesta. 
(203) teen työmenetelmät ja lua (236) Opetuksessa käsitellään 
[Hyödynnetään] paikka- ammatit. (99-100) Opetetaan hyödyntä- E e a 
kunnan museoita:taide- mään kulttuuripalveluja = vaikutusta taiteen 
avttelvitä jaimaa ja sähköisiä viestimiä tekemiseen ja vastaan- 
näyttelyitä ja maakunnan J ottamiseen. (268) 
taide- ja kulttuurihisto- (238) alee E 
riallisia kohteita (205) Taiteen tuntemus ja kult- Sisältöjä myös vakiin- 
tuurinen osaaminen tuneita kuvakulttuureja 
uudistavista kuvista 
e Suomen kultakauden (268) 
mestareita (237) 
at aiot E AN Syventyminen erilaisiin 
- keskeisiä piirteitä. taidekäsityksiin ja tai- 
taiteen historiassa ja . teen ilmiöihin tarkaste- 
nykytaiteessa sekä em lemalla niitä taiteilijan 
kulttuurien kuvamaail- ja vastaanottajan sekä 
massa (239) taiteen instituutioiden ja 
e näyttely- tai museovie- yhteiskunnan näkökul- 
railuja, taiteilijan työhön mista. (427) 
tutustumista ja tietover- 
kon kulttuuripalvelujen 
hyödyntämistä (239) 
e kuvien analysointia: 
taidekuvan rakenteen 
tutkimista, sisällöllistä 
tulkintaa ja taidekritiikkiä 
(239) 
Oppilas osaa käyttää 
taideteoksia, ympäris- 
tön kuvia, luonnon- ja 
rakennettua ympäristöä, 
kirjoja, lehtiä, museoita, 
gallerioita ja tietoverkkoa 
tietojen ja elämysten 
lähteinä. (240) 
© elokuvatja televisio (203) Uusien viestimien käyt- — Medioiden merkitys Sisältöjä monipuolisesti 
= tötaito (101) omassa elämässä (237) [myös] mediasta. (144) 
> television, tietoko- Medioiden merkitys 
2 nepelien, elokuvien, yhteiskunnassa. (268) 
= sarjakuvien ja mainonnan 
ar visuaalisten viestien kriit- 
z tistä tarkastelua (237) 
D 

Liikunta ja käsityö ovat varsin selkeästi lähinnä populaarikulttuuria sisältäviä op- 
piaineita. Liikunnan tehtävä on liikunnalliseen elämäntapaan ja jatkuvaan omaeh- 
toisen liikuntaharrastukseen kouliminen (P1985, 175; P1994, 107; P2004, 248; P2014, 
148). ”Liikunnassa oppilaat kasvavat liikkumaan ja liikunnan avulla” -fraasi (P2014, 
148) toistuu kaikissa perusteissa. Liikunnan lajivalikoima on laaja, sisältäen muun 
muassa uintia, pallopelejä, voimistelua, tanssia ja luontoliikuntaa (esim. P2014, 274): 
lajivalikoiman perusteella liikunnanopetus ei painotu korkea- eikä populaarikult- 
tuuriin. Niinpä yleisesti liikuntaharrastukseen kannustavana oppiaineena liikuntaa 
voidaan pitää populaarikulttuurisena: korkeakulttuurisuuteen viittaavat vain satun- 
naiset maininnat esteettisistä kokemuksista (P1994, 107; P2014, 435). Vastaavasti kä- 
sityön ”tehtävä on ohjata oppilaita kokonaisen käsityöprosessin hallintaan” (P2014, 
146), ja valtaosa oppimääristä koostuu käsityöprosessien koulutuksesta. Oppisisäl- 
löissä käsitellään tuoteideointia, materiaalien valintaa ja työstämistä, työvälineitä ja 
työtapoja sekä työturvallisuutta. Toisaalta tavoitteena on systemaattisesti ”kehittää 
oppilaiden kykyä yhdistää käyttötarkoitus ja esteettisyys” (P1985, 214), ja tuotteiden 
valmistuksessa tavoite on, että oppilas ”hallitsee perustekniikoita siten, että tuottees- 
ta tulee tarkoituksenmukainen, viimeistelty, ekologinen ja esteettinen” (P2004, 246; 
myös P1994, 104; P2014, 433). Estetisointi kytkeytyy enemmän tekstiilityöhön kuin 
tekniseen työhön. Käsityö on tästä huolimatta selkeämmin populaarikulttuurinen 
kuin korkeakulttuurinen, vaikkakaan ei yhtä selvästi kuin liikunta. Mikäli oletettai- 
siin, että ylemmissä yhteiskuntaluokissa harrastetaan käsitöitä enemmän huviksi ja 
omaksi iloksi kuin pakollisina kotitöinä, ei tämäkään oletus vahvistaisi käsityön kor- 
keakulttuurisuutta juurikaan, sillä oppimäärissä mainitaan käsityö harrastuksena 
vain ohimennen (ks. P1994, 105; P2004, 244). Niinpä sekä liikunnan että käsityön voi 
sanoa määräävän opiksi ensisijaisesti populaarikulttuuria. 

Lopuksi käsitellään vielä vähemmän havaintoja tuottaneet oppiaineet. Äidinkie- 
len ohella kulttuuri esiintyy myös muiden kielten oppimäärissä - sekä toisen kotimai- 
sen että vieraiden kielten - mutta tällöin ”tavoitteena on saada oppilaat arvostamaan 
kieltä kulttuurin välittäjänä” (P1985, 75) tai oppilaita ”ohjataan arvostamaan eri kieliä, 
niiden puhujia ja erilaisia kulttuureja” (P2014, 125, 127), eikä kulttuuria konkretisoida. 
Konkreettisten kulttuuristen käytäntöjen opiksi määräämisen puuttuminen kieliai- 
neissa on jokseenkin yllättävää, mutta se saattaa selittyä sillä, että kielten osaaminen 
itsessään on sosioekonomisesti eriytynyttä - ylemmissä koulutus- ja ammattiase- 
missa olevat osaavat keskimäärin enemmän kieliä (Wainikainen & Purhonen 2018) 
- joten ehkä kieltenopetukseen sisältyvä ”mikä tahansa uusi kulttuuri” on itsessään 
tarpeeksi arvokasta, ja kielten määrääminen opiksi toteuttaa reproduktiofunktion 
riittävästi. Matematiikassa ja luonnontieteellisissä oppiaineissa (biologia, kemia, fy- 
siikka, terveystiede; pääosin myös maantieto) sekä eräissä aiemmin olemassa olleissa 
oppiaineissa (maa- ja metsätalous, kaupalliset aineet; ks. P1985) kulttuuria ei käsitellä 
satunnaismainintoja enempää. Kotitaloudessa mainitaan ohimennen ruokakulttuu- 
rit. Uskonnon ja elämänkatsomustiedon oppimäärissä käsitellään pääasiassa uskon- 
tojen ja kulttuurin vuorovaikutusta sekä kulttuuri-identiteettiä: kaikissa perusteissa 

esiintyy myös kirkkomusiikkia ja kirkkotaidetta, mutta tämän tutkimuksen teoriape- 
rusta ei mahdollista sen arvioimista, onko kirkkomusiikissa ja -taiteessa kyse korkea- 
kulttuurista vai populaarikulttuurista. 

Historian oppimäärissä kulttuuria käsitellään vanhemmissa perusteissa kansalli- 
sen identiteetin (P1985) tai kulttuuri-identiteetin (P1994) kautta; myöhemmissä näkö- 
kulma täydentyy identiteetin rakentamisen ohella kulttuurin käsittelemiseen ”histo- 
riallisen kehitysprosessin tuloksena” (P2004, 222), ja ”historian opetuksen tehtävä on 
kehittää oppilaiden historiatietoisuutta ja kulttuurien tuntemusta” (P2014, 257). His- 
torian oppimäärät eivät sisällä - P1985 pois lukien - sellaisia sisältökuvauksia, jotka 
mahdollistaisivat analyysin siitä, millaista kulttuuria oppimäärät mahdollisesti mää- 
räävät opiksi. Kuitenkin, kuten Sirkka Ahonen (2015, 64) toteaa, historianopetuksessa 
"historian esityksillä käydään symbolisia sotia” - ja eittämättä yhteiskuntaluokkien 
kulttuuriset legitimaatiokamppailut voidaan Bourdieun hengessä tulkita vastaavik- 
si ”sodiksi” - joten myöhemmän tutkimuksen selvitettäväksi jää historianopetuksen 
luokkahuonekäytäntö luokkakulttuurien näkökulmasta. Vaikka historianopetuksen 
yhteiskunnallis-poliittisten kytkentöjen tutkimus on oma alueensa (Ahonen 2015; 
Castren 1992; Rantala 2018), tätä kirjoitettaessa tiedossa ei ole, onko luokkakulttuuri- 
en ilmenemistä historianopetuksessa tutkittu. 

Yhteiskuntaopin oppimäärissä kulttuuria ei mainita, mutta oppimäärät käsittele- 
vät oppilaiden kasvattamista aktiiviseksi kansalaiseksi (P1994, 95; P2004, 228; P2014, 
418). Perusteissa ilmenevää poliittista kansalaiskasvatusta yksityiskohtaisemmin 
analysoinut Rokka (2011, 149-158) esittää, että perusteet painottavat edustuksellista 
demokratiaa ja siihen osallistumista. Yhteiskuntaoppia voidaan tästä näkökulmasta 
pitää enemmän korkeakulttuurisena kuin populaarikulttuurisena oppiaineena. Toi- 
saalta yhteiskuntaopissa käsitellään populaarikulttuurin käytännöistä sanomaleh- 
distöä ja yleisemmin mediaa (jonka oletetaan tarkastelujaksolla kattavan lehdistön, 
television ja radion), mutta oppilaita koulutetaan systemaattisesti suhtautumaan nii- 
hin kriittisesti (P1985, 145; P2004, 229; P2014, 419), joten legitiimiksi määrittyy popu- 
laarikulttuurin käytäntöjen asemesta niiden kriittinen tarkastelu. Yhteiskuntaoppi 
täten lähtökohtaisesti määräisi opiksi korkeakulttuuria. 

Koko tässä tehty analyysi voidaan vetää yhteen seuraavasti: Kulttuurin käsite 
esiintyy perusteissa paljon, mutta pääsääntöisesti sen merkitystä ei täsmennetä. Kun 
kulttuuri konkretisoidaan teoriaperusteisesti yhteiskuntaluokittain eriytyneisiin 
kulttuurisiin käytäntöihin, käytäntöjen määrääminen opiksi paikantuu valtaosin 
oppiaineisiin, ja niissäkin ensisijaisesti äidinkieleen, musiikkiin, kuvataiteeseen, lii- 
kuntaan ja käsityöhön. Korkeakulttuuri määrätään opiksi ensisijaisesti äidinkielen ja 
kuvataiteen oppiaineissa sekä jossain määrin yhteiskuntaopissa. Populaarikulttuuri 
määrätään opiksi musiikissa, liikunnassa ja käsityössä. Muissa kieliaineissa, mate- 
matiikassa ja luonnontieteellisissä aineissa kulttuuria tai kulttuurisia käytäntöjä ei 
suuremmin esiinny. Uskonnon ja historian osalta tässä käytetty analyysirunko ei ky- 
kene siivilöimään havaintoyksiköitä mielekästä analyysiä varten. 

Johtopäätökset ja keskustelu 


Tässä luvussa tutkittiin kulttuurista reproduktiota suomalaisessa peruskoulus- 
sa kysymällä missä määrin peruskoulu määrää opiksi ylempien yhteiskuntaluok- 
kien kulttuurisia käytäntöjä. Analyysin toteuttamiseksi rakennettiin analyysirunko 
teorialähtöisesti eri yhteiskuntaluokkien elämäntapoja heijastavista kulttuurisista 
käytännöistä, ja analyysirungon avulla etsittiin peruskoulun opetussuunnitelmien 
perusteista kulttuuriset käytännöt analyysiä ja tulkintaa varten. Tulosten mukaan 
äidinkieli, kuvataide ja yhteiskuntaoppi määräävät opiksi ylempien yhteiskuntaluok- 
kien kulttuurisia käytäntöjä, kun taas musiikki, liikunta ja käsityö määräävät opiksi 
”yhteiskuntaluokattomia” käytäntöjä. Näille kuudelle oppiaineille on osoitettu pe- 
ruskoulun tuntimääristä kohtuullisen suuri osuus, erityisesti alemmilla luokilla, ja 
äidinkielen vaikutusta voimistaa se, että äidinkieli ”on paitsi opetuksen kohde myös 
väline muiden oppiaineiden opiskelussa” (P2014, 106). Niinpä liioittelematta voi- 
daan sanoa, että POPS:ien kautta tarkasteltuna perusopetus ainakin jossain määrin 
määrää opiksi ylempien yhteiskuntaluokkien elämäntapaan kuuluvia kulttuurisia 
käytäntöjä. POPS:it eivät kuitenkaan tunnista tai tunnusta näiden käytäntöjen yh- 
teiskuntaluokkasidonnaisuutta, tai ainakin ne systemaattisesti hiljenevät siitä. Näin 
ollen voidaan tulkita, että suomalainen peruskoulu määrää legitiimiksi ja intressittö- 
mäksi opiksi yhteiskunnallisiin valtasuhteisiin kytkeytyviä kulttuurisia käytäntöjä, 
ja siten reprodusoi ylempien yhteiskuntaluokkien kulttuurista dominointia suhteessa 
alempiin yhteiskuntaluokkiin. Antikaista ja kumppaneita (2006, 175) mukaillen: tämä 
on osa ”valtiollista näkemystä” perusopetuksen tehtävästä. Muiden tutkimusten teh- 
täväksi jää selvittää, millainen vaikutus tällä on mahdollisesti ollut siihen, että ylem- 
pien yhteiskuntaluokkien jälkeläisillä on paremmat edellytykset menestyä koulutus- 
kilpailussa jatko-opintopaikoista (esimerkiksi tuottamalla tuttuuden ja kotoisuuden 
tunnetta koulutyöhön) - tai yhtäpitävästi toisin päin: kuinka tehokkaasti ylempien 
luokkien elämäntapakäytäntöjen opiksi määrääminen on karkottanut alempien 
luokkien jälkeläisiä pois jatkokoulutuksesta (esimerkiksi tuottamalla vierauden tun- 
netta). Tässä tutkimuksessa on vain osoitettu, että tällainen opiksi-määräys- ja legiti- 
maatiokäytäntö on olemassa myös Suomessa, ja Bourdieun 1960-luvun ranskalaiseen 
koulutusjärjestelmään perustuva kulttuurisen reproduktion teoria voi hyvinkin olla 
käyttökelpoinen suomalaisen sosiaalisen reproduktion yhtenä selittäjänä. 

Bourdieu varoitti, että koulu ei välttämättä suoraan opeta eikä vaadi oppilailta sel- 
laista kulttuuria, jota se kuitenkin edellyttää ja josta se palkitsee (Bourdieu & Pas- 
seron 1990), eikä opetussuunnitelma siksi välttämättä sisällä paljoakaan ylempien 
luokkien kulttuuria. Tässä saatujen tulosten perusteella POPS:eista on kuitenkin löy- 
dettävissä suoraan ilmaistuna kyseisenlaista kulttuuria ja sen määräämistä opiksi. 
Tätä on mahdollista tulkita siten, että laajasti muodollistetussa koulutuksessa, jossa 
myös oppilaiden keskeiset arviointiperusteet ovat enenevästi auki kirjoitettuja ja stan- 
dardoituja (ks. Simola 2002), koulussa ei ole mahdollista palkita oppilaita sellaisesta 
kulttuurista, jota ei suoraan mainita virallisissa dokumenteissa. Niinpä koulun rep- 

roduktiofunktion turvaamiseksi virallistenkin ohjausdokumenttien täytyy sisältää 
vähintään viitteitä siitä, millaisesta kulttuurista tullaan palkitsemaan - näin täytyy 
olla, vaikka kulttuurinen reproduktio tapahtuisikin pääosin koulun arkisten ja epävi- 
rallisten käytäntöjen kautta. Vaihtoehtoisesti tämä voi olla suomalaisen peruskoulun 
ja koulutusajattelun piirre, joka täytyy huomioida analysoitaessa suomalaisten koulu- 
jen toteuttamaa kulttuurista reproduktiota. 

Opetussuunnitelmissa opiksi määräämisenä ilmenevä kulttuurinen reproduktio 
on kaikesta huolimatta vain yksi mekanismi koulutuksen kautta tapahtuvassa sosi- 
aalisessa reproduktiossa: yhteiskuntaluokkaan sidostuvat myös esimerkiksi kouluva- 
linta ja vanhempien kyvyt tulla toimeen koulun kanssa (Silvennoinen ym. 2012; Sil- 
vennoinen ym. 2015) sekä koulun oppilailta ja perheiltä odottama keskiluokkainen 
käyttäytyminen (Huilla, Peltola & Kosunen 2021). Lisäksi, vaikka POPS on kouluvir- 
kakuntaa velvoittava määräys, se on silti puiteohjelmanomainen, ja sen paikallista- 
son ja käytännön toimeenpanossa on virkakunnalla huomattava autonomia (Kauko 
2019). Paikallistason opetussuunnitelmien tutkimus (esim. Palsa & Mertala 2019) re- 
produktion näkökulmasta olisi tärkeä vastapaino tässä tehdylle analyysille; yhtä lail- 
la tärkeää olisi jatkaa kouluetnografiaperinnettä sen selvittämiseksi, miten opetus- 
suunnitelman määräämät opit käytännössä luokkahuoneissa ja koulun käytännöissä 
toteutuvat - jos toteutuvat. Samoin kiinnostavaa olisi tutkia niin kutsutun koulujen 
profiloitumisen yhteyttä siihen, millaisia kulttuurisia käytäntöjä koulut opiksi mää- 
räävät: sisältyykö esimerkiksi niin sanottujen hyvien koulujen määräämiin oppei- 
hin keskimääräistä enemmän ylempien yhteiskuntaluokkien elämäntapaa (ks. Khan 
2011)? Tässä tutkimuksessa käytetty analyysirungon rakentamistekniikka on sovel- 
lettavissa ja edelleen kehitettävissä myös tällaisiin jatkotutkimuksiin. 

Tällä tutkimuksella voi olla metodologisia rajoitteita. Teorialähtöisessä sisällön- 
analyysissä tutkija saattaa kiinnittää huomionsa vain teoriaa tukeviin havaintoihin, 
ja teoriaa haastavat seikat jäävät havaitsematta: tutkimustulokset saattavat siten antaa 
taustateorialle tarpeettoman vahvaa tukea (Hsieh & Shannon 2005, 1283). Tällainen 
riski luonnollisesti sisältyy tähänkin tutkimukseen. Riskiä pyrittiin vähentämään 
ottamalla mukaan tarkasteluun korkeakulttuurin lisäksi ja vastapainoksi myös po- 
pulaarikulttuuri, sekä ottamalla mukaan laajasti kulttuurisia käytäntöjä, joiden yh- 
teiskuntaluokittaisesta eriytymisestä on olemassa tutkimustietoa riittävän kattavasti 
ja pitkältä ajalta. Samoin tarkasteluun otettiin kaikki POPS:it (paitsi ensimmäinen), 
jotta tutkimusasetelmaa suojataan POPS:ien sisältämältä luonnolliselta satunnais- 
vaihtelulta. Lisäksi tulkinnat pyrittiin tekemään varovaisesti, ja POPS:ien mahdolli- 
sesti vaihteleva ohjausvaikutus käytännön opetustyön kannalta pyrittiin avaamaan 
selkeäksi sekä teoriaosassa että johtopäätöksissä. Kaikista näistä varotoimista huo- 
limatta on mahdollista, että jotakin ehkä olennaistakin on jäänyt havaitsematta, ja 
niinpä analyysin ja tulkinnan pätevyys jää viimein tutkimusyhteisön arvioitavaksi. 

Palataan lopuksi vielä Bourdieun ajatukseen siitä, että koulu legitimoi sen min- 
kä se määrää opiksi (Bourdieu & Passeron 1990). Tässä tehty analyysi osoittaa, että 
POPS:it systemaattisesti ja jatkuvasti legitimoivat laajaa perehtymistä kirjallisuuteen, 

laajaa (genrerajat ylittävää) musiikin ja kuvataiteen tuntemusta, sekä liikuntaharras- 
tusta laajan lajivalikoiman avulla. Tällaista laajasti kaikenlaisten kulttuuristen käy- 
täntöjen tuntemusta, niistä pitämistä ja niiden kulutusta on viimeaikaisessa kulttuu- 
risosiologisessa tutkimuksessa kutsuttu ”kulttuuriseksi kaikkiruokaisuudeksi”, joka 
olisi väitetysti syrjäyttämässä perinteisen ”korkeakulttuurisnobismin” uutena eliitti- 
distinktion muotona (Peterson 1992; suomalaisesta keskustelusta ks. Purhonen ym. 
2014). Kaikkiruokaisuuden historiaa Suomessa ei ole tutkittu riittävästi, jotta siitä oli- 
si voitu rakentaa teoreettista taustaa tämän tutkimuksen tarpeisiin, mutta sikäli kun 
kaikkiruokaisuus on Suomessakin nousemassa yläluokkien kulttuuriseksi orientaa- 
tioksi ja kulttuurisen dominoinnin välineeksi, ainakin uusimpia opetussuunnitelmia 
- erityisesti niin sanottujen parempien koulujen opetussuunnitelmia ja käytännön 
toimintaa (ks. Khan 2011) - olisi kiinnostava tarkastella erityisesti siitä näkökulmasta, 
määräävätkö ne opiksi kulttuurista kaikkiruokaisuutta. 

Kieli kulttuurisena pääomana 


Yhteiskuntaluokan tekeminen koulun arjessa 


Sara Juvonen, Riikka Oittinen, Heidi Huilla, Sonja Kosunen, Marja Peltola & Tiina Luoma 


Kielitaidon merkitys oppilaiden koulupoluille on kiistaton. Tätä on pyritty 
huomioimaan koulutuspolitiikassa esimerkiksi lisäämällä perusopetuk- 
sen opetussuunnitelmaan kielitietoisuuden tavoite. Monikielisyyden huo- 
mioivien tavoitteiden vienti käytäntöön on kuitenkin usein vaikeaa. Tässä 
luvussa analysoimme kielitaitoa bourdieulaisittain yhtenä kulttuurisen 
pääoman muotona. Esitämme, että suomen kieli perusopetuksen kentän 
legitiiminä kielenä ohjaa koulujen toimintaa siten, että monikielisyyden 
huomioivista tavoitteista huolimatta suomen kieli muodostuu pääomaksi, 
joka ei ole kaikkien saatavilla ja joka koulun tuottamien kvalifikaatioiden 
kautta uudelleen tuottaa yhteiskuntaluokkia. 


Johdanto 


Yhdeksi koulutuksen tehtävistä on suomalaisessa yhteiskunnassa mielletty oppilai- 
den perhetaustoista juontuvien oppimistulosten erojen tasaaminen ja yhdenvertais- 
ten koulutuksellisten mahdollisuuksien tarjoaminen. Tarkoitus on ollut, että kou- 
lutusjärjestelmässä eteneminen ja menestyminen ei riippuisi luokkataustasta vaan 
että kaikkien yhteiskuntaluokkien lapsilla olisi todellinen mahdollisuus hakeutua ja 
kouluttautua halutessaan aina korkea-asteelle asti. Näin sosiaaliselle liikkuvuudelle 
on yritetty rakentaa tilaa koulutusjärjestelmässä ja koulutuksellista eriytymistä ja so- 
siaalisten asemien uusintamista on pyritty välttämään. Tästä huolimatta yhdenver- 

taisuuden kehityksen suunta näyttää viime vuosikymmenen aikana kääntyneen sekä 
oppimistulosten että sosiaalisen eriytymisen näkökulmista. Peruskoulun oppilaiden 
osaamistasoa mitattaessa heikoimmin ja parhaiten menestyvien välillä on havaittu 
jopa kahta vuosiluokkaa vastaava ero (Leino ym. 2019), ja alemmista yhteiskuntaluo- 
kista tulevien yliopistoihin hyväksyttyjen nuorten määrän kasvu on pysähtynyt (Ki- 
vinen, Hedman & Kaipainen 2012; Kailaheimo-Lönngvist, Kilpi-Jakonen, Niemelä & 
Prix 2020; Kalenius 2023). Osaamiseroja selittävät suurelta osin sosioekonomiset erot, 
ja onkin todettu, että perhetaustan vaikutus koulumenestykseen on viimeisen vuosi- 
kymmenen aikana kasvanut (Leino ym. 2019; Bernelius & Huilla 2021). Perhetaustojen 
erot näkyvät myös korkeammilla koulutusasteilla esimerkiksi korkeakoulutukseen 
hakeutumisessa ja siellä opiskelevien opiskelijoiden kokemuksissa siten, että ylem- 
piin yhteiskuntaluokkiin kuuluvat nuoret hakeutuvat ja tulevat hyväksytyiksi muita 
useammin (Käyhkö 2014, 2020; Mikkonen & Korhonen 2018; Nori & Mäkinen-Streng 
2017). 

Tämän tutkimuksen lähtökohtana on Pierre Bourdieun luokkateoriasta ammen- 
tavaan tutkimusperinteeseen nojaava käsitys kouluista merkityksellisinä yhteiskun- 
nallisten asemien uusintamisen paikkoina. Uusintaminen tapahtuu erilaisin, usein 
piiloisin mekanismein (Bourdieu & Passeron 1977). Toisaalta koulu voi toimia asemi- 
en uusintamisen vastavoimana ja pyrkiä tasavertaisten mahdollisuuksien tarjoami- 
seen (Huilla 2022). Jotta kouluissa pystytään uusintamisen sijaan haastamaan yhteis- 
kunnallista eriarvoisuutta tuottavia rakenteita, kouluissa on kyettävä tunnistamaan, 
miten erilaiset etuoikeuksia ja eriarvoisuutta uusintavat mekanismit koulun arjessa 
toimivat. Käsitteellisesti eräs kasvatustieteellistä tarkastelua hankaloittava tekijä 
on se, että muussa kuin kasvatussosiologian tutkimusperinteessä erojen tarkaste- 
luun käytetään usein sosioekonomisen statuksen käsitettä yhteiskuntaluokan sijaan. 
Tämän tutkimuksen tarpeisiin osa sosioekonomista statusta käsittelevästä tutki- 
muksesta on tulkittu yhteiskuntaluokkatutkimuksen viitekehyksessä. Jäsennämme 
yhteiskuntaluokkaa erityisesti kieleen liittyvän kulttuurisen pääoman mobilisoimi- 
sena ja muuntamisena muiksi pääomiksi suomalaisessa koulukontekstissa 2010- ja 
2020-luvun vaihteessa. 

Perusopetuslaissa säädetty opetuskieli on suomi tai ruotsi. Opetusta voidaan tar- 
jota lisäksi saamen, romani- tai viittomakielellä. (Perusopetuslaki 1998/628, 10 $.) 
Etenkin suurissa kaupungeissa muita kieliä ensimmäisenä kielenään puhuvien op- 
pilaiden määrä on viime vuosikymmeninä kasvanut (Portin 2017). Perusopetuksen 
opetussuunnitelman oppiainetta Äidinkieli ja kirjallisuus voi opiskella useilla eri op- 
pimäärillä: esimerkiksi muuta kuin suomea ensimmäisenä kielenään puhuva oppilas 
voi opiskella suomi toisena kielenä ja kirjallisuus (S2) -oppimäärää suomen kieli ja 
kirjallisuus -oppimäärän sijaan. Oppimäärän valinta perustuu paikallisesti tehtyyn 
arvioon oppilaan kielitaidosta, ja viime kädessä päätöksen tekee huoltaja. (POPS 
2014.) Esimerkiksi Helsingin kaupunki tilastoi muuta kuin virallisia opetuskieliä pu- 
huvien oppilaiden osuutta ja raportoi (2021), että vuonna 2020 perusopetukseen osal- 
listuvista oppilaista noin joka neljännelle oli rekisteröity jokin muu äidinkieli kuin 


188 


Kieli kulttuurisena pääomana 


suomi tai ruotsi. Joka viides helsinkiläinen peruskoululainen saa suomi (tai ruotsi) 
toisena kielenä ja kirjallisuus -oppimäärän mukaista suomen (tai ruotsin) kielen ope- 
tusta. Pääkaupunkiseudulla asuinalueiden etnisestä ja sosioekonomisesta eriytymi- 
sestä johtuen muuta kuin virallisia opetuskieliä ensimmäisenä kielenään puhuvien 
oppilaiden osuus vaihtelee merkittävästi koulusta toiseen. (Helsingin kaupungin - - 
2021; ks. myös Bernelius 2013; Bernelius & Vaattovaara 2016). 

Yksi perusopetuksen oppiaineet läpäisevistä, laaja-alaisista tavoitteista on moni- 
lukutaito: tavoitteena on kehittää oppilaiden luku- ja yleisiä tekstitaitoja sekä eri op- 
piaineiden tiedonalakohtaisia tekstitaitoja (POPS 2014). Syvällisen lukutaidon kehit- 
tyminen on moniosainen prosessi, jossa suuri merkitys on sillä, opiskeleeko oppilas 
ensimmäisellä vai toisella kielellään - riittävä kielitaito on edellytys syvällisempien 
tekstitaitojen kehittämiselle (Koda 2007). On havaittu, että moninaistuvassa koulussa 
kaikilla opettajilla ei ole keinoja kaikkien oppilaiden kielelliseen tukemiseen (Alisaari 
& Heikkola 2020). Osa opettajista saattaa suhtautua monikieliseen kouluun yhä va- 
rauksin (Suuriniemi, Ahlholm & Salonen 2021; vrt. Alisaari, Heikkola, Commins & 
Acguah 2019) siitä huolimatta, että kulttuurinen moninaisuus ja kielitietoisuus kuu- 
luvat perusopetuksen toimintakulttuuria ohjaaviin periaatteisiin (POPS 2014). 

Monipuolisen suomen kielen taidon merkitys oppilaiden perusopetuksen jälkei- 
sille koulutuspoluille on merkittävä. Tasa-arvon näkökulmasta siirtymä perusope- 
tuksesta toiselle asteelle on ratkaiseva (Härkönen & Sirniö 2020), ja sekä tässä siirty- 
mässä että korkea-asteelle siirryttäessä opetuskielen osaamisella on välinearvo, jota 
mitataan esimerkiksi ylioppilaskirjoituksissa. Kieleen liittyvät haasteet näkyvät myös 
oppijakuvan rakentumisessa: kuva itsestä oppiaineen osaajana voi heikentyä, jos 
nuori ei esimerkiksi reaaliaineiden ylioppilaskokeissa koe, että hänen olisi mahdollis- 
ta saada täysiä pisteitä oikeasta vastauksesta kielellisen ilmaisun horjuvuuden vuoksi 
(Kosunen, Niemi & Laaksonen 2022). Koulutusjärjestelmän valikointimekanismit toi- 
sen ja kolmannen asteen välissä muovaavat näin sitä, minkä kielen taitoon sitoutuu 
välinearvoa (ks. Skeggs 2004) ja minkä puolestaan ei. 

Kielitaito ulottuu kaikkiin kouluaineisiin sekä niiden kautta saatavilla oleviin kva- 
lifikaatioihin ja korkeakouluvalintamahdollisuuksiin. Näin siitä muodostuu moni- 
mutkainen koulutuksellisen eriarvoisuuden kysymys. Koska kielitaito vaikuttaa op- 
pilaiden koulutuspolkuihin myöhemmillä koulutusasteilla, on tarpeen kysyä, mikä 
on kielen rooli pääomana varhemmilla koulutusasteilla, eli perusopetuksen kentällä, 
ja miten erilaiset kielitaidot konkretisoituvat pääomiksi koulujen arjessa. Tässä ar- 
tikkelissa kohdennamme katseemme erityisesti kielitaitoon yhtenä kulttuurisen pää- 
oman muotona, jonka tunnistaminen, mobilisoiminen ja muuntuminen joko kult- 
tuurisen pääoman muodosta toiseen tai toisiksi pääoman muodoiksi (sosiaalinen, 
taloudellinen) on käsitteellisen ja analyyttisen kiinnostuksemme kohteena. Tarkas- 
telemme pääkaupunkiseudun koulujen henkilökunnan puhetta ja arjen käytänteitä 
haastattelu- ja havainnointiaineistojen avulla. Tutkimuskysymyksemme ovat: Miten 
kieli yhtenä kulttuurisen pääoman muotona perusopetuksen kentällä näkyy? Minkä- 

laiseksi kielen, yhteiskuntaluokan sekä koulun välinen suhde rakentuu? Minkälaisia 
eroja, rajoja ja mahdollisuuksia kieli piirtää koulujen ja oppilaiden todellisuuteen? 


Kieli kulttuurisen pääoman muotona 


Yhteiskuntaluokkaa koskevassa kirjallisuudessa luokkaa jäsennetään vaihtelevilla 
tavoilla, pääsääntöisesti yhden tai useamman sosiaalisen hierarkian, tai sosiaalisen 
liikkuvuuden mahdollisuuden tai mahdottomuuden kautta. Usein empiirinen luok- 
katutkimus sitoutuu esimerkiksi marxilaiseen, weberiläiseen tai näihin nojaavaan 
bourdieulaiseen luokkatutkimuksen perinteeseen. Pierre Bourdieun työstä juonta- 
vassa tutkimusperinteessä luokka kytkeytyy pääomien ja kentän käsitteisiin ja ilme- 
nee elämäntyylien eriytymisenä. Bourdieu jakaa pääomat taloudelliseen, kulttuu- 
riseen ja sosiaaliseen pääomaan. Näistä erityisesti kulttuurinen pääoma on usein 
heikosti pääomaksi tunnistettua, ja se väärintunnistetaan yksilöiden ”luonnollisiksi” 
ominaisuuksiksi, mikä koulun kontekstissa muovaa keskeisesti oppilaiden koulu- 
polkuja. Kulttuurisen pääoman muodoista kehollistunut pääoma on habituksen kan- 
nalta oleellinen, mutta silti erityisen heikosti pääomaksi tunnistettu pääoman muoto. 
(Bourdieu 1977, 1984, 1986.) Lareau ja Weininger (2003) pitävät kulttuurista pääomaa 
kehikkona, jonka sisältöä ja mahdollisia asemia kulloinenkin konteksti määrittää. 
Näin ollen kulttuurista pääomaa tulisi tarkastella sekä instituutiossa olemassa ole- 
vien sosiaalisten todellisuuksien avulla että siitä näkökulmasta, kuinka yksilöt pysty- 
vät sosiaalisista konteksteista syntyviä odotuksia lunastamaan. Tätä ajatusta seura- 
ten katseemme kohdistuu kouluinstituution arkeen. 

Koulu instituutiona näyttäytyy bourdieulaisten käsitteiden valossa kenttänä eli 
erilaisten positioiden ja pääomien välisten valtasuhteiden muodostamana (abstrak- 
tina) kokonaisuutena. Yksilöiden ulottuvilla ja käytettävissä olevat pääomat ovat kul- 
lakin kentällä vain niin arvokkaita, kuin ne vastaavat kentällä legitiiminä pidettyjä 
asioita. Tavat ja toiminnat ovat legitiimejä silloin, kun niillä on epäsuoraa valtaa: ne 
ovat kentällä hallitsevia, mutta eivät tietoisesti hallitseviksi tunnistettuja. (Bourdieu 
1984, 1985; Purhonen ym. 2014.) Tämän artikkelin näkökulmasta on oleellista, että yk- 
silöllä voi olla käytössään monenlaisia pääomia, joista vain osa on kentällä arvokkai- 
ta, kun taas toisia ei tunnisteta pääomiksi lainkaan (Skeggs 2004). Vain arvokkaaksi 
mielletty pääoma on muunnettavissa muiksi pääomiksi, viime kädessä taloudellisek- 
si pääomaksi (Bourdieu 1986), ja näiden pääomien tulee olla mobilisoitavissa. Toi- 
saalta pääoma, joka on yhdellä kentällä arvotonta, voi toisella kentällä olla arvokasta. 
Yhteiskunnan tasolla kaikilla ei ole samanlaista valtaa määrittää sitä, millainen pää- 
oma on arvokasta tai arvotonta, vaan tyypillisesti valta legitimoi itse itseään ja pyrkii 
ylläpitämään kentän olemassa olevia voimasuhteita. Ne yksilöt, jotka parhaiten tun- 
tevat ja ovat omaksuneet kentän rajat sekä legitiimiksi mielletyt tavat ja joilla on pääsy 
relevanttien pääomien äärelle, menestyvät vaivattomimmin kilpailussa sosiaalisista 

asemista ja samalla ylläpitävät tätä kenttien risteymissä rakentuvaa sosiaalista tilaa ja 
sen rakenteita. (Bourdieu 1985.) 

Koulussa kieli ei ole vain kommunikoinnin väline, vaan kielen käyttö on aina myös 
arvioinnin kohde. Kielitaito on aina suhteellista, ja se saa arvonsa sillä kentällä, jol- 
la kieltä käytetään. (Hardy 2011.) Toisin sanoen kielellinen osaaminen on pääomaa, 
jonka hyödynnettävyys kentällä riippuu muiden pääomien tavoin siitä, mikä tunnis- 
tetaan kentällä arvokkaaksi. Kielellinen pääoma on kulttuurisen pääoman erityinen 
muoto: legitiimi kieli omaksutaan tyypillisesti pitkän ajan kuluessa koulujarjestel- 
män ja mahdollisesti myös perheen kautta. Koulujärjestelmän rooli kielen legitimoi- 
jana on muiden instituutioiden rinnalla keskeinen: koulu opettajiineen arvioi kielen 
käyttäjiä ja vastaa akateemisten kvalifikaatioiden myöntämisestä. (Bourdieu 1991.) 
Kielen ymmärtäminen pääomana havainnollistaa sitä, kuinka viime kädessä kenttä 
määrittää pääomien keskinäisiä hierarkkisia suhteita ja siten myös yksilön mahdolli- 
suuksia hyödyntää kieltä pääomana: kunkin kielen arvo kentällä ja muunnettavuus 
muiksi pääomiksi riippuu aina yhteiskunnan legitiimistä kielestä tai kielistä. 

Osaamisen osoittaminen tapahtuu koulussa pitkälti kielen avulla, mikä tekee kou- 
luun sopivasta kielitaidosta edellytyksen muunlaisen osaamisen hyödyntämiseen. 
Kielen ja yhteiskuntaluokan välistä suhdetta tutkineen Basil Bernsteinin (1990/2003) 
mukaan keskiluokkaiset lapset tottuvat usein jo kotona samankaltaiseen kieleen, jota 
koulussa käytetään, kun taas alempiin yhteiskuntaluokkiin kuuluville lapsille kou- 
lussa käytettävä kieli voi olla vierasta ja heidän kokemusmaailmansa ulkopuolelta. 
Aiempi Bourdieun käsitteisiin nojaava tutkimus kielestä pääomana koulussa osoittaa, 
että opettajilla ei aina ole välineitä tunnistaa oppilaiden kielellistä pääomaa, mikäli 
se poikkeaa koulun (legitiimistä) standardista (King & Scott 2014), ja että maahan- 
muuttotaustaisten oppilaiden kielellistä tai kulttuurista pääomaa ei välttämättä tun- 
nisteta uuden kotimaan koulutuksen kentällä (Leopold & Shavit 2013; Moskal 2016). 
Opettajien voikin olla vaikeaa nähdä muun kuin paikallisen kielen merkitystä pää- 
omana sekä sitä, että heidän oma kielellinen pääomansa ja muu habituksensa sopii 
usein hyvin koulun kentälle: kentän legiitimiä kieltä äidinkielenään puhuvan on hel- 
poin lunastaa kentän kielelliset odotukset ja kenties helppo nähdä nämä odotukset 
luonnollisina (Flynn 2013; Razfar 2011). 

Luonnollisuuden harhan ongelma kuitenkin on, että legitiimin kielen puute pel- 
kistyy oppilaan yksilölliseksi piirteeksi ja ongelmaksi, ja järjestelmätason ongelmat 
jäävät piiloon. Tällöin ongelman ratkaiseminen jää yksilön harteille. Legitiimin kie- 
len osaaminen nähdään luonnollisena, normina, joka asettuu näin kaikkien toimi- 
joiden kompetenssin mittapuuksi (Bourdieu 1977, 1991; Harker 1984). Toisaalta kaksi- 
kielisten oppilaiden on eräässä tutkimuksessa havaittu käyttävän omaa ensimmäistä 
kieltään opetuskielen sijaan rakentaakseen vertaissuhteita (Goldstein 2008). Oppi- 
laat saattavat siis joutua toisinaan tasapainoilemaan eri kenttien välillä: tietty kieli 
voi näyttäytyä yhdellä (vertaissuhteiden muodostamalla) kentällä arvokkaana, kun 
taas toisella (virallisen koulun) kentällä haittana. Kieli voi myös vaikuttaa koulussa 

ryhmäjakoihin ja -valintoihin, jolloin ryhmäjako voi pikemmin noudattaa oppilaiden 
taustoja eikä esimerkiksi oppiaineen osaamista (Pérez-Izaguirre 2018). 


Aineistot ja menetelmät 


Tässä etnografisessa tutkimuksessa analysoimme kieltä kulttuurisena pääomana 
bourdieulaisen luokka-analyysin näkökulmasta. Yhdistämme etnografiset havain- 
nointi- ja haastatteluaineistot kahdesta hankkeesta, jotka on toteutettu Social Studies 
in Urban Education (SURE) -tutkimusyksikössä: Paikallinen koulutuseetos (Suomen 
Akatemia 2018-2022) ja Mixed Classes and Pedagogical Solutions (NordForsk 2018- 
2020). Tutkimuskouluja on kaiken kaikkiaan neljä ja ne ovat peruskoulun alakoulu- 
ja ja yläkouluja. Aineisto sisältää etnografisia havaintomuistiinpanoja (yhteensä 194 
päivältä - noin 930 sivua) sekä kouluhenkilökunnan haastatteluja (N=48). Kouluissa 
haastattelimme opetus- ja kasvatushenkilökuntaa sekä koulun johtoa. Myös oppilaita 
ja huoltajia haastateltiin, mutta haastattelujen tarkastelu rajattiin tässä tutkimukses- 
sa henkilökuntaan, sillä koulun ja sen henkilökunnan asema legitiimin kielen mää- 
rittäjänä ja koulun kvalifiointi- ja valikointitehtävän toteuttajina on keskeinen. 

Aineisto tuotettiin vuosina 2018-2020, kussakin koulussa noin yhden lukuvuoden 
aikana. Molempien hankkeiden keskeinen lähtökohta oli koulun suhde ympäröivään 
asuinalueeseen. Kaikki tutkimuskoulut sijaitsivat pääkaupunkiseudulla, ja perus- 
opetuslaissa säädetyistä opetuskielistä suomi oli tutkimiemme koulujen pääasialli- 
nen opetuskieli. Ensimmäisen tutkimushankkeen koulujen valinnan perusteena oli 
se, että koulut sijaitsevat tilastollisesti tarkastellen kielellisesti heterogeenisillä, ma- 
talan tulo- ja koulutustason alueilla mutta ne samanaikaisesti tuottavat suhteellisesti 
korkeita oppimistuloksia koulutasolla. Toisessa hankkeessa valinnan perusteena oli 
mahdollisimman moninainen oppilasjoukko koulussa siten, että kokonaisuus vas- 
taisi mahdollisimman hyvin kunnan tilastollisia keskiarvoja sosiaalisesta ja kielel- 
listä sekoittumisesta sekä perheiden tulo- ja koulutustasosta. Kummankin hankkeen 
tutkimuskouluissa oli siis kansallisesti katsoen suhteellisen paljon oppilaita, jotka 
puhuivat kotikielenään myös muuta kieltä kuin suomea. Molemmissa hankkeissa 
eriarvoisuuden ja erontekojen teemat olivat keskeisiä, mikä tekee aineistojen yhdistä- 
misestä mielekästä. Artikkelin kaikki kirjoittajat osallistuivat aineistojen tuotantoon: 
kullakin koululla oli yksi havainnoinnista päävastuussa oleva tutkija, minkä lisäksi 
havainnointeja ja haastatteluja suunniteltiin, tehtiin ja analysoitiin eri tarkoituksiin 
yhteistyössä. 

Havaintojaksoja varten haettiin ja saatiin kunnilta tutkimusluvat, ja haastattelui- 
hin osallistuneiden henkilöiden kanssa laadittiin lisäksi haastattelusopimukset. EU:n 
tietosuoja-asetusta noudattaen tutkimuksiin osallistuneille tiedotettiin, kuinka tut- 
kimuksissa kerättyjä tietoja käytetään. Tämän artikkelin tulokset olemme pyrkineet 
kirjoittamaan niin, ettei yksittäistä koulua tai haastateltavaa pysty tunnistamaan. 

Tunnistettavuuden välttämiseksi emme esimerkiksi käytä kouluista pseudonyymejä, 
jotka mahdollistaisivat eri aineistokatkelmien kuvausten yhdistämisen tiettyyn kou- 
luun. 

Havaintojaksoilla keskityimme koulujen arjen tapahtumiin, erityisesti alakoulus- 
ta yläkouluun siirtyvien sekä yläkoulun oppilaiden elämään koulussa. Kunkin koulun 
erityispiirteet ja arjen tapahtumat ohjasivat kenttäjaksoja, kuitenkin niin, että havain- 
noinnin keskiössä pysyi arjen vuorovaikutus niin opettajien ja oppilaiden välillä kuin 
oppilaiden kesken (Emerson, Fretz & Shaw 2001; Gordon ym. 2005; Lappalainen ym. 
2007). Tämän tutkimuksen kiinnostuksen kohde, kieli, nousi esiin erityisenä yhden 
koulun kenttäjaksolla (Atkinson & Hammersley 2007; Baszanger & Dodier 1997), mikä 
todennäköisesti liittyi myös koulujen valinnan pohjana olleeseen oppilasjoukon mo- 
ninaisuuteen. Aiheen tarkastelua päätettiin laajentaa aineiston tuotannon päätyttyä 
myös muihin kouluihin. Kaikissa henkilökuntahaastatteluissa keskusteltiin muun 
muassa koulun ja alueen suhteesta ja moninaisen oppilasjoukon kohtaamisesta. 

Analyysimenetelmänä hyödynnämme sisällönanalyysiä, jossa tulkinnat tuote- 
taan aineiston ja teorian vuoropuheluna (Jackson & Mazzei 2012; Salo 2015). Analyysi 
eteni siten, että etnografiseen aineistoon perehtymisen jälkeen aineisto jaettiin kir- 
joittajien kesken rajaamista ja alustavaa sisällön analyysia varten. Kieli on jatkuva osa 
kaikkea koulun toimintaa, mutta tarkoitus oli erottaa kunkin koulun havainnointi- ja 
haastatteluaineistosta kohdat, joissa kieli nousi esiin joko puheessa tai arjen (joskus 
ristiriitaisissakin) tilanteissa. Paikantaaksemme tutkimuskysymysten kannalta rele- 
vantit aineistokohdat esitimme aineistolle rajaavat kysymykset, jotka muotoilimme 
teoreettisen viitekehyksen ja etnografisten kenttäjaksojen tuottaman kontekstuaali- 
sen ymmärryksen pohjalta. Rajaavien kysymysten avulla tarkastelimme, miten puhe 
kielestä ilmenee haastattelu- ja havainnointiaineistossa. Tarkastelimme aineistoa 
kysymällä, millaisia ovat koulun henkilökunnan näkemykset suhteestaan perheiden 
ja oppilaiden kielitaitoon; millainen on kielen rooli ryhmittelykäytännöissä, luokka- 
jaoissa tai opetustilanteissa; sekä milloin kieli ja yhteiskuntaluokka näyttäytyvät ai- 
neistossa yhdessä. 

Tässä vaiheessa erittelimme ja analysoimme muun muassa sitä, miten eri kie- 
listä puhutaan ja kuinka niitä käsitellään puheessa sekä arjen tasolla, mistä kielistä 
on koulussa hyötyä tai haittaa, mikä näyttäytyy normaalina tai toivottavana ja mikä 
puolestaan koulua ja opetusta haastavana. Seuraavaksi keskustelimme näistä ha- 
vainnoista, koulujen yhtäläisyyksistä ja eroista, minkä jälkeen keskeiset havainnot 
koostettiin yhteen tekstidokumenttiin teoreettista luentaa ja tulkintaa varten. (Ks. 
esim. Fine 2003; Fletcher 2017; Jackson & Mazzei 2012.) Teoreettinen luenta keskittyi 
vastaamaan bourdieulaisesta näkökulmasta tutkimuskysymyksiin, millaiseksi kie- 
len, koulun ja yhteiskuntaluokan suhde koulujen arjessa rakentuu, ja millaisia rajoja 
ja mahdollisuuksia tämä suhde arkeen piirtää. Päähavainnot ja niiden tulkinnat on 
esitetty seuraavassa luvussa. 

Kieli koulun kentalla 


Tutkimissamme kouluissa henkilökunnalla on paljon kokemusta ja sen myötä osaa- 
mista monikielisyydestä koulun arjessa. Kaikkien tutkimuskoulujen haastatteluissa 
kuvaillaan monikielisyyttä asiana, joka on tavallinen osa koulun arkea ja jonka kanssa 
on opittu toimimaan. Oppilaiden kielten moninaisuudesta puhutaan erityisesti haas- 
tatteluissa kansainvälisyytenä ja sitä kuvataan pääosin rikkautena tai voimavarana. 
Kielellistä moninaisuutta pyritään huomioimaan ja tuomaan esiin koulun käytän- 
nöissä konkreettisesti esimerkiksi koulun seinillä näkyvällä sanastolla ja kuvastolla: 


Opettajat keskustelevat [henkilökunnan huoneessa], että käytävien seiniin 
voisi kirjoittaa eri kielillä vahvuuksia kuvaavia sanoja, koska niissä on nyt 
suomenkielisiä sanoja. Samalla he pohtivat, jos joku (ehkä oman äidinkielen 
opettaja?) voisi pitää heille lyhyen kurssin esimerkiksi arabian kielen sanois- 
ta ja yksinkertaisista sanonnoista. (Kenttämuistiinpanot) 


Arjen haasteista selviäminen ja niiden hoitamiseen muodostunet rutiinit ovat joil- 
lekin kouluille myös ylpeyden aihe: 


[--] se et meille tulee uus oppilas jolla on, joka ei puhu, on ollu vuoden Suo- 
messa, puhuu muutaman sanan suomea ja, silon ihan rikkonainen todistus. 
Niin se ei aiheuta meillä mitään katastrofia. [--] hänellä on heti se paikka, ja 
meil on opettaja joka vastaa kokonaan S2-kielisten näistä paperiasioista ja 
selvittelystä ja kaikesta että, siihenkin on taas se semmonen selkee rakenne: 
kuka tekee, mitä tekee, miten se prosessi menee, [--] Me tiedetään et tulkki ja 
näin ja missä välis palaveri ja kenen kanssa ja, mitkä hänen mahollisuudet 
jatko-opintoihin on ja, siitä se tulee varmaan se, miten me onnistutaan hy- 
vin. (Haastattelu: opettaja) 


Koulujen käytänteissä ja henkilökunnan haastatteluissa näkyy kuitenkin myös se, 
kuinka kielen koetaan tuottavan haasteita oppitunneilla. Tyypillisimmät haasteet il- 
menevät koulun aikuisten puutteellisena keinovalikoimana tukea oppitunneilla op- 
pilaita, joiden suomen kielen taito on heikko. Jotkut haastateltavat nostavat esiin ky- 
symyksen, onko koulunkäynti puutteellisella opetuskielen taidolla ja ilman riittävää 
tukea oppilaan näkökulmasta oikeudenmukaista. Oppilaiden vaihtelevien kielitaus- 
tojen kuvataan kuormittavan paitsi opetusta, toisinaan myös koulun hallintoa, kun 
tieto oppilaiden tuen tarpeista siirtyy koulujen ja kuntien välillä huonosti tai joskus 
ei lainkaan. Haastateltavat nostavat toisinaan oppilaiden perheistä puhuttaessa on- 
gelmaksi yhteisen kielen puutteen, vaikka monenlaisia hyviä käytänteitä kommuni- 
kaation kommunikatioon on luotu. Näitä arjen haasteita erittelemme ja tulkitsemme 
seuraavissa alaluvuissa. 

Kieli, koulu ja perheet 
Tutkimiemme koulujen kokeneisuus kielellisesti moninaisten perheiden kanssa toi- 
mimisessa näkyy muun muassa siinä, että tulkkipalveluiden tilaaminen on rutiinia 
ja koululta perheille lähtevän tiedon saavutettavuutta mietitään. Osassa kouluista 
järjestetään omia vanhempainiltoja niille perheille, joissa ei puhuta suomea. Wilman 
käytön tiedetään olevan haastavaa osalle vanhemmista, ja sen käyttöön järjestetään 
osassa kouluista tukea. 

Vaikka käytännön tasolla kouluilla onkin käytössä monia monikielistä arkea su- 
juvoittavia toimia, tarkastellessamme kielen, yhteiskuntaluokan ja koulun suhdetta 
analyyttisellä tasolla havaitsimme, että valtaväestön alempien yhteiskuntaluokkien 
perheet sekä perheet, joissa ei puhuta suomea ensimmäisenä kielenä, rinnastuvat. 
Tällöin puheen tasolla koulun näkökulmasta haastaviksi perheiksi nostetaan kaksi, 
samalla varsin homogeeniseksi ryhmäksi puheissa rakentuvaa joukkoa: huono-osai- 
set suomenkieliset perheet sekä perheet, joiden jäsenten suomen kielen taito on 
heikko. Suomen kielen puutteellinen taito yhdistyy näin perheiden matalaan yhteis- 
kunnalliseen asemaan sitä kautta, että nämä kaksi ryhmää rinnastetaan haasteista 
puhuttaessa: 


No, jossain Savossa ei varmaan maahanmuuttajia oo näin paljon ja... Mut 
onhan sielläkin ongelmia perheissä ja sitä kautta oppilailla... (Haastattelu: 
koulun johto) 


Tulkitsemme tätä niin, että vaikka maahanmuuttotaustaisten perheiden yhteis- 
kunnallista asemaa ei sanallisteta, haastattelupuheessa on samankaltainen huoli 
vanhemmuuden taidoista näissä perheissä kuin huono-osaisen valtaväestön perheis- 
sä (ks. Huilla, Peltola & Kosunen 2021). Tämä tulee näkyviin esimerkiksi suomi toi- 
sena kielenä ja kirjallisuus -oppimäärää, puhekielessä S2-oppimäärää, opiskelevien 
oppilaiden perheille suunnatussa vanhempainillassa, jossa eräässä tutkimuskouluis- 
tamme käydään läpi hyvin erilaisia asioita kuin koulun yleisessä vanhempainillassa. 
Kun koulun yleisessä vanhempainillassa kerrotaan koulun kehittämiseen liittyvistä 
hankkeista ja ohjelmista, suomea toisena kielenä opiskelevien oppilaiden perheille 
suunnatussa erillisessä vanhempainillassa keskitytään koulunkäynnin ja kasvatuk- 
sen perusteisiin, muun muassa koulun sääntöihin ja järjestelyihin, kouluruokailun 
tärkeyteen, nukkumisesta huolehtimiseen sekä harrastusten löytämiseen. Alem- 
man yhteiskuntaluokan implisiittinen liittäminen suomen kielen taidon puutteeseen 
näkyy aineistossamme myös ilmaisten harrastusmahdollisuuksien korostamisena 
S2-oppimäärää opiskelevien oppilaiden vanhempainillassa. 

Kouluissa on perinteisesti koettu vaikeaksi puhua köyhyydestä ja rahasta, mikä 
tuottaa puheeseen erilaisia kiertoilmauksia, kuten puhetta sosiaalisista ongelmista, 
yksinhuoltajuudesta ja vuokra-asumisesta (Huilla ym. 2021). Keskiluokkaisten van- 
hempien on usein alemmista luokista tulevia vanhempia helpompaa toimia vaivat- 
tomasti yhteistyössä koulun kanssa (Metso 2004; Berg & Peltola 2015). Vaikka käsi- 

tystä S2-oppimäärää opiskelevien oppilaiden perheiden homogeenisyydestä paikoin 
aineistossamme haastetaan, suomen kielen taidon puutteeseen ja mahdollisiin kult- 
tuurieroihin liittyy olettamus myös vanhemmuuden tukemisen tarpeesta. Lähtökoh- 
taisesti kotikieleltään muiden kuin suomenkielisten perheiden yhteiskunnallisen 
aseman oletetaan olevan verrattain matala, mitä tukee aineistossamme puhe, jossa 
erikseen muistutetaan, että näiden perheiden joukossa on myös korkeakoulutettuja 
ihmisiä. Sekä alemman yhteiskuntaluokan että muun kotikielen kuin suomen aja- 
tellaan tuottavan haasteita perheiden kanssa tehtävään yhteistyöhön, mikä muovaa 
opettajien odotuksia perheitä kohtaan: 


[Opettaja] toteaa minulle, että voin varmaan huomata, minkälaiset ryhmät 
täältä [yleisestä vanhempainillasta] puuttuvat. Hän osoittaa ympärilleen. 
Hän lisää, ettei täällä ole paljon maahanmuuttajataustaisia vanhempia pai- 
kalla. Sanon hänelle, että olin tänään S2-vanhempainillassa ja siellä oli hy- 
vin porukkaa paikalla. (Kenttämuistiinpanot) 


Perheisiin liittyvässä puheessa tulee näkyviin suomen kielen osaaminen lähtökoh- 
tana, jonka pohjalle koulun toiminta ja siten myös kodin ja koulun yhteistyö rakentuu. 
Tapauksessa, jossa maahanmuuttotaustaiset perheet ovat nostaneet esiin huolensa 
siitä, tulevatko heidän lastensa huolet kuulluksi yhdenvertaisesti koulussa, kun lapset 
eivät puhu vielä hyvin suomea, opettajat pohtivat, että eivät voi asialle mitään, koska 
eivät puhu oppilaiden kanssa samaa kieltä. Taustaoletus tällöin on, että oppilaiden 
tulisi puhua suomea voidakseen tulla kuulluiksi (ks. myös Huilla & Juvonen 2020 ). 

Aineistomme puheessa ja havainnoissa perheiden kielen osaaminen, maahan- 
muuttotausta ja yhteiskuntaluokka rinnastuvat tavalla, jossa opetuksen näkökulmas- 
ta "haastavaksi” oppilaaksi rakentuu suomen kieltä riittämättömästi taitava oppilas, 
jonka oletataan maahanmuuttotaustansa lisäksi tulevan alempien yhteiskuntaluok- 
kien perheistä. Tässä kehyksessä oppilaiden ja heidän perheidensä moninaisuus ty- 
pistyy eritoten kielellisen osaamisen puutteeksi. 


Opetusryhmät ja S2-oppimäärän opetuksen kirjavat käytänteet 
Opetusryhmiä ja niiden käytäntöjä järjestetään tutkimuskouluissamme vaihtelevil- 
la tavoilla. Mikäli luokkajaot on esimerkiksi tehty painotetun opetuksen valintojen 
mukaan, suomea ensimmäisenä kielenään puhuvia oppilaita valikoituu aineistom- 
me perusteella enemmän painotetun opetuksen luokkiin. Toisinaan luokkajako voi 
puolestaan vaikuttaa siihen, miten S2-oppimäärän mukainen opetus on järjestetty: 
S2-oppimäärän mukaista opetusta ei aina tarjota painotetun opetuksen oppilaille 
omassa pienryhmässä, vaan toisin kuin yleisopetuksen oppilaille, heidän opetuksen- 
sa on toisinaan järjestetty suomen kieli ja kirjallisuus -oppimäärää opiskelevien oppi- 
laiden kanssa. Tätä perustellaan esimerkiksi sillä, että painotetun opetuksen oppilaat 
ovat yleensä ”kielellisesti lahjakkaita” ja tarvetta pienryhmäopetukselle on vähän. 
Oppilaiden keskuudessa tähän järjestelyyn suhtaudutaan aineistossa vaihtelevasti. 

Erillinen pienryhmäopetus ei ole aina opettajien toiveiden mukaista, vaan osa toivoo 
resursseja nimenomaan samanaikaisopetukseen. Toisinaan S2-oppimäärän mukais- 
ta opetusta ei pystytä järjestämään sitä tarvitsevalle oppilaalle lukujärjestysteknisten 
seikkojen vuoksi. 

Luokka- ja ryhmäjakojen keinoin saatetaan myös pyrkiä vaikuttamaan suomea 
toisena kielenä opiskelevien oppilaiden osuuteen luokan oppilaiden kokonaismää- 
rästä ja sitä kautta oppilaiden sosiaalisiin suhteisiin. Kaverisuhteiden muotoutumista 
oppilaan ensimmäisen kielen perusteella ei pidetä aineistossamme välttämättä hy- 
vänä silloin, kun kyseessä ei ole suomi, vaan sen ajatellaan hidastavan suomen kielen 
omaksumista. Tässä ajattelutavassa havainnollistuu suomen kielen normatiivisuus ja 
se, että muut kotikielet eivät näyttäydy perusopetuksen kentällä pääomana, joka voisi 
tukea oppimista: 


[T]oivon, että suomi toisena oppilaat jakautuu tasaisesti niihin luokkiin, 
että ei tule luokkaa, jossa on enemmistö suomi toisena [--] se kielenkehitys 
ei tapahdu samalla tavalla kun siellä on paljon esim. samaa äidinkielenään 
puhuvia, on se sitten arabia tai joku muu, niin nehän niin hirveen paljon 
kommunikoi sillä omalla äidinkielellään. Kun täs ois tosi tärkeetä, että ne 
kuulis sitä suomee ja oppis sitä kautta. (Haastattelu: koulun johto) 


Toisaalta kielen kanssa paljon tukea tarvitsevien oppilaiden sijoittamisen yhteen 
ryhmään koetaan paikoin mahdollistavan tukiresurssien paremman kohdentami- 
sen. Kun luokkajaot on tehty painotetun opetuksen oppilasvalikoinnin perusteella 
painotetun ja yleisopetuksen opetusryhmiksi, tutkimuskouluissa kuvataan kielelli- 
sen tuen tarpeiden kasaantuvan useammin yleisopetuksen ryhmään. Syitä tälle eräs 
opettaja pohtii näin: 


Tähän me itse asias tänä, syksynäkö me just puututtiin. [--M]ua kiinnosti 
kuulla että sillon kun kolmosella ne hakee niin, esitin kysymyksen että onko 
meillä edes, monella kielellä ne painotusluokka et miten siihen, siinä vai- 
heessa kun ne hakee sinne niin onko kaikilla, yhtälainen mahdollisuus ha- 
kea painotus-, ymmärtääkö kaikki mist on kyse. [--] Ja, käsittääkseni tiedot 
ei ole mennyt useammalla kielellä. Et en tiiä mut ehkä tollasis voi olla jotain 
pieniikin, syitä siihen. (Haastattelu: opettaja) 


Jotkut haastateltavat korostavat, että painotusluokalle haettaessa kielitaito tai eri- 
tyisen tuen tarve ei saa olla este hyväksytyksi tulemiselle. Kielieroja painotetun ja 
yleisopetuksen luokkien välillä kuitenkin on. Yhden koulun haastatteluissa näiden 
erojen uskotaan yläkouluun siirryttäessä jossain määrin tasoittuvan siitä syystä, että 
yläkouluikäisillä oppilailla ajatellaan olevan hieman enemmän mahdollisuuksia itse 
vaikuttaa painotusluokalle hakeutumiseen. 

Lisäksi käytännössä kriteerit saada suorittaa S2-oppimäärää ovat hyvin vaihtele- 
via: haastatteluissa nostetaan esiin se, että oppimäärään oikeuttavan statuksen saa, 
mikäli oppilaan vanhemmat ovat maahanmuuttajia, ja että käytännössä siirtyminen 
S2-oppimäärästä suomen kieli ja kirjallisuus -oppimäärään voi olla oppilaan taidoista 
riippumatta hyvin vaikeaa. Erään koulun havaintojaksolla huomio kiinnittyi siihen, 
että S2-oppimäärän mukaisessa opetuksessa saattavat opiskella rinnakkain oppilaat, 
jotka juuri ja juuri puhuvat suomea, sekä oppilaat, joiden puheen tai kirjoituksen pe- 
rusteella ulkopuolinen ei voisi päätellä, ettei suomi ole heidän ensimmäinen kielensä. 
Ristiriitaista on, että kouluissa myös paikoin tunnistetaan oppilaiden heterogeeniset 
taidot ja taustat, mutta tästä huolimatta heistä puhutaan yksinkertaistaen ”S2-oppi- 
laina”, mikä puolestaan häivyttää moninaisuutta ja vaihtelevia tuen tarpeita. Oppilai- 
den moninaiset tarpeet pelkistyvät näin järjestelmän tasolla yhtenäiseksi, ei suomea 
puhuvien joukoksi. Tätä yhtenäisyyttä kyseenalaistetaan, mutta harvoin: 


Siel on niin paljon asioita liikenteessä ja ne tilanteet on eri perheillä niin eri- 
laisia, et niit ei oikein voi, meillä ei ole tyypillistä S2-oppilasta, meillä ei ole 
tyypillistä S2-huoltajaa. Meil on oppilaita ja meil on huoltajia. (Haastattelu: 
opettaja) 


Vaikka S2-oppimäärää opiskeleville oppilaille on useimmiten tarjolla pienryhmä- 
opetusta, suomen kielen opetusta kuvataan haastatteluissa jokaisen opettajan asiak- 
si. Yhtä lailla tuodaan esiin se, ettei tähän ole välttämättä aina tarvittavaa osaamista 
tai resursseja: muilla kuin S2-oppimäärää opettavilla ei ole aina keinoja tukea varsin- 
kaan niitä oppilaita, joiden suomen kielen taito on erityisen heikko: 


[-] meillä on kaks S2-opettajaa tällä hetkellä, jotka opettavat siis ainoastaan 
S2-oppiainetta, mutta silti jokainen luokanopettaja joutuu tietysti myös 
opettamaan Sz:a siinä ohessa, koska siinä luokassahan on koko ajan myös- 
kin oppilaita, joilla on suomen kieli toisena kielenä, et siinä tulee kaikille 
kuitenkin. (Haastattelu: koulun johto) 


Mutta sitten toisilla luokilla voi olla, että mulla on ykskin ysiluokan ryhmä, 
jossa yksi tyttö lukee nelosluokan [oppilkirjoja. [-] Ja nyt on sillä luokalla sit- 
ten on kaks muutakin tämmöstä tyttöö joilla on massiivisia kielellisiä vai- 
keuksia. Jos yhdellä luokalla rupee olemaan kolme, niin sitähän ei pystytä 
enää oikeesti handlaamaan. Paperilla voidaan sanoa, että hienosti integroi- 
tu, mutta oikeesti. [--] Se on hyvin hankalaa. (Haastattelu: opettaja) 


Tutkimissamme kouluissa on ilmeinen tarve järjestää opetus sekä ryhmät niin, 
että kaikki oppilaat omaksuisivat suomen kielen: bourdieulaisesti ajatellen suomen 
kielen sujuva hallinta on kentän luonnollinen perustaso, jolle kaikki oppilaat tulisi 
saattaa opetusta varten (ks. myös Juva 2019), ja siitä muodostuu eräänlainen reunaeh- 

to koulun toiminnalle. Tämä korostuu, kun seuraavassa tarkastelemme pedagogisen 
eriyttämisen käytänteitä sekä opettajien keinoja tukea muuta kuin suomea ensim- 
mäisenä kielenään puhuvia oppilaitaan. 


Monikielisyys ja pedagogisen eriyttämisen haasteet 

Aineistostamme käy ilmi koulun kentällä vallitseva suomenkielisyyden normi ja se, 
ettei koulujärjestelmä ole tavoitteista huolimatta kenties varautunut siihen, että kas- 
vava osa oppilaista ei ole suomenkielisiä (ks. myös Alisaari, Heikkola, Commins & 
Acguah 2019). Monikielisyys haastaa siten koulujen normaaliksi miellettyä (suomen- 
kielistä) arkea, jossa toimitaan yhteiskunnan legitiimillä kielellä, ja järjestelmätason 
puutteet monikielisyyden huomioimisessa pakottavat opettajia toisinaan improvisoi- 
maan arjen haasteiden ratkaisemiseksi. Lukuaineissa ilmeneviin haasteisiin ratkai- 
suja saatetaan hakea lyhytaikaisilla, sattumaankin perustuvilla ratkaisuilla: 


[Opettaja] tuo venäjänkieliselle [oppilaalle kirjan], jossa on lyijykynällä kir- 
joitettuja venäjänkielisiä muistiinpanoja. [-] ”Te voitte kattoa yhessä näitä 
muistiinpanoja, kun on joku toinenkin venäjänkielinen oppilas sattunut 
olemaan, aiemmin”. [-] Opettaja laittaa kirjan tytön eteen pulpetille ja osoit- 
telee kirjan sivuille, ”kattokaa ku täällä on nää muistiinpanot, mä luulen et 
niistä vois olla hyötyä.” (Kenttämuistiinpanot) 


Pedagogisella eriyttämisellä viittaamme siihen, että opetusryhmän sisällä oppi- 
laille voidaan antaa esimerkiksi laadullisesti tai määrällisesti erilaisia tehtäviä, joiden 
ajatellaan parhaiten vastaavan heidän senhetkistä taitotasoaan ja oppimisen tarpei- 
taan. Kielelliseen pedagogiseen eriyttämiseen liittyy aineistossa jonkin verran ris- 
tiriitaista puhetta. Oppilaan heikko kielitaito nähdään eräässä koulussa samaan ai- 
kaan sekä varhaisen yleisopetukseen integroimisen että yleisopetuksen oppituntien 
pedagogisen eriyttämisen perusteena: jos yleisopetuksen luokassa on paljon oppilai- 
ta, joilla ”suomenkielen taito on puutteellinen, niin pakko eriyttää” (Haastattelu: kou- 
lun johto). Samaan aikaan, kun oppilaiden halutaan kipeästi oppivan suomen kielen 
luokkatovereidensa tuella, he saattavat muodostua luokassa haasteeksi, jotka pedago- 
gisen eriyttämisen nimissä voidaan sijoittaa opiskelemaan erilleen muusta ryhmästä. 

Kieli nousee ratkaisevaksi kysymykseksi integroitaessa oppilaita valmistavalta 
luokalta yleisopetukseen: valmistavassa opetuksessa oleva oppilas pyritään integroi- 
maan usein mahdollisimman varhain esimerkiksi käsityöhön ja liikuntaan, joissa ”ei 
oo se kieli esteenä” (Haastattelu: opettaja). Sen sijaan lukuaineissa joudutaan toisi- 
naan neuvottelemaan opettajien kesken oppilaan integroinnista tunnille, huolimatta 
oppilaiden oikeudesta osallistua yleisopetukseen. 

Opettajien vähäisiä resursseja tukea kaikkia oppilaita pidetään valitettavana, 
mutta jollain tavalla myös väistämättömänä asiana. Eräs opettaja kuvaa ajattelunsa 
muuttumista seuraavasti: 

Mutta mä luulen, että pikkuhiljaa tää kun näit [heikosti suomen kieltä taita- 
via oppilaita] tulee enemmän, pölähtää, ni sitte jotenki suhtautuu, et seki on 
arvokasta, et seistuu sillä tunnilla ja se kuulee ja mä vaik käyn pari kertaa silt 
kysymässä, että ootko ymmärtäny ja että haluatko kysyä jotain, ni sekin on 
jo tärkee sille viesti, että hän saa olla siinä vaikkei ymmärrä kaikkee. Että se 
oli jotenkin suuri huoli sillon aikasemmin, että miten mä tän kanssa. (Haas- 
tattelu: opettaja) 


Näin tullaan kuitenkin hyväksyneeksi se, että oppilas, joka ei hallitse suomea, ei 
tosiasiassa pysty osallistumaan opetukseen. Tämä eräänlainen asiantilan hyväksy- 
minen nousee toisen koulun havainnointijaksolla esiin erään opettajan toteamuk- 
sessa, että tietyn pisteen jälkeen ei jaksa enää sanoa tai yrittää, mutta hiljaa istuvat 
oppilaat eivät kuitenkaan häiritse oppituntia. Opettaja kuvaa syiden olevan ”jossain 
muualla kuin täällä koulussa” (kenttämuistiinpanot), mikäli (S2-oppimäärää opiske- 
leva) oppilas ei panosta opiskeluun; samassa yhteydessä hän harmittelee sitä, kuinka 
tuntien suunnitteluun ei oleriittävästi aikaa, mutta ei kuitenkaan pohdi ajanpuutteen 
vaikutusta oppilaiden kielellisen tukemisen mahdollisuuksiin. Ajatus oppilaiden 
unohtamisesta luokassa nostetaankin haastatteluissa esiin huolestuttavana ilmiönä: 


Et ajatuksena [integroidussa alkuopetuksessa] on varmaan se, että ku siellä 
muutenkin opetellaan lukemaan ja kirjaimia ja näitä, niin siinä kohtaa on 
helpompi syöksyä sinne. Mikä tavallaan on totta ja ymmärrän ne perusteet 
sillekin, mutta jotenkin se pitäs aina vähän miettiä, että miten se sitte käy- 
tännössä järjestetään, et siin on ehkä ne 25 muuta sit siinä vieressä, että var- 
maan aika paljon on niitäkin tilanteita, että jäävät aika vähälle huomiolle, 
vähän oman onnensa nojaan sinne luokkaan sitten. (Haastattelu: opettaja) 


Eräs opettaja pohtii myös oppilaan oikeuksien toteutumista: 


Opettaja: Mutta mikä on ehkä ongelmallisinta nyt tässä, jos miettii tätä maa- 
hanmuuttajataustasuutta, niin on se, että meille tulee niin paljon tällä het- 
kellä semmosta puolikielistä oppilasta. 

Haastattelija: Niin eli ne tulee suoraan sielt jostain valmentavasta? 
Opettaja: Joo, joka on sitten sitä, että ei ymmärrä täällä mitään. Siinä mun 
mielestä poljetaan tämmöstä oppilaan oikeusturvaa. Laitetaan tänne päivä- 
hoitoon, säilytykseen. Ihan järjetöntä touhua. (Haastattelu: opettaja) 


Kielitaitoon liittyvään integroimiseen sisältyykin keskustelua oppilaan oikeuksis- 
ta kumpaankin suuntaan: heillä olisi oikeus sekä riittävään kielelliseen tukeen että 
osallisuuteen koulussa, mutta näiden samanaikainen järjestäminen näyttäytyy mo- 
nien opettajien puheissa mahdottomana. 

Suomen kieli opiskelun edellytyksenä 

Vaikka ongelmat toisinaan tunnistetaan, kuten edellä, tutkimissamme kouluissa on 
käytössä rajalliset resurssit ja keinovalikoima tukea niitä oppiaita, joilla on heikko 
suomen kielen taito. Opettajien keskuudessa oppilaiden vaihteleva suomen kielen tai- 
totaso nähdään arvioinnin kannalta haasteellisena: heikosti suomen kieltä osaavien 
kohdalla harmitellaan, että on vaikeaa tietää, vaikuttaako oppilaan koesuoritukseen 
kielen vai sisältöjen ymmärryksen puute. Sopivan oppimateriaalin puute on yksi nä- 
kyvimmistä seikoista, joissa järjestelmätason oletus suomen kielestä kentän luonnol- 
lisena lähtökohtana tulee esiin. Oppimateriaalin puutteellisuus tiedostetaan opet- 
tajien keskuudessa, mutta tätä saatetaan pyrkiä ratkaisemaan antamalla oppilaille 
paljon vastuuta omasta opiskelustaan. Tätä kuvastaa esimerkiksi havaintojakson ti- 
lanne, jossa ensimmäisenä kielenään muuta kuin suomea puhuvia oppilaita ohjeis- 
tetaan valmistautumaan kokeeseen lukemalla suomenkielistä koemateriaalia kaksin 
verroin muihin verrattuna. Oppilaita kannustetaan myös pyytämään oma-aloittei- 
sesti apua tunnilla, mikäli suomenkielinen opiskelumateriaali tuottaa heille haastei- 
ta, mitä seuraava aineistokatkelma lukuaineen tunnilta kuvaa: 


[Opettaja ohjeistaa koko luokkaa]: Ei tarkoita et on mitenkään huonompi jos 
sanoo et ei ymmärrä jotain asiaa. Jokaisella on varmasti asioita joita ei vielä 
ymmärrä. Totta kai jos äidinkielesi ei ole suomi ni siellä on varmasti sanoja 
jotka on vaikeita. Malta kertoa jos haluat jutella aikuisen kanssa, multa saat 
tulla kysymään niitä asioita. (Kenttämuistiinpanot) 


Vastuuttamisen ongelma piilee kuitenkin siinä, että suomen kielen kanssa kamp- 
pailevalle oppilaalle vaikeuksien sanallistaminen oma-aloitteisesti on oletettavasti 
hyvin vaikeaa: näin suurempi vastuu yhdistyy oppilaan vähäisempään kielipää- 
omaan ja toiminnan mahdollisuuksiin (ks. myös Huilla & Juvonen 2020). Myös suo- 
mea paremmin osaavia oppilaita voidaan vastuuttaa huolehtimaan niistä luokka- 
tovereistaan, joille suomen kielen taitotaso tuottaa haasteita opiskeluun tai tunnilla 
osallistumiseen. Etenkin kaksikielisten oppilaiden saatetaan odottaa tukevan toi- 
siaan opiskelussa, kun taas suomea ensimmäisenä kielenään puhuvat oppilaat saat- 
tavat saada opettajalta kehuja siitä, että auttavat heikosti suomea taitavia luokkatove- 
reitaan. Näin toisten auttaminen on opettajien silmissä toisille oppilaille perusoletus, 
toisille opettajan myönteisen arvion kautta pääoman lähde. 

Heikosti suomen kieltä osaavat oppilaat saavat opettajilta kiitosta, jos he osoitta- 
vat hyvää koulumotivaatiota, mutta samalla opettajat puhuvat kielitaidottomuudesta, 
joka vaikuttaa oppimiseen ja koulussa pärjäämiseen. Tämä edellyttää opetuksessa 
tasapainoilua oppilaiden erilaisten tarpeiden välillä, kuten opettaja seuraavassa ku- 
vaa: 


En mä tiiä, miten opettaa [oppiainettani] silleen.. [naurahtaa] kasi-, ysiluokal 
vaikka, sisältöjä siinä jos porukka ei osaa suomea. [--] Koska terminologia 

on hankalaa suomalaisilleki, suomenkielisille. Ni, tuntuu vaan välillä vähän 
tyhmältä. Sit se tasapaino et miten... pakko vääntää rautalangasta monii 
asioita nii sit osa tylsistyy taas ihan. Että miten sitte siinä. (Haastattelu: opettaja) 


Kouluissa tiedostetaan kielelliset haasteet myös suomea ensimmäisenä kielenään 
puhuvien kohdalla, kuten opettaja yllä toteaa. Eräs suomen kielen opettaja kertoo kes- 
kittyvänsä opetuksessaan paljon sanaston opetteluun niin suomea ensimmäisenä 
kuin toisena kielenään opiskelevien kanssa, sillä sanavaraston köyhtyminen on myös 
suomea ensimmäisenä kielenään puhuvia oppilaita koskeva huoli. Toinen opettaja 
kuvaa Covid-19-pandemian myötä toteutetun etäopetuksen pakottaneen tehtävien 
entistä selkokielisempään ohjeistamiseen, minkä ajatellaankin palvelleen kaikkia 
oppilaita: 


[--] kun asiat pitää ilmasta selkeästi niin sitten saattaa olla että jopa sellanen 
tyyppi jonka normaalisti ajateltais ymmärtävän ne asiat niin, saattaa ym- 
märtää sen selkeen esitystavan kautta. Jos sen selkeän esittämisen toteuttaa 
hyvin, niin sitten se palvelee ihan kaikkia. (Haastattelu: opettaja) 


Toisaalta liika selkokielisyys ja ilmausten yksinkertaistaminen kaikessa opetuk- 
sessa voidaan kokea myös kielellistä rikkautta köyhdyttävänä ja siten koulun tehtävää 
laiminlyövänä: 


Sit se yks asia on toi oppilaiden kielitaito, joka must, on siinä mielessä har- 
millista et tuntuu et kaiken opetuksen täytyy tällä hetkellä tapahtua sel- 
kokielellä. Sillon se tehtävä joka koululla on et me laajennettais ja rikastu- 
tettais sitä oppilaan, sen suomi äidinkielenä -oppilaan kielitaitoo niin me 
menetetään sitä, kun meidän pitää opettaa hyvin peruskäsitteillä ja ei ehdi 
lähteä sinne, että käyttäis paljon synonyymejä tai kuvaannollisia ilmaisuja. 
(Haastattelu: opettaja) 


Yllä olevassa katkelmassa selkokielisyyden käyttäminen opetuksessa näyttäytyy 
vastakkaisena tavoitteena suomea ensimmäisenä kielenään puhuvien oppilaiden 
kielitaidon rikastuttamiselle. Tämä tekee näkyväksi opettajiin ja kouluihin kohdistu- 
via moninaisia, ristiriitaisia paineita ja odotuksia, jotka heidän odotetaan opetukses- 
sa huomioivan. Toisaalta huoli suomen kielen köyhtymisestä selkokielisyyden ja siten 
saavutettavuuden myötä voi heijastaa myös pääosin suomenkielisen opettajakunnan 
omaa suhdetta suomen kieleen ja perusopetuksen normaaliin (ks. myös Flynn 2013). 

Tutkimissamme kouluissa odotetaan siis oppilailta tietyn vähimmäistason suo- 
men kielen osaamista, jotta opetus voidaan toteuttaa mielekkäällä tavalla tai yli- 
päätään. Näin suomen kieli näyttäytyy eräänlaisena lähtöoletuksena opetukseen 
osallistumiselle, toisin sanoen se väärintunnistetaan luonnolliseksi ominaisuudek- 
si pääoman omaamisen sijaan. Koulun kulttuuristen odotusten rakentuessa sen va- 

raan, että koulussa puhutaan suomea, keinot ratkaista arjen ongelmia ovat vaihtele- 
vat (opettajien odotusten rakentumisesta ks. Juvonen & Toom 2023). Suomen kielen 
osaamisen edellytys luokkahuoneessa ulottuu myös henkilökuntaan, mikä tiivistyy 
erään opettajan pohdintaan avustajaresursseista: 


Et mun mielest siin on kyllä, et niinkun pitäis olla, valitettavasti, siis kau- 
heeta, mut [avustajalla] pitäis olla tietty siis suomenkielen taso ennen kuin 
pystyy olemaan hyödyksi siinä luokkayhteisössä. (Haastattelu: opettaja) 


Oppilaiden suomen kielen puutteesta syntyvistä ongelmista puhutaan paljon ja 
suomen kielen osaamisen edellytykseen, kentän normaaliin, pyritään vastaamaan, 
mutta samalla tiedostetaan tähän edellytykseen vastaamisen käytännön vaikeus. 
Harvoin puhutaan siitä, ettei koulujen henkilökunnalla ole laajempia kielellisiä re- 
sursseja, jotka vastaisivat paremmin oppilaiden moninaisia kielitaitoja. Silloin, kun 
oppilaiden kielellinen moninaisuus ja oman kielitaidon puutteet siihen nähden ha- 
vaitaan, moninaisuuteen vastaaminen kuvataan mahdottomaksi: 


[--] ja kun mun venäjäni on surkeaa ja viro on surkeaa ja en puhu arabiaa 
enkä puhu albaniaa enkä somalin kieltä, niin tavallaan se että, siin ois ikui- 
nen kehitettävä asia mut meil ei voi olla mitään päivystävää tulkkia joka pu- 
huu kaheksaa kieltä. Se ois aika ihana, mutta, sellaseen meillä ei ole mahdol- 
lisuutta. (Haastattelu: opettaja) 


Pohdinta 


Yleisesti ottaen voidaan todeta, että monikielisestä arjesta huolimatta suomenkieli- 
syys näyttäytyy tutkimissamme kouluissa luonnollistuneena oletuksena (Bourdieu 
1977). Näin ollen ei myöskään tunnisteta sitä, miten kielitaito juuri legitiiminä kult- 
tuurisena pääomana ei jakaudu tasaisesti oppilaiden välillä, eikä sitä, miten tämä 
pääoma tai sen puute voi yhdistyä yhteiskunnallisiin asemiin. Tutkimuksemme kes- 
keisin havainto on, että koulujärjestelmä ja sen arki rakentuvat pitkälti sen oletta- 
muksen varaan, että oppilaalla on tietyssä ikävaiheessa oltava tietynlaiset suomen 
kielen taidot, jotta hän voi osallistua onnistuneesti opetukseen. Kouluissa elää toive, 
että oppilaat integroituisivat kouluun sulavasti eli omaksuisivat kentän normin (ks. 
Juva 2019; Rinne 2012), suomenkielisyyden, jotta koulu voisi toteuttaa opetus- ja kas- 
vatustehtäviään. Tarjoamalla S2-oppimäärän mukaista opetusta pyritään tasaamaan 
koulupolkuja ja lähtökohtaeroja, mutta nykyisellään se myös typistää suuren ja mo- 
ninaisen oppilasjoukon erilliseksi mutta homogeeniseksi ryhmäksi, jonka tarpeisiin 
vastaaminen koulujen arjessa yhdenvertaisesti on haastavaa. Tätä puheissa muodos- 
tettua ryhmää rinnastetaan aineistossa alempien yhteiskuntaluokkien oppilaisiin. 


203 


Sara Juvonen, Riikka Oittinen, Heidi Huilla, Sonja Kosunen, Marja Peltola & Tiina Luoma 


Samanaikaisesti Perusopetuksen opetussuunnitelman perusteet (2014) ohjaa kouluja 
kielitietoisuuteen sekä pedagogiikkaan, joka arvostaa ja hyödyntää oppilaiden omia 
äidinkieliä. Monikielisyyden tavoitteiden ja todellisuuden välinen ristiriita on todettu 
aiemmissa tutkimuksissa (Alisaari, Heikkola, Commins & Acguah 2019; Harju-Aut- 
ti, Mäkinen & Rättyä 2021; Piippo, Ahlholm & Portaankorva-Koivisto 2021). Ristiriita 
voi selittyä osittain sillä, että koulutuksen kentän legitiimi kieli on suomi, jonka val- 
ta-asemaa ei legitiimiyden luonteen mukaisesti tunnisteta (Bourdieu 1985). 

Järjestelmän ja sen osien muodostuessa sen normatiivisen ajatuksen ympärille, 
että suomen kielen osaaminen on jotakin, jota oppilailta voidaan luonnollisesti odot- 
taa, kielen luonne pääomana hämärtyy. Tällöin ongelmaksi nostetaankin usein ne 
perheet tai oppilaat, joiden suomen kielen taito on heikko, sekä (henkilö)resurssit, 
jotka eivät riitä näiden oppilaiden tukemiseen ja nostamiseen perustasolle (ks. myös 
Pitkänen ym. 2021). Sitä taas ei aineistossamme useinkaan kritisoida tai havaita, että 
koulu on lähtökohtaisesti rakennettu sille oletukselle, että kaikki voivat opiskella suo- 
meksi. Järjestelmän puutteet huomataan esimerkiksi sopivien opetusmateriaalien 
vähäisyytenä, mutta siitä huolimatta vastuu opinnoista kasautuu monissa tapauksis- 
sa oppilaille itselleen. 

Kun siirtymä perusopetuksesta toiselle asteelle on koulutuksen periytyvyyden 
näkökulmasta merkittävä (Härkönen & Sirniö 2020), legitiimin kielen omaksumisen 
paine kasautuu perusopetukseen. Kielen, yhteiskuntaluokan ja koulun välinen suh- 
de hahmottuu koulutuksen tehtävien kautta. Näiden kahtalainen rooli tulee näky- 
viin koulujen arjessa: koulutuksen tehtävä on tuottaa oppilaille heidän tarvitsemansa 
kvalifikaatiot yhteiskunnassa toimimiseen, mutta kvalifikaatioiden avulla koulutus 
toisaalta myös toteuttaa valikointitehtäväänsä, eli saattaa yhteiskunnan toimijoita 
erilaisiin yhteiskunnallisiin asemiin (ks. Antikainen, Rinne & Koski 2006). Sen myö- 
tä koulutus uusintaa tai muokkaa yhteiskunnan luokkarakennetta. Jotta peruskou- 
lu voisi toteuttaa koulun näkökulmasta onnistuneesti kvalifiointitehtävää, vaikuttaa 
kuitenkin olevan niin, että oppilaalla täytyisi olla riittävät alkutaidot, joista suomen 
kielen taito muodostuu keskeiseksi. Hyvä opetuskielen taito on siis paradoksaalisesti 
yhtä aikaa niin koulutuksen tavoite kuin sen edellytys. Kun suomen kieli on edelly- 
tys menestykselliseen navigointiin koulutusjärjestelmässä, toimii se pääomana, joka 
mahdollistaa koulutuksellisen pääoman muuntumisen esimerkiksi taloudelliseksi 
pääomaksi seuraavien asteiden koulutuksen kautta (Bourdieu 1984, 1986). Pääomien 
muuntaminen ja kumuloituminen liittyvät oleellisesti tuleviin sosiaalisiin asemiin 
asettumiseen, luokkarakenteeseen solahtamisen prosessiin. Oppilaan puutteellinen 
suomen kielen taito tuottaa kertautuvan haasteen oppilaalle: riittävän pohjataidon 
puuttuminen vaikeuttaa oppiaineiden opetusta ja oppimista ja siten kvalifikaatioiden 
yhdenvertaista saavuttamista. Näin kieli heijastuu oppilaan koulupolkuun ja koulun 
valikointitehtävän kautta siihen yhteiskunnalliseen asemaan, jonka koulutuksella 
voi saavuttaa. 

Yksittäisen oppilaan tai tämän perheen on mahdotonta ratkaista tätä rakenteellista 
pulmaa. Herää myös kysymys, miten yksittäisen opettajan tai koulunkaan olisi mah- 

dollista ratkaista koko järjestelmän tason tuottamaa ristiriitaa, jossa oppiaineiden 
opettaminen ja yhdenvertaisten koulupolkujen mahdollistaminen yhtäältä edellyt- 
tää monessa tapauksessa suomen kielen opettamista ja jossa toisaalta normatiivisella 
tasolla suomen kieltä oletusarvoisesti osataan. Suomen kielen taidon tunnistaminen 
eroja tuottavaksi pääomaksi perusopetuksen kentällä ja sen ymmärtäminen yhtenä 
keskeisenä avaimena yhteiskunnallisten luokka-asemien uusintamisessa ja uudista- 
misessa ovat edellytyksiä järjestelmätason ratkaisujen löytämiselle. 

Suhtautuminen oppivelvollisuusuudistukseen 
yhteiskunnallisen aseman mukaan 


Toni Ahva, Vilja Helminen & Hanna Wass 


Oppivelvollisuudesta on käyty poliittista keskustelua jo sadan vuoden 
ajan. Viimeisimmässä uudistuksessa oppivelvollisuutta pidennettiin 18 
ikävuoteen ja toisen asteen oppimateriaaleista tehtiin maksuttomia. Vaik- 
ka tavoitteet koulutuksellisen tasa-arvon edistämisestä ja työllisyyden 
parantamisesta ovat laajasti jaettuja, keinona oppivelvollisuuden piden- 
täminen jakaa kansalaisten ja päättäjien mielipiteitä. Tässä artikkelissa 
tarkastelemme, miten kansalaiset ja päättäjät suhtautuvat oppivelvolli- 
suusuudistukseen ja miten heidän yhteiskunnallinen asemansa on yhtey- 
dessä näkemyksiin. 


Johdanto 


Joulukuussa 2020 hyväksytty oppivelvollisuusiän nostaminen 18 ikävuoteen ja siir- 
tyminen maksuttomaan toisen asteen opetukseen on historiallinen koulutuspoliit- 
tinen uudistus. Uudistus kirjattiin keväällä 2019 pääministeri Antti Rinteen ja myö- 
hemmin pääministeri Sanna Marinin hallitusohjelmaan (2019, 166-167). Uusittu 
laki astui voimaan elokuussa 2021 ja koski näin ollen ensimmäisen kerran perus- 
opetuksen keväällä 2021 päättäneitä nuoria. Oppivelvollisuusiän nostamisen ja sii- 
hen yhdistetyn toisen asteen oppimateriaalien maksuttomuuden tavoitteena on, että 
jatkossa jokainen nuori saisi vähintään toisen asteen koulutuksen. Niin hallitusohjel- 

massa kuin oppivelvollisuusikärajan nostamista koskevassa hallituksen esityksessä 
(HE 173/2020) uudistusta on perusteltu sillä, että se vahvistaa työvoiman osaamista ja 
ehkäisee nuorten syrjäytymistä. Lisäksi odotetaan, että uudistukset parantavat haa- 
voittuvien ryhmien mahdollisuuksia päästä koulutukseen ja työllistyä myöhemmin. 
Hallituksen esityksen keskeinen argumentti on koulutuksen ja työelämän ulkopuo- 
lelle joutuneiden nuorten osuuden vähentäminen. 

Uudistuksen tavoitteissa on havaittavissa kaksi sitä puoltavaa pääargumenttia. 
Ensinnäkin uudistus voidaan nähdä tasa-arvotekona, joka ehkäisee koulutuksellis- 
ta eriarvoisuutta ja tarjoaa kaikille nuorille yhdenvertaiset mahdollisuudet koulut- 
tautua. Koulutuksellista tasa-arvoa tavoitellaan erityisesti maksuttomien oppima- 
teriaalien kautta. Toiseksi uudistusta voi lähestyä tulevaisuuteen suuntautuneena 
työllisyystoimena, joka osaltaan tukee tavoitetta työllisyysasteen nostamisesta. Op- 
pivelvollisuuden pidentämisen työllisyysnäkökulma on noussut esille sekä Talouspo- 
litiikan arviointineuvoston raportissa (Seuri ym. 2018) että taloustieteilijöiden laati- 
massa koronakriisin talouspolitiikan strategiassa (Vihriälä ym. 2020). 

Tutkimme tässä artikkelissa sitä, miten yhteiskunnallinen asema on yhteydessä 
oppivelvollisuusuudistuksen kannatukseen. Mittaamme yhteiskunnallista asemaa 
perinteisillä ”objektiivisilla” mittareilla (koulutus, tulot), subjektiivisilla arvioilla 
omasta yhteiskunnallisesta asemasta suhteessa toisiin ja oman taloudellisen aseman 
muutoksista sekä vanhempien ammattiluokalla. Yhteiskunnallinen asema nivoutuu 
usein tiiviisti näkemyksiin julkisen sektorin interventioiden hyödyllisyydestä (ks. 
Andersen ym. 2021), joten sen voi osaltaan olettaa ohjaavan suhtautumista oppivel- 
vollisuuden pidentämiseen riippumatta siitä, nähdäänkö uudistus ensisijaisesti ta- 
sa-arvotekona vai työllisyystoimena. Tasa-arvonäkökulmasta uudistukseen suhtau- 
tuminen jäsentyy todennäköisesti pitkälti äänestäjän omien taloudellisten intressien 
pohjalta. Tällöin on oletettavaa, että yleisestä yhdenvertaisuuden vahvistumisesta yh- 
teiskunnassa hyötyvät kannattavat uudistusta muita enemmän. Sama pätee niihin, 
jotka arvioivat taloudellisen asemansa jo heikentyneen tai heikentyvän tulevaisuu- 
dessa. Suurituloiset saattavat sen sijaan olla erityisen tietoisia uudistuksen kustan- 
nuksista ja niiden rahoittamisen mahdollisesti verotukseen kohdistamista paineista, 
mistä syystä he suhtautuvat siihen muita varauksellisemmin. Tulevaisuuteen koh- 
distuvana työllisyyttä ja julkista taloutta vahvistavana investointina uudistuksen voi 
puolestaan arvioida saavan kannatusta korkeammin koulutetuilta, jotka ovat perillä 
poliittisesta päätöksenteosta ja taloudellisesta tilanteesta, ja siten valmiimpia hyväk- 
symään lyhyen aikavälin kustannukset pitkän tähtäimen yhteisen edun saavuttami- 
seksi. Vastaavasti päättäjien voi olettaa olevan tältä osin kansalaisia tulevaisuusorie- 
ntoituneempia (ks. Rapeli 2023). 

Empiirinen analyysimme pohjautuu ”Kansalaisuuden kuilut ja kuplat (BIBU)” 
-tutkimushankkeessa kansalaisille (n = 2 106) ja eri päättäjäryhmille (n = 806) syk- 
syllä 2020 tehtyyn kyselyyn. Tarkastelemme ensin, miten kansalaiset suhtautuvat 
oppivelvollisuuden pidentämiseen ja toisen asteen maksuttomuuteen tuloluokittain 
ja koulutustason mukaan. Tutkimme sen jälkeen, missä määrin itsearvioitu yhteis- 


211 


Toni Ahva, Vilja Helminen & Hanna Wass 


kunnallinen asema ja siinä tapahtuneet muutokset ovat yhteydessä kansalaisten ja 
päättäjien näkemyksiin, ja perehdymme päättäjien sosiaalisen liikkuvuuden merki- 
tykseen uudistuksen kannatuksessa. Lopuksi vertaamme vielä kansalaisten ja päät- 
täjien oppivelvollisuuskantoja. Tarkastelemme analyyseissa oppivelvollisuuden pi- 
dentämistä ja toisen asteen oppimateriaalien maksuttomuutta erikseen heijastellen 
niiden luonnetta kahtena erillisenä, joskin toisiinsa nivoutuvana politiikkatoimena. 
Oppivelvollisuuden pidentäminen edellyttää käytännössä toisen asteen koulutuksen 
maksuttomuutta, joka kattaa oppimateriaalit, työvälineet ja ylioppilastutkinnon suo- 
rittamiseksi vaaditut viisi pakollista koetta, mutta maksuttomuus itsessään ei vaadi 
oppivelvollisuuden pidentämistä. Näiden kahden uudistuksen kannatus saattaa siten 
jossain määrin vaihdella. Ennen varsinaista empiiristä analyysia esittelemme lyhyes- 
ti oppivelvollisuusuudistusta koulutuspoliittisena kysymyksenä ja pohjustamme tes- 
tattavat hypoteesit aiemman tutkimuskirjallisuuden pohjalta. 


Oppivelvollisuusuudistuksen tausta 


Oppivelvollisuus on merkittävä yhteiskunnallinen kysymys, josta on käyty Suo- 
messa poliittista keskustelua viimeiset sata vuotta. Nyt toteutettua lakimuutosta voi- 
daan pitää kolmantena suurena oppivelvollisuusuudistuksena vuoden 1921 säädetyn 
ensimmäisen oppivelvollisuuslain ja oppivelvollisuutta kolmella vuodella pidentä- 
neen vuoden 1968 peruskoulu-uudistuksen jälkeen (ks. Ahonen 2021; Torsti 2021). 
Oppivelvollisuuden kautta tavoiteltava koulutustason kohentaminen on leimallisesti 
asiakysymys, jonka päämääristä vallitsee laaja yhteisymmärrys (engl. valence issue), 
mutta näkemykset keinoista saattavat poiketa toisistaan huomattavastikin (ks. Green 
2007). Oppivelvollisuuden muutokset myös koskettavat joko suoraan tai välillisesti 
merkittävää joukkoa kansalaisista, joten niihin kohdistuu poliittisten jännitteiden 
ohella suuri julkinen kiinnostus. 

Kolmas poliittinen keskustelu, joka päättyi joulukuussa 2020 oppivelvollisuuden 
pidentämiseen kahdella vuodella, sai alkunsa 2010-luvulla puolueiden ohjelmatyös- 
tä. Keskustelussa nousi tuolloin esille tarve ulottaa oppivelvollisuus kokonaan tai 
osittain koskemaan toisen asteen koulutusta. Oppivelvollisuus nousi erityisesti SDP:n 
ja Vasemmistoliiton ohjelmissa, kun taas Vihreät painottivat toisen asteen maksutto- 
muutta (ks. Torsti 2021).! Puolueiden aloitteen pohjalta opetus- ja kulttuuriministeriö 
valmisteli vuonna 2013 oppivelvollisuuden pidentämistä 17 ikävuoteen osana päämi- 
nisteri Jyrki Kataisen hallituksen päättämää rakennepoliittista ohjelmaa. Keskeisenä 
tavoitteena oli vähentää koulutuksen keskeyttämistä ja pidentää nuorten työuria. Uu- 
distus ei kuitenkaan edennyt valmistelua pidemmälle, sillä pääministeri Alexander 
Stubbin hallitus luopui sen ajamisesta vuoden 2014 budjettiriihessä. Argumentit puo- 
lesta ja vastaan olivat pitkälti samoja kuin Marinin hallituksen esityksestä käydyssä 


1 Puolueiden nimiä käsitellään tekstissä erisniminä, vaikka nimi kirjoitettaisiin puoluerekisteriin merkittyä 
muotoa lyhyemmässä muodossa: Keskusta, Kokoomus, Kristillisdemokraatit. 

keskustelussa. Yksi merkittävin kysymys liittyi uudistusten kustannuksiin. Uudistus- 
ta puolestaan perusteltiin pääosin sen suotuisilla tasa-arvovaikutuksilla. 

Oppivelvollisuuden pidentäminen ja toisen asteen oppimateriaalien muuttami- 
nen maksuttomiksi ottivat harppauksen vuoden 2019 eduskuntavaaleissa, jolloin sitä 
koskevat tavoitteet kirjattiin mukaan SDP:n, Vihreiden ja Vasemmistoliiton edus- 
kuntavaaliohjelmiin. Keskustelu tarpeesta koulutuksellisen tasa-arvon edistämiselle 
kiihtyi vaalien kynnyksellä, kun maksuttoman toisen asteen puolesta jätettiin edus- 
kunnalle kansalaisaloite (KAA 5/2018). Puolueiden välinen jännite nousi jälleen esille 
juuri ennen eduskuntavaaleja, kun sivistysvaliokunta porvarihallituksen enemmis- 
töllä esitti kansalaisaloitteen hylkäämistä (SiVM 17/2018), minkä jälkeen välittömästi 
opiskelijajärjestöt organisoivat laajasti huomiota saaneen mielenosoituksen maksut- 
toman toisen asteen puolesta. 

Oppivelvollisuuden pidentäminen toteutui eduskuntavaalien jälkeen vasemmis- 
ton ja Keskustan muodostamassa hallituksessa, jossa pääministeripuolue SDP asetti 
uudistuksen yhdeksi kynnyskysymykseksi hallituksen muodostamiselle (ks. Torsti 
2021). Myös valmistelun ja eduskuntakäsittelyn aikana molempien politiikkatoimien 
toteuttaminen herätti voimakkaita näkemyseroja. Uudistukset kohtasivat jyrkkää 
vastustusta etenkin opposition suunnalta ja elinkeinoelämän ulostuloissa (ks. esim. 
Elinkeinoelämän keskusliitto 2020). Sekä Perussuomalaisten että Kokoomuksen 
kansanedustajat esittivät sivistysvaliokunnassa lakiehdotuksen hylkäämistä (SiVM 
15/2020). Opposition valiokunnan mietintöön jättämissä vastalauseissa arvosteltiin 
oppivelvollisuuden pidentämistä mekaaniseksi toimeksi, jolla ei pystytä puuttumaan 
koulupudokkuuden syihin. Kritiikissä uudistusta ei siten nähty toimivana tasa-arvo- 
työkaluna, vaikka uudistuksen tavoitteita koulutustason nostamiseen ja koulutuksel- 
lisen yhdenvertaisuuden edistämiseen liittyen pidettiinkin sinänsä kannatettavina. 
Mekaanisen pakon sijaan oppivelvollisuuden pidentämistä kritisoineet korostivat va- 
linnanvapautta opiskelijoiden motivaation lähteenä. Lisäksi vastalauseissa vedottiin 
puutteisiin tutkimusnäytössä ja asiantuntijanäkemysten huomioimisessa. 

Uudistuksia arvosteltiin erityisesti taloudellisista näkökulmista pitkälti niistä koi- 
tuvien kustannusten ja riittämättömän resursoinnin vuoksi. Hallituksen esityksen 
lausuntokierroksella useat tahot katsoivat, että resurssit tulisi kohdentaa tarkemmin 
ohjauksen ja muiden nuorten palvelujen avulla eniten tukea tarvitseville, jolloin ne 
riittäisivät paremmin (HE 173/2020). Siinä missä kannattajat näkivät toimet pitkän 
tähtäimen työllisyystoimena, vastustajat olivat huolissaan valtion roolista uudistus- 
ten maksajana ja niiden muodostamasta pysyvästä rasitteesta julkiselle taloudelle. 
Esille nousi vahvasti myös opetuksen järjestäjien huoli uudistuksen tiukasta aika- 
taulusta koronapandemian aikana (esim. Kuntaliitto 2020; Sivistystyönantajat 2020). 
Esimerkiksi Kuntapulssi-kyselyssä yli 90 prosenttia kunnista piti oppivelvollisuuden 
ikärajan nostamista tarpeettomana silloisessa koronatilanteessa (Kuntaliitto 2020), 
mitä selittänevät sekä aikataululliset että taloudelliset varaumat uudistuksen toi- 
meenpanoon liittyen. 


213 


Toni Ahva, Vilja Helminen & Hanna Wass 


Oppivelvollisuuskeskustelussa voidaankin havaita poliittinen jakolinja, jossa yh- 
della puolella korostetaan tasa-arvon tavoittelemista kaikkia yhteisesti velvoittavilla 
rakenteellisilla ratkaisuilla, ja toisella puolella painotetaan yksilöllisyyttä ja valin- 
nanvapautta. Tämä jakautuminen ei ole uutta: oppivelvollisuuskeskustelusta on ha- 
vaittu, että poliittiset jakolinjat ovat säilyneet historiallisesti hyvin samankaltaisina 
sekä sisällöllisesti että puolueiden välillä. Poliittinen vasemmisto on ajanut yhden- 
vertaisia koulutusmahdollisuuksia yleissitovuuden kautta (oppivelvollisuus), kun 
taas poliittinen oikeisto on korostanut valinnaisuutta. Koulutuspoliittinen keskusta 
(Maalaisliitto/Keskusta ja RKP) on sen sijaan häilynyt kannoissaan (Torsti 2021). Täs- 
tä näkökulmasta onkin kiinnostavaa, mille kannalle eri yhteiskuntaryhmät asettuvat 
oppivelvollisuusuudistuksen osalta ja miten heidän yhteiskunnallinen asemansa on 
yhteydessä sen kannatukseen. 


Hypoteesit 


Kuten toimme edellä esiin, oppivelvollisuuden pidentämisen ja siihen kytketyn toisen 
asteen maksuttomuuden voi yhtäältä nähdä tasa-arvon vahvistumiseen tähtäävänä 
uudistuksena. Uudistusta on perusteltu niin pääministeri Marinin hallitusohjelmas- 
sa (2019, 164-167) kuin oppivelvollisuusikärajan nostamista koskevassa hallituksen 
esityksessä (HE 173/2020) keinona kaventaa alueellisia, sosioekonomisia ja sukupuol- 
ten välisiä eroja oppimisessa ja koulutuksessa, parantaa haavoittuvien ryhmien mah- 
dollisuuksia päästä koulutukseen ja ehkäistä nuorten syrjäytymistä. Tutkimusten 
pohjalta tiedetään, että vanhempien kasautunut huono-osaisuus erityisesti yhdisty- 
neenä viimesijaisen toimeentulotuen asiakkuuteen periytyy lapsille juuri siten, että 
he jäävät peruskoulutuksen varaan (Kallio ym. 2016). Yhteys on vahvempi pojilla kuin 
tytöillä (Eskelinen ym. 2020). Perusasteen koulutuksen varaan jääneiden tulot ovat 
pääsääntöisesti korkeammin koulutettuja matalammat (Asplund 2001), he työllisty- 
vät muita heikommin (Kalenius 2014) ja vastaavasti työttömien osuus on suurempi 
(Kailaheimo-Lönngvist ym. 2020). Talouspolitiikan arviointineuvosto on puolestaan 
ennakoinut, että perusasteen varaan jääneiden asema heikkenee entisestään sitä mu- 
kaa kun osaamisvaatimukset työpaikoilla kasvavat (Seuri ym. 2018). 

Mikäli uudistusta lähestytään ennen kaikkea hyvinvointivaltion tasa-arvotoime- 
na, sen kannatuksen on perusteltua olettaa vaihtelevan yksilön oman sosioekonomi- 
sen aseman mukaan. Taloustieteestä ammentavassa lähestymistavassa omanvoiton- 
pyynti (engl. self-interest hypothesis) nähdään keskeisenä poliittisten preferenssien 
vaikuttimena (hypoteesista ja sen kritiikistä ks. Fong 2001). Se heijastaa perinteistä 
näkemystä politiikasta kamppailuna niukoista resursseista: kuka saa mitäkin, miten 
ja milloin (Laswell 1936). Omanvoitonpyyntilogiikan mukaisesti julkisen sektorin 
toimet eriarvoisuuden vähentämiseksi ovat suosituimpia niistä selvimmin taloudel- 
lisesti hyötyvien pienituloisten keskuudessa ja vastaavasti saavat vähiten kannatusta 

eniten ansaitsevilta, jotka usein kokevat joutuvansa progressiivisen verotuksen kaut- 
ta tulonsiirtojen nettomaksajiksi. Eri tutkimuksissa onkin systemaattisesti osoitettu, 
että pienituloisimmat ja työntekijäämmateissa toimivat suhtautuvat myönteisimmin 
hyvinvointivaltioon liittyviin toimiin, kuten tulonsiirtoihin ja julkisen sektorin inter- 
ventioihin (esim. Andersen ym. 2021; Blekesaune & Ouadagno 2003; Choi 2021; Cor- 
neo & Gruner 2002; Jensen & van Kersbergen 2017; Jaeger 2013; Kaltenthaler & Ceccolis 
2008; Linos & West 2003; Lupu & Pontusson 2011; Olivera 2015; Pittau ym. 2012; Sau- 
nders & Wong 2013; Svallfors 1997). Yhteys näyttäisi olevan erityisen voimakas sellai- 
sissa vauraissa maissa, joissa eriarvoisuus on korkealla tasolla (Andersen ym. 2021). 
Taloudellisen hyödyn perusteella oletamme, että oppivelvollisuusuudistus saa eniten 
kannatusta pienituloisilta, joille toisen asteen maksuttomuudella on suurin taloudel- 
linen merkitys, ja vähiten kannatusta suurituloisilta, jotka ovat kriittisiä uudistuksen 
kustannuksia kohtaan (H1). 

Tulojen kaltaisen ”objektiivisen” mittarin ohella kokemus omasta sosiaalisesta 
asemasta suhteessa toisiin on yhteydessä suhtautumiseen eriarvoisuuteen ja sen hil- 
litsemispyrkimyksiin (ks. esim. Brown-Iannuzzi ym. 2015; Kuziemko ym. 2014). Yh- 
teensä 48 maata kattavassa vertailussa havaittiin, että oman asemansa heikommaksi 
kokevat kannattavat enemmän tulonsiirtoja verrattuna tuloiltaan, koulutukseltaan 
ja työssäkäynnin osalta samassa asemassa oleviin, jotka kuitenkin arvioivat subjek- 
tiivisen asemansa korkeammaksi (Duman 2019). Tältä pohjalta oletamme, että suh- 
teellista huono-osaisuutta tuntevat kannattavat enemmän oppivelvollisuusuudistusta 
kuin asemansa hyväksi kokevat (H2). Kokeellisessa analyysissa on puolestaan osoi- 
tettu, että liian optimistiseksi osoittautunut arvio omasta asemasta lisää tulonsiir- 
tojen kannatusta (Cruces ym. 2013). Vastaavan tyyppisellä koeasetelmalla ihmisten 
on havaittu olevan taipuvaisia Rawlsin (1971) tunnetun oikeudenmukaisuusteorian 
mukaisesti karttamaan äärimmäistä eriarvoisuutta silloin, kun he eivät ennalta tiedä 
omaa asemaansa tulojakaumassa (Fisman ym. 2021). Kyselyaineistosta saadut tulok- 
set puolestaan osoittavat, että oletus oman aseman noususta vähentää tulonsiirtojen 
kannatusta niillä, joilla on korkea riskinsietokyky (Cojocaru 2014). Näistä havainnois- 
ta johdettuna oletamme, että ne, jotka arvioivat oman taloudellisen asemansa heiken- 
tyneen aiempaan verrattuna, kannattavat muita enemmän oppivelvollisuusuudistusta 
(H3). Vastaavasti ne, jotka arvioivat oman taloudellisen asemansa heikentyvän tulevai- 
suudessa, kannattavat muita enemmän oppivelvollisuusuudistusta (H4). 

Sosiaalinen liikkuvuus saattaa myös olla merkittävä tekijä suhtautumisessa oppi- 
velvollisuusiän pidentämiseen. Ylisukupolvinen liikkuvuus eri ammattiluokkien vä- 
lillä voi olla joko asemaa nostavaa tai laskevaa ja johtaa usein siihen, että yksilö omak- 
suu osittain uuden yhteiskuntaluokkansa asenteet, preferenssit ja toimintamallit (ks. 
Sorokin 1959). Osa arvoista on kuitenkin siinä määrin perustavanlaatuisia, että niiden 
juuret juontavat lapsuusiän poliittiseen sosialisaatioon eivätkä ne välttämättä siten 
juurikaan muutu ulkoisten olosuhteiden myötä (Hyman 1959). Asennoitumisen sosi- 
aaliseen oikeudenmukaisuuteen ja tasa-arvoon voi olettaa olevan kasvatuksen kautta 
varsin varhain omaksuttua ja siksi suhteellisen pysyvää sosiaalisesta liikkuvuudesta 

huolimatta. Empiirisissä tutkimuksissa onkin havaittu, että sosiaalinen liikkuvuus 
tasoittaa luokkapohjaisia eroja suhtautumisessa julkisen sektorin työllisyystoimiin, 
kun uudet tulokkaat tuovat mukanaan jo aiemmin omaksumiaan asenteita (Ares 
2020). Nuorten aikuisten osalta on huomattu, että heidän asenteitaan työtä ja hyvin- 
vointia kohtaan selittää pikemmin tulevaisuuteen kohdistuvat odotukset kuin omista 
lähtökodista kumpuava myötätunto heikompiosaisia kohtaan (Schuck & Shore 2019). 
Myös laajassa eurooppalaisessa vertailussa sosiaalisella liikkuvuudella todettiin 
olevan vain vähän vaikutusta tulonsiirtojen kannatukseen, joskaan ylisukupolvista 
liikkuvuutta kokeneiden ja samassa luokassa pysyneiden asenteet eivät kuitenkaan 
olleet keskenään identtisiä (Jaime-Castillo & Marqués-Perales 2019). Suomessa, jos- 
sa peruskoulu on nähty keskeisenä sosiaalisen nousun väylänä (esim. Pekkarinen & 
Uusitalo 2012), henkilökohtaisella kokemuksella voisi kuitenkin olettaa olevan yhteys 
koulutuksen tasa-arvoa koskeviin asenteisiin. Tältä pohjalta oletamme, että ylöspäin 
suuntautunutta sosiaalista liikkuvuutta kokeneet kannattavat muita enemmän oppi- 
velvollisuusuudistusta (H5). 

Toisaalta oppivelvollisuusiän pidentämistä voi lähestyä myös tulevaisuusinves- 
tointina. Uudistuksella pyritään paitsi nostamaan Suomen koulutustasoa myös ko- 
hentamaan työllisyysastetta, joka nähdään Suomen julkisen talouden pitkän aika- 
välin kestävyyden kannalta keskeiseksi (Stenborg ym. 2021, 21-39; Talouspolitiikan 
arviointineuvosto 2021, 10, 52). Toisen asteen tutkinnon suorittaminen parantaa 
työllistymistä verrattuna pelkän perusasteen suorittamiseen. Pelkän perusasteen 
koulutuksen varassa oleva joukko (noin 16 prosenttia 25-vuotiaista suomalaisista) on 
suuressa vaarassa jäädä työmarkkinoiden ulkopuolelle, nimittäin joukosta noin 40 
prosenttia on koulutuksen ja työelämän ulkopuolella (Seuri ym. 2018, 5). Äänestäjien 
on esitetty olevan siinä mielessä ”likinäköisiä” (engl. voter myopia), että he vaativat po- 
litiikalta ennemmin lyhyellä aikavälillä saavutettavia etuuksia kuin pitkälle tulevai- 
suuteen suuntautuvia investointeja, joiden hyödyt ovat vaikeammin hahmotettavissa 
(Jacobs & Matthews 2012, 2017, laajemmin keskustelusta ja empiirisistä tuloksista ks. 
Rapeli 2023). Äänestäjät eivät kuitenkaan muodosta tältä osin yhteneväistä joukkoa, 
vaan koulutus saattaa olla yksi keskeinen erotteleva tekijä. Korkeasti koulutetut ovat 
yleensä paremmin perillä politiikasta ja kykenevät paremmin hahmottamaan mo- 
nimutkaisia asiakokonaisuuksia ja päätöksentekotilanteita, minkä myötä heillä on 
myös enemmän kärsivällisyyttä politiikan lopputuotoksia kohtaan (Christensen & 
Rapeli 2021). Vastaavasti koulutus voi vahvistaa kykyä arvostaa pidemmän aikavälin 
suurempaa hyötyä pikavoittojen sijaan (mt.). Tuoreissa suomalaisissa tutkimuksissa 
korkean koulutuksen on havaittu korkean poliittisen luottamuksen ohella lisäävän 
tulevaisuusorientoituneen politiikan kannatusta (Christensen & Rapeli 2021; Rapeli 
2023). Tämän suuntaisesti oletamme, että korkeammin koulutetut kannattavat mata- 
lasti koulutettuja enemmän oppivelvollisuusuudistusta (H6). Vastaavasti on havaittu, 
että poliitikot ovat huomattavasti kansalaisia tulevaisuusorientoituneempia (Rapeli 
2023). Tässä tarkastellun uudistuksen kohdalla hypoteesimme on siten, että päättäjät 
kannattavat kansalaisia enemmän oppivelvollisuusuudistusta (H7). 

Aineisto ja tutkimusasetelma 


Analyysimme perustuu kahteen ”Kansalaisuuden kuilut ja kuplat (BIBU)” -tutkimus- 
projektissa kerättyyn kyselyaineistoon. Niistä ensimmäinen on elo-syyskuussa 2020 
Taloustutkimuksen kanssa toteutettu BIBUn kansalaiskysely, jossa kartoitettiin suo- 
malaisten näkemyksiä talous- ja työllisyyspolitiikan keinoista koronakriisin puhkea- 
misen jälkeen (ks. Kantola ym. 2020). Kysely tehtiin Taloustutkimuksen internetpa- 
neelissa, ja siihen vastasi 2 106 16-79-vuotiasta suomalaista. Muodostunut aineisto on 
painotettu sukupuolen, iän ja asuinpaikan mukaan niin, että se vastaa tilastollisesti 
Suomen väestöä (virhemarginaali +- 2 prosenttiyksikköä). 

Toinen aineisto on syys-marraskuussa 2020 toteutettu BIBUn päättäjäkysely, joka 
kohdistettiin laajalle joukolle eri sektoreiden edustajia. Aineiston keruussa mää- 
riteltiin ensin merkittävissä yhteiskunnallisissa valta-asemissa olevat instituutiot 
ja organisaatiot, minkä jälkeen niistä poimittiin johtavassa asemassa olevat tai yh- 
teiskunnalliseen päätöksentekoon muuten merkittävästi vaikuttavat henkilöt. Kutsu 
osallistua verkossa toteutettuun kyselyyn lähetettiin sähköpostitse yhteensä 3 580 
politiikan, elinkeinoelämän, julkisen sektorin, palkansaajajärjestöjen, korkeakoulu- 
jen, tutkimuslaitoksen, ajatushautomojen, median ja vaikuttajaviestintätoimistojen 
edustajalle. Verkkokysely oli käynnissä 15.9.-21.11.2020, jona aikana vastaajiksi tavoi- 
telluille lähetettiin kaksi muistutusta. Kyselyyn vastasi 699 henkilöä (vastausprosent- 
ti 18). Lisäksi 247 henkilöä aloitti vastaamisen ja jätti sen jossain vaiheessa kesken. 
Heidän vastauksensa on huomioitu analyyseissa siltä osin kuin ne ovat saatavilla. Ky- 
symyksiimme oppivelvollisuudesta ja toisen asteen oppimateriaalien maksuttomuu- 
desta vastasi 809 henkilöä. Muodostunut otos vastaa koostumukseltaan hyvin alun 
perin tavoiteltua joukkoa. Elinkeinoelämän vastausprosentti oli hieman keskimää- 
räistä suurempi ja politiikan päättäjien osalta pienempi. Lukumäärällisesti eniten 
vastaajia oli julkisella sektorilla työskentelevien päättäjien (viranhaltijat ministeriöis- 
tä ja muualta valtionhallinnosta sekä kunnanjohtajat) joukossa. 

Molemmissa kyselyissä oppivelvollisuusuudistusta koskevia näkemyksiä tiedus- 
teltiin keskenään identtisillä kysymyksillä, joihin oli mahdollista vastata viisiportai- 
sella asteikolla (1=en kannata lainkaan, 2=en juurikaan kannata, 3=kannatan jossain 
määrin, 4=kannatan erittäin paljon, 5=en osaa sanoa): ”Nostetaan oppivelvollisuuden 
yläikärajaa 18 ikävuoteen” ja ”Tehdään toisen asteen opinnoista kokonaan maksutto- 
mia mukaan lukien oppimateriaalit ja työvälineet”. 

Esittämiemme hypoteesien testaamiseksi käytämme selittävinä muuttujina tu- 
loja, koulutustasoa, arviota omasta yhteiskunnallisesta asemasta suhteessa toisiin 
ihmisiin, kokemusta yhteiskunnallisen aseman muutoksesta viimeisen viiden ja seu- 
raavan viiden vuoden aikana, lapsuuden perheen toimeentuloa, vanhempien ammat- 
teja sekä päättäjien osalta työskentelysektoria. Olemme luokitelleet henkilökohtaiset 
kuukausittaiset bruttotulot OECD:n suosittelemalla tavalla (ks. Elinkeinoelämän val- 
tuuskunta 2018) kolmeen kategoriaan: pienituloisiin (2 189 e/kktai alle), keskituloisiin 
(2 190-5 837 e/kk) ja suurituloisiin (5 838 e/kk tai enemmän). Vanhempien ammattia 

koskeva tieto on saatavilla ainoastaan päättäjäkyselyssä, jossa niitä tiedusteltiin kah- 
della avokysymyksellä vastaajan isän ja äidin ammatista. Luokittelimme vastaukset 
vastaamaan Tilastokeskuksen Ammattiluokitusta (2010) neljän numeron tarkkuu- 
delle, ja nämä luokittelut puolestaan muutimme vastaamaan yhdeksänportaista Eu- 
ropean Socio-economic Classification (ESeC) -luokitusta (Harris 2015, Harrison ym. 
2006). Päättäjäkyselyn vastausdatassa ei ollut saatavilla tarkempaa tietoa työsuhteen 
laadusta, joten noudatimme uudelleen luokittelussa vastaavaan tilanteeseen kehitet- 
tyä luokittelukäytäntöä. Luokittelimme yhdeksänportaisen ESeC-muuttujan edel- 
leen viisiportaiseksi: 1) palvelustyöluokka (engl. the salariat), 2) välitason työntekijät 
(engl. intermediate employee), 3) pienet työnantajat ja itsensä työllistävät (engl. small 
employers and self-employed), 4) asiakaspalvelutyöntekijät (engl. lower services, sales 
and clerical occupations), 5) alemmat tekniset ja rutiininomaiset työntekijät (engl. lo- 
wer technical and routine occupations). Puuttuvista työsuhteen laatua koskevista tie- 
doista johtuen aineistossa ei ollut yhtään luokkaan kolme kuuluvaa havaintoa. 

Käytämme analyysimenetelmänä lineaarista regressioanalyysia, joka soveltuu 
tässä kyseessä oleville välimatka-asteikollisille selitettäville muuttujille. Tulosten 
tulkitsemisen helpottamiseksi olemme raportoineet tulokset regressiomallien poh- 
jalta laskettuina ennustettuina arvoina. Varsinaisten selittävien muuttujien lisäksi 
regressiomalleissa on mukana sukupuoli, ikä, iän neliö, ammattiluokka (kansalais- 
ten kohdalla) ja ammattiyhdistyksen jäsenyys. Kaikkia hypoteeseja ei kuitenkaan ol- 
lut selittävien muuttujien luonteesta johtuen joko mahdollista tai mielekästä testata 
kummallakin aineistoilla. Testasimme tuloihin ja koulutukseen liittyviä hypoteeseja 
(H1 ja H6) ainoastaan kansalaisaineistolla, koska päättäjäaineistossa tuloluokan ja 
koulutustason vaihtelu oli erittäin vähäistä sen koostuessa pääasiassa suurituloisista 
ja akateemisen koulutuksen saaneista vastaajista. Lapsuuden perheen toimeentuloa 
ja vanhempien ammatteja kysyttiin ainoastaan päättäjäaineistossa, joten sosiaalista 
liikkuvuutta koskevaa hypoteesia 5 testattiin vain päättäjien keskuudessa. Vastaajan 
arviota omasta asemasta suhteessa muihin sekä arviota oman aseman aiemmasta ja 
tulevasta kehittymisestä on sen sijaan mitattu kummassakin aineistossa keskenään 
identtisillä kysymyksillä. Näin ollen hypoteeseja 2-4 voidaan tarkastella sekä kan- 
salaisten että päättäjien kohdalla. Kansalaisten ja päättäjien välisiä näkemyseroja 
koskevan hypoteesin 7 testaamiseksi kansalais- ja päättäjäkyselyjen aineistot yhdis- 
tettiin selitettävien muuttujien osalta. Näissä analyyseissa kansalaisaineistoa ei ole 
erikseen painotettu, millä ei osoittautunut olevan käytännössä juurikaan vaikutusta 
vastausten jakautumisen kannalta. 

Oppivelvollisuusuudistuksen kannatus 
kansalaisten ja päättäjien keskuudessa 


Aloitamme tarkastelumme yhteiskunnallisen aseman kahdella perinteisellä mittaril- 
la, eli tuloilla ja koulutuksella. Oletimme näiden vetävän kahteen eri suuntaan: siinä 
missä korkea tulotaso laskee oppivelvollisuusuudistuksen kannatusta (H1), korkea 
koulutus lisää sitä (H6). Kuvio 1 kuvaa lineaarisista regressiomalleista laskettuja en- 
nustettuja arvoja oppivelvollisuusuudistuksen kannattamiselle ja niiden 95 prosentin 
luottamusvälejä malleissa, joissa riippumattomina muuttujina ovat vastaajan koulu- 
tustaso ja tuloluokka. Siitä nähdään, että oppivelvollisuuden pidentämisen kannatus 
on hypoteesimme mukaisesti tilastollisesti merkitsevästi korkeampaa pienituloisten 
kansalaisten keskuudessa. Sen sijaan tuloluokkien välinen ero ei ole tilastollisesti 
merkitsevä toisen asteen oppimateriaalien maksuttomuuden kohdalla. Tämä on yl- 
lättävä havainto siinä mielessä, että oppimateriaaleista koituvat kustannukset kas- 
vattavat opetuksen henkilöstökulujen ohella uudistuksesta koituvia julkisen sektorin 
menoja, mihin suurituloisten voi olettaa suhtautuvan varauksella. 

Koulutus ei näytä juurikaan olevan yhteydessä oppivelvollisuusuudistukseen kan- 
natukseen. Uudistus saa kannatusta kaikilta koulutusasteilta, mutta koulutusluok- 
kien välisen erot ovat hyvin pieniä. Toisin kuin oletimme, korkeakoulutus ei näyttäisi 
lisäävän taipumusta nähdä uudistus koko yhteiskuntaa hyödyttävänä investointina 
osaamisen ja työllistymisen parantamiseksi. 

Kuvio 1. Oppivelvollisuuden pidentämisen ja toisen asteen oppimateriaalien maksuttomuuden 
kannatus kansalaisten (n = 1 458) koulutustason ja tuloluokkien mukaan. 


Luvut ovat ennustettuja arvoja uudistuksen kannattamiselle (1=en kannata lainkaan, 2=en juurikaan kannata, 
3=en osaa sanoa, 4=kannatan jossain määrin, 5=kannatan erittäin paljon). Jana pylväiden päässä osoittaa arvon 
vaihtelun 95 prosentin luottamusvälillä. Arvot pohjautuvat kahteen erilliseen lineaariseen regressiomalliin, joissa 
riippuvina muuttujina oppivelvollisuuden ikärajan nostaminen (vas.) ja oppimateriaalien maksuttomuus (oik.). 


Seuraavaksi tarkastelemme oppivelvollisuusuudistuksen kannatusta sen mu- 
kaan, millaiseksi kansalaiset (kuvio 2) ja päättäjät (kuvio 3) arvioivat oman yhteiskun- 
nallisen asemansa suhteessa toisiin ihmisiin ja miten he arvioivat sen kehittyneen 
edellisen ja seuraavan viiden vuoden aikana. Kuviot 2 ja 3 kuvaavat lineaarisista re- 
gressiomalleista laskettuja ennustettuja arvoja oppivelvollisuusuudistuksen kannat- 
tamiselle ja niiden 95 prosentin luottamusvälejä malleissa, joissa riippumattomina 
muuttujina ovat oma yhteiskunnallinen asema suhteessa toisiin ja sen muutos edel- 
tävän ja tulevan viiden vuoden aikana. Hypoteesiemme 2-4 mukaan matala arvio 
kullakin näillä yhteiskunnallisen aseman subjektiivisella mittarilla olisi yhteydessä 
myönteisempään suhtautumiseen niin oppivelvollisuuden pidentämiseen kuin toi- 
sen asteen maksuttomuuteen. 

Ne kansalaiset, jotka näkevät oman suhteellisen yhteiskunnallisen asemansa 
matalana, suhtautuvat jonkin verran myönteisemmin oppivelvollisuuden pidentä- 
miseen ja etenkin toisen asteen oppimateriaalien maksuttomuuteen kuin korkeassa 
yhteiskunnallisessa asemassa olevat (kuvio 2). Sen sijaan oppivelvollisuusuudistusta 
koskevat näkemykset eivät näytä juurikaan vaihtelevan taloudellisen aseman arvioi- 

dun kehityksen mukaan. Päättäjillä mikään kolmesta yhteiskunnallisen aseman sub- 
jektiivisesta mittarista ei ole tilastollisesti merkitsevästi yhteydessä oppivelvollisuu- 
suudistuksen kannatukseen (kuvio 3). 


Kuvio 2. Oppivelvollisuuden pidentämisen ja toisen asteen oppimateriaalien maksuttomuuden 
kannatus kansalaisten yhteiskunnallisen aseman ja sen muutoksen mukaan (n = 1 458). 


Pystyakselin luvut ovat ennustettuja arvoja uudistuksen kannattamiselle (1=en kannata lainkaan, 2=en juurikaan 
kannata, 3=en osaa sanoa, 4=kannatan jossain määrin, 5=kannatan erittäin paljon). Vaaka-akselin luvut ensim- 
mäisissä kuvioissa kertovat vastaajan arvion omasta yhteiskunnallisesta asemastaan suhteessa muihin asteikolla 
yhdestä kymmeneen (1=erittäin matala, 10=erittäin korkea). Kahdessa seuraavassa kuviossa vaaka-akseli kuvaa 
kokemusta yhteiskunnallisen aseman muutoksesta viimeisen ja seuraavan viiden vuoden aikana (1=laskenut/ 
laskee paljon, 2=laskenut/laskee jonkin verran, 3=pysynyt/pysyy ennallaan, 4=noussut/nousee jonkin verran, 
5=noussut/nousee paljon). Harmaa alue viivan molemmin puolin osoittaa arvon vaihtelun 95 prosentin luottamus- 
välillä. Ennustetut arvot pohjautuvat kahteen erilliseen lineaariseen regressiomalliin, joissa riippuvina muuttujina 
oppivelvollisuuden ikärajan nostaminen (vas.) ja oppimateriaalien maksuttomuus (oik.). 

Kuvio 3. Oppivelvollisuuden pidentämisen ja toisen asteen oppimateriaalien maksuttomuuden 
kannatus päättäjien yhteiskunnallisen aseman ja sen muutoksen mukaan (n = 653 ja n = 640). 


Pystyakselin luvut ovat ennustettuja arvoja uudistuksen kannattamiselle (1=en kannata lainkaan, 2=en juurikaan 
kannata, 3=en osaa sanoa, 4=kannatan jossain määrin, 5=kannatan erittäin paljon). Vaaka-akselin luvut ensim- 
mäisissä kuvioissa kertovat vastaajan arvion omasta yhteiskunnallisesta asemastaan suhteessa muihin asteikolla 
yhdestä kymmeneen (1=erittäin matala, 10=erittäin korkea). Kahdessa seuraavassa kuviossa vaaka-akseli kuvaa 
kokemusta yhteiskunnallisen aseman muutoksesta viimeisen ja seuraavan viiden vuoden aikana (1=laskenut/ 
laskee paljon, 2=laskenut/laskee jonkin verran, 3=pysynyt/pysyy ennallaan, 4=noussut/nousee jonkin verran, 
5=noussut/nousee paljon). Harmaa alue viivan molemmin puolin osoittaa arvon vaihtelun 95 prosentin luottamus- 
välillä. Ennustetut arvot pohjautuvat kahteen erilliseen lineaariseen regressiomalliin, joissa riippuvina muuttujina 
oppivelvollisuuden ikärajan nostaminen (vas.) ja oppimateriaalien maksuttomuus (oik.). 

Kuviossa 4 tarkastellaan sosiaalista liikkuvuutta päättäjäaineiston pohjalta. Ku- 
viossa 4 kuvataan lineaarisen regressiomallin pohjalta laskettuja ennustettuja arvoja 
oppivelvollisuusuudistuksen kannattamiselle ja niiden 95 prosentin luottamusvälejä 
malleissa, joissa riippumattomina muuttujina ovat vastaajan äidin ja isän yhteiskun- 
taluokka ja vastaajan perheen toimeentulo lapsuudessa. Vastaajajoukkoon valikoidut 
päättäjät ovat saavuttaneet lähtökohdistaan riippumatta korkean ammattiaseman, 
mikä merkitsee, että he ovat joko säilyttäneet jo lapsuuden perheessä vallinneen ase- 
man tai liikkuneet siitä ylöspäin. Oletimme, että omakohtainen kokemus nostaa op- 
pivelvollisuusuudistuksen kannatusta, koska korkeatasoinen maksuton koulutus on 
Suomessa keskeinen yhteiskunnallisen aseman nousemisen väylä. Hyödynnämme 
ensimmäisenä mittarina päättäjien arviota perheensä toimeentulosta lapsuudessa. 
Vastaajia ohjeistettiin valitsemaan merkityksellisin perhe, mikäli vastaajalla oli lap- 
suudessa useampia perheitä. Hyvin heikosti toimeentulevia perheitä oli vähän, joten 
luottamusväli kasvaa heikoiten toimeentulevilla suureksi. Tulosten perusteella havai- 
taan, että näkemykset oppivelvollisuudesta ja maksuttomasta toisesta asteesta ovat 
melko samankaltaisia kaikissa lapsuuden perheen toimeentuloluokissa, eivätkä erot 
ole tilastollisesti merkitseviä. 

Käytimme toisena liikkuvuuden mittarina vanhempien ammatteja. Isän kohdalla 
yhteiskuntaluokkien välillä ei ollut tilastollisesti merkitseviä eroja oppivelvollisuu- 
den pidentämisen tai toisen asteen maksuttomuuden suhteen. Äidin yhteiskuntaluo- 
kan kohdalla ne vastaajat, joiden äidit edustivat välitason työntekijöitä, kannattivat 
sekä oppivelvollisuuden pidentämistä että toisen asteen maksuttomuutta enemmän 
verrattuna niihin vastaajiin, joiden äidit kuuluivat palvelustyöluokkaan tai alempiin 
teknisiin ja rutiininomaisiin työntekijöihin. Tämän perusteella ei kuitenkaan voida 
vahvistaa hypoteesiamme siitä, että ylöspäin suuntautunutta sosiaalista liikkuvuutta 
kokeneet kannattaisivat muita enemmän oppivelvollisuuden pidentämistä (H5). 

Kuvio 4. Oppivelvollisuuden pidentämisen ja toisen asteen oppimateriaalien maksuttomuuden 
kannatus päättäjien lapsuuden perheen toimeentulon sekä isän ja äidin ammatin mukaan 
(n = 392 ja n = 386). 


Ylärivin kuvioissa pystyakselin luvut ovat ennustettuja arvoja uudistuksen kannattamiselle (1=en kannata lain- 
kaan, 2=en juurikaan kannata, 3=en osaa sanoa, 4=kannatan jossain määrin, 5=kannatan erittäin paljon). Vaa- 
ka-akselin luvut ensimmäisissä kuvioissa kertovat vastaajan arvion perheensä toimeentulosta lapsuudessa as- 
teikolla yhdestä kymmeneen (0=heikosti toimeentuleva, 10=hyvin toimeentuleva). Harmaa alue viivan molemmin 
puolin osoittaa arvon vaihtelun 95 prosentin luottamusvälillä. Toisissa ja kolmansissa kuvioissa vaaka-akselin 
luvut ovat ennustettuja arvoja uudistuksen kannattamiselle. Pystyakselilla on isän ja äidin pääasiallinen ammatti 
(1=palvelustyöluokka, 2=välitason työntekijät, 3=pienet työnantajat ja itsensä työllistävät 4=asiakaspalvelutyön- 
tekijät, 5=alemmat tekniset ja rutiininomaiset työntekijät). Jana pylväiden päässä osoittaa arvon vaihtelun 95 
prosentin luottamusvälillä. Ennustetut arvot pohjautuvat kahteen erilliseen lineaariseen regressiomalliin, joissa 
riippuvina muuttujina oppivelvollisuuden ikärajan nostaminen (vas.) ja oppimateriaalien maksuttomuus (oik.). 

Lopuksi vertailemme kansalaisten ja päättäjien näkemyksiä oppivelvollisuusuu- 
distuksesta, mitä varten yhdistimme kansalais- ja päättäjäaineistot toisiinsa. Kan- 
salaisten osalta käytettiin painottamatonta aineistoa, sillä mielenkiinnon kohteena 
olevien muuttujien jakaumat painoilla ja ilman painoja olivat jokseenkin samankal- 
taiset. Tarkastelimme ryhmien välisiä eroja Wilcoxonin merkittyjen sijalukujen testil- 
lä, sillä muuttujat eivät olleet normaalisti jakautuneita, jolloin t-testin oletukset eivät 
täyttyneet. Erot kansalaisten ja päättäjien välillä kummankin kysymyksen osalta ovat 
tilastollisesti merkitseviä 95 prosentin luottamustasolla. 

Kuvioissa 5 ja olemme tarkastelleet päättäjien ja kansalaisten näkemyksiä oppivel- 
vollisuusuudistuksesta. Oletuksemme oli, että päättäjät ovat keskimäärin kansalai- 
sia tulevaisuusorientoituneempia ja suhtautuvat siten uudistukseen myönteisemmin 
(H7). Tämä ei kuitenkaan saa tukea, vaan kuviosta 5 nähdään, että kansalaiset suh- 
tautuvat päättäjiä myönteisemmin oppivelvollisuuden pidentämiseen ja toisen asteen 
oppimateriaalien maksuttomuuteen. Oppivelvollisuuden pidentämistä kannattaa yli 
puolet kansalaisista (59 %). Oppivelvollisuuden pidentäminen jakaa kuitenkin päät- 
täjät kahteen osaan. Päättäjistä 44 prosenttia kannattaa uudistusta, kun taas 52 pro- 
senttia vastustaa. Toisen asteen oppimateriaalien muuttaminen maksuttomaksi on 
suositumpi politiikkatoimi kuin oppivelvollisuuden pidentäminen: selvä enemmis- 
tö (72 %) kansalaisista kannattaa oppimateriaalien maksuttomuutta. Kansalaisten 
tapaan maksuton toinen aste saa myös päättäjiltä oppivelvollisuuden pidentämistä 
suuremman kannatuksen, yli puolet päättäjistä (54 %) kannattaa maksuttomuutta. 


Nostetaan oppivelvollisuuden yläikärajaa 18 
ikävuoteen 

Kuvio 5. Päättäjien (n = 806) ja kansalaisten (n = 2 106) näkemykset oppivelvollisuuden 
pidentämisestä ja toisen asteen oppimateriaalien maksuttomuudesta (%). 

Kuviossa 6 olemme tarkastelleet päättäjien näkemyksiä oppivelvollisuusuudistuk- 
sesta vielä työskentelysektoreittain sen selvittämiseksi, olisiko jokin ryhmä kansalai- 
sia myönteisempiä. Tarkastelimme kansalaisten ja eri päättäjäryhmien välisiä eroja 
Kruskall-Wallis -testillä. Eri ryhmien välillä oli tilastollisesti merkitseviä eroja sekä 
oppivelvollisuuden pidentämisen että toisen asteen maksuttomuuden suhteen. Parit- 
taisten vertailujen perusteella kansalaiset näyttävät eroavan molempien kysymysten 
suhteen elinkeinoelämän ja julkisen sektorin päättäjistä, mutta eivät politiikan päät- 
täjistä tai muista päättäjistä. Lisäksi elinkeinoelämän päättäjät eroavat muista päät- 
täjistä molempien kysymysten suhteen ja julkisen sektorin päättäjät eroavat muista 
päättäjistä oppivelvollisuuden pidentämisen nostamisen suhteen ja politiikan ja elin- 
keinoelämän päättäjistä toisen asteen maksuttomuuden suhteen. 

Myönteisimmin oppivelvollisuuden pidentämiseen suhtautuvat politiikan päättä- 
jät sekä ryhmä ”muut päättäjät”, joka koostuu palkansaajajärjestöjen, korkeakoulujen, 
tutkimuslaitoksen, ajatushautomojen, median ja vaikuttajaviestintätoimistojen edus- 
tajista. Elinkeinoelämän päättäjät suhtautuvat uudistukseen päättäjäryhmistä kriitti- 
simmin. Kiinnostavaa on, että oppivelvollisuuden pidentämiseen kaikista kriittisim- 
min suhtautuvat kuitenkin kuntapäättäjät, jotka on laskettu osaksi julkisen sektorin 
päättäjiä. Tausta-aineistosta käy ilmi, että ainoastaan neljännes kunnanjohtajista ja 
kuntien hallintojohtajista kannattaa oppivelvollisuuden pidentämistä. Kunnilla on 
paljon vastuuta oppivelvollisuuden pidentämisen toimeenpanosta, maksuttomien 
oppimateriaalien hankkimisesta sekä näiden kustannuksista, mikä selittänee kunta- 
päättäjien kriittistä kantaa. 

Nostetaan oppivelvollisuuden yläikärajaa 18 ikävuoteen 

Kuvio 6. Päättäjien näkemykset oppivelvollisuuden pidentämisestä ja toisen asteen 
oppimateriaalien maksuttomuudesta sektorin mukaan (%) (n = 806). 


Päätelmät 


Pohjoismaisissa hyvinvointivaltioissa koulutuspolitiikan keskeinen tavoite on ollut 
taata nuorille mahdollisimmat yhdenvertaiset mahdollisuudet kouluttautumiseen. 
Puolueet ovat jakaneet laajasti tämän päämäärän, ja erimielisyys on koskenut lähin- 
nä keinoja sen saavuttamiseksi. Tarkastelimme tässä artikkelissa kansalaisten ja eri 
alojen päättäjien suhtautumista joulukuussa 2020 päätettyyn oppivelvollisuusuu- 
distukseen, jossa oppivelvollisuus pidennettiin 18 ikävuoteen ja toisen asteen oppi- 
materiaaleista tehtiin maksuttomia. Kyse on monella tapaa historiallisesta koulutus- 

poliittisesta ratkaisusta, jonka voi nähdä jatkona 1920- ja 1960-luvuilla toteutetuille 
oppivelvollisuusuudistuksille. 

Aikaisempaan tutkimusnäyttöön nojautuen lähtökohtamme oli, että yhteiskun- 
nallinen asema ohjaa asennoitumista uudistukseen kahdesta eri näkökulmasta. 
Mikäli uudistusta lähestytään tasa-arvonäkökulmasta, taloudellinen kustannus- 
hyöty-puntarointi voi näyttäytyä keskeisenä vaikuttimena. Näin ollen oletimme, 
että siinä missä uudistus näyttäytyy heikossa yhteiskunnallisessa asemassa oleville 
koulutuksellista eriarvoisuutta torjuvana tasa-arvotekona, hyvässä asemassa olevat 
kokevat sen lähinnä uutena veronkorotuspainetta lisäävänä julkisen talouden rasit- 
teena. Sen sijaan työllisyyden kannalta tarkasteltuna uudistus voi näyttäytyä pitkän 
aikavälin tulevaisuusinvestointina. Tästä tulokulmasta oletimme sen saavan tukea 
korkeammin koulutetuilta ja päättäjiltä, joiden on yleisesti havaittu kannattavan 
muita enemmän tulevaisuusorientoituneempaa politiikkaa (ks. Christensen & Rapeli 
2021; Rapeli 2023). 

Havaitsimme hypoteesimme mukaisesti, että oppivelvollisuuden pidentäminen 
saa eniten tukea pienituloisilta ja vähiten suurituloisilta kansalaisilta. Kyseistä yh- 
teyttä ei kuitenkaan yllättäen ollut havaittavissa suhtautumisessa oppimateriaalien 
maksuttomuuteen. Kansalaiset, jotka näkevät oman yhteiskunnallisen asemansa 
matalana suhteessa toisiin, suhtautuvat niin ikään jonkin verran myönteisemmin 
oppivelvollisuuden pidentämiseen ja erityisesti toisen asteen oppimateriaalien mak- 
suttomuuteen kuin asemansa korkeaksi kokevat. Vaikka päättäjien osalta vastaavaa 
yhteyttä ei havaittu, kansalaisaineistosta saatu tulos vahvistaa käsitystä siitä, että ar- 
vio omasta yhteiskunnallisesta asemasta on yhteydessä tulonsiirtojen kannatukseen 
ja haluun hillitä eriarvoisuutta (vrt. Brown-Iannuzzi ym. 2015; Duman 2019; Kuziem- 
ko ym. 2014). Nämä yhteydet vaikuttavat ymmärrettäviltä vanhempien ja lasten vä- 
lisen koulutustason vahvan riippuvuuden kannalta, mitä kasvatussosiologiassa ku- 
vataan itsepintaisen eriarvoisuuden käsitteellä (engl. persistent inequality, ks. Shavit 
ja Blossfeld 1993; ks. kuitenkin Kivinen ym. 2012). Heikommassa yhteiskunnallisessa 
asemassa olevat haluavat todennäköisesti oppivelvollisuutta pidentämällä edistää 
myös heikommista lähtökohdista tulevien mahdollisuuksia päästä kiinni perusas- 
teen jälkeiseen koulutukseen ja ehkäistä siten koulutustason ylisukupolvista periy- 
tymistä. Omakohtainen kokemus sosiaalisesta noususta, mitä testasimme päättäjien 
kohdalla, ei sen sijaan näyttänyt olevan yhteydessä oppivelvollisuusuudistuksen kan- 
natukseen. 

Hypoteesimme uudistuksen kansalaisiin verrattuna suuremmasta kannatuksesta 
päättäjien keskuudessa ei saanut tukea. Enemmistö kansalaisista kannattaa oppivel- 
vollisuuden pidentämistä ja maksutonta toista astetta, mutta päättäjät ovat jakautu- 
neet kahtia suhtautumisessaan kumpaankin uudistukseen. Siinä missä poliittiset 
päättäjät ovat kannoissaan lähellä kansalaisia, julkisen sektorin ja etenkin elinkei- 
noelämän edustajat ovat huomattavasti varauksellisempia. Vaikuttaisikin siltä, että 
nämä päättäjäryhmät eivät niinkään näe oppivelvollisuuden pidentämistä pitkän 
tähtäimen työllisyysinvestointina, vaan enemmänkin julkisen sektorin menoja kas- 


228 


Koulutusloikan kannattajat 


vattavana politiikkatoimena. Tämä on linjassa aiempien tutkimusten kanssa, joissa 
on havaittu taloudellisen eliitin olevan huolissaan pohjoismaalaisen hyvinvointi- 
mallin aiheuttamasta taloudellisesta rasituksesta (Kantola & Kuusela 2019; Wass ym. 
2020). 

Myöskään hypoteesimme uudistuksen suuremmasta kannatuksesta korkeakoulu- 
tettujen keskuudessa ei saanut tukea, vaan uudistukseen suhtautuminen on melko 
tasaista koulutusasteesta riippumatta. On mahdollista, että korkeammin koulutetut 
eivät ole vakuuttuneita siitä, että oppivelvollisuuden pidentäminen ja toisen asteen 
oppimateriaalien maksuttomuus olisi kestävä ratkaisu koulutukselliseen eriytymi- 
seen ja työmarkkinoiden kohtaanto-ongelmiin. He voivat pikemminkin nähdä mak- 
suttomuuden lyhyen tähtäimen pikaratkaisuna ja oppivelvollisuuden pidennyksen 
yksinkertaisena menolisäyksenä, joka on mekaaninen valtiotason ratkaisu jousta- 
vampien, motivaatiolähtöisten yksilöllisten ratkaisujen sijaan. 

Kokonaisuudessaan tuloksemme viittaavat siihen, että oppivelvollisuusuudistuk- 
sen kannatus on vain osittain yhteydessä yhteiskunnalliseen asemaan. On mahdol- 
lista, että oppivelvollisuusuudistus on siinä määrin puoluepolitisoitunut kysymys, 
että siihen suhtautuminen jäsentyy vahvasti poliittisen ideologian pohjalta. Aiem- 
man tutkimuksen mukaan poliittiset jakolinjat ovatkin tässä kysymyksessä selvät 
(Nemčok ym. 2023; Wass ym. 2021). Uudistuksia ajaneiden puolueiden eli Vasemmis- 
toliiton, SDP:n ja Vihreiden kannattajat näkevät uudistukset vahvasti tervetulleina 
niin kansalaisten että päättäjien keskuudessa. Molemmissa ryhmissä kriittisimmin 
oppivelvollisuusiän nostoon suhtautuvat Perussuomalaisten ja Kokoomuksen kan- 
nattajat, kun taas Keskustaa kannattavat päättäjät asemoituvat näissä kysymyksissä 
lähemmäksi oikeisto- kuin vasemmistopuolueiden kannattajia. Kuten oppivelvol- 
lisuuskeskustelussa on aiemmin havaittu (ks. Torsti 2021), puolueiden näkemyserot 
ovat olleet ja ovat edelleen huomattavan suuria. Vasemmistopuolueet ajavat yhden- 
vertaisia koulutusmahdollisuuksia järjestelmätason velvoittavuuden kautta, ja poliit- 
tinen oikeisto painottaa opiskelijoiden valinnanvapautta. Tämä jaottelu näkyy selväs- 
ti paitsi puolueiden linjassa myös kannattajien näkemyksissä, mikä jättää vähemmän 
tilaa luokkapohjaiselle asennoitumiselle. 

Tutkimuksemme päätelmä on näin ollen, että oppivelvollisuuden tyyppises- 
sä laajassa koulutuspoliittisessa kysymyksessä raha vaikuttaa, mutta ei kuitenkaan 
ratkaise. Laajan tutkimuskirjallisuuden pohjalta on havaittu, että tulotasolla on sel- 
vä yhteys tulonjakoon liittyvissä kysymyksissä. Tältä pohjalta on loogista, että sama 
näkyy myös oppivelvollisuuden pidentämisessä ja toisen asteen oppimateriaalien 
maksuttomuudessa, joissa kyse on tulonsiirrosta ja lyhyellä tähtäimellä julkisen sek- 
torin menojen kasvattamisesta. Tästä näkökulmasta on erityisen kiinnostavaa, että 
ideologisen näkemyksen on havaittu painavan tulotasoon nähden enemmän erityi- 
sesti vasemmistolaisten äänestäjien keskuudessa (Armingeon & Weisstanner 2021). 
Vaikka oman edun argumentti (engl. self-interest hypothesis) puoltaisi tulonsiirtojen 
vastustamista, vaakakupissa ideologiset tasa-arvoon nivoutuvat arvostukset painavat 
lopulta enemmän. Tämä selittää osaltaan sitä, miksi esimerkiksi suurituloiset vasem- 

mistolaiset kannattavat tulonsiirtoja, vaikka tuloluokka muuten vaikuttaisi tulonsiir- 
tojen kannatukseen negatiivisesti. Vastaavasti oppivelvollisuuden kohdalla ideolo- 
gisen näkemyksen suurempi painoarvo selittää osaltaan sitä, miksi oppivelvollisuus 
saa kannatusta osalta korkeassa asemassa olevilta päättäjiltä. 

Poliittisella kamppailulla oppivelvollisuudesta on yli sadan vuoden päähän ulot- 
tuva historia. Jakolinjojen on havaittu pysyneen läpi sadan vuoden samansuuntaisina 
(Torsti 2021), eikä koulutuksellisen tasa-arvon työkaluista näytä edelleenkään vallit- 
sevan yksimielisyyttä. Nyt 2020-luvulla jakolinja näyttää piirtyvän yhteiskunnallisen 
aseman sijaan erityisesti ideologisen suhtautumisen ympärille. Oppivelvollisuuden 
pidentäminen on vahvasti puoluepolitisoitunut asiakysymys, jossa keskusta sijoittuu 
punavihreän ja oikeistolaisten ryhmittymien väliin. Jatkossa olisi perusteltua tutkia, 
näkyykö ideologian merkittävä rooli suhtautumisessa myös muihin koulutuspolitii- 
kan uudistuksiin ja onko yhteiskunnallisen aseman painoarvo asenteiden ohjaajana 
yleisemmin heikkenemässä poliittisissa kysymyksissä. Toinen tärkeä tarkastelukoh- 
de liittyy koulutuksen ja koulutusasenteiden väliseen yhteyteen, jotta voitaisiin lisätä 
ymmärrystä vallitsevasta tulevaisuuden koulutuspoliittisten ratkaisujen kannatus- 
pohjasta. 


Artikkeli on laadittu osana Strategisen tutkimuksen neuvoston rahoittamaa ”Kansalai- 
suuden kuilut ja kuplat (BIBU)” -tutkimushanketta (hanke nro 312710). 

Yhteiskuntaluokka koettuna ja elettynä 


Jälkisanat 


Mira Kalalahti, Heikki Silvennoinen, Janne Varjo & Minna Vilkman 


Johdanto 


Kokonaisuudessaan Kasvatussosiologian neljäs vuosikirja piirtää kuvan suomalai- 
sesta (koulutussosiologisesta) luokkatutkimuksesta 23 kirjoittajan voimin, sen tut- 
kimuskohteista, lähestymistavoista, aineistoista ja metodeista. Ajankohtainen tutki- 
mus tarkastelee luokan merkitystä tai vaikutuksia koulutuksen ja työn moninaisissa 
konteksteissa monialaisin tutkimusottein. Suomalaisen yhteiskunnan luokkaraken- 
teen tutkimus sen sijaan edellyttäisi toisenlaisia aineistoja kuin tämän kirjan tutki- 
muksissa on käytetty. 

Kirjoittajat käsittelevät erityisesti koulutusjärjestelmän käytännöissä manifestoi- 
tuvia ja eri reiteillä etenevien yksilöiden välisiä luokkaeroja. Akateemiset oppimis- 
tavoitteet ovat usein jännitteisiä työväenluokkataustaisten sekä muuta kuin suomea 
tai ruotsia äidinkielenään puhuvien lasten ja nuorten kokemusmaailmojen kanssa. 
Tasa-arvoisen perusopetuksen sijaan voidaan siinä mielessä puhua tasapäistävästä 
opetuksesta, että kouluun ja sen tavoitteisiin on sisäänkirjoitettuna oletus akateemis- 
ten oppimistaitojen ja opetussisältöjen vaivattomasta haltuun ottamisesta. 

Suomalaisessa koulutusjärjestelmässä ei tunnisteta perhetaustasta kumpuavia 
eroja oppijoiden välillä, vaikka erot seuraavat yksilöä läpi elämänkaaren. Tässä teok- 
sessa esiintyvät lapset, nuoret ja koulun ammattilaiset kuvaavat koulutusjärjestelmän 
tuottamia erontekoja käytännön esimerkkien kautta, joissa omien asenteiden tunnis- 

taminen on jäänyt puolitiehen. Yhteiskuntaluokan merkitystä ei tunnisteta oppilai- 
tosten arjessa, vaikka erilaiset vähemmistöt huomioidaan opetussuunnitelmassa ja 
erilaiset oppijat pyritään osallistamaan opetuksessa. Lapset ja nuoret, kuten myös 
lisäkoulutusta hakevat aikuiset, ovat oman aktiivisuutensa ja tiedonhalunsa varassa, 
ellei heillä ole kotipiirissä välittyvää tietoa koulutusmahdollisuuksista. Hekin, jotka 
ovat siirtyneet matalammista luokka-asemista akateemiseen maailmaan, kuvaavat 
ulkopuolisuuden tunteita sekä oppilaitoksessaan että työelämäverkostoissa. 

Teoksessa analyysit osoittavat, että yhteiskuntaluokan vaikutus tulisi tunnistaa 
niin koulutusjärjestelmässä kuin koulutuspolitiikassa. Opettajat ja rehtori ovat yleen- 
sä varsin etuoikeutettuja suhteessa oppijoihin esimerkiksi luokkataustansa tai ihon- 
värinsä ansiosta, jolloin varsinkin useaan marginalisoituun ryhmään kuuluvat lapset 
ja nuoret jäävät helpommin ilman sellaista tukea, joka kohentaisi heidän oppimisval- 
miuksiaan muiden tasolle. Oppijoiden vaikeuksiin ei osata samaistua, ellei vastaavia 
löydy omasta kokemusmaailmasta. Tässäkin teoksessa kuvatut ulossulkemisen koke- 
mukset heijastavat niin koulutus-, puolue- kuin työvoimapolitiikassakin vallitsevia 
asenteita koulutuksen keskiluokkaistavasta luonteesta. Kouluttamattomuus nähdään 
yksilön omana valintana tai osoituksena nuoren sopeutumattomuudesta opetuksen 
ihanteisiin, eikä koulutuspolitiikan ja opetuksen käytäntöjen tuloksena. 

Mikäli otamme teoksen jonkinlaisena läpileikkauksena suomalaisesta koulu- 
tussosiologisesta luokkatutkimuksesta 2020-luvulla, käy marxilaista ja weberiläistä 
tutkimustraditiota yhdistävän Pierre Bourdieun tuotannon merkitys kiistatta ilmi. 
Valtaosa kirjan luvuista on saanut innoituksensa joko suoraan Bourdieulta tai hänen 
teoretisointejaan edelleen kehittäneiltä tutkijoilta, kuten Beverley Skeggsiltä. Luok- 
katutkimuksen kehittyminen on laajentanut tutkimuskohteiden kirjoa: esimerkiksi 
sukupuolen ja etnisen taustan kaltaiset eronteot ovat alkaneet kietoutua yhteen luok- 
ka-aseman kanssa analysoitaessa yhteiskunnan sosiaalista rakennetta - ja subjektii- 
vista kokemusta siitä. Luokkarakenteen muutoksen kuvausten lisäksi luokkakeskus- 
telu onkin ennen kaikkea arkipäiväistynyt ja jopa popularisoitunut. Keskustelemme 
teoksen lopuksi (koulutussosiologisesta) luokkapuheesta näiden kolmen teeman 
kautta. 


Luokkarakenteen muutos 


2010-luvulla eniten kansainvälistä huomiota saanut luokkatutkimus lienee Mike 
Savagen (2015) työryhmineen Isossa-Britanniassa yleisradioyhtiö BBC:n avulla to- 
teuttama hanke Great British Class Survey, jonka tulokset on julkaistu kirjassa Social 
Class in the 21st Century. Tutkimus perustuu suureen kyselyaineistoon, jota vahvistet- 
tiin keräämällä laaja haastatteluaineisto. Tutkimus sai Isossa-Britanniassa valtavasti 
mediahuomiota ja todensi samalla myös sitä, kuinka yhteiskuntaluokka käsitteenä ja 
luokkaerot ilmiönä koskettavat nykypäivän kansalaisia. Tutkimus oli omiaan vahvis- 

tamaan yhteiskuntaluokan käsitteen arkipäiväistymistä ja käyttöä kansalaisten kes- 
kuudessa (”social class is now a very powerful force in the popular imagination once 
again”, emt. 6). 

Tutkimuksessa päädyttiin seitsemään yhteiskuntaluokkaan. Brittiläiseen kult- 
tuuriin ja yhteiskunnalliseen tajuntaan on jo vuosisatojen ajan syöpynyt jyrkkä jako 
keskiluokan ja työväenluokan välillä. 21. vuosisadan alun empiria panee tutkijat kui- 
tenkin päättelemään, että 21. vuosisadan alkupuolella tärkein luokkaero on pienen 
mutta runsaasti varallisuutta kartuttaneen eliitin ja verraten suuren prekariaatin vä- 
linen. Globalisaation vaikutukset konkretisoituvat näiden kahden luokan elämässä 
lähestulkoon toistensa peilikuvina: uudesta eliitistä on tullut ennennäkemättömän 
varakas ja vaikutusvaltainen, ja iso osa työväestöstä on prekarisoitunut ja menettänyt 
taloudelliset mahdollisuudet hallita elämäänsä ja suunnitella tulevaisuuttaan. 

Savagen ja kumppaneiden tutkimus on yksi esimerkki siitä miten luokkarakenne 
ja luokkien väliset kulttuuriset ja taloudelliset erot on ymmärretty kansallisina ilmi- 
öinä, joiden tutkimus on ollut mielekästä rajata yhden maan sisälle. Globalisoituvan 
talouden ja vapaan liikkuvuuden oloissa tämän perinteisen tarkastelun laajentami- 
nen on tullut ajankohtaiseksi. Cédric Hugrée, Etienne Penissat ja Alexis Spire (2020) 
analysoivat kirjassa Social Class in Europe: New Inegualities in the Old World luokka- 
suhteita ja luokkien muodostumista koko yhdentyvän Euroopan alueella. 

Esimerkiksi ylikansallisten eliittien ja populististen (kansan)liikkeiden vastak- 
kainasettelut ovat tuttuja monessa maassa. Yhä useampi suuri yritys toimii usean 
Furoopan valtion alueella. He päätyvät toteamaan, että kapitalismi (ja luokkasuh- 
teet) alueen maissa on monenlaisen yhdentymisen ja yhdenmukaistamisen vuoksi 
”eurooppalaistunut”. Esimerkiksi ammatillisesti kouluttamattomat työläiset ovat 
joutuneet kaikkialla Euroopan alueella samanlaisten työttömyydestä, epävarmoista 
työsuhteista ja pienipalkkaisuudesta aiheutuvien paineiden kohteeksi. Toimeentulon 
kanssa kamppailua kiristävät paineet eivät juonnu vain yritysten työvoimankäyttöta- 
voista ja sosiaaliturvajärjestelmän puutteista, vaan myös siitä, että ammattikoulutta- 
mattomat kokevat kamppailevansa työmarkkinoilla yhä kovemmin toisiaan vastaan. 
Tämä vastakkainasettelu on omiaan jakamaan heikoimmassa asemassa olevia kes- 
kenään kilpaileviin ryhmittymiin esimerkiksi etnisen alkuperän mukaan. Jakautu- 
minen ja vastakkainasettelu taas voi johtaa poliittiseen marginalisoitumiseen, kun 
yhteinen ymmärrys ryhmäintresseistä puuttuu. Elämän yleisen epävarmuuden vai- 
vaamissa perheissä kasvavien lasten koulutusmahdollisuudet ovat huonommat kuin 
niin sanotulla perinteisellä työväenluokalla, joka saattoi rakentaa tulevaisuuden- 
suunnitelmansa vakaan työsuhteen, nousevan palkkakehityksen ja ennustettavan 
elämänkulun varaan. 

Toisaalta esimerkiksi vuoden 2008 talous- ja työllisyyskriisin ja sen jälkeisen Eu- 
roopan velkakriisin vaikutukset iskivät useammanlaisista fraktioista koostuvaan 
keskiluokkaan eri tavoin Euroopan eri maissa. Ensinnäkin keskiluokan koko ja rooli 
yhteiskunnassa vaihtelee maittain niiden taloushistoriasta riippuen. Toiseksi keski- 
luokkaan lukeutuvien työllisyyden vakauteen vaikuttaa se, toimivatko he julkisen vai 

yksityisen sektorin organisaatioissa. Julkisella sektorilla palkat ovat usein pienemmät 
kuin vastaavankaltaisissa tehtävissä yrityksissä, mutta irtisanomisriski on pienempi. 
Kolmanneksi ylempään keskiluokkaan lukeutuvien asema on alempaa keskiluokkaa 
turvatumpi korkeamman koulutuksen ja työhön sisältyvän laajemman autonomian 
ja vallan ansiosta. Keskiluokan reagointi ja poliittinen mobilisaatio talouskriisien 
oloissa riippuu olennaisesti tästä luokan sisäisestä koostumuksesta. Vaikka 2000-lu- 
vulla on puhuttu paljon keskiluokan suhteellisen aseman heikkenemisestä ja jopa 
kutistumisesta, eurooppalaiset haluavat samaistua keskiluokkaan (vaikkei siihen 
aina ole objektiivisia edellytyksiä). Poliittisesti keskiluokan rooli ja keskiluokkaan 
samaistuminen on tärkeä osa yleistä luottamusta ja edistysuskoa. Keskiluokalla on 
eräänlainen välittävä osa omassa todellisuudessaan elävän eliitin ja epävarmuuteen 
suistuneen työväestön välissä. Se ikään kuin tasoittaa yhteiskunnan ääripäiden loi- 
tontumista kauemmas toisistaan. Keskiluokka on eräänlainen yhteiskuntaa yhdistä- 
vä symboli (unifying symbol). (Hugrée ym. 2020.) 

David Harveyn (2008) uusliberalismianalyysin ja Savagen ja kumppaneiden 
(2015) luokkatutkimuksen tapaan Hugrée ym. (2020) päätyvät arvioimaan, että työ- 
väenluokasta ja keskiluokasta poiketen globaalistunut ”hyperporvaristo” (globalised 
hyper-bourgeoisie) on luokkana aktivoitunut ajamaan intressejään myös koko Euroo- 
pan tasolla. Sillä on asiantuntemusta ja runsaasti voimavaroja, joiden avulla se voi 
vaikuttaa paitsi kansalliseen myös laajemmin koko Euroopan tasoiseen päätöksen- 
tekoon. Eliitin vaikutus koulutuspolitiikkaan ja keskiluokan kiinnostus uusien erot- 
tautumista edistävien väylien avaamiseen koulutusjärjestelmään näkyy esimerkiksi 
kouluvalintapolitiikan rantautumisessa Suomeen (Silvennoinen, Seppänen, Rinne & 
Simola 2012; Seppänen, Kalalahti, Rinne & Simola 2015). 

2000-luvun suomalainen luokkajako ilmenee myös tämän vuosikirjan analyyseis- 
sä. Vaikka sosiaalinen liikkuvuus on lisääntynyt, Mira Kalalahti ja Hanna Nori osoit- 
tavat, että arvostetuimmilla koulutusaloilla, kuten lääketieteessä, sosiaalisen taustan 
vaikutus yliopistoon valikoitumiseen on edelleen voimakas. Kirjoittajat kuitenkin 
pohtivat myös, etteivät sosiaaliset sulkeumat ole Suomessa kovin vahvoja: arvoste- 
tuimmillekin aloille on syntynyt opiskelijoiden taustoja moninaistavia reittejä am- 
matillisen koulutuksen ja alempien korkeakoulututkintojen kautta. 

Koulutuksen rinnalla luokka-asema kerrostuu työn kulttuureissa. Heikki Silven- 
noinen, Kaspian Herrala, Heikki Kinnari ja Hanna Laalo lisäävät luvussaan ymmär- 
rystä siitä, keille työ suo ammatillisia kehitysmahdollisuuksia ja keille ei. Työnanta- 
jan kustantama koulutus ei jakaudu tasan, vaan se keskittyy voimakkaasti ylempiin 
professioluokkiin. On kuitenkin huomattava, että itsensä kehittäminen työn ehdoilla, 
lisäkoulutuksen hankkiminen tai uusien tehtävien oppiminen eivät ole yhtä merkit- 
täviä asioita kaikissa yhteiskuntaluokissa - mielekkääksi mitatun työn kasautuminen 
ylempiin yhteiskuntaluokkiin voi kertoa myös keskiluokkaisesta käsityksestä hyvästä 
työstä. 

Kaikki kirjassa tarkastellut ilmiöt eivät ole kuitenkaan tulkittavissa suoraan yhteis- 
kuntaluokan kautta. Toni Ahvan, Vilja Helmisen ja Hanna Wassin mukaan jakolinja 

kysymyksessä oppivelvollisuuden pidentämisessä piirtyy marxilaisesti virittyneen 
luokkakysymyksen sijaan ideologisen suhtautumisen ympärille. Oppivelvollisuuden 
pidentäminen onkin tulkittavissa weberläisittäin puoluepolitisoituneeksi asiakysy- 
mykseksi, jossa keskusta sijoittuu punavihreän ja oikeistolaisten ryhmittymien väliin. 


Koulutus kilpailuna yhteiskunnallisista asemista 
ja valtarakenteen legitimaationa 


Kasvatussosiologian vuosikirja osoittaa empiiristen analyysien avulla tapoja, joilla 
luokka-asemia uudistetaan edelleen 2000-luvulla koulutuksen avulla. Yhdysvalta- 
laisen sosiologin Randall Collinsin (1979, 2009) mukaan koulutuksen ja sosiaalisen 
kerrostumisen välinen suhde onkin yhteiskuntateorian perusaineksia - kysymys on 
niukkoihin (tässä tapauksessa koulutuksellisiin) voimavaroihin kohdistuvasta kilpai- 
lusta ja niistä mekanismeista, joilla tavoiteltujen voimavarojen kulloinenkin jakautu- 
minen tulee hyväksytyksi. 

Yksilöt ja heidän perheensä kilpailevat koulutuksen kentällä tarjolla olevista arvo- 
sanoista ja tutkinnoista. Tässä kilpailussa he käyttävät hallussaan olevia voimavaroja 
eli pääomia, jotka he ovat saaneet käyttöönsä suoraan vanhemmiltaan tai omineet 
muuten kasvuympäristössään. Koulut ja koulutusjärjestelmä ovat rakentuneet sel- 
laisen kulttuurisen koodiston ja ideaalikansalaisen mallin mukaiseksi, että mitä kor- 
keammasta yhteiskuntaluokasta yksilöt järjestelmään tulevat, sitä paremmat edelly- 
tykset (pääomat ja habitus) heillä on sopeutua järjestelmän logiikkaan ja menestyä 
koulutuksellisessa kilpailussa. 

Luokkakysymys palautuu edelleen koulutuksen ja työn rakenteisiin. Sosiaaliset 
sulkeumat ja koulutuksellinen erottautuminen ovat valtakysymyksiä, jotka näkyvät 
ja piiloutuvat oppilaitosten ja työpaikkojen perustoihin - hallitsevaan kieleen ja kult- 
tuurisiin odotusarvoihin. Sara Juvonen, Riikka Oittinen, Heidi Huilla, Sonja Kosu- 
nen, Marja Peltola ja Tiina Luoma kuvaavat luvussaan kielitietoisuuteen tähtäävien 
tavoitteiden ja peruskoulun arjen välistä ristiriitaa: oletus on, että oppilaalla on tie- 
tyssä ikävaiheessa aina oltava tietynlaiset suomen kielen taidot, jotta hän voi osallis- 
tua onnistuneesti opetukseen. Bourdieulaisittain tämä selittyy sillä, että Suomessa 
koulutuksen kentän (lähes ainoa) legitiimi kieli on suomi - tätä vain ei legitiimiyden 
luonteen mukaisesti tunnisteta, saati eksplisiittisesti artikuloida. 

Kuten Juvosen ja kumppaneiden luvussa, Suomessa tehdyissä koulutus- ja kasva- 
tussosiologisissa tutkimuksissa on parin kolmen vuosikymmenen aikana nojauduttu 
tyypillisesti Pierre Bourdieun luokkateoretisointiin ja käsitteisiin. Tämä on nostatta- 
nut myös jonkin verran kritiikkiä: voiko ranskalaisen yhteiskunnan analyysiin perus- 
tuva luokkateoria ylipäätään soveltua suomalaisen yhteiskunnan luokkien määritte- 
lyyn ja luokkarakenteen analysointiin (Purhonen ym. 2014)? Mielestämme voi. Kuten 
Kasvatussosiologian vuosikirjan neljäs osa osoittaa, suomalaisella koulutusjarjestel- 

mällä ei vieläkään ole työkaluja käsitellä tuottamiaan ja ylläpitämiään valtarakenteita 
tai tunnistaa oppijoiden luokkataustasta johtuvaa eriarvoisuutta. Vaikka kansalliset 
kontekstit toki vaihtelevat esimerkiksi historiallisista syistä ja elinkeinorakenteen 
vuoksi, Bourdieun peruskäsitteet - kentät, pääomat ja eriarvoisuuksien legitimaatio 
- soveltuvat edelleen hyvin yhteiskuntaluokkien ja koulutuksen yhteyksien tutkimi- 
seen kapitalistisissa yhteiskunnissa yleisesti. 

Suomen kaltaisissa meritokratian ideologiaan uskovissa yhteiskunnissa koulutuk- 
sessa osoitetut kyvyt sekä niiden avulla saavutetut meriitit koetaan hyväksyttäviksi. 
Toistuvat testit ja arviointi sekä menestymisestä saatu palaute ovat osa arvosanojen 
ja tutkintojen jakautumista legitimoivaa mekanismia. Tutkinnot ovat lainsäädännön 
kautta myös valtiovallan legitimoimia. Kun yksilöt sijoittuvat yhteiskunnallisiin ase- 
miin ansioittensa eli koulutusjärjestelmän myöntämien tutkintojen perusteella, tulee 
samalla yhteiskunnan hierarkkinen rakenne esimerkiksi tulo- ja hyvinvointieroineen 
hyväksytyksi. Tässä katsannossa koulutusjärjestelmä toimii, paitsi valikointimeka- 
nismina, myös tutkintojen avulla saavutettavien pääomien jakautumisen legitimoi- 
jana. 

Myös Jarmo Kallungin lähtökohtana on bourdieulainen ajatus siitä, että koulu le- 
gitimoi sen, minkä se määrää opiksi. Analyysin mukaan peruskoulun opetussuunni- 
telman perusteet ovat systemaattisesti ja jatkuvasti legitimoineet laajaa perehtymistä 
kirjallisuuteen, genrelajit ylittävää musiikin ja kuvataiteen tuntemusta, sekä liikun- 
taharrastusta laajan lajivalikoiman avulla. Tällaista laajaa kulttuuristen käytäntöjen 
keskiluokkaista tuntemusta on viimeaikaisessa kulttuurisosiologisessa teoriassa kut- 
suttu 'kulttuuriseksi kaikkiruokaisuudeksi’ (esim. Purhonen ym. 2014). 

Koulutusasenteet ja -tavoitteet riippuvat taloudellisen pääoman lisäksi myös yh- 
teiskuntaluokalle ominaisesta kulttuurista. Tietyssä yhteiskunnassa tiettynä ajan- 
kohtana vallitseva hierarkkinen luokkarakenne on empiirinen kysymys. Kyseisessä 
yhteiskunnassa elävien yksilöiden ja perheiden voimavarojen (pääomien) ja prefe- 
renssien jakautuminen noudattaa vastaavanlaista hierarkkista järjestystä. Perintei- 
sen bourdieulaisen näkökulman mukaisesti enemmän tai vähemmän tietoiseen las- 
kelmointiin perustuvat strategiat ohjaavat yksilöitä kilpailemaan niille kentille, joilla 
he uskovat menestyvänsä saamillaan tai hankkimillaan pääomilla. Koulutusjärjes- 
telmän yhteydessä tämän on katsottu konkretisoituvan yksilöiden ohjautumisena yh- 
teiskuntaluokalleen tyypillisille koulutusurille. 

Viime aikoina on alettu puhua enenevästi risteävistä tai leikkaavista eroista. In- 
tersektionaalisuus käsitteenä kuvaa sitä, miten ihmisen asemaan yhteiskunnassa 
vaikuttavat luokan ohella monet muutkin erot, kuten ikä, alkuperä, sukupuoli ja sek- 
suaalinen suuntautuminen. Janne Varjo, Mira Kalalahti ja Minna Vilkman kuvaavat, 
miten esimerkiksi nuorten asuinpaikka, ihonväri ja maahanmuuttotausta näyttäyty- 
vät ulkoapäin nuoriin kirjattuina ominaisuuksina, jotka määrittävät luokka-aseman 
lisäksi sosiaalisen liikkuvuuden mahdollisuuksia. 

Arkipäiväistyvä luokkapuhe 


Historiallisesti hierarkkisimmissa luokkayhteiskunnissa, kuten Ranskassa ja Iso-Bri- 
tanniassa, luokka-aseman vaikutuksista keskustellaan vilkkaammin, ja yhteiskun- 
taluokkaa sekä sen moninaisia vaikutuksia on tutkittu laajemmin kuin Suomessa. 
Uskomme kuitenkin, että läpi kirjamme kulkevilla bourdieulaisilla ja uudemmilla 
skeggsiläisillä käsitteillä on mahdollista tuottaa uutta ja merkittävää tutkimustietoa 
luokka-aseman vaikutuksista koulutuksen kentillä, sekä laajentaa tutkimusta koske- 
maan muita eriarvoisuutta tuottavia yhteiskunnallisia mekanismeja. Tulkinnat luok- 
ka-asemista ovat muuntuneet kysymyksiksi eletyistä luokista ja arkipäivän erottautu- 
misesta, mutta luokka itsessään ei menetä merkitystään. 

Suomalainen keskustelu yhteiskuntaluokista paikantuu koulutuksen kentällä eri- 
tyisesti koulutusvalintoihin sekä yliopistomaailmaan, jossa keskiluokkaisia tapoja ja 
normeja tuntemattomat opiskelijat kipuilevat vieraassa maailmassa vielä akateemi- 
sen työyhteisön jäseninäkin, kuten Mari Käyhkö kuvaa. ‘Luokkaisuus’ voi olla elä- 
män kokemista kahden maailman välitilassa: yhtäältä sosiaalinen liikkuvuus saattaa 
edellyttää erkaantumista työväenluokkaisista juurista, toisaalta se saattaa aiheuttaa 
jatkuvaa ulkopuolisuuden tunnetta yliopiston keskiluokkaisessa kulttuurissa. Nina 
Haltia, Ulpukka Isopahkala-Bouret ja Heli Mutanen puolestaan kuvaavat kauppa- 
korkeakoulun opiskelijoiden kokemuksia, joissa luokkataustan tiedostaminen ikään 
kuin juuttuu ulkopuolisuuden ja osattomuuden kokemiseen. Reflektio ei takaa vapau- 
tumista, vaan pikemminkin saattaa korostaa erillisyyttä keskiluokkaisesta yhteisös- 
tä. Nähtäväksi jää, nouseeko luokkatietoisuus osaksi nuorempien ikäpolvien identi- 
teettiä tavalla, joka haastaa yliopiston hegemonian ja perinteet raivaten tilaa uusille 
tavoille toteuttaa akateemista minuutta. 

Monimutkaistuvassa yhteiskunnallisessa todellisuudessa pelkän luokkakoke- 
muksen tarkasteleminen ei olekaan hedelmällistä. Kuten Veronica Salovaara analy- 
soi, elämänkulussa muovautuva habitus, perhe ja koulu sekä yhteiskunnan näkyvät ja 
näkymättömät rakenteet vaikuttavat yhdessä nuorille avautuviin koulutusmahdolli- 
suuksiin. On käytännössä mahdotonta erottaa puhtaasti luokkaan perustuvia lasikat- 
toja. Jos intersektionaalista lähestymistapaa ajattelee risteysalueena, kuten Salovaa- 
ran luvussa, luokan kanssa risteää valtavasti eri kokoisia teitä ja polkuja, joilla kaikilla 
on merkitystä yksilön koulutuspolulla ja -valinnoissa. 


Luokkatietoisuus 2000-luvun populaarikulttuurissa 


Suomalainen luokkapuhe on popularisoitunut: tässä teoksessa käsitellyt aiheet tois- 
tuvat sosiaalisessa mediassa, kaunokirjallisuudessa sekä lehtiartikkeleissa. Katriina 
Järvisen ja Laura Kolben Luokkaretkellä hyvinvointiyhteiskunnassa (2007) sekä Sopi- 
via ja sopimattomia - Lempi, luokka ja suomalainen parisuhde (2019) herättivät ilmes- 

tyttyään laajaa kiinnostusta akateemisen yhteisön ulkopuolella. Ihmisillä vaikuttaisi 
olevan tarve ymmärtää omaa käytöstään, koulutuspolkuaan ja kumppanivalintaan- 
sa yhteiskunnallisessa mittakaavassa sekä ylisukupolvisen elämänhistorian kautta. 
Kasvatussosiologian näkökulmasta on paradoksaalista, että luokka-aseman tunnis- 
taminen asettuu osaksi yksilöllistymisprosessia: Mieltymykset, valinnat ja maku ovat 
selitettävissä luokkataustalla tai luokkasiirtymällä palautuen silti yksilöön ja tämän 
valintoihin. Luokkataustan reflektointia käytetään erottautumisen välineenä, kun 
puolestaan yhteiskuntaluokkaan samaistuminen ei asetu yksilöllisyyttä korostavaan 
kulttuuriin. 

Samalla kuitenkin keskiluokka on säilyttänyt asemansa sosiaalisesti hyväksyttä- 
vän elämäntavan esikuvana ja mittatikkuna. Ennen kaikkea feministi (2019) ja Äidiksi 
tuleminen (2021) -teokset kirjoittanut Minja Koskela kuvaa keskiluokkaisen elämän- 
tavan normatiivisuutta Instagram-päivityksessään seuraavasti: 


Keskiluokka on niin vakiintunut normi, että kaikkea peilataan sitä vasten. Se 
johtaa siihen, että työväenluokkainen ihminen ei saa koskaan olla rauhas- 
sa: aina on liikaa meikkiä, liikaa kirosanoja, vääränlainen kulttuurimaku, 
liian paljon telkkari auki ja sielläkin vääränlaista ohjelmaa, varmaan jotkut 
Tempparit. (Koskela 3.10.2022.) 


Luokkapuheen arkipäiväistyessä yhteiskuntaluokka on myös noussut populaa- 
rikulttuurissa - erityisesti kaunokirjallisuudessa, elokuvissa ja televisio-ohjelmissa 
- käsiteltäväksi aiheeksi. Esimerkiksi Suvi Vaarlan vuonna 2019 julkaisemassa ro- 
maanissa Westend seurataan keskiluokkaisen perheen vaiheita 1980-luvun kasvun 
vuosista 2010-luvun vaihteen finanssikriisiin. Kirja kuvaa rakennusyrittäjän nousun 
1980-luvulla ja vielä nopeamman tuhon 1990-luvun laman seurauksena. Kirjan pää- 
henkilö, yrittäjäperheen tytär, kasvoi keskiluokkaisessa ympäristössä, koki nuoruu- 
dessaan laman ja köyhyyden ja lopulta kuitenkin päätyi keskiluokkaiseen asemaan 
kuten vanhempansakin. 

Luokkakeskustelun popularisoituminen tarjoaa kasvatussosiologialle yhtäältä 
uusia ikkunoita vallitsevaan sosiaaliseen todellisuuteen; toisaalta on vaara, että mo- 
nimutkaiset ilmiöt yksinkertaistuvat ja pelkistyvät yksilöllisiksi kasvutarinoiksi. Yk- 
silölliset kertomukset tyypillisesti esittävät ihmiset sankarillisina altavastaajina tai 
olosuhteiden uhreina. Tieteellisessä keskustelussa puolestaan nousevat esiin koulu- 
tuksen yhteiskuntahistoria, eri koulutusasteiden rakenteet ja hierarkiat sekä yksilöta- 
rinoiden sosiaalinen viitekehys. Ihmisten tarve ymmärtää elämäänsä luokkataustan 
ja koulutuksen välisten leikkauspisteiden kautta haastaa myös kasvatussosiologeja 
keskustelemaan tutkimustuloksista akateemisen yhteisön ulkopuolella. Myös tämän 
vuoksi toivomme Kasvatussosiologian Vuosikirjan neljännen osan löytävän tiensä eri- 
laisten oppilaitosten kurssimateriaaleihin sekä täydentämään yhteiskuntaluokkaan 
liittyviä keskusteluja. 

monin tavoin toisiinsa. Yhtäältä koulutus oli alusta 

alkaen ylempien yhteiskuntaluokkien vallan ja etuoi- 
keuksien legitimoija ja toisaalta alempiin yhteiskuntaluokkiin 
lukeutuvan enemmistön hallinnan väline. Sittemmin koulu- 
tukseen pantiin yhteiskuntapolitiikassa paljon toivoa tasa-ar- 
voisempien elämänmahdollisuuksien avaajana, ja erityisesti 
1900-luvun jälkipuolisko oli koulutuskasvun ja kaventuvien 
luokkaerojen aikaa. Mutta 2020-luvulla voimme todeta luok- 
kataustan edelleenkin vaikuttavan yksilön koulumenestyk- 
seen, koulutusvalintoihin ja lopulta valikoitumiseen eri tavoin 
arvostetuille jatkokoulutusreiteille. 
Koulutus ja yhteiskuntaluokka -teokseen sisältyvät tutki- 
mukset osoittavat yhteiskuntaluokan vaikutuksen ihmisen 
koko elämänkaaren mitassa. Sen lisäksi, että lapsuudenkodin 
luokka-asema määrittää yksilön koulutusuran pituutta, luokka 
vaikuttaa myös koulukokemuksiin ja käsityksiin itsestä opiske- 
lijana. Eri yhteiskuntaluokista ponnistavat kokevat niin perus- 
koulun kuin yliopisto-opinnotkin eri tavoin. Lopulta luok- 
ka-asema määrittää myös työelämässä tarjolla olevia oppimis- 
ja koulutusmahdollisuuksia. Oppiminen, koulutussaavutukset 
ja menestys eivät ole nyky-Suomessakaan vain ”itsestä kiinni”. 

